
    Sčítanej Dominike,

    ktorá ma naučila, že husky nešteká.

  


  
    


    


    Prológ


    


    


    Petra Siváková stála uprostred svojej novej kancelárie. Odmietala ju nazvať ordináciou, vraj pre dobro budúcich pacientov. V skutočnosti šlo skôr o jej vlastné dobro. Nikdy sa nechcela venovať aplikovanej psychológii, hoci by tým ako vzorná dcéra snažiaca sa vždy o nadpriemerné výsledky naplnila želanie svojich rodičov. Odjakživa ju fascinovala myseľ vraha. Túžila skúmať, čo ho odlišuje od ľudí, ktorí by za žiadnych okolností nesiahli na život iného človeka. Preto volila cestu kriminalistickej psychológie a po škole sa zamestnala na polícii na oddelení vrážd. No jedného dňa sa zo životného sna stala nočná mora a ona nedokázala pokračovať.


    Keď dávala výpoveď na krajskom riaditeľstve, myslela si, že sa rozchádza aj s psychológiou. Za tou však, našťastie, definitívnu bodku neurobila. Potrebovala len čas a odstup, než si vytýčila nový cieľ súvisiaci s tým, čo roky študovala na univerzite. Rozhodla sa pomáhať ľuďom, ktorých život poznačila trauma. Predovšetkým sa zaujímala o obete trestných činov. A tak našla vhodný priestor na prenájom v Starom Meste, zariadila ho, dala si vytvoriť internetovú stránku a začala šíriť informáciu o svojich službách.


    Dnes bol jej prvý deň. Pozrela sa na nástenné hodiny zavesené nad pohodlným gaučom. Naschvál nevytiahla mobil, snažila sa vytvoriť si nový zvyk. Nemôže predsa pred pacientmi nápadne kontrolovať čas.


    Bolo štrnásť minút po desiatej, prvý pacient meškal. Petra sledovala sekundovú ručičku, až kým nedobehla do cieľa na dvanástke, odkiaľ mohla začať ďalší okruh. Ubehla akademická štvrťhodinka. Že by si to muž, ktorý si rezervoval čas len prostredníctvom emailu, rozmyslel a nepríde?


    Petra znervóznela. Vykročila ku knižnici, do ktorej starostlivo vybrala každý jeden titul. Dala si záležať, aby ju reprezentovali publikácie popredných svetových aj domácich odborníkov a zvolila aj niekoľko kníh populárno-náučnej literatúry z kategórie takzvanej sebapomoci, keby uznala za vhodné poskytnúť niektorému z pacientov čítanie na doma.


    Presviedčala sa, že si na podobné situácie musí zvykať. Každý má právo rozmyslieť si to, a keď ide o citlivú tému, akou je duševné zdravie, ľudia často váhajú, než vyhľadajú pomoc. Ak sa vôbec dopracujú k tomu kroku. Vtedy sa predsa len ozvalo vytúžené klopanie.


    „Ďalej,“ zareagovala Petra okamžite.


    Dovnútra vstúpil zjavne neistý muž. „Neviem, či som tu správne.“ Sivomodré oči na okamih uprel na psychologičku, inak sa pozeral skôr do zeme.


    „Určite áno, len ešte nemám menovku na dverách. Petra Siváková, teší ma a vitajte v mojej ordinácii.“ Petra sa zarazila. Nechcela predsa, aby jej pacienti vedome chodili do ordinácie. Nezmierila sa však ani s termínom kancelária, a keďže na nič lepšie neprišla, akosi jej to vykĺzlo.


    Usadila pacienta, potom zaujala miesto v kresle oproti. Vzápätí vstala a prešla sa k stolu po zošit a pero. Ako by to vyzeralo, keby si nerobila žiadne poznámky?


    „Ako vám môžem pomôcť?“ spýtala sa napokon.


    Muž, čerstvý tridsiatnik s tmavými blond vlasmi, oblečený v kockovanej košeli a pletenej veste, prekvapene zvraštil obočie. „Písal som vám predsa email. Čítali ste ho, či nie? Dúfam, že som nedostal nejakú automaticky vygenerovanú odpoveď.“


    „Samozrejme, že nie. Odpisovala som vám a email som čítala, ale táto forma komunikácie slúži len na výmenu základných informácií a dohodnutie termínu. Berte to tak, že toto je skutočný začiatok našej konverzácie,“ presviedčala ho psychologička a zároveň si spravila prvú poznámku o pacientovej potrebe pozornosti.


    „Ja len... neviem, kde mám začať,“ priznal muž čoskoro.


    Petra sa naňho zahľadela. Tvár mal posiatu pehami. Tie však neboli jediné, čím jej pripomenul kohosi blízkeho. Približoval sa mu aj správaním a prvým dojmom. Keď si to uvedomila, viditeľne ju striaslo. „Písali ste mi, že vás trápia zlé sny.“


    Muž prikývol. „Každú noc sa mi to sníva. Ako zomrela.“


    „Vaša... manželka?“


    „Snúbenica. Boli sme čerstvo zasnúbení, keď zomrela. Vzal som ju na víkend do hôr, aby som ju požiadal o ruku. Tam sa to stalo.“


    „Ten sen reprodukuje zakaždým udalosti tak, ako sa reálne odohrali?“ spýtala sa Petra.


    Muž sa zamyslel. „Vždy je tam nejaká obmena. Ale vždy sa zobudím na ten hrozný, neznesiteľný pocit viny.“


    „Môžem sa opýtať, ako vaša snúbenica zomrela?“


    „Autonehoda. Boli zlé cesty, nasnežilo. Nemal som ju nechať šoférovať.“


    „Nesmiete si to dávať za vinu,“ povedala psychologička ráznejšie, než mala v úmysle.


    Muž cítil, že sa mu trasie spodná pera, keď opäť prehovoril. „Ale je to moja vina. Mala vypité, nemal som jej dovoliť, aby sadla za volant. A už vôbec nie uprostred noci.“


    Petra naňho prekvapene pozrela. „Prečo šoférovala auto opitá a v noci?“


    Muž zaváhal, potom náhle vstal. „Nemal som sem chodiť. Bol to hlúpy nápad. Prepáčte, že som mrhal vaším časom. Samozrejme, zaplatím za celú hodinu.“


    „Počkajte,“ požiadala ho a vykročila za ním. Hnevala sa na seba. Otázku, ktorú položila, by kládla ako kriminalistická psychologička pri vypočúvaní podozrivého. Tohto zlozvyku sa musí zbaviť, hlavne keď sa snaží získať dôveru zjavne váhajúceho pacienta. „Asi som na vás šla prirýchlo. Samozrejme, ak chcete odísť, držať vás nemôžem. Ale terapia je dlhodobý proces, spočíva v odkrývaní rán. Tým chcem povedať... Nejde to zo dňa na deň a bezbolestne.“


    Muž sa jej zahľadel hlboko do očí, prenikavé zreničky sa mu pritom mihotali. Akoby sa snažil prečítať, s akým človekom má do činenia. Chce mu táto žena naozaj pomôcť alebo ho len oberie o peniaze?


    „Ja len potrebujem byť zasa sám sebou. Odkedy je... preč, nespoznávam sa. Toto nie som ja.“


    „Možno pre vás nemám dobrú správu. S veľkou pravdepodobnosťou už nikdy nebudete taký ako predtým. Totiž... trauma mení podstatu človeka. Môžeme sa priblížiť k tomu, kým sme boli predtým, no to, čo sme si prežili, si vždy nesieme so sebou.“


    „Takto sa ma snažíte presvedčiť, aby som zostal?“


    Petra si nahlas vzdychla. Pred očami sa jej premietali vlastné traumy, ktoré ju priviedli až sem. Aj ona sa zmenila. Možno hľadala v pomoci iným vlastnú záchranu, možno aj ona chcela byť zasa sama sebou.


    „Predpokladám, že to nie sú len sny, čo vás prenasleduje od smrti vašej snúbenice. Sú tu aj ďalšie prejavy, o ktorých ste mi ešte nepovedali?“ Prekvapenie v mužových očiach ju pobádalo, aby pokračovala. „Nemôžem vám sľúbiť, že z vás terapia zázračne spraví človeka, ktorým ste boli predtým, no naučíte sa vyrovnať s tým, čím ste prešli, a žiť s tým, kým ste sa stali. Hovorím z vlastnej skúsenosti. Nie ako psychologička.“


    Muž ešte na okamih váhal. Potom sa znova poďakoval a odišiel.


    Petra bezradne hľadela na zatvorené dvere. Prvé sedenie trvalo necelú polhodinu, keď zarátala aj pacientovo meškanie. Nebol to najlepší začiatok novej kariéry. No hoci ju to zasiahlo viac, ako predpokladala, odhodlane čakala na druhú pacientku.


    „Každý si to môže kedykoľvek rozmyslieť,“ zopakovala si Siváková sama pre seba, keď sa znova ozvalo klopanie na dvere.

  


  


  


  30. januára 2010


  


  Oči mu zaliali slzy, keď pochopil, že ju nijako nedokáže presvedčiť, aby zostala. Skúšal všetko: vyznával jej lásku, žiadal ju o druhú šancu, uchýlil sa aj k prázdnym vyhrážkam. Bola rozhodnutá a žiadne slová nedokázali zmeniť jej názor. Lebo slová sú prázdne, ak ich nepodložíme činmi. Opakovala mu to často a vždy sa preto hádali, no tentoraz cítil, že jej slová boli definitívne. Rozišla sa s ním.


  „Prosím, neopúšťaj ma,“ zašepkal zúfalo. Cítil, ako ho škrabú hlasivky vysilené od kriku. Neznášal, keď sa hádali. Stačilo, aby zvýšila hlas, a jemu sa zatemnil mozog. Hoci bol nadpriemerne inteligentný, v takýchto situáciách sa sotva dokázal vykoktať, nieto prísť s rozumnými protiargumentmi.


  Zastala na prahu spálne, ktorá mala byť miestom, kde opäť vzkriesia zhasínajúcu vášeň. Vzal ju uprostred ukrut­nej zimy na chatu na samote v prírode. Malo to byť romantické, ale ako vždy, ani toto gesto mu nevyšlo. Počas prvej noci zabudli doložiť drevo do pece, nechali dohorieť oheň a zobudili sa na neznesiteľný chlad. Celý deň sa prakticky prehádali a potom... potom prišla posledná kvapka. Keď pomyslela na to, čím kvôli nemu prešla, mala chuť ho zabiť. Alebo mu aspoň fyzicky ublížiť. Vraziť mu, kopnúť ho, vyškriabať mu oči. Chcela, aby trpel rovnako ako  ona.


  Napokon mu venovala jediný pohľad plný nenávisti a zhnusenia, ktorý bol aj tak silnejší ako čokoľvek, čo mohla spraviť. Keď videla, ako mu naskočili zimomriavky, aspoň na okamih sa uspokojila. Tresla za sebou spálňovými dverami a nechala ho dusiť sa vo vlastnom nešťastí.


  Klesol na pohovku a oddal sa plaču. Keď prekonal prvotný nával emócií, pozbieral sa. Oči mu spočinuli na fľaši ginu, ktorá zostala otvorená na stole v kuchynskom kúte. Napil sa z nej, no sotva mu chuť alkoholu podráždila dutiny, zhnusene vypľul obsah úst do provizórneho drezu. Alkohol mu nikdy nechutil. Bola to jedna z čŕt, vďaka ktorej ho často radili do kategórie „iný ako ostatní muži“.


  Neznášal alkohol a neznášal ju, keď pila. Pod vplyvom sa totiž hádala najradšej a vtedy mu pripomínala otca. Na okamih v ňom skrsla malá nádej. Možno by sa s ním nerozišla, keby si predtým nevypila. Možno si to ešte rozmyslí, keď vytriezvie. Možno ešte majú šancu. Živiac túto túžbu pohľadal deku a pokúsil sa urobiť si pohodlie na gauči. Pod tenkou prikrývkou mu bola stále zima, avšak takto hádam aspoň nezabudne, že musí prihadzovať do ohňa.


  Prihodí do ohňa, to je dobrý nápad. Aspoň jej ukáže, že sa dokáže poučiť z vlastných chýb.


  Zasa vstal, aby skontroloval pec. Vtedy sa dvere na spálni opäť rozleteli. Došlo mu, že nešla spať. Zavrela sa pred ním, aby sa v pokoji pobalila.


  „Čo robíš?“ vyhŕkol zdesene.


  „Nevydržím s tebou pod jednou strechou ani minútu,“ vyhlásila.


  „Neblázni, cesty zasypal sneh a ty si pila.“


  Pohŕdavo odfrkla. „Mala som jeden pohárik. Chcem ísť len do najbližšieho hotela. Daj mi kľúče od auta. Pošlem potom niekoho odtiaľ, aby ti ho ráno zaviezol naspäť.“


  „Ja ti tie kľúče nedám,“ odmietol.


  Nemal ich však pri sebe. Pohľadom zablúdil k vešiaku pri dverách, kde zostali od piatka odložené. Všimla si to a rozbehla sa k nim. Nestihol zareagovať, uchmatla ich prvá.


  Nechcel jej ublížiť, no aspoň náznakom sa jej pokúsil zabrániť v tom, aby si obliekla bundu. Potom sa jej postavil do cesty.


  „Nenechám ťa odísť!“ rozhodol sa.


  Pripadal jej v tej chvíli ako malý trucovitý chlapec, ktorý nechce prísť o obľúbenú hračku. Stálo ju nesmierne úsilie, aby ho nevysmiala. Potom si uvedomila, že sa viac nemusí ovládať len preto, aby chránila jeho krehké mužské ego. Vyprskla do rehotu. „Ako mi v tom akože chceš zabrániť?“


  Samozrejme, že to bol len bluf. Nikdy by ju niekde nedržal proti jej vôli. Od zúfalstva klesol pred ňou na kolená a s plačom k nej natiahol ruky. Bolo to to posledné, čo mu zostalo, no zároveň posledné, čo chcela vidieť. Akurát sa utvrdila v tom, že s ním strácala čas. Sotila ho od seba, prekotil sa ako záhradný trpaslík z plastu, keď zafúka vietor. Skončil na dlážke a viac sa nepohol.


  „Nebuď trápny!“ zahriakla ho, keď videla, aké robí scény.


  Takmer nevidel cez slzy, keď sa konečne zbieral zo zeme. Chvela sa mu spodná pera, nezmohol sa viac na slovo.


  „Čo si to za chlapa? Kde máš gule?“ vysmiala ho ešte prudšie. Mohol sa jej hnusiť viac ako dosiaľ? Bolo to vôbec možné?


  Keď odzneli tie potupné slová, niečo sa v ňom zlomilo. Prinavrátili sa mu zlé spomienky. V ušiach sa mu ozval výstrel, pred očami mal záblesk krvi. Neovládol sa a vlepil jej zaucho.


  Zaštípalo ju líce, no ešte aj ten úder, čo jej uštedril, bol poľutovaniahodný. Čo za chlapa fackuje ženu? Už nedokázala nič iné, len sa z neho smiať. Zhnusene mu napľula do tváre a vybehla do zimy.


  Počul, ako z auta odhrabuje sneh. Konečne sa dokázal vzchopiť. Nemohol ju nechať odísť. Nie od neho, ale z chaty. Bolo to príliš nebezpečné a nechcela si to priznať. Obul sa, prehodil si cez plecia hrubú páperovú vetrovku a vyšiel za ňou.


  „Neblázni, nemôžeš ísť takto. Cesty sú klzké od ľadu a nie si triezva, vidím to na tebe. Do rána zostáva už len niekoľko hodín. Toľko so mnou hádam ešte vydržíš. Potom ťa sám zaveziem a viac ma neuvidíš. Sľubujem.“


  Nepočúvala ho, ďalej zoškrabovala námrazu z čelného skla. Keď bola hotová, sadla za volant a pokúsila sa naštartovať. Na prvý ani na druhý raz to nešlo. V očiach sa jej zračilo zdesenie, on sa tváril víťazoslávne. Považoval to za znamenie, že majú zostať spolu.


  Na tretíkrát však už motor zahučal a mohla vyraziť. Vtedy jej skočil do cesty, postavil sa rovno pred auto. Bola to hra nervov a ona mala zjavne navrch, ani tým ju nedokázal odradiť. Keď sa auto pohlo vpred a uvedomil si, že ju nezastaví ani vlastným telom, ustúpil. V poslednej chvíli sa mu však podarilo naskočiť do rozbiehajúceho sa auta.


  „Čo robíš?“ nahnevala sa a udrela ho do pleca. „Vypadni!“


  „Nenechám ťa takto odísť, je to príliš nebezpečné.“ Ledva za sebou stihol zabuchnúť dvere, auto sa rýchlo rozbiehalo.


  Od zúrivosti dupla na plyn. Rútili sa neprimeranou rýchlosťou po klzkej ceste, kričal, aby spomalila. Iba sa smiala. Vtedy sa za strmou zákrutou pred nimi zjavila srnka. Hoci jej hrozila zrážka s autom, hľadela rovno do oslepujúcich svetiel. Ktovie, čo vôbec videla.


  Zľutoval sa nad nevinným zvieraťom. Prudko strhol volant, ktorý v šoku pustila z rúk. Vybočili z cesty a v plnej rýchlosti vrazili do stromu. Zrážka ním len silno otriasla, no ona nebola pripútaná. Prerazila čelné sklo a vyletela von.


  Keď sa spamätal z prvotného šoku, odopol si bezpečnostný pás a pomaly vystúpil z auta. Bol otrasený a bolelo ho celé telo, no to sa nedalo porovnať s tým, ako skončila ona.


  „Pre boha živého!“ vykríkol zdesene, keď ju uvidel.


  Ležala na zemi v neprirodzenej polohe s vykrútenými rukami a nohami, nabodnutá na konár stromu, ktorý sa zlomil pri zrážke s autom. Na plné hrdlo kričal jej meno, aj keď vedel, že mu viac neodpovie. Hrubý konár prechádzajúci trupom ju takmer preťal na dve polovice.


  „Č-čo som to spravil?“ zajachtal.


  


  


  11. augusta 2018


  


  Nikdy som nebol aktívny športovec a behanie vyslovene neznášam. Až tak veľmi, že by ste ma v živote nevideli bežať na zastávku za odchádzajúcim autobusom. Prečo aj? V Bratislave príde ďalší spoj do desiatich minút.


  Som aktívny fajčiar. Od šestnástich. Vraj zato sa mi po štyridsiatke začalo kaziť zdravie. Chujovina. Môj dedko sa dožil deväťdesiatky a vyfajčil škatuľku cigariet denne. Ale príkaz od doktora znel jasne: žiadne cigarety a do zdravšej životosprávy musím zaradiť pohyb, inak si koledujem o infarkt alebo o mŕtvicu. Normálne by som si z toho nerobil ťažkú hlavu, ale Majka, moja staršia, trvala na tom, že neodíde na vysokú, kým sa nedám zdravotne dokopy. Je pravda, že keď sa pokazí výťah, nevyjdem ani na druhé bez toho, aby som sa nezadýchal. Ešteže bývame len na druhom. Ale poslali by ste takého človeka behať? Že to ani vám nedáva zmysel?


  Nemal som na výber, spolčili sa proti mne obe dcéry aj s doktorom, a tak som si v sobotu o šiestej ráno natiahol tepláky a vybral som sa k rieke. Myslel som si, že krajšia scenéria ma namotivuje. No keď nemáte kondičku, motivácia je vám akurát tak na holý oný. Už keď som robil strečing, ako sa vraj pred behom patrí, zapraskalo mi v kolene a prehlo ma v krížoch. Vyzeralo to, že som si niečo natiahol. Jasné znamenie, že behanie rozhodne nie je pre mňa.


  Napriek tomu som nahodil bežecký mód a zamieril k ramenu Dunaja. Už keď som uvidel rieku, začal mi dochádzať dych. Po pár ďalších metroch ma zasa prehlo. Opieral som sa rukami o stehná a pľul husté hlieny na prašný chodník. Pľúca mi šlo roztrhnúť. Po horúcej letnej noci bolo nadránom sparno, no ani to mi nepomohlo ku ktovieakým športovým výkonom.


  Na prvý pokus dobré, povedal som si najprv, ale potom ma znenazdajky podpichol sľub, čo som dal dcéram: zdravý životný štýl a viac pohybu!


  Ešte raz som si odpľul, než sa podrážky mojich tenisiek zasa drali o nerovný povrch posiaty kameňmi a suchou trávou. Tentoraz som zvolil pozvoľnejšie tempo. Nazval by som to rýchlochôdzou, i keď Matej Tóth by sa asi urazil.


  Vtedy sa z diaľky ozval ženský krik. Netrval dlho, keď ho niečo prerušilo a ťažko sa dalo rozoznať, odkiaľ prichádza. Snažil som sa zorientovať. Stál som pri rieke, muselo to prísť od lesa.


  Rozbehol som sa pomedzi stromy a rozkričal na plné hrdlo, ale nikto sa neozýval. Aj som sa zľakol, či mi nešibe, no potom sa to zopakovalo. Teraz to už nebolo volanie o pomoc, ale zvuky zápasu.


  Našiel som ich na zemi. Nejaký chrapúň spacifikoval ženu, čo volala o pomoc. Ležala na chrbte a on jej pritom stál na rukách. Držal nad ňou veľký kameň, akurát sa po nej šiel zahnať. Zakričal som naňho. Dúfal som, že sa zľakne a nechá ju na pokoji. Na stotinu sekundy sa pozrel smerom ku mne, ale fakt len nakrátko a nevidel som mu do tváre. Nemal som so sebou okuliare a stále boli odo mňa príliš ďaleko. Viem len, že bol mladý, chudý a mal na sebe mikinu s kapucňou a dlhé nohavice. Musel sa v tom strašne potiť.


  Spanikáril, akoby na chvíľu nevedel, čo má robiť. Zrazu jej z celej sily šmaril do hlavy ten kameň a potom sa dal na útek. Rozbehol som sa za ním, ale nevládal som. Myslím, že držal jej ľadvinku, takže ju okradol.


  Prišlo mi zle, potkol som sa a skončil som na zemi. Keď som sa pozbieral, už som ho nevidel. Neviem, ktorým smerom utekal. Chcel som ho hľadať, ale bola by to len strata času. A navyše, napadnutá žena potrebovala moju pomoc. Vrátil som sa k nej a zavolal som záchranku.


  


  


  [image: ]


  Vyšetrovateľ Ivan Jurčovič nedôverčivo pozoroval na vypočúvaní svedka, ktorý práve podal veľmi farbistý a miestami zbytočne detailný opis svojho rána. „To je všetko, čo nám viete povedať?“


  Svedok sa schuti napil vody. Po dlhom rozprávaní mu vyschlo v krku. „Všetko, pán vyšetrovateľ.“


  Jurčovičovi jeho odpoveď nepostačovala. „Prečo ste sa tak ľahko vzdali prenasledovania páchateľa, pán Bernát?“


  Svedkova zvraštená tvár dala najavo pohoršenie. Mal už cez štyridsať, a tak pohybom tváre ešte zvýraznil vrásky, ktoré mu zdobili kúty očí, pier aj koreň nosa. „Mojou prioritou bolo to dievča. Neviem, čo by ten chlap spravil, keby som ho nezastavil. Tipujem, že ju chcel zabiť, znásilniť alebo oboje. Ale prežije to, nie? Aj keď ten úder kameňom... Rozbil jej hlavu. Hádam to zvládne.“


  „To netuším,“ konštatoval Jurčovič cynickým tónom, akoby chcel zdôrazniť, že neverí Bernátovmu prejavu empatie. „Neviete ani, či bol páchateľ vysoký? Akej farby mal vlasy? Prípadne akú mal postavu?“


  „Ako som vravel, do tváre som mu nevidel ani na sekundu, vlasy mal schované pod kapucňou, ktorú si zatiahol až k očiam. A bolo mi zle od žalúdka z behu predtým. Točila sa mi hlava, nemal som so sebou okuliare, som krátkozraký, nevidel som ostro.“ Bernát sa už nevládal ďalej obhajovať a nechcel ani pokračovať v zdvorilostnej konverzácii, ktorá sa aj tak niesla v pasívne agresívnom tóne. „Kurva, Ivan, prečo sa tváriš, ako keby sme sa nepoznali? Hádam si nemyslíš, že ti tu teraz klamem?“


  Poručík Líška sediaci vedľa vyšetrovateľa Jurčoviča spozornel, ale zostal radšej ticho.


  „Pán Bernát, toto je oficiálne zaznamenávaná výpoveď. Bol by som rád, keby sme sa toho držali,“ upozornil svedka vyšetrovateľ. „Hlavne by ste si mohli odpustiť tie vulgarizmy. Už ste si dnes uľavili viackrát.“


  Filip sa zhlboka nadýchol. Mal chuť vykašľať sa na formality a od srdca Jurčovičovi povedať, čo si o jeho postupoch myslí, prípadne kam si ich môže strčiť. Samozrejme, aj s vulgarizmami. Našťastie si stihol zahryznúť do jazyka. Uvedomil si, že je po náročnom ráne s nervami v koncoch a potrebuje si zapáliť. Ak sa nepodvolí, len zbytočne odďaľuje vytúženú cigaretu.


  „Podľa mňa bol mladý, mohol mať možno okolo tridsiatky. Chudý, ale nie vychudnutý. Výšku neviem odhadnúť, asi priemer, keby bol krpec alebo dlháň, to by mi asi ľahšie utkvelo v pamäti. Viac vám neviem povedať, kapitán Jurčovič. Máte na mňa nejaké ďalšie otázky?“


  Tentoraz to bol Jurčovič, ktorý sa musel ovládnuť. „To bude nateraz všetko. Keby sa niečo vyskytlo po vyhodnotení dôkazov z obhliadky miesta činu, ozveme sa. Číslo mám ešte, tuším, uložené v mobile.“ Vypol nahrávanie výpovede, než dokončil myšlienku. „A nabudúce, dá sa aj stručnejšie. Celú tú historku o behaní a zdravotných problémoch si si mohol odpustiť.“


  Bernát vstal a ostentatívne zasalutoval. „Vykonám, pán kapitán.“


  Zatiaľ čo sa ponáhľal na vytúženú cigaretu, Jurčovič sa rovnako svižným tempom vybral opačným smerom nazad do svojej kancelárie. Líška, ktorý za nimi zamykal vypočúvaciu miestnosť, mal čo robiť, aby svojho kolegu dohnal.


  „Odkiaľ sa poznáte?“ spýtal sa, keď vyšetrovateľa konečne dobehol.


  „S Bernátom?“ reagoval Jurčovič ľahostajne. „Kedysi tu pracoval.“


  „Tu? Akože na polícii? Či priamo na kriminálke? Vyšetroval niekedy s tebou?“


  „Skôr s Luptákom. A spolu si zo mňa radi robili srandu, keď som ešte začínal. Bol som pre nich zelenáč.“


  „To sa na Karola nepodobá,“ namietol Lukáš.


  „By si sa divil,“ tvrdil mu Jurčovič. „Karol bol taký poslušný psíček. Vždy si našiel nejakého pána, po ktorom sa opičil. Pred Wolfom to bol tento šašo, všade za ním chodil ako tieň.“


  Líška naňho zarazene hľadel.


  Jurčovič si to uvedomil a usúdil, že bude lepšie, keď pred mladým poručíkom nerozjatrí staré rany. „Zabudni na to, čo som povedal. Ako sa vraví, o mŕtvych len v dobrom.“


  „Nemyslíš, že by si sa mal vzdať prípadu?“ nadhodil Lukáš nenápadne.


  „Čo tým myslíš? Prečo?“


  „No, hlavný svedok vo vyšetrovaní je tvoj bývalý kolega. A zjavne ho podozrievaš z krivej výpovede.“


  Jurčovič stále nechápal. S Filipom Bernátom predsa neboli ani predtým žiadni dobrí kamaráti a už prešli roky, odkedy sa videli naposledy. „A podľa teba som sa vo vypočúvačke správal zaujato?“


  „Tak...“ váhal Líška, lebo nechcel staršieho kolegu uraziť. „Chvíľu som mal pocit, že vypočúvaš podozrivého a nie svedka činu.“


  „Ja som mu nikdy neveril. Keby si vedel, za akých okolností odišiel z oddelenia, tiež by si mal oči na stopkách.“


  „Za akých?“ vyzvedal Lukáš okamžite.


  Jurčovič sa zamyslel, no napokon iba mávol rukou. „O mŕtvych len v dobrom, budem sa toho držať. Radšej nestrácajme čas a poďme riešiť prípad.“


  Líška zasalutoval ako vo vypočúvacej miestnosti Bernát. „Vykonám, pán kapitán.“


  Vzápätí, keď naňho Jurčovič nahnevane zazrel, nemiestny pokus o vtip oľutoval.


  


  


  


  


  6. septembra 2018


  


  Filip Bernát za sebou ťahal veľký cestovný kufor, zatiaľ čo jeho staršia dcéra, ktorej patril, kráčala dva kroky pred ním s pohľadom upretým do mobilu.


  „Oco, môžeš si, prosím ťa, švihnúť?“ pobádala ho nervózne, no sotva sa za ním obzrela. „Ešte potrebujeme vyriešiť check-in aj bezpečnostnú kontrolu, nechcem zmeškať let.“


  „Sme tu štyri hodiny pred odletom. Presne ako si si želala. Uvidíš, že aspoň tri z nich stráviš čakaním.“


  „Nikdy nevieš, aké rady budú vnútri. Tak sa, prosím, nešuchtaj.“


  Bernát zastal aj s kufrom na priechode pre chodcov, čo sa nepáčilo taxikárovi, ktorý ich nechával prejsť. „Keď si taká múdra, môžeš si ten kufor ťahať aj sama.“


  „Oco!“ vykríkla dcéra nahnevane.


  „Maja!“ odpovedal jej rovnakým tónom.


  Nemala na výber. Ak nechcela predlžovať trápnu scénu, musela prevziať rúčku kufra.


  V letiskovej hale sa potvrdili Bernátove slová. Otec spokojne ukázal na rad pred sebou. Na prihlasovanie k odletu čakali okrem nich len traja cestujúci. „Čo som vravel? Toto zvládneš aj sama, nie?“


  „Kam chceš zatiaľ ísť?“ začudovala sa Maja.


  Otec ukázal smerom von.


  „Zapáliť si?“ pochopila. „Ty zasa fajčíš? Sľúbil si mi predsa, že s tým prestaneš. Aj doktorovi si to sľúbil.“


  „Zasa? Ja som ani neprestal. Aj to, že začnem behať, som sľúbil a vidíš, ako to dopadlo,“ konštatoval Bernát, než sa vyparil.


  Vonku sa spokojne pripojil k ostatným fajčiarom a vychutnal cigaretu. Chcel si zapáliť rovno aj ďalšiu, lebo vedel, že vnútri strávi ešte veľa času. No keď ju vytiahol zo škatuľky, ozvalo sa za jeho chrbtom klopanie na sklo. Maja sa medzitým stihla zbaviť veľkého kufra a už naňho netrpezlivo vyčkávala.


  Bernát sa cestou naspäť zastavil v trafike. Chcel si zaobstarať nejaký časopis, aby mal čo čítať, zatiaľ čo jeho dcéra bude civieť do mobilu. Jeho pozornosť však zaujali denné noviny so zvláštnou titulkou.


  Obeť brutálneho útoku: Čoskoro ju prepustia z nemocnice


  Písali o žene, ktorú pred časom zachránil v lese neďaleko Rusoviec, keď si šiel zabehať. Okamžite noviny kúpil.


  „Oco?“ poháňala ho Maja zasa vpred.


  Na poschodí ich však znova nečakal žiaden dlhý rad. Filip bol pripravený rozlúčiť sa s dcérou, ktorá mohla rovno prejsť bezpečnostnou kontrolou, no zaváhala.


  „Vyzerá to tak, že fakt ešte máme čas. Dáme si spolu dole kávu?“


  Filip sa len usmial. Vrátili sa na prízemie a sadli si do kaviarne. Ako pozoroval dcéru, ktorá začala rozprávať o svojich pocitoch v súvislosti s veľkou životnou zmenou, doľahla naňho nostalgia. Vždy si uvedomoval, ako sa Ma­ja podobá na jeho ženu, no teraz, keď má už devätnásť a prakticky mu zo dňa na deň dospela pred očami, bola jej dokonalou kópiou. Po ňom zdedila len uhľovočierne vlasy, akurát tie jeho boli po stranách už viac šedivé než čierne.


  „Londýnska univerzita. Stále nedokážem uveriť, že ma prijali,“ nadchýnala sa Maja medzi dvoma dúškami kávy.


  „Mama by bola na teba hrdá.“


  „Oco.“


  „Som príliš sentimentálny?“ pochopil Bernát. „Prepáč, nechcem ti kaziť náladu, toto je tvoj deň.“


  „Máš pravdu, bola by hrdá,“ uznala Maja napokon. „Posledné mesiace som na ňu často myslela a... Oco? Zvládneš to tu bezo mňa?“


  „Mám predsa stále Aju.“


  „Aja má pätnásť. Hlavne ju, prosím ťa, nechaj dýchať.“


  Filip presne vedel, na čo jeho dcéra naráža. Po ženinej smrti sa na dcéry až príliš upol. Chvíľami prestal byť rodičom a stal sa z neho ľútostivý vdovec, ktorý nedokázal myslieť na nič iné než na vlastný smútok.


  „O to sa báť nemusíš. Odkedy ňou plieska puberta, som rád, keď nie je doma. Občas sa to s ňou nedá vydržať.“


  „Oco!“ zahriakla ho Maja.


  „Čo? Chceš povedať, že tebe už neliezla na nervy?“


  „Teraz sa bojím, či nerobím chybu. Však sa tu bezo mňa pozabíjate. Nemala by som ísť nikam.“


  Filip chytil dcéru za ruku. „Ja si zasa hovorím, že si musela príliš rýchlo dospieť. Toto nie je niečo, čo by si mala riešiť pred nástupom na vysokú.“


  Maja pomyslela na to, aký ťažký pre ňu bol prvý rok po maminej smrti. Prebrala veľa z jej povinností a stala sa otcovou oporou. Vtedy nemala ani toľko rokov, čo teraz jej mladšia sestra. Prišla síce o veľa príležitostí na zábavu a nevedela, čo to je bezstarostný život, no keď sa za tými časmi obzrela, neľutovala nič. Vďaka tomu všetkému sa z nej stala silná žena, ktorou je dnes. Náhle na ňu doľahol smútok, ktorý však rovnako rýchlo zahnala. Medzi ňou a otcom zostalo veľa nevypovedaného, no letisková hala nie je miesto na taký dôležitý rozhovor.


  Obaja pochopili, že je čas zmeniť tému. Londýn a vysoká škola boli dobrou voľbou – vydržala im takmer hodinu, než Maja usúdila, že je najvyšší čas na rozlúčku.


  „Uvidíme sa na Vianoce,“ povedala, keď sa vymanila z otcovho tuhého objatia.


  Filipovi to však nestačilo. „Budeme si volať aj s videom, aspoň trikrát do týždňa. Na tak dlho sa nás nezbavíš.“


  „Raz týždenne nestačí?“ protestovala Maja.


  „Aspoň dvakrát. Len sa ty neboj, ešte ti budeme chýbať,“ zastrájal sa otec.


  Maja sa zasmiala a utrela si slzu, ktorá jej vyhŕkla.


  


  


  7. septembra 2018


  


  Filip Bernát nechcel viac vyšetrovať vraždy, no odkedy si na letisku, keď odprevádzal dcéru na cestu do Londýna, prečítal článok o novom vyšetrovaní, nedalo mu to pokoj.


  Na druhý deň zamieril na policajné riaditeľstvo a dožadoval sa stretnutia s vyšetrovateľom Ivanom Jurčovičom. Ten nebol nadšený, že vidí bývalého kolegu, no napokon ho prijal vo svojej kancelárii.


  „To dievča zajtra prepustia z nemocnice. Potrebujem, aby si jej zabezpečil nejakú ochranu alebo sa aspoň postaral o to, aby sa nevrátila domov.“


  „Odkiaľ o tom vieš?“ spýtal sa šokovaný Jurčovič.


  „Písali to vo včerajších novinách,“ odvetil Bernát prosto. Rozčúlilo ho, ako sa k nemu bývalý kolega od počiatku konverzácie správa. „Tak sa, dopiče, netvár, že ide o nejaké utajované informácie vo vyšetrovaní. Ak si ma zaradil na zoznam podozrivých, len strácaš čas.“


  „Prečo sa zaujímaš o obeť? Dozvedel som sa, že si ju bol navštíviť aj v nemocnici. Teda, aspoň si sa o to pokúsil.“


  „Bol som pri tom, keď ju niekto napadol. Však som jej možno zachránil život. Ty by si na mojom mieste nechcel vedieť, ako sa zotavuje?“


  „Myslím, že by to najviac zaujímalo páchateľa, ktorého mohla identifikovať, keď sa prebrala z kómy,“ povedal Jurčovič podozrievavo.


  „A identifikovala ho?“ vyzvedal Bernát.


  „Máš šťastie, z útoku si nič nepamätá.“


  „Čo tým chceš povedať? Tebe...“ Bernát sa zasekol. Bol nahnevaný a nikdy si nedával pozor na jazyk, no k prízemným urážkam sa takisto nechcel uchýliť. „Ty si fakt myslíš, že som to spravil ja?“


  Jurčovič náhle vstal. Bol zvyknutý na Filipovu prchkú povahu. Kedysi, keď na oddelení začínal, si od neho vypočul kadečo, no teraz to už znášať nemusel. „Nebudem sa s tebou baviť o podrobnostiach vyšetrovania.“


  Bernát zostal sedieť. „Ja od teba ani žiadne podrobnosti počuť nepotrebujem. Prišiel som ťa len varovať. Ten chlap jej ukradol ľadvinku, v ktorej mala osobné doklady aj kľúče. Takže vie, kde býva, a som presvedčený, že bude chcieť dokončiť, čo začal.“


  Jurčovič naňho podozrievavo zazrel. „Prečo si o tom taký presvedčený?“


  Bernát vyvrátil zreničky. „Vidím, že nemá zmysel sa  s tebou baviť.“ Vstal a vykročil k dverám. „Von trafím aj sám, nemusíš ma vyprevádzať.“


  Napokon nezamieril na vrátnicu, ale vybral sa o poschodie vyššie. Keďže na oddelení strávil dlhé roky, presne vedel, kde nájde kanceláriu riaditeľa. Ak ho Jurčovič odmieta počúvať, obráti sa na jeho nadriadeného.


  „Filip Bernát, kedysi som tu pracoval ako vyšetrovateľ,“ predstavil sa a vzápätí prešiel k veci. „Prišiel som vás len upozorniť na to, že osobné predsudky jedného vášho podriadeného môžu dostať do ohrozenia dievča, ktoré pred časom len o chlp uniklo smrti.“


  „O kom sa bavíme?“ nechápal riaditeľ oddelenia Ot­čenáš.


  „Kapitán Jurčovič. Nemal ma v láske, keď sme spolu pracovali, a zjavne to nezmenili ani roky odlúčenia. Len vás žiadam, aby ste naňho dohliadli. Ide o to dievča, čo v auguste napadli v lese pri Rusovciach. Som presvedčený, že je stále v ohrození. Páchateľ vie, kde býva.“


  „Rozumiem,“ prikývol Otčenáš. „Vážim si, že ste nás na to prišli upozorniť, ale verím, že moji ľudia majú situáciu pod kontrolou.“


  Bernát sa na okamih odmlčal. Povedal všetko, čo mal na srdci, a to hneď dvakrát. Aj napriek tomu mal však pocit, že nebol celkom vypočutý. No viac spraviť nemohol. Hlavne ak ho bývalý kolega považuje za podozrivého.


  „Ja mám svedomie čisté, teraz je to už na vás,“ konštatoval, než odišiel.


  Riaditeľ Bernátove slová neignoroval. Dlho neváhal a dal si zavolať Jurčoviča. Otčenáš ho už od nástupu na oddelenie nemal v láske. Modrooký blondiak, ktorý sa do práce každý deň obliekal ako finančný poradca ponúkajúci životnú poistku, naňho pôsobil príliš škrobene. Mal síce vždy poriadok v papieroch, no štatisticky zďaleka nedominoval v počte vyriešených prípadov a to bolo v konečnom dôsledku to, čo Richard u svojich ľudí sledoval najviac.


  „Stavil sa u mňa Filip Bernát,“ oznámil mu, keď sa vyšetrovateľ zjavil v jeho dverách.


  „On mal tú drzosť?“ rozčúlil sa Jurčovič. „Mal som sa osobne postarať o to, aby sa nezdržoval v našich priestoroch. Prepáčte, pán riaditeľ, viac sa to nezopakuje.“


  „Upozornil ma na to, že si neplníte poriadne pracovné povinnosti pre nejaké osobné predsudky. Môžete mi to vysvetliť?“


  „Nezmysel,“ mávol Jurčovič okamžite rukou. „Filip je absolútne nedôveryhodný svedok. Tvrdí, že zabránil útoku na Janu Pribilincovú. Ale nevedel opísať páchateľa ani jeho únikovú cestu. A nám sa nepodarilo dokázať prítomnosť tretej osoby na mieste činu, takže ho momentálne podozrievame z útoku.“


  „To nemení nič na fakte, že by sme sa mali po prepustení obete z nemocnice postarať o jej bezpečnosť,“ zdôraznil Otčenáš.


  „Hádam nechcete, aby som počúval, čo mi Bernát nakázal. Hlavne po tom, čo som vám o ňom teraz povedal. Asi neviete, za akých okolností odišiel z oddelenia. Rád vám to...“


  Otčenáš mu skočil do reči. „Absolútne ma to nezaujíma. Bernát podložil svoje tvrdenie logickými argumentmi, či už je to svedok, alebo podozrivý. Navyše, upozornil ma na to, že ste voči nemu zaujatý, a zjavne na tom niečo bude. Bol by som nerád, keby som vám preto musel prípad odobrať.“


  „Pán riaditeľ, nemôžete...“ pokúsil sa Jurčovič argumentovať ďalej.


  Otčenáš ho opäť nenechal dopovedať vetu. „Nezaujíma ma, čo podľa vás môžem alebo nemôžem. Dokážete sa povzniesť nad osobný konflikt a budete sa správať profesionálne?“


  „Samozrejme.“


  „Tak potom robte, čo som vám povedal.“


  


  


  


  


  1. októbra 2018


  


  Keď sa Ivona neukázala v pondelok ráno v práci, Blanka znervóznela. Celé dopoludnie hľadela na poslednú správu, ktorú od nej dostala ešte v piatok večer: Rozmyslela som si to, dnes to nedávam. Potrebujem víkend pre seba. Hádam ma pochopíš, zlatko.


  Okrem toho, že spolu pracovali pre jednu bratislavskú PR agentúru, stali sa aj najlepšími kamarátkami. Boli dohodnuté, že v piatok večer po práci vyrazia spolu do mesta. Ivona sa šla domov len osprchovať a prezliecť. Na stretnutie sa však už nedostavila, napísala len tú trápnu esemesku.


  Keď sa však nad ňou neskôr Blanka zamýšľala, uvedomila si, že nebola až taká trápna. Keby sama prešla za posledné týždne tým, čo musela absolvovať Ivona, takisto by chcela stráviť víkend osamote. Akurát ona by sa najprv opila s kamarátkou, aby jej spoločnosť robila aspoň opica.


  Preto sa rozhodla dať jej pokoj. Len potajme pravidelne kontrolovala sociálne siete. Ivona za celý víkend nič nezverejnila. Asi fakt potrebovala byť osamote. Blanka to v nedeľu večer už nevydržala a kamarátke napísala: Aký bol víkend? Žiadne príspevky ani storíčka? To sa na teba vôbec nepodobá. xo


  Keď ani po hodine nedostala odpoveď, poslala jej ešte jednu správu: V pondelok sa uvidíme v práci, že?


  Ivona však do práce neprišla a Blanka hľadela na konverzáciu, ktorá sa počas dňa zmenila na jednostranný monológ:


  Ak neprídeš, daj mi aspoň vedieť, že si v pohode.


  Si v pohode? Čo je s tebou?


  Ak mi do hodiny neodpíšeš, volám políciu!!


  Ivona sa konečne zmohla na odpoveď: Nebuď trapka, upokoj sa.


  „Trapka? Trapka?!“ rozčuľovala sa Blanka uprostred otvorenej kancelárie, o ktorú sa delila s ďalšími jedenástimi kolegyňami.


  „Čo sa deje?“ zaujímala sa jedna z nich.


  „Snažím sa zistiť, prečo Iva dnes neprišla do práce,“ vysvetlila jej Blanka. „Ja sa o ňu normálne bojím a ona mi odpíše, že som trápna?“


  „Asi jej prekáža, že okolo toho robíš taký rozruch,“ poznamenala kolegyňa. „Nepočula si, že si dnes vzala sick day?“


  „Sick day?“ zopakovala Blanka zaskočene.


  Na tom, že by si Ivona vzala deň voľna, na ktorý mala nárok, by nebolo nič nezvyčajné. No kedykoľvek sa nedostavila do práce, dala to najprv vedieť svojej najlepšej kamarátke, než sa vôbec ozvala šéfke.


  Blankine obavy sa tým len prehĺbili. Rozhodla sa, že namiesto obedovej prestávky vybehne za Ivonou a skontroluje ju osobne. Ivona však bývala v Karlovej Vsi a aby Blanka dorazila až k nej, musela sa zviezť tri zastávky autobusom, prestúpiť na električku, a aj tak to mala ešte dobrých desať minút pešo. Keď konečne klopala na jej dvere, čas na obedovú prestávku takmer vypršal.


  Klopala raz, dvakrát, trikrát. Zakaždým nástojčivejšie, nikto jej však neprišiel otvoriť.


  „Kontrola z práce!“ zakričala a vzápätí nervózne dodala: „Žartujem. Ak si si vzala sick day a nenájdem ťa v pyžame v posteli so sopľom, nenahlásim ťa. Tak mi hádam otvoríš, nie?“


  Blanka mala pocit, že sa zvnútra ozývajú nejaké zvuky, no keď horlivo priložila ucho na dvere, nepočula nič len hrobové ticho.


  „Nedávaš mi na výber,“ rozhodla sa napokon. „Volám políciu a budem čakať za dverami, až kým neprídu. Počula som ťa, viem, že si doma. Ako ďaleko to necháš zájsť? Otvoríš, než vyrazia dvere? Uvidíme, ktorá z nás dvoch sa bude potom cítiť ako väčšia trapka.“


  Blanka vytiahla z kabelky telefón a ešte chvíľu počkala v nádeji, že Ivona naletí na jej vyhrážky. Vtedy mobil začal vyzváňať, no nevolala jej kamarátka, ale šéfka.


  „Kde si? O desať minút tu máme klientov, čo robia tie eko čistiace prostriedky, a Iva im mala prezentovať stratégiu na Insta. Sľúbila si mi ráno, že ju dnes zaskočíš.“


  „Som pred jej bytom a neotvára mi,“ odvetila Blanka. „Bojím sa, či sa jej niečo nestalo.“


  „Vzala si sick day a niekde sa fláka?“ vyložila si šéfka jej slová po svojom. „To si s ňou vysvetlím, keď sa tu zajtra ukáže. A keď sa ty nedostavíš na tú prezentáciu, môžeš si prísť rovno spakovať veci!“


  Blanka sa zľakla. Nemohla si dovoliť prísť o zamestnanie, aj keď sa už o nedostupnú kamarátku skutočne začínala báť. Práca musela dostať prednosť. A tak si objednala taxík. Ako naň však čakala, rozhodla sa, že predsa len zavolá aj na políciu. Požiadala ich, aby prišli Ivonu skontrolovať, a ponáhľala sa na pracovné stretnutie. Vtedy ešte nevedela, že si bude do konca života vyčítať, že nečakala na políciu pri dverách kamarátkinho bytu.

  Vždy, keď sa pani Líšková spýtala svojho syna, prečo sa rozhodol stať policajtom, Lukáš jej odpovedal rovnako: „Vieš, ako neznášam stereotyp. Nechcem sedieť celý deň za stolom a pozerať sa do počítača. Na kriminálke sa nikdy nenudím. Stále sa tam niečo deje, každý prípad je niečím iný. Keby som ti povedal, akú nechutnosť sme riešili minulý mesiac...“


  Jeho mama po celý čas len prevracala očami, až ho zastavila: „O tomto mi rozprávať nemusíš, ja chcem na rozdiel od teba večer zaspať.“


  „Zato ja si ťa rád vypočujem.“ Otec na syna zakaždým sprisahanecky žmurkol. „Ale po večeri, keď mama pôjde spratať kuchyňu.“


  Obaja sa zasmiali a pani Líšková ich za to pokarhala.


  Lukáš myslel na rozhovor s rodičmi, ktorý sa opakoval prakticky vždy, keď sa u nich zastavil na večeru. Dnes ju však bude musieť vynechať, aj keď mama chystá jeho obľúbené zemiakové pirohy a otcovi sľúbil, že mu pomôže zložiť nábytok do pracovne, ktorý kúpili cez víkend. Vo chvíli, keď sa mu pracovná služba blížila ku koncu, vyslali ho na obhliadku miesta činu. Aspoň sa v práci naozaj nenudí a možno bude mať ďalšiu nechutnú historku, ktorú pri najbližšej príležitosti podrobne vylíči zvedavému otcovi.


  Keď sa však dostavil do dvojizbového bytu v Karlovej Vsi a prvýkrát uvidel obeť v novom prípade, pochopil, že to, čo má práve pred očami, len veľmi ťažko prerozpráva. Ak mu to otec vôbec uverí.


  Cítil, že ho zachvacuje panika, a tak sa rýchlo ospravedlnil a ešte rýchlejšie vybehol z bytu na chodbu. Oprel sa o zábradlie, potom si sadol na schody. Tvár zaboril medzi dlane a pokúšal sa zhlboka nadýchnuť.


  Takto ho našiel kolega Vanek, ktorý ho nasledoval von z bytu. Vanek bol metalista telom i dušou, už na prvý pohľad. Mal dlhé čierne vlasy, ktoré si na mieste činu, alebo keď bolo vonku teplo, zatiahol gumičkou. Aj jeho šatníku dominovala čierna. Minulý rok si dokonca začal pestovať bradu. Preto neznalých ľudí často prekvapilo, že to bol dobrák od kosti, vždy pripravený komukoľvek s čímkoľvek pomôcť.


  „Viem, je to riadny humus, ale aj to patrí k našej robote,“ utešoval poručíka Líšku. „Rád by som ti povedal, že si na to jedného dňa zvykneš. Skôr sa naučíš tváriť, že si s tým v pohode. Chceš sa napiť? Donesiem ti vodu?“


  Lukáš pokrútil hlavou. „Som v pohode. Nie preto som zdrhol. Teda, jasné, je to humus, ale nejde o to. Musí to byť nejaký omyl. Že ma sem Otčenáš poslal. Vie, čo tu našli?“


  Vanek sa zatváril nechápavo. „Prečo by to bol omyl? Si operatívec, mal si službu, mne sa to zdá celkom logické.“


  „Ja viem, už som na oddelení dosť dlho, ale predsa... Určite si ma stále pamätá ako toho zelenáča, čo to posral na prvom mieste činu.“


  „Myslíš v prípade Červ?“ pochopil Vanek.


  Líška zvraštil čelo. „Nemusíš mi to pripomínať.“


  Kolega len mávol rukou. „Odvtedy ubehlo času... Hádam sa bojíš, že to zasa pokašleš?“


  Lukáš zaváhal. Samozrejme, bál sa, že zopakuje chyby, ktorých sa dopustil v minulosti. Veď ho stáli prípad a takmer aj novozískané miesto. Nahlas to však nechcel pripustiť, a tak len pokrútil hlavou. „Nie, veď som medzitým už celkom sám vyriešil svoj prvý prípad.“


  Vanek sa uškrnul. Líška urobil niekoľko chýb hneď na prvom mieste vraždy, kam ho vyslali krátko po jeho nástupe. Otčenáš mu prípad krátko nato vzal a trvalo dlho, kým mu dal druhú šancu. Lukáš sa jej chopil a prípad vyriešil v priebehu niekoľkých týždňov. Ľahko sa mu zabúdalo na to, že nevyšetroval sám, a ďalšie mesiace sa všade, kam prišiel, chválil svojím úspechom. „Odvtedy o ničom inom nepočúvame.“


  „Čo tým chceš povedať?“


  „Nič, nič,“ zahováral Vanek okamžite. „Len že by si o tom prípade nemusel toľko rozprávať, ale to teraz nie je podstatné. Tak čo, zvládaš to dnes, či to mám radšej prebrať ja?“


  Líška vstal zo schodov. „Zvládam. Ale budem rád, keď mi pomôžeš.“


  „Jasné,“ usmial sa jeho kolega. „Však nato som tu. Celú kariéru asistujem nejakému operatívcovi, tak prečo by sa to teraz malo zmeniť?“


  Vtedy na poschodí zastal výťah a vyšiel z neho súdny lekár. Mal niekoľko rokov pred dôchodkom, no bol to uznávaný odborník. Mnohí operatívci vo výkone služby považovali spoluprácu s ním za poctu. Malo to akurát jeden háčik, súdny lekár oplýval svojským zmyslom pre humor, ktorým dokázal druhých často odpudiť. Možno to bolo jeho vekom, no na názore iných mu vonkoncom nezáležalo. Výjazdy do terénu a hlavne kľúčovú prácu v pitevni si zakaždým užíval bez ohľadu na pohľady alebo komentáre ostatných.


  „Páni, nebodaj čakáte na mňa?“ spýtal sa dvoch policajtov, ktorých stretol na chodbe pred výťahom.


  Vanek mu podržal dvere bytu. „Pán doktor, dobre viete, že ste hlavná hviezda programu. Kým sa vy neukážete, nemôže sa začať šou.“


  Patológ sa zatváril pobavene. „Tak sa mi to páči, chlapci.“


  Poručík Líška ich nasledoval, vošiel do bytu ako posledný. Tentoraz si už od dverí všímal všetky detaily a robil si v hlave poznámky: pri vstupe do bytu nie sú známky vlámania ani žiadne stopy po zápase. Obývačka spojená s kuchyňou, byt vyzerá až príliš čisto a upratane. Obeť bývala sama. Je to podnájom, priestor nepôsobí veľmi osobne a už vôbec nie žensky. Vybavenie aj výzdoba, ak sa o nejakej vôbec dá hovoriť, sú strohé: tlmené béžové a sivé odtiene doplnené niekoľkými kusmi zelene v kvetináčoch na policiach kuchynskej linky a knižnice v obývačke.


  Lukáš uprel pohľad na dvere spálne, skutočného miesta činu, kde ležala obeť, pred ktorou ešte pár minút dozadu utiekol. Nadišiel čas čeliť realite.


  „Poručík, viem, že čakáme na obhliadku lekára, ale tu by sme už mohli začať, čo myslíš?“ oslovil ho odrazu jeden z kriminalistických technikov.


  Lukáš poriadne nezachytil jeho slová. „Prosím?“


  Vanek vstúpil do konverzácie. „Tu už môžete začať. Hlavne najprv všetko dobre pofotiť, potom vezmite vzorky zo všetkých povrchov. Odtlačky z kľučiek, kuchynskej linky a nábytku. Klasika, však vy viete, čo máte robiť.“


  Poručík Líška len prikývol.


  Než pokračoval ďalej do spálne, Vanek ho zastavil. „Nezabudni si dať toto na hlavu, nech tu po tebe nič nezostane.“


  Lukáš mal už rukavice na rukách a igelitové návleky na topánkach, na jednorazovú čiapku tentoraz celkom zabudol. Ešte ani nezačal a už sa dopúšťal prvej chyby.


  Kriminalista Vanek si všimol, že kolega zneistel. „Neboj nič, Wolfa som na to tiež musel niekoľkokrát upozorniť. Nikto to nemá rád, ale ja so svojimi dlhými vlasiskami viem najlepšie čo treba.“


  Líška sa pousmial a počúvol. Trvalo hodnú chvíľu, než dostal všetky svoje nepoddajné ryšavé kučery pod igelitovú čiapku s gumičkou. V kompletnej výbave mohol konečne vstúpiť do spálne.


  Súdny lekár si už začal okolo obete rozkladať náradie. „Tak, čo tu dnes máme?“


  „Ivona Škantárová, vek dvadsaťsedem rokov, bola nájdená privolanou hliadkou v byte, ktorý si prenajímala. Cudzie zavinenie smrti je snáď neodškriepiteľné a príčina sa zdá tiež celkom jasná,“ rozhovoril sa Vanek.


  „Tak pŕ, len ja tu môžem robiť takéto závery,“ brzdil ho súdny lekár, no keď vstal zo zeme a obrátil sa naspäť k obeti, konštatoval to isté: „Máte pravdu, cudzie zavinenie aj príčina smrti sú zrejmé.“


  Líška upriamil pohľad na príčinu smrti. Mladá žena mala v hrudi zabodnutý nôž. Zjavne však išlo len o posledný z celej série aktov, ktorých sa vrah na svojej obeti dopustil – jej ruky aj nohy boli posiate modrinami a ranami, niektoré pripomínali popáleniny. Mala na sebe svetloružové šaty s predným zapínaním, no gombíky boli vytrhané a vrah vystavil na obdiv jej prsia. Aj tie mala zohavené a posiate modrinami. Jedno bolo prebodnuté nožom, a druhé...


  Lukáša takmer striaslo, keď si to všimol. „Vrah jej na pravý prsník vyšil... meno?“


  „Čože?“ zháčil sa súdny lekár a aj Vanek sa nahol nad obeť, aby lepšie uvidel, čo si Líška všimol ako prvý.


  Lukáš prečítal nápis nahlas: „Kamila.“


  „Kto je Kamila?“ spýtal sa súdny lekár.


  Líška pokrútil hlavou.


  „Najlepšia kamarátka obete, ktorá nahlásila jej zmiznutie, sa volá Blanka,“ oznámil im Vanek.


  „Bola na mieste činu?“ chcel vedieť Lukáš.


  Kriminalista prikývol. „Priamo v byte. Na linku prvej pomoci volala už krátko popoludní, žiaľ, jej hovor nepôsobil naliehavo. Povedala len toľko, že jej kamarátka neprišla do práce a neodpisuje na správy. Našich chlapcov vyslali, až keď volala druhýkrát. Teraz čaká dole na parkovisku v policajnom aute, keby sme ju ešte potrebovali, ale najskôr ju zavezieme na riaditeľstvo na výpoveď.“


  „S tým odvozom ešte počkajme,“ navrhol Líška. „Rád by som s ňou predtým hovoril osobne.“


  „Pán doktor, možno mám hlúpu otázku, ale predsa sa spýtam. Vyšívanie do kože... je to niečo náročné?“ opýtal sa vzápätí.


  Súdneho lekára takisto fascinoval nápis vyšitý na ženiných prsiach. Obzeral si ho až s obdivom v očiach. „Podľa podliatin musím konštatovať, že vrah tak spravil, keď bola ešte nažive. Ak bola aj pri vedomí, určite mu to neuľahčila. Hoci odreniny na zápästiach a členkoch naznačujú, že ruky aj nohy mala dlho priviazané k rámu postele.“


  „Vrah obeť priviazal k posteli a zjavne ju vystavil viacerým formám mučenia. Viete ich pomenovať už na mieste činu?“ skúšal Lukáš ďalej.


  Patológ len pokrútil hlavou. „Vidím popáleniny, rezné aj ďalšie zranenia, ale ich pôvod nemôžem s istotou identifikovať. To už nájdete v pitevnej správe. Ale vidíte tento hematóm?“ Ukázal na ženinu tvár. Pokožku mala bledú, viečka privreté a cez oko a pravé líce sa jej tiahla rozsiahla modrina. „Zjavne ju bil a udrel do hlavy nejakým väčším predmetom. Ak ho nechal na mieste činu, možno by ste ho dokázali identifikovať.“


  „Nebral si so sebou ani nôž, ktorým ju zabil. Pochybujem, že by si s tým robil námahu,“ konštatoval Vanek.


  „Ten nôž,“ uvedomil si Líška. „Celá čepeľ skončila v tele obete, takže nemôže byť veľmi dlhý. A rukoväť... Toto nevyzerá ako rukoväť kuchynského noža.“


  „Tipoval by som to na lovecký nôž,“ prikývol Vanek.


  „Tipujte, koľko chcete, ale extrakciu noža láskavo nechajte na mňa.“ Súdny lekár skončil s obhliadkou tela a zamieril k svojmu kufríku, ktorý nechal na zemi neďaleko postele. „Čudujem sa, že ešte nikto neupozornil na to, že má obeť zošité ústa.“


  „Pán doktor, keď toto je ako umelecké dielo. Kamkoľvek sa pozriete, je čo obdivovať,“ obhajoval ich nevšímavosť Vanek.


  Líška naňho zdesene pozrel, no súdny lekár sa schuti zasmial. „Sám by som to nepovedal výstižnejšie. Akurát keď to hovoríte, mi zišlo na um, ako si na jednej výšivke dal záležať a druhú odflákol.“


  „Výšivke?“ zopakoval Lukáš zaskočene.


  „No ten nápis na jej prsníku, to sú stehy, aké sa použí­vajú na tradičnú umeleckú výšivku, a ústa... to sú len krivolaké haky-baky. Akoby to ani nerobil jeden a ten istý človek,“ vysvetlil mu patológ.


  „Myslíte, že boli dvaja?“ opýtal sa Líška.


  „To nie. Len vravím, že na jednom si dal mimoriadne záležať.“ Súdny lekár bol zbalený a pripravený na odchod. „Vykonajte, čo máte, a hlavne ju privezte ku mne na oddelenie. Zajtra ráno ju vezmem hneď prvú ako prominentnú pacientku. Kto bude viesť toto vyšetrovanie?“


  „O tom rozhodne šéf, predpokladám, že zajtra na porade,“ odvetil Lukáš.


  „Zrejme to dá tuto poručíkovi Líškovi,“ dodal Vanek vzápätí.


  „Budem rád, ak sa zúčastníte na pitve, pokiaľ sa vám to nebude kryť s poradou. Už ste u mňa boli, že?“


  Líška prikývol a rozhodol sa vyprevadiť súdneho lekára k dverám.


  Technici, ktorí už obhliadli zvyšok bytu, na tento okamih  doslova vyčkávali. Vleteli do spálne ako včelí roj. Lukáš, ktorý im mal dávať pokyny, sotva stihol uhnúť z cesty. Vzápätí sa obzrel za Vanekom. „Dohliadni tu na to, hej? Ja skočím dole za tou kamarátkou, rád by som jej položil zopár otázok.“

  Blanka plakala na zadnom sedadle policajného auta, keď na okno zaklopal nízky ryšavý policajt v civile, ktorý sa predstavil ako poručík Lukáš Líška. Najprv tvrdil, že jej chce položiť len niekoľko otázok, no potom ju požiadal, aby ho nasledovala do Ivoninho bytu.


  Blanka začala prudko krútiť hlavou a protestovala: „Nie, nie, ja sa tam nevrátim.“


  Nechápala, prečo to od nej žiada, najmä keď jej policajti, ktorí prišli až na druhé naliehanie, kázali, aby počkala pred bytom. Mala ich poslúchnuť, ale nenápadne sa vkradla dovnútra za nimi. Zvedavosť jej prinesie ešte mnoho prebdených nocí. To, čo uvidela, ju bude navždy prenasledovať v nočných morách. Prečo by sa mala čo i len o sekundu dlhšie pozerať na svoju najlepšiu kamarátku v takomto zúboženom stave?


  Lukáš počkal, kým sa trochu upokojí, než ju začal trpezlivo presviedčať: „Nežiadal by som vás o to, keby to nebolo dôležité pre vyšetrovanie. Boli ste niekedy predtým u nej doma?“


  Blanka len prikývla. Celá sa triasla a oči ju štípali od preplakaných sĺz.


  „Možno si všimnete niečo, čo našej pozornosti ušlo, a pomôžete nám tak chytiť vraha.“


  „Vraha?“ zopakovala Blanka, akoby jej všetko došlo až teraz. Ivona bola mŕtva. Keby len mŕtva, bola zavraždená! Zrazu si niečo uvedomila. „Viem, kto to bol! Viem, kto jej to spravil!“


  „Nejaký bývalý priateľ?“ domnieval sa Líška.


  „Nie.“ Kamarátka obete vytiahla mobil a chvíľu niečo hľadala. Potom poručíkovi ukázala profil muža na instagrame. „Toto je on. Pred niekoľkými týždňami mali online beef.“


  „Online beef?“ zopakoval Líška nechápavo.


  „Ako by som vám to... To je proste verejný konflikt medzi dvoma ľuďmi, keď na seba vyťahujú špinu na internete. Nahnevalo ho, že zverejnila ich súkromnú konverzáciu a vypisoval jej do komentárov, že ženy ako ona si zaslúžia smrť. No povedzte, čo za úbožiaka sa zmôže na niečo také?“ rozčuľovala sa Blanka.


  „A ona s ním nikdy nič nemala?“


  „S takým trapošom? V živote sa ani nestretli.“


  Lukáš si na okamih vybavil hrozný stav, v ktorom vrah zanechal telo obete. Bol by toho schopný ponížený chlap, ktorý ju ani nepoznal osobne? Zvraštil čelo, keď si spomenul na päť základných pravidiel vyšetrovania. Pri riešení prvého prípadu sa mu osvedčili, mal by ich nasledovať aj teraz. Uvedomil si, že je priskoro na to, aby riešil podozrivého. V prvom rade musí dotiahnuť obhliadku miesta činu.


  „Určite si ho preveríme,“ sľúbil Ivoninej kamarátke napokon. „Ale teraz by som vám bol naozaj vďačný, keby ste šli so mnou do bytu.“


  „Naozaj ju musím ešte raz tak vidieť?“ zdráhala sa Blanka stále, hoci už nereagovala tak panicky.


  „Len na okamih, päť minút na obhliadku bytu a ste zasa vonku. Potom vás vezmeme na stanicu pre ofi­ciál­nu výpoveď, a keď skončíme, kolega vás odvezie domov.“


  Blanka sa striasla pri pomyslení na zúbožené telo kamarátky. Potom si však spomenula na výčitku, ktorá jej hrýzla svedomie. Nepočkala za dverami, keď zavolala na políciu.


  Opäť sa roztriasla. „Myslím, že tam ešte bol.“


  „Prosím?“ nechápal Líška.


  „Dnes na obed, keď som ju prišla skontrolovať, počula som za dverami nejaké zvuky. Len na okamih, ale som si istá, že niekto vnútri bol, a podľa mňa to mohol byť on. Mala som tam zostať. Možno by som jej pomohla. Možno by to prežila.“


  „Nemá zmysel, aby ste si to vyčítali,“ zastavil ju Líška.


  Blanka sa napokon dala prehovoriť a v poručíkovom sprievode sa vrátila do Ivoninho bytu. „Pochybujem, že vám budem vedieť nejako pomôcť,“ zastala ešte na prahu.


  Lukáš ju opäť trpezlivo pobádal. „Päť minút, nič viac a nič menej, o chvíľu to budete mať za sebou. Len sa vás spýtam na nejaké veci a pôjdete odtiaľto.“


  Blanka trpezlivo odpovedala na poručíkove otázky, no nakoniec to neboli ony, ktoré ho doviedli k stope. Až keď zastala na prahu spálne a hľadela na Ivonino znetvorené telo, zišlo jej na um čosi, čo na prvý pohľad ušlo jej pozornosti.


  „Ten vrah má otrasný vkus,“ konštatovala znechutene.


  „Ako to myslíte?“ požadoval Líška vysvetlenie.


  „Tie šaty!“ vyhŕkla Blanka zrazu. „To nie sú jej šaty!“


  „Ste si istá?“ ubezpečoval sa poručík. „Možno v nich len nechodila do práce, možno si ich kúpila nedávno a ešte ste ju v nich nevideli.“


  Blanka však bola o svojej pravde absolútne presvedčená. „Nakupovali sme iba spolu. A toto by si na seba v živote neobliekla. Do tejto hrôzy ju navliekol jej vrah!“

  Po skončení obhliadky miesta činu poručík Líška osobne odviezol kamarátku obete na policajné riaditeľstvo, kde počkal, kým podá oficiálnu výpoveď v prítomnosti vyšetrovateľa. Potom sa ponúkol, že ju vezme domov, hoci túto povinnosť mohol nechať na kolegu s nižšou hodnosťou.


  Keď Lukáš konečne dorazil do svojho bytu, bolo už po jedenástej večer. Bol unavený, no hlad ho kváril ešte viac. Preto pred spaním otvoril chladničku a zalovil vo svojich chabých zásobách. Dokopy tam nič nenašiel, a tak si napokon zalial instantnú polievku s príchuťou karí. Keď ju jedol na gauči, pomyslel na večeru u rodičov, ktorú zmeškal. Sľúbil, že sa im ozve, keď skončí v práci, no najskôr už budú obaja spať.


  „A ja by som mal ísť tiež,“ konštatoval, keď si uvedomil, že ho pre rozbiehajúce sa vyšetrovanie čaká zajtra náročný deň.


  Miska po ázijskej polievke skončila v dreze a on krátko nato v posteli. Bol taký unavený, že si sotva zvládol umyť zuby. Ráno sa však zobudil plný energie a pripravený pokračovať v práci.


  Rovno zamieril do nemocnice za súdnym lekárom. Keď zistil, že ho v pitevni predbehol, najprv sa rozhodol bez ohlásenia počkať. Nezjavil sa však, ani keď odbilo štvrť na deväť. Vtedy mu poručík Líška zavolal.


  „Nebláznite,“ zasmial sa patológ do telefónu. „Vy ste si mysleli, že pracujem tak skoro? Hádam nechcete, aby som sa vŕtal v niečích vnútornostiach nalačno. Väčšinou nezačínam pred desiatou, ale pre vás urobím výnimku. Ak ma tam počkáte, môžeme sa do toho spolu pustiť o deviatej.“


  Lukáš však musel odmietnuť. „To už musím byť na policajnom riaditeľstve.“


  „V poriadku, tak začnem bez vás. Vráťte sa okolo jedenástej, to sa budem dostávať k tým najzaujímavejším častiam.“


  Líška cítil, ako sa makový bratislavský rožok, čo si dal na raňajky, pýta nazad na svet, a tak sa radšej so súdnym lekárom rýchlo rozlúčil a sľúbil, že sa po jedenástej dostaví do pitevne.


  Skontroloval čas. Nielenže stíha poradu, ale ešte na ňu príde aj pripravený. Teda, ak sa prípravou dalo nazvať, že si po sebe prečítal poznámky zo včerajšej obhliadky. Napokon bol rád, že stihol aspoň to. Keď sa ocitol za dlhým stolom v zasadačke obkolesený kolegami z vyšetrovateľského tímu, ktorí spolu s ním čakali na riaditeľov príchod, uvedomil si, že ho najskôr Otčenáš vyzve, aby ostatným predstavil nový prípad.


  Vtedy si spomenul na Wolfa. Ten nikdy nemal problém s verejným vystupovaním. Nielen to, ale zakaždým zároveň povedal, čo si myslel. Na nič sa nehral. Aj Lukáš sa dokázal tváriť suverénne, no jeho sebavedomie bolo predstierané a vždy, keď sa dopustil nejakej chyby, zakopol alebo sa pomýlil, sa ilúzia suveréna vytratila. Vzápätí pomyslel na Luptáka. Ten sa nedokázal ani len tváriť, že má nejaké sebavedomie. Ktovie, či tomu tak bolo vždy. Lukáš ho spoznal až v časoch, keď siahol na svoje dno. Jurčovič ho zasa opisoval ako poslušného psíčka, ktorý hľadal útočisko u dominantnejších kolegov. Keď sa naňho spýtal kohokoľvek iného, hovorili o ňom ako o vynikajúcom policajtovi. Ak by si Lukáš mohol vybrať, aký dojem na druhých urobí, skombinoval by to najlepšie z Wolfa a Luptáka.


  Otčenáš konečne vošiel do zasadačky. Riaditeľ oddelenia mal po päťdesiatke, no už na prvý pohľad vzbudzoval rešpekt aj bez toho, aby prehovoril. Všetci spozorneli. Aj tí, ktorí sedeli pri stole otočení chrbtom k dverám, pocítili jeho prítomnosť. Líška sa zahniezdil na mieste. Rozhodol sa, že toto je jeho okamih. Môže ukázať, aký naozaj je, nemusí sa podobať na nikoho, ani na Wolfa, ani na Luptáka.


  „Kolegovia, asi ste už počuli, že sme včera vo večerných hodinách dostali nový prípad. Niektorí z vás dokonca boli na obhliadke miesta činu,“ začal Otčenáš.


  Líška sa dvihol z miesta. „Pán riaditeľ, ak dovolíte, rád by som ostatných oboznámil s podrobnosťami prípadu.“


  Otčenáš naňho nepríjemne zazrel. „Poručík, vieš, ako to chodí. Treba počkať, až ťa vyzvem, potom môžeš rozprávať. Toto predsa nie je tvoja prvá porada oddelenia.“


  „Prepáčte.“ Líška sa stiahol. „Prvý dojem je za mnou,“ zašomral potichu, keď si sadol.


  „Začal by som tým, čo ma nepotešilo,“ pokračoval Otčenáš. „V dnešných bulvárnych novinách sa objavil článok o vražde mladej ženy. O vražde, ktorú sme sotva začali vyšetrovať.“


  „Nič nezvyčajné,“ poznamenal Vanek. „Pod barakom som si včera všimol aj nejaké televízne štáby.“


  „To, že sa novinári zaujímajú o našu prácu, nie je nič nové. A nevadilo by mi, že sa dostali k informáciám rýchlejšie ako my, ale v tom bulvárnom článku zverejnili aj fotku, opakujem, fotku z miesta činu! Môže mi to niekto vysvetliť?“


  Otčenáš pozrel na Líšku, no ten sa len zmätene obzeral okolo seba. „Chcete povedať, že niekto z nás si spravil na mieste činu fotku a posunul ju do novín?“


  „Buď to, alebo ste na miesto činu pustili nejakého novinára,“ odvetil riaditeľ.


  „Čo je na tej fotke?“ chcel vedieť vyšetrovateľ Jurčovič.


  „Detail ženského prsníka s vyšitým menom. Samozrejme, bradavku cenzurovali,“ opísal mu záber z novín Otčenáš.


  „Pán riaditeľ,“ ozval sa Vanek. „Chápem, že vás to znepokojuje, ale pochybujem, že by sa niečo také odvážil spraviť niekto z nás. Včera tam bol chaos, možno sa novinárovi podarilo prekĺznuť v správnej chvíli dovnútra. Ja osobne som si však nevšimol, že by niekto iný než náš fotograf vytiahol mobil alebo fotoaparát.“


  „O to dôležitejšie je, aby sme prišli na to, ako k úniku došlo. Bol by som nerád, keby sa táto situácia v budúcnosti zopakovala,“ dodal Otčenáš.


  „A nemôžeme sa spýtať v tých novinách na zdroj?“ napadlo Líškovi.


  „To by nebolo od veci,“ súhlasil Jurčovič. „Možno ak by sme na nich pritlačili...“


  Otčenáš však takýto postup zamietol. „Vyhrážať sa novinárom v žiadnom prípade nebudeme. Keď už, tak by som na to šiel cez kontakty. Denisa,“ oslovil policajnú hovorkyňu. „Poznáte niekoho v tom plátku?“


  Krajčírová práve hľadela do mobilu a sotva dávala pozor na obsah porady. „Prosím?“ dvihla nechápavo pohľad, keď začula svoje meno.


  Riaditeľ sa najprv zhlboka nadýchol, než zopakoval otázku a posunul svojej podriadenej noviny, ktoré ho ráno tak rozčúlili.


  „Či poznám? No samozrejme, s Julkou sme sa stretli na niekoľkých mediálnych akciách. Aj sme si spolu vypili a ohovárali chlapov,“ zaspomínala si Denisa.


  „S akou Julkou?“ divil sa Otčenáš.


  „Aha,“ došlo to Krajčírovej. „Julka je šéfredaktorka. Zlatá baba. Trochu zákeráčka, ale keď chcete robiť bulvár, nič iné vám nezostáva.“


  „Mňa nezaujíma, čo je zač. Potrebujem len vedieť, kto im dodal túto fotku,“ zastavil ju Otčenáš rázne.


  Denisa naňho zarazene hľadela. „Zavolám jej po porade. Alebo treba skôr?“


  „Po porade stačí.“ Otčenáš schoval noviny, ktoré mu robili vrásky na tvári. Nechcel ich mať na očiach dlhšie, ako bolo nevyhnutné. „Teraz môžeme prejsť k veci. Poručík Líška, máte slovo.“


  Lukáš váhal, či má vstať, alebo postačí, keď podá hlásenie posediačky. Napokon sa rozhodol predstúpiť pred ostatných. „Obeť sa volá Ivona Škantárová. Mala dva­dsaťsedem rokov, pracovala v PR agentúre a že je nezvestná, nahlásila jej kolegyňa z práce. Telo objavili hliadkari, vyslaní do terénu v byte v Karlovke, ktorý si prenajímala tretí rok. V podnájme bývala sama. Bola nezadaná, bezdetná. S najväčšou pravdepodobnosťou ju vrah držal v byte dlhšie, možno dokonca od piatka večera. Podľa počiatočných výpovedí však susedia nič nepočuli ani nevideli. Niektorých plánujeme predvolať na riaditeľstvo. Podozrivých zatiaľ nemáme, aj keď kamarátka obete nás upozornila na muža, ktorý jej nechával nenávistné komentáre na internete. Samozrejme, túto stopu preverím. Momentálne čakáme na výsledky laboratórnych testov a hlavne na pitvu. Na tú sa chystám osobne, s doktorom Záborským sme dohodnutí na jedenástu. Potom by som mal vedieť viac.“


  „Ale príčinu smrti alebo vražednú zbraň hádam už poznáme!“ povedal dôrazne Otčenáš.


  Poručík Líška prikývol. „Príčinou smrti bola bodná rana do srdca, vrah dokonca zanechal na mieste lovecký nôž, priamo v obeti.“


  „Lovecký nôž?“ zháčil sa Otčenáš. „To je dosť netradičná vražedná zbraň.“


  „Určite. Mám na zozname úloh preveriť jeho pôvod,“ potvrdil Líška.


  „Poručík, nechaj niečo aj ostatným,“ poradil mu riaditeľ. „Vyšetrovanie je tímová práca.“


  „Na postupe sa už dohodneme s kolegami, s ktorými budeme na prípade spolupracovať. Predovšetkým potrebujeme získať viac informácií o obeti, preveriť prvé stopy. Vrah po sebe zanechal veľa indícií. Dúfame, že nás k nemu zavedú,“ vyjadril sa Lukáš.


  „Predpokladáme, že šlo o jednorazový útok, alebo sa môžeme obávať, že sa bude opakovať?“ spýtal sa Otčenáš.


  Líška pokrčil plecami.


  „Je ešte skoro na to, aby sme to vedeli odhadnúť,“ odpovedal zaňho Vanek. „Ak vrah tú ženu zajal v jej vlastnom byte, kde s ňou strávil tri dni a podrobil ju rozsiahlemu mučeniu, čakal by som osobný motív. Ale či to tak je, ukáže len čas.“


  „Bol by som rád, keby sme nevyčkávali a aktívne hľadali odpoveď na túto otázku. Už sa ma na to pýtali novinári aj náš pán minister. Bolo by vynikajúce, keby sme sa dokázali vyhnúť zbytočnej senzácii a nebodaj šíriacej sa panike medzi obyvateľmi mesta.“


  „Na paniku zatiaľ rozhodne dôvod nevidím,“ dodal Vanek.


  „V poriadku. Nebudeme ďalej naťahovať túto poradu,“ uzavrel rozhovor Otčenáš. „Čo najskôr sa dohodnite na ďalšom postupe a pustite sa do vyšetrovania. Keď budete mať niečo nové, viete, kde sú moje dvere. Chcem mať vždy čo najčerstvejšie informácie. Toto je mimoriadne dôležitý prípad, chápeme sa?“


  Keď riaditeľ kládol poslednú otázku, uprel pohľad priamo na poručíka Líšku. A hoci z jeho úst nikdy nepadlo, že ho poveruje vyšetrovaním prípadu, zjavne to od neho očakával.

  Poručík Líška po riaditeľovom odchode požiadal kolegu Vaneka, aby sa pokúsil preveriť pôvod loveckého noža, ktorý bol vo vyšetrovanom prípade vražednou zbraňou.Keď ďalšieho kriminalistického technika poveril, aby sa pokúsil posúriť laboratórne testy, ponáhľal sa zasa do terénu. Hoci sa na návrat do pitevne, najmä po prvej skúsenosti pri predchádzajúcom vyšetrovaní, netešil, už poznal doktora Záborského a vedel, že publikum ho mimoriadne motivuje pri práci. A on bol zasa motivovaný čo najskôr postúpiť vo vyšetrovaní.


  Keď Lukáš v ten deň už druhýkrát vstúpil do pitevne, kde to voňalo kovom a dezinfekciou, súdny lekár už pracoval na tele. Poručíka najprv oslepilo ostré umelé svetlo namierené na pitevný stôl. Až keď si pretrel rozostretý zrak, uvidel, že hrudný kôš zavraždenej ženy je otvorený a vražedná zbraň, ktorú v nej našli zabodnutú, leží odložená bokom na pulte s nástrojmi v samostatnej kovovej nádobe.


  „Poručík, prišli ste na najlepšie!“ potešil sa Líškovej prítomnosti Záborský.


  „Čo som zmeškal?“ chcel vedieť Lukáš.


  „Extrakciu vražednej zbrane, pekný kúsok, môžete si ho bližšie obzrieť. Ale najprv sa pozrite sem,“ pobádal súdny lekár poručíka, aby podišiel bližšie.


  Líška sa odhodlal pristúpiť k telu a Záborský vtedy chytil do ruky srdce obete. „Vidíte to?“


  Lukáš pocítil, ako ho naplo. „Srdce?“


  „Áno, srdce, ale na tom nie je nič prekvapivé. Srdce má každý. No pozrite sa na tú ranu! Vrah jediným, dobre cieleným bodnutím priečne preťal aortu, čo znamená, že smrť nastala takmer okamžite. Nôž zámerne zanechal v rane, inak by spôsobil rozsiahle krvácanie.“


  „To, že trafil na prvý raz aortu, asi nie je náhoda, však?“


  „Samozrejme. Srdce je chránené hrudným košom. Na takúto čistú ranu musel vrah presne vedieť, kadiaľ nôž pomedzi rebrá zaviesť. Bol to skôr cielený, opatrný vpich než prudké bodnutie. Fascinujúce, že?“ Súdny lekár pozrel na poručíka v očakávaní reakcie.


  Líška sa nezmohol na slovo, len nemo prikývol. Zdalo sa mu zvrátené rozjímať nad prácou vraha, hoci podobné správanie od Záborského po predchádzajúcej spolupráci už tak trochu čakal.


  „Ale tam sa majstrovstvo vraha zďaleka nekončí. Tipoval by som, že je to poľovník, minimálne má v tejto oblasti nejaké skúsenosti.“


  „Ten nôž,“ dovtípil sa Lukáš.


  „V nožoch sa nevyznám, mňa o tom presvedčila hlavne jeho technika a ešte toto...“ Záborský od seba odtiahol pery obete, v ktorých sa stále vynímali drobné rany po ihle. Vrah ich zašil a súdny lekár sa pred príchodom poručíka musel opatrne zbaviť nite, ktorá ich spájala. Teraz z úst čosi vybral.


  Líška naňho zarazene hľadel. „To je...“


  „Smreková vetvička. Ako som vravel, v poľovníctve sa nevyznám, ale matne sa mi marí, že je to nejaký starý poľovnícky zvyk.“


  „Chcete povedať, že vrah považoval obeť za ulovenú korisť?“


  „Ja vám len ukazujem, čo som objavil.“ Súdny lekár odložil vetvičku do ďalšej prázdnej kovovej nádoby, ktorú tam nato mal nachystanú. „Ako sme sa už rozprávali na mieste činu, vrah podrobil obeť mučeniu. Na tvári a rukách má známky úderov tupým predmetom, možno bitky. Na nohách zasa popáleniny. Vzhľadom na rôznorodosť jednotlivých rán môžem konštatovať, že mučenie prebiehalo kontinuálne, v rôzne dni. Ale najväčšie prekvapenie som si nechal na záver. Ste zvedavý?“


  Líška nevedomky pokrútil hlavou. Nebol pripravený na ďalšie hrôzy, celkom mu stačilo to, čo počul doteraz. Záborský však položil len rečnícku otázku. Bez varovania odtiahol plachtu, ktorá prekrývala telo ženy od pása nadol. Spravil to teatrálne ako kúzelník prezentujúci výsledok iluzionistického triku.


  „Vrah zošil tej žene nielen ústa, ale aj vagínu,“ oznámil lekár poručíkovi, aby upriamil jeho pozornosť na to, čo mu chcel ukázať.


  Líšku striaslo. „To je vrchol zvrátenosti.“


  Záborský dvihol varovný prst. „Ešte som neskončil!“


  „Ak odtiaľ vytiahnete ďalšiu smrekovú vetvičku...“


  Súdny lekár sa zasmial. „Som rád, že máte zmysel pre humor. Pri tejto práci to je niekedy nevyhnutné. Ale nie. Asi to nakoniec nebude až také prekvapenie, ale vrah obeť opakovane znásilnil. Svedčia o tom tržné rany na vnútorných stenách vagíny a ďalšie podliatiny na vnútornej strane stehien. Napriek tomu, že bola doslova bezmocná, sa mu pokúšala brániť.“


  „Čo za zvráteného, chorého človeka... A hlavne prečo?“ V Líškovej hlave začalo odrazu víriť množstvo otázok, no ani jednu nedokázal vysloviť celú.


  „Nesmierne ju dokatoval. Neviem si ani predstaviť, čím to dievča prešlo. O to fascinujúcejšia je tá precízna výšivka. Vôbec mi nenapadá, prečo ju označkoval cudzím ženským menom. Máte už nejaké teórie?“


  „K teóriám som sa ešte vôbec nedostal,“ priznal Lukáš. „Budem to musieť konzultovať s kriminalistickým psychológom.“


  „Ako vám závidím,“ konštatoval Záborský.


  „Prosím?“


  „Toto bude jeden fascinujúci prípad. Zatiaľ čo moja práca na ňom sa prakticky končí, vaša sa ešte len začína. Buďte taký dobrý a dajte mi priebežne vedieť, ako postupujete. Nesmierne ma to zaujíma.“


  „To vidím,“ utrúsil Líška, než sa so súdnym lekárom konečne rozlúčil. Jeho spoločnosť sa mu začínala bridiť viac ako samotný pobyt v pitevni. „Budete posielať správu z pitvy?“


  „Elektronicky aj fyzicky, ako nariaďuje najnovší protokol. Pozajtra ju máte na stole. Keby vyšlo niečo zaujímavé z krvných testov, upozorním vás na to osobitne.“


  


  


  


  


  18. marca 2003


  


  Nikdy nemali veľa, no keď stratili mamu, prišli o všetko. Hoci nemali jednakého otca, vyrastali spolu a len traja tvorili rodinu. On bol o niekoľko rokov starší. Musel si zvykať na veľké zmeny a cítil sa stratený, keď si mama našla nového muža. No keď sa mu narodila sestra, našiel nový zmysel života: stal sa starším bratom. Svoju úlohu bral od prvej chvíle vážne a zodpovedne a bol pripravený si ju plniť, aj keď zostali osirotení. Stále bol však len chlapec, hoci už v rozkvete puberty, a nerozhodoval o tom, čo sa s nimi stane. Nedokázal to zmeniť.


  Po maminom pohrebe po nich prišla sociálna pracovníčka. Vedel, že sa ich nemá kto ujať, jeho otčim zahynul pred dvoma rokmi pri nehode na stavbe, starých rodičov ani nepoznali. Pripravoval malú sestričku na to, že budú vyrastať v detskom domove, a sľuboval jej, že navždy majú aspoň jeden druhého. Ten sľub však nedokázal dodržať.


  Zatiaľ čo sestra putovala do detského domova, poňho si prišiel otec. Takmer si ho nepamätal, naposledy ho videl, keď mal štyri roky. Vtedy od neho mama ušla a spolu s ním sa nasťahovala k novému mužovi. Ten bol dobrý, pracovitý, staral sa o nich a splodili vlastné dieťa, ale keď odišiel z tohto sveta, ocitli sa vo finančných problémoch. Mama vtedy tuším napísala jeho otcovi a prosila ho o pomoc, no ten ju odmietol ratovať. O to viac syna prekvapilo, keď sa po jej smrti zjavil.


  Prosil ho, aby vzal aj sestru. Otec ju však nechal v detskom domove. Nebola predsa z jeho krvi.


  Keď sa k nemu nasťahoval, netrvalo dlho a pochopil, prečo mama otca pred rokmi opustila. Bol to svojský človek, slušne povedané. Bývali v chátrajúcom dome po jeho rodičoch na dedine kúsok od Senice. Otec nemal kamarátov a často ani poriadnu prácu. Bavili ho len dve veci – poľovačka a alkohol. Najhoršie bolo, keď ich kombinoval.


  Myslel si, že to, že je jeho syn, znamená, že ho bude aj ľúbiť. Zasa sa mýlil. Odkedy sa v puberte vyšvihol a začal mutovať, otec ho stále urážal a vysmieval sa mu, keď mu preskakoval hlas alebo nemotorne narážal do vecí, pretože si ešte nezvykol na svoje rastúce a rozvíjajúce sa telo. Občas to vyzeralo, že ho vyslovene neznáša. Nechápal, prečo si ho vôbec vzal k sebe.


  Najčastejšie z otcových úst počul jednu vetu: „Čo si to za chlapa?“


  Väčšinou ju sprevádzal nejaký dôvod, pre ktorý nebol podľa otca dosť mužný: „Čo si to za chlapa? Chlap sa každý deň nesprchuje. Čo si to za chlapa? Chlap nepotrebuje zrkadlo, je jedno, ako vyzerá. Čo si to za chlapa? Každému chlapovi chutí pivo!“


  Potom mu ešte dokola omieľal svojské predstavy o ľuďoch a živote. Zo svojho pohľadu bol akýsi posledný mohykán, ktorý žil tak, ako sa patrilo, lebo si dokázal uloviť obživu. Najradšej sa tváril, že nepotrebuje byť súčasťou žiadnej spoločnosti. Ešte aj vzdelanie mu bolo na ťarchu a smial sa zo svojho syna, ktorý sa po dovŕšení povinnej dochádzky nevykašľal na školu a chcel pokračovať v štúdiu na strednej.


  Najradšej bol, keď otca počul chrápať na gauči po tom, ako stiahol celú fľašu borovičky. Vtedy sa utiahol do svojej izby a zo skrýše pod posteľou vybral výšivku – dedičstvo po mame. Bol to obraz, do ktorého sa pustila krátko pred smrťou, pohorie s údolím kvetov. Nikdy ho nedokončila, no, našťastie, učila syna svojej záľube, keď bol ešte menší. Preto sa odhodlal, že dielo dokončí za ňu. Nebolo mu to však dopriate.


  Keď raz takto otec zaspal opitý na gauči, on sa zavrel vyšívať. S ihlou v ruke spomínal na mamu a na to, čo všetko mu za života dala. Myslel aj na sestru, ako sa jej asi darí... Veril, že i keď je v detskom domove, je tam šťastnejšia ako on s otcom. Natoľko sa pohrúžil do vlastných myšlienok, až stratil prehľad o okolí. Nepočul, že chrápanie ustalo, a spamätal sa, až keď sa rozleteli dvere na  jeho izbe.


  Otec, ktorý si myslel, že syna prichytí pri niečom neprimeranom, sa ešte viac zhrozil, keď ho uvidel, ako vyšíva. „Čo to robíš?“


  Chcel mu vysvetliť, že je to výšivka, ktorú mu darovala mama, no nedostal na to príležitosť. Prišlo prvé zaucho, potom druhé. Keď bol otec opitý, ťažko sa kontroloval. Nezastavili ho ani chlapcove slzy. Práve naopak, ešte viac ho vyprovokovali. Než ho nechal ležať dobitého na zemi, ešte raz si doň schuti kopol. „Čo si to za chlapa? Chlapi neplačú!“


  


  


  2. októbra 2018


  


  Lukáš Líška zostal chvíľu sedieť za volantom policajného auta na parkovisku nemocnice. Než sa odhodlal vrátiť na riaditeľstvo, potreboval spracovať zážitky z pitvy. Jeho zhrozenie bolo neopísateľné. Spočiatku ani nedokázal rozlíšiť, či ho viac znechutili činy vraha, alebo reakcia súdneho lekára. Potom si uvedomil, že nemá zmysel súdiť človeka, ktorý sa v práci musí stretávať s násilnou smrťou a odhaľovať jej príčiny. Sám ešte len hľadal cestu, ako sa vyrovnať so zážitkami, ktoré si odnášal domov, odkedy prestúpil k vraždárom.


  Po návrate na policajné riaditeľstvo sa okamžite pokúsil vyhľadať kolegu Vaneka. Potreboval sa s niekým podeliť o zistenia z pitvy, kriminalista bol však v tom čase ešte v teréne. A tak si Líška sadol za počítač a pustil sa do ďalšej položky na zozname pracovných úloh. Popritom ho stále vyrušoval kolega, s ktorým sedel v kancelárii. Zjavne v ten deň nemal nič dôležité na robote a potreboval s niekým rozoberať konšpiračné teórie.


  Približne po hodine sa ozvalo klopanie a dovnútra vstúpil Vanek. „Hľadal si ma?“


  Líška okamžite vstal od počítača. „Hej, môžeme sa porozprávať?“


  „Počúvam.“


  Lukáš nenápadne pozrel na kolegu, ktorý sa síce odmlčal a tváril sa, že sa venuje svojim veciam, no až okato nastražil uši. „Chcem si po niečo skočiť do automatu, môžeme to prebrať cestou.“


  „Ideš do automatu, čo je na poschodí či dole na prízemí?“ chcel vedieť jeho spolusediaci.


  „Prečo?“ nechápal Líška.


  „Lebo ak pôjdeš dole, dal by som si odtiaľ také tie mentolové cukríky. Vieš ktoré?“


  „Viem, ale idem len sem,“ odbil ho Lukáš.


  Kolega to nevzdal. „Potom by som ťa poprosil...“


  Líška nepočkal na zvyšok vety. Než kolega stihol dokončiť svoju požiadavku, zmizli aj s Vanekom za dverami kancelárie.


  „Nikdy sa mu nezavrú ústa, čo?“ dovtípil sa Vanek, keď zostali sami.


  Líška naňho prekvapene pozrel. „Ako vieš?“


  „Je to známa firma. Nikto s ním nechce sedieť, preto uňho vždy končia nováčikovia.“


  „Nováčikovia?“ zasmial sa Lukáš znechutene. „Koľko času ubehlo, odkedy som nastúpil? Však na jar to bol rok, ak sa nemýlim.“


  „Čo už, vieš, ako to chodí. Stále si posledný prírastok do tímu,“ vysvetlil mu Vanek.


  „Keď pomyslím na tie prázdne kancelárie, čo tu zostali...“


  „Však keď sa ti nepáči, požiadaj Otčenáša, aby ti pridelil nejakú inú,“ navrhol Vanek.


  Líška to zamietol. „Nie, ešte nie. Myslím, že ma veľmi nemusí. Ešte stále mám v živej pamäti, ako ma na začiatku oslovoval podporučík Líškavý.“


  Vanek sa zasmial. „Čo ti poviem, nezapísal si sa najlepšie. No hádam už na to aj zabudol.“


  „Radšej ešte chvíľu počkám. Keď sa mi podarí vyriešiť prípad alebo ma za niečo pochváli, potom s tým možno vyrukujem.“


  „Ako myslíš. Tak už mi povedz, čo bolo na tej pitve.“


  Líška o tom nechcel hovoriť v kancelárii a priečilo sa mu rozoberať prípad na chodbe pri automatoch. „Môžeme ísť k tebe?“


  Vanek mykol plecom. „Ako chceš. Aj ja tam mám kolegu, ale ten môj aspoň nie je taký zvedavý.“


  Keď skončili vo Vanekovej kancelárii, zistili, že jeho kolega niekam odbehol. Líška sa konečne rozhovoril. Do detailov kriminalistovi opísal, čo mu súdny lekár povedal a hlavne čo všetko mu ukázal. Uvedomil si, že sa mu uľavilo, keď to mohol dať zo seba von.


  Vanek bol rovnako zdesený ako Líška. Keď Lukáš uvidel výraz na jeho tvári, pomyslel na svojho otca. Bude mu môcť o tomto prípade po ďalšej večeri otvorene porozprávať alebo radšej vynechá tie najhoršie podrobnosti?


  „Taký humus sme tu nemali od prípadu Červ. Ak sa na to vôbec doťahuje,“ skonštatoval Vanek.


  „Myslím, že žena prelezená červami stále vyhráva.“


  „No náš vrah bude najskôr fakt poľovník a to nám hrá do karát.“


  „Ako nám to hrá do karát?“ nechápal Líška.


  „Zužuje to výber podozrivých,“ objasnil mu Vanek. „Plus by bolo na mieste, keby sme to konzultovali s nejakým odborníkom. Ja som sa bol opýtať na ten nôž v jednom špecializovanom obchode a, prosím pekne, pán za pokladňou ho vychválil ako skvelý výber. Vraj je to nejaká známa nórska značka, na výrobu čepele sa používa trojvrstvová laminovaná oceľ, ktorá nehrdzavie a neotupí ju ani časté používanie. A nie je to ani žiaden lacný kúsok, cenovo začínajú okolo stovky. Chlapík ma presviedčal, že je to skvelá investícia, ale nechápem, prečo taký drahý nôž niekto len tak nechal na mieste činu.“


  Líška si spomenul na slová súdneho lekára. „Chcel zabrániť krvácaniu. Ak by ho vybral, narobil by oveľa väčší neporiadok.“


  Zamyslel sa. „Aj tak je to veľmi zvláštny spôsob vraždy. Čítal som si o tom niečo na internete. Patrí to k humánnym technikám, ktorými poľovníci dorazia chytené alebo postrelené zviera.“


  „Možno nechcel, aby trpela.“


  „Že nechcel, aby trpela, keď ju predtým dobil, znásilnil, popálil jej kožu a zašíval časti tela?“


  Vanek sa striasol. „No dobre, je to poľovník so sadistickými sklonmi. Ale stále si dáva záležať na tradíciách. Čo má znamenať tá vetvička v ústach?“


  „To som si tiež študoval na internete. Je to znak úcty, volá sa to posledný hryz,“ povedal Líška.


  „Takže so mnou súhlasíš? Budeme podozrivého hľadať v radoch poľovníkov?“ uisťoval sa kriminalista.


  Lukáš zaváhal. „Nemyslím si, že je to naša jediná možnosť. Jej najlepšia kamarátka ma upozornila na chlapa, čo sa jej cez internet vyhrážal smrťou, lebo ho verejne ponížila. Ešte som ho nestihol preveriť, ale pozeral som si jej sociálne siete. Najmä na instagrame mala dosť sledovateľov a rada zverejňovala historky a dokonca súkromné správy od chlapov. Často sa im vysmievala a degradovala ich, schovávala to za feminizmus a jej sledovateľkám sa to páčilo. Mnohí muži jej potom na oplátku vypisovali vulgárne komentáre.“


  „Podľa teba tak pobúrila nejakého chlapa, že si ju našiel a pomstil sa jej za to, čo o ňom písala na internete?“ dedukoval Vanek.


  „Netuším, kam nás táto stopa zavedie, ale určite sa na to chcem pozrieť bližšie. Beriem si to na starosť. Skúsil by si si zatiaľ dohodnúť stretnutie so zástupcom nejakého poľovníckeho zväzu?“


  „Mám sa vypytovať, či medzi sebou nemajú psychopata?“


  Líška pokrútil hlavou. „To nie, začal by som tými zvykmi a pravidlami. Veľa o nich nevieme a nechcel by som sa spoliehať len na články z internetu.“


  „Takže chceš povedať, že si nechávaš tú zaujímavejšiu robotu,“ podpichol ho Vanek.


  „Vymeníme si to?“


  „To som nepovedal. Len žartujem. Však som ti vravel aj včera, že sekundovanie je náplňou mojej práce.“


  „Buď rád, tie jej sociálne siete zatiaľ vyzerajú ako jedna veľká čierna diera,“ posťažoval sa Líška. „Hlavne ju cez ne mohol ktokoľvek identifikovať a vypátrať. Nechápem, prečo niektorí ľudia dnes vôbec nerozmýšľajú predtým, ako niečo zavesia na internet. Viem už o nej dokopy všetko. Kde pracovala, kam si chodila po kávu, večer do mesta alebo zabehať si. Ak ju niekto chcel sledovať, ani si nemusel dať námahu, stačilo, aby si prezrel jej fotky.“


  „Čo ti poviem, chorá doba toto. Možno by sme mali dávať ostatným prípady, ako je ona, za odstrašujúci príklad,“ navrhol Vanek.


  „Možno,“ pripustil Lukáš, než opustil kolegovu kanceláriu a vrátil sa k svojim pracovným povinnostiam.


  


  4. októbra 2018


  


  Aj keď Líška venoval dostatok času sociálnym sieťam Ivony Škantárovej, nenašiel medzi jej sledovateľmi a odporcami vhodnejšieho podozrivého ako muža, na ktorého ukázala jej najlepšia kamarátka hneď v podvečer Ivoninej vraždy.


  Hoci sa nikdy nestretli, ich konflikt na internete trval dlho a zašiel príliš ďaleko – až ku komentárom, ktoré nechával pod jej príspevkami a ktoré prekračovali akékoľvek hranice slušnosti.


  Od stručného: „Skap, suka!“ po rozsiahlejšie elaboráty ako: „Ty sa spamätáš, až keď jedného večera pôjdeš cez park, niekto ťa ovalí po hlave a zatiahne do kríkov, tam ťa dobre pretiahne a potom dobodá. Ale to už bude neskoro, suka.“


  Ivona nevhodné komentáre nemazala. Práve naopak, nechala ich a označovala ho v nich, čím ešte prilievala olej do ohňa.


  Líška sa snažil dopátrať k pôvodu celého sporu, až mu to celkom rozsiahlo opísala jej kamarátka Blanka. Šlo o celkom prostý príbeh. Chlapec uvidel dievča, zapáčilo sa mu a rozhodol sa ho osloviť. Ona ho zdvorilo raz či dvakrát odmietla, no jednoduché nie mu nestačilo. Vysvetlil si ho tak, že sa len musí viac snažiť, aby si ju získal. A tak jej bez toho, aby si to želala, poslal fotku svojho penisu. Tak sa je sprotivil, že sa ho rozhodla strápniť pred celým svetom. Zverejnila ich konverzáciu, ohovorila ho, a keďže nemohla ukázať aj intímnu fotku, ktorú jej zaslal, aspoň farbisto a výsmešne opísala, čo na nej videla. Urazila tým jeho hrdosť a odtiaľ to celkom prirodzene skĺzlo k vyhrážkam smrťou.


  Našťastie, aj o ňom sa dalo dohľadať na internete veľa informácií. Líškovi sa podarilo zistiť jeho občianske meno aj to, čo dotyčný muž robí. Chcel ho navštíviť v práci, no napokon sa rozhodol počkať ho pred fitnescentrom, odkiaľ pravidelne ráno o deviatej uverejňoval fotku.


  „Pán Novák,“ oslovil ho, keď ho videl vychádzať z budovy.


  Muž na svoje priezvisko nereagoval, akoby ho ani nepočul.


  Líška teda použil jeho používateľské meno zo sociálnych sietí. „Alfakouč?“


  Svalnatý muž s výraznou bradou a hustými čiernymi vlasmi sa konečne obzrel. „Áno?“ Premeral si Lukáša od hlavy po päty a potom vyhlásil: „Ak máš záujem o koučovanie, prebieha len online. Informácie nájdeš na mojich sociálnych sieťach.“ Potom naňho ešte teatrálne ukázal prstom. „Aj z teba môže byť alfa.“


  „Prosím?“ Policajný operatívec naňho najprv prekvapene hľadel. „Nie som váš fanúšik a neprišiel som vás požiadať, aby ste sa stali mojím mentorom.“


  „Si si istý?“ tykal mu Novák aj naďalej. „Vyzeráš, že by sa ti to celkom hodilo.“


  Lukáš pochopil, že je najvyšší čas, aby sa predstavil. „Poručík Líška, krajská polícia. Chcel by som vám položiť niekoľko otázok.“


  Novák naňho neveriacky hľadel. Zjavne sa nedal tak ľahko zastrašiť. „Môžem vidieť nejaký služobný preukaz?“


  Líška sa bez zaváhania legitimoval.


  Novák si policajtov služobný preukaz bez dovolenia vzal a chvíľu si ho obzeral, akoby chcel preveriť jeho pravosť. „A o čo konkrétne ide?“


  „Chcel by som vedieť viac o vašom vzťahu s Ivonou Škantárovou.“


  To meno však Novákovi nič nehovorilo. „S kým?“


  Líška si nahlas vzdychol. Skúsil sa spýtať na používateľské meno obete.


  Novák okamžite zvážnel. „O tej suke by som sa radšej baviť nechcel.“


  Poručík ustarostene dvihol obočie. „Viete, že bola zavraždená?“


  „Videl som to v nejakej storke na instagrame. No a? To nemení nič na tom, že bola za života suka.“


  „Pán Novák, keď sa so mnou odmietnete baviť normálne, dostanete predvolanie na výsluch a na ten si budete musieť vyhradiť viac času. Tak pol dňa minimálne.“


  „Dobre, dobre,“ zmiernil Novák konečne. „Však sa pýtajte.“


  „Môžeme si sadnúť aspoň tamto?“ navrhol Líška.


  Novák súhlasil, a tak sa spolu prešli k lavičke, no on sa napokon neposadil, a keď sa týčil nad už aj beztak nižším operatívcom, Lukáš sa rozhodol, že sa radšej znova postaví.


  Vytiahol poznámkový blok. „Mohli by ste mi bližšie opísať, aký bol váš vzťah s obeťou?“


  „Vzťah?“ uškrnul sa Novák. „Bola to chladná netýkavka. Vyzerala síce ako poriadna jeba, ale keď som jej napísal, správala sa frigidne, tak som ju nechal na pokoji. Niekedy to nevyjde, aj keď si alfa. Dôležité je poučiť sa z vlastných chýb. Vieš, akú lekciu som v tomto prípade dostal? Nemrhať čas na jednu šťuku, keď všade okolo pláva veľa rýb. Tak sa vraví, nie? Stále si mám z čoho vyberať, nie som odkázaný na princeznú, čo chce byť zaujímavá. Veríš mi?“


  „To je mi jasné,“ utrúsil Líška. „No pokiaľ viem, zdvorilostným odmietnutím sa to neskončilo.“


  „No nie, lebo ona to celé nafúkla a robila z toho drámu.“


  „A vy ste sa jej začali vyhrážať, keď zverejnila vašu konverzáciu.“


  „Myslíš jeden nevinný komentár?“ zľahčoval to Novák.


  „Nebol jeden a vyhrážali ste sa v nich smrťou,“ pripomenul mu Líška.


  Vypočúvaný si však naďalej zachoval laxný postoj. „Bol si už niekedy na internete? Je to tam plné takých komentárov. Mne raz jedna žena napísala, že mi príde odrezať vtáka a naservíruje mi ho na večeru. Mal som preto volať políciu?“


  „To je už na vás. Tu hovoríme o skutočnej vražde a váš postoj nehovorí zrovna vo váš prospech.“


  „Môj postoj? Aký postoj? Presne pre toto by sa ti zišiel môj koučing. No hard feelings, pozri sa na ten Patreon, dobre ti radím.“


  Líška cítil, že mu dochádza trpezlivosť. Možno naozaj nebol alfa. Síce mal chuť chytiť ho za golier, pritlačiť ho k najbližšej stene a zavrieť mu ústa jednou dobre mierenou ranou, no nikdy by sa na to neodvážil. „Máte alibi na víkend 29. a 30. septembra?“


  „Na celý víkend? Zrovna som si dával digitálny detox. Akurát v piatok večer som bol vonku s kamarátmi, potom som dospával opicu. Chceš počuť celý môj program?“ spýtal sa Novák.


  „Hlavne ma zaujíma, či vám ten program niekto potvrdí.“


  „Len piatok večer. V sobotu a nedeľu som bol sám. Vybehol som do lesa, meditoval som, prebúdzal v sebe lovca,“ menoval vypočúvaný.


  „Kúpili ste si niekedy lovecký nôž?“ pokračoval Líška v otázkach.


  „Lovecký nôž? Nie. Načo by mi bol? To s tým prebúdzaním lovca som myslel obrazne. My muži v sebe máme inštinkty, ktoré moderná doba zabila. Ale na to, aby sme v nej prežili, ich potrebujeme. Buď budeš lovec, alebo korisť, chápeš?“


  Poručík mu ukázal fotku vražednej zbrane. „Pýtam sa konkrétne na tento model.“


  Novák sa zhrozil. „Týmto ju niekto zakiloval? Hádam si nemyslíš, že som to spravil ja!“


  „Momentálne celkom spadáte pod profil páchateľa,“ reagoval Lukáš priamo.


  „Žiadna čaja z internetu mi za to nestojí. Nie som drbnutý.“


  „Ani po tom, ako vás zosmiešnila? Spochybnila vaše mužstvo a celý tento alfa status?“


  „Spochybnila? Ako? Že napísala, že mám malého vtáka?“ Novák sa snažil tváriť, že je stále nad vecou. „Ale práve o tom to je. Keby si si lepšie naštudoval, čo hlásam, vedel by si, že to nie je o veľkosti. Ženy chcú sebavedomého chlapa. Takého, ktorý im ukáže, o čom je život. Keď ju chcem nabodnúť na niečo väčšie, kúpim jej riadne dildo, spravím sa jej do riti a ona sa mi ešte poďakuje, chápeš?“


  „Pán Novák, mám pocit, že nechápete vážnosť tejto situácie. Nebudem vám viac pripomínať, že si svojimi slovami nepomáhate. Toto síce nie je oficiálna výpoveď, ale značím si, čo ste teraz povedali, a keď to popriete neskôr pred vyšetrovateľom, pôjde o krivú výpoveď,“ varoval ho Líška znova.


  Vypočúvaný sa zrazu zlomil. „Kriste, načo by som vypovedal? Mňa s tou babou fakt nič nespája. Kurva, keď ti poviem, ako to celé naozaj bolo, dáš mi konečne pokoj?“


  „Ako to bolo podľa vás?“


  „Celé sme si to vopred dohodli. Umelá dráma. Dokonca ona ma s tým nápadom oslovila.“


  Líška neveril vlastným ušiam. „Čo tým chcete povedať?“


  „Ona má na sieťach svoju značku a ja svoju,“ vysvetľoval mu Novák. „Ona motivuje ženy, ja zasa chlapov. Zišlo jej na um, že by sme si mohli takto navzájom pomôcť. Ona ma poohovára, ja ju očiernim a zvýši nám to čísla. By ste neverili, ako to zafungovalo. Naši fanúšikovia sa pod príspevkami hádali do krvi. Pribudli mi noví sledovatelia. To ona ma potom ešte prosila, aby som jej písal tie komentáre.“


  „Máte o tom nejaký dôkaz?“


  Novák vytiahol mobil a otvoril instagram. Chvíľu trvalo, než našiel súkromnú konverzáciu s Ivonou Škantárovou, a ešte dlhšie, než sa dopracoval až na jej začiatok, potom podal telefón poručíkovi.


  Líška si nervózne hrýzol pery, keď študoval správy, ktoré si títo dvaja vymieňali. Na jeho sklamanie jednoznačne potvrdili Novákovu verziu. Až keď sa dohodli, začal jej dvoriť. Lukáš dočítal a telefón znechutene vrátil majiteľovi. „Prečo ste mi to nepovedali rovno?“


  „Potrebujem si držať nejakú reputáciu. Ale nenechám sa preto obviniť z vraždy.“


  Lukáš sa zhlboka nadýchol. Nemyslel si, že o tomto chlapovi môže mať ešte nižšiu mienku ako dosiaľ. „Podľa vás je toto v poriadku?“


  „Prečo by nebolo?“ divil sa Novák.


  „Podporujete nenávisť a neznášanlivosť. Dávate tým svojim fanúšikom vzor správania, ktorý potom opakujú.“


  „No a? Je to hádam nelegálne?“


  Líška sa odmlčal. Nebolo to nelegálne, len nechutné.


  


  


  


  


  9. októbra 2018


  


  Poručík Líška trávil nasledovné dni sledovaním ďalších stôp, hoci to nebolo jednoduché. Výsledky laboratória potvrdili najhoršiu verziu miesta činu, ktoré po sebe vrah dokonale upratal a napriek tomu, že s obeťou v jej byte strávil takmer tri celé dni a noci, nezanechal po sebe žiadne odtlačky ani DNA. Jurčovič vypočul susedov aj známych Ivony Škantárovej, nikto z nich im však neposkytol informácie hodné nasledovania. Vanek sa zasa pokúsil kontaktovať predstaviteľa bratislavského poľovníckeho zväzu, no tomu sa nepáčilo, že by mali byť spájaní s ohavnou vraždou. Napokon aspoň cez telefón zodpovedal kriminalistovi niekoľko otázok. Opísané metódy razantne označil za zastarané a vyradené z bežnej praxe.


  Lukáš mal spísaný zoznam indícií, ktoré im vrah poskytol – predovšetkým na tele obete. Často ich dokola prechádzal, no nakoniec mu žiadna neposkytla odrazový mostík, ktorý by ho posunul ďalej alebo aspoň priniesol akúkoľvek rozumnú ideu. Slová ako lovecký nôž, výšivka, smreková vetvička a Kamila mal už vyryté v pamäti a opakoval si ich v nádeji, že aspoň z jedného skrsne nový nápad.


  Začiatkom nasledujúceho týždňa bol už taký zúfalý, že keď sa mu ozval Jozef Novák vystupujúci pod prezývkou Alfakouč, doslova zajasal.


  „Dal si mi svoju vizitku a vravel si, že mám zavolať, keby som si spomenul na niečo, čo by mohlo byť podstatné,“ pripomenul poručíkovi Novák.


  Lukášovi už ani neprekáža, že mu nepríjemný muž naďalej tyká. Vidina novej stopy to celkom zatienila. „Hovorte, čo pre mňa máte?“


  „Možno to nebude až také zaujímavé,“ začal Novák váhavo. „Ale rozmýšľal som nad tým, čo si mi povedal. Ako som vzor pre iných mužov a ako nasledujú moje správanie. Väčšinou v tom dobrom zmysle slova, občas nie tak celkom.“


  „Toto aj niekam smeruje?“ zašomral Líška netrpezlivo.


  „No, spomenul som si na jedného fanúšika. Vtedy, keď sme mali tú online prestrelku s Ivonou, mi začal písať. O tom, ako nenávidí ženy a čo by si niektoré zaslúžili. Hlavne také, ako je ona.“


  „A myslíte, že by jej bol schopný ublížiť? Mal na to nejaký motív?“ vypytoval sa poručík.


  Novák sa na okamih odmlčal. „To neviem. Ale písal mi naozaj zvrátené veci.“


  „Môžete mi o ňom poslať viac informácií? Minimálne tú konverzáciu.“


  „A nikde to nezverejníš?“ uisťoval sa Novák.


  „Kde by som to zverejňoval?“ čudoval sa Líška.


  „Ja len nechcem, aby sa dostalo k mojim fanúšikom, že posúvam polícii veci, ktoré mi posielali v absolútnej dôvere. Chápeš.“


  „Chápem, máš reputáciu a potrebuješ si ju udržať,“ zatykal mu Lukáš odrazu.


  „Presne tak. Môžem sa teda na teba spoľahnúť?“


  „Ak budem toho tvojho fanúšika kontaktovať, nájdem spôsob, aby to vyzeralo tak, že nemám informácie od teba.“


  „Výborne, dohodnuté, posielam.“


  Líška čoskoro dostal správy, ktoré Jozefovi Novákovi poslal fanúšik. Novák mal zjavne čo skrývať, svoje odpovede fanúšikovi začiernil. Lukáša to však netrápilo, už chápal, že ide o reputáciu a nie o Novákove skutočné názory. Našťastie, v konverzácii videl to najpodstatnejšie – meno odosielateľa.


  Začítal sa do správ, prebehol ich pohľadom raz, dvakrát, až ich čítal dokola:


  Tlieskam! Pekne si to natrel tej Ivonke namyslenej. Čo si o sebe tá piča myslí? Je to kurva ako všetky!


  Je smutné, ako so sebou niektorí chlapi dnes nechajú zametať. Ešteže sú takí ako ty, čo nám ukazujú, ako na ne!


  Čo to o tebe napísala?? Špina jedna, nech si ma neželá. Keď ju stretnem niekde na ulici v Bratislave, zajebem ju!


  Máš pravdu, všetky ženy sú rovnaké. A zaslúžia si, aby im niekto ukázal, kde je ich miesto. Slová nestačia, treba konať!


  Lukáš sa zamýšľal, či sú to prázdne reči, alebo skutočne ide o niekoho, kto by bol schopný siahnuť inému na život. Napokon usúdil, že je jeho povinnosťou preveriť ho.


  Za pomoci technikov odhalil jeho občianske meno a zistil si o ňom viac informácií. Bol to rozvedený chlap, ktorý žil osamelo, odkedy ho opustila žena. Našla si iného, schopnejšieho partnera. Zjavne mal komplexy a nebol šťastný v súkromí ani v práci. Odmietnutie a neúspech z neho urobili zatrpknutého chlapa, ktorý trávil dni na internete a púšťal sa do nezmyselných hádok s cudzími ľuďmi. Najprv to znelo celkom nádejne, no nespĺňal akékoľvek ďalšie kritériá, ktoré si Líška s kolegami stanovili pre profil páchateľa.


  Líška sa poradil s Vanekom a napokon sa dohodli, že nemá zmysel, aby ho predvolávali na výsluch alebo za ním šli osobne.

  Keď Lukáš preveril všetky dostupné zdroje a uvedomil si, že sa už v úvode vyšetrovania ocitol uprostred bludného kruhu, začal si klásť otázku: Čo by na mojom mieste spravil Wolf?


  Hoci odpoveď nepoznal, došlo mu, že sa ho na to môže osobne spýtať. A tak zašiel za Vanekom s nečakanou požiadavkou: „Dáš mi Wolfovo číslo?“


  „Súkromné?“ spýtal sa kriminalista prekvapene.


  „Na služobnom ho teraz asi nezastihnem.“


  „To je pravda, ale súkromné nemám.“


  „A nevieš, kto by ho mohol mať?“ skúšal Lukáš ďalej.


  „Petra?“ navrhol Vanek.


  „Tá tu už nerobí a ani na ňu nemám kontakt.“


  „Tak Otčenáš,“ pokračoval Vanek.


  „Vďaka za tip, ale to bude posledný človek, ktorého pôjdem o niečo žiadať,“ zamietol Líška aj túto možnosť.


  „Neviem, možno ešte Denisa?“


  „Denisa!“ zajasal Lukáš. „Že mi nenapadla hneď! Oni spolu tuším niečo mali, že?“


  „Hej, ale bolo to dávno pred tvojím príchodom. Hlavne jej to, prosím ťa, nepripomínaj, keď od nej niečo budeš chcieť,“ poradil mu Vanek.


  Líška sa hneď vybral za policajnou hovorkyňou, ktorú návšteva zaskočila. Vysoká dlhonohá červenovláska bola, ako vždy, pohrúžená do mobilu a jediným pohľadom prenikavých zelených očí dala mladému poručíkovi najavo, že ju ruší pri práci.


  „Potreboval by som od teba malú službu,“ začal opatrne.


  Denisa nedôverčivo dvihla obočie. „Ak ma zasa požiadaš, aby som sa vtrepala do cestovného kufra, tak na to rovno zabudni!“


  „Nie, v žiadnom prípade. Aj keď vieš, že si mi vtedy pomohla vyriešiť prípad! Tak to hádam stálo za to.“


  „To je síce pekné, ale viac sa to nebude opakovať. Tak to vyklop. Čo odo mňa potrebuješ?“


  „Číslo na Wolfa,“ povedal Lukáš priamo.


  „Prečo si myslíš, že zrovna ja... Vieš čo, radšej nič nehovor, nechcem to vedieť.“ Denisa schytila mobil, ktorý mala vždy poruke, a otvorila kontakty. „Píš si, kým si to nerozmyslím.“


  


  [image: ]


  Keď sa Líška rozhodol ozvať Wolfovi, nemal veľké očakávania. Keďže s kolegom spolupracoval len krátko a nemali predtým bližší vzťah, bol pripravený aj na to, že sa s ním odmietne stretnúť. Váhal, že sa mu napokon ani neodvážil zavolať, napísal mu len správu.


  Na prekvapenie Wolf odpísal do dvadsiatich minút: Dnes poobede mám rehabilitáciu. Končím o druhej. Ak sa ti chce, môžeme sa stretnúť.


  Vtedy Lukáš horlivo dvihol telefón a zavolal mu: „Kam mám prísť?“


  „Môžeš skočiť po mňa do nemocnice? Zíde sa mi odvoz, aspoň sa nebudem musieť trepať autobusom, čo stojí na každom rohu.“


  „Dohodnuté, o druhej som tam.“


  Líška stretnutie s Wolfom nahlásil ako výjazd do terénu, vzal si dokonca služobné auto, v ktorom ho čakal na parkovisku pri nemocnici na Antolskej. Keď ho uvidel prichádzať s oporou dvoch bariel, vybehol mu naproti a pomohol mu nastúpiť. Prekvapilo ho, ako sa zmenil. Marek bol stále rovnako vysoký, akurát jeho výška pri chôdzi v predklone s barlami tak nevynikala. Hoci bol vyšportovaný, už zďaleka nepripomínal horu svalov. Navyše si nechal narásť vlasy a zapustil bradu. Vyzeralo to, akoby sa nestrihal a neholil, hádam odkedy nebol  v práci.


  „Čo odo mňa potrebuješ?“ spýtal sa Wolf, než sa Lukáš vrátil za volant.


  „Priamy a rovno k veci, vôbec si sa nezmenil.“


  „To hovor tým dvom barlám, čo si musel hodiť na zadné sedadlo.“


  „Ako sa máš?“ skúsil Líška ešte odbočiť od témy.


  „Nikdy nebolo lepšie, ako vidíš,“ skonštatoval Wolf sarkasticky.


  „Mrzí ma, čo sa ti stalo.“


  „Ja som aspoň prežil. Na rozdiel od Luptáka.“


  Lukáš cítil, ako mu zovrelo hrdlo. O Luptákovej smrti sa na oddelení nikdy nerozprávali. Odkedy ich tím prišiel hneď o troch členov, na chodbách a v kanceláriách visela akási zvláštna, neuchopiteľná atmosféra. Letargia a melanchólia. Lukáš si odrazu uvedomil, že je vlastne rád, keď o tom s niekým môže prehovoriť. „Chýbate nám. Ešte odišla aj Siváková, to už všetkých dorazilo.“


  „To som doteraz nepochopil. Prečo odišla?“ zaujímal sa Wolf.


  „Nehovorili ste o tom? Myslel som, že ste si blízki, aj keď viem, veľa času v práci ste sa prehádali.“


  Marek odrazu uhol pohľadom. „Nejako sme sa odcudzili. V nemocnici ma navštívila asi len dvakrát. Neviem, čo sa s ňou stalo. Zrejme sa jej tak dotkla Karolova smrť.“


  „V podstate také niečo povedala, aj keď dávala výpoveď,“ spomenul si Lukáš. „Nebol som pri tom, neviem podrobnosti.“


  „Kam ťa zveziem? Bývaš ešte v tom byte pri petržalskej stanici?“ opýtal sa vzápätí.


  Wolf pokrútil hlavou. „Nie, keď ma prepustili z nemocnice, sťahovali sme sa.“


  „Sme? S kým si sa sťahoval?“


  „Nejaký si zvedavý,“ zabŕdol do kolegu Marek.


  Lukáš pevne položil obe ruky na volant. „Ak nechceš, nemusíš mi to povedať. Stačí mi adresa, kam ťa mám zaviezť.“


  „V pohode, sťahoval som sa aj s Patrikom a bývame teraz s Miškou a jej dcérou.“


  „Čože? Šéfova dcéra Miška? To ste sa akože dali dokopy? Kedy? Ako?“ chcel Líška vedieť viac.


  „Vyčerpal si svoju kvótu na osobné otázky,“ zastavil ho Wolf. „Radšej štartuj. Ideme na Dvory.“


  „Ako povieš.“ Líška sa zmieril s tým, že sa viac nedozvie, a vycúval z parkoviska. „Ešte jedna vec, ak sa nenahneváš. Barly som síce videl, ale ako sa naozaj cítiš?“


  „Už chodím, takže dobre. Doktori tomu nedávali veľké nádeje, ale ja som sa odmietol zmieriť s tým, že by som zostal pripútaný na vozíček.“


  „To s tebou bolo až také vážne? Prečo to v práci nikto nespomínal?“


  „Lebo som vám neposielal pravidelné hlásenia. A hej, vyzeralo to so mnou zle. Stále nemám vyhraté. Strelná rana v chrbte zanechala trvalé následky. Učil som sa chodiť a ešte neviem, či sa zbavím tých nemožných bariel,“ posťažoval sa Marek.


  „Už vieš, kedy sa vrátiš?“ vyzvedal Líška ďalej.


  „To ešte chvíľu potrvá. Nemôžem nastúpiť do aktívnej služby a za stolom sa mi sedieť fakt nechce.“


  „Nechýba ti to?“


  Wolf sa zamračil. „Podľa teba mám na výber?“


  „Prepáč,“ ospravedlnil sa Lukáš. „Ja len... všetci ťa stále spomínajú. Si miestna legenda oddelenia.“


  Marek sa zasmial. „Tak to aby som sa bál návratu. Legendu oddelenia určite neprekonám.“


  „To nehovor ani zo srandy. Potrebujeme ťa tam. Otčenáš stále drží tvoju kanceláriu voľnú.“


  „To fakt?“ udivil sa Wolf.


  „Netvár sa, že si to nečakal,“ neveril mu Líška.


  Marek cítil, ako sa mu napla hruď. „Teším sa, že som nenahraditeľný. Predpokladám, že to je aj skutočný dôvod, prečo si za mnou prišiel, že?“


  Lukáš sa zatváril zahanbene. „Priznávam, mám aj vedľajšie úmysly. Ale úprimne som bol zvedavý, ako sa ti darí, a som rád, že ťa konečne vidím. Ostatných tiež poteší, keď im poviem, že môžu očakávať tvoj návrat.“


  „To určite nikomu nehovor. Tak ako ti môžem pomôcť?“


  Líška ukázal na priehradku spolujazdca, odkiaľ Wolf vytiahol vyšetrovateľský spis. Keď v ňom začal listovať, Lukáš mu porozprával viac o svojom druhom prípade a nezabudol sa pochváliť ani prvým vyšetrovaním, ktoré sa mu len krátko predtým podarilo uzavrieť.


  Než stihol dopovedať, zaparkovali pred panelákom, v ktorom Wolf momentálne býval. „To je za mňa všetko. Proste sa neviem pohnúť. Skúšal som každú potenciálnu stopu, skončil som bez výsledku. Pomohol by mi iný pohľad. Ak by si bol taký dobrý a pozrel si sa na to... Možno ti niečo zíde na um. Pokojne si zober ten spis, je to len kópia, moje poznámky a zopár fotiek.“


  „Nepotrebujem si to brať so sebou,“ odmietol Wolf.


  „Chápem, že sa ti nechce riešiť nejaký cudzí prípad,“ povedal Líška sklamane.


  Marek však pokrútil hlavou. „Práveže to vyzerá veľmi zaujímavo. Ale hlavne presne viem, čo si opomenul.“


  Lukáš sa naňho vyjavene zahľadel.


  „Tie šaty, do ktorých vrah obliekol obeť. Určite zohrávajú nejakú úlohu. Odkiaľ ich mal, prečo ju do nich navliekol? To sú ďalšie otázky, ktoré by si sa mal pokúsiť zodpovedať.“


  Líška zmeravene sedel za volantom, zatiaľ čo sa Wolf nemotorne pokúšal načiahnuť po barly a dostať sa z auta.


  „Počkaj, pomôžem ti,“ ponúkol sa Lukáš, keď sa konečne spamätal.

  Lukáš Líška mal na pracovnom stole jedinú fotografiu z miesta činu: obeť vystavenú vo vlastnej posteli tak, ako ju tam zanechal vrah. Obzeral si tú fotku z každej strany a sústredil sa pritom po celý čas na jediný detail – šaty, ktoré mala oblečené, jej nepatrili.


  Keď ho Wolf na ne upozornil, takmer zajasal od šťastia, lebo celkom ušli jeho pozornosti. Rýchlo však pochopil, prečo ich dosiaľ neriešil. Či už boli podstatné, alebo nie, zodpovedať otázky, ktoré mu položil Wolf, nešlo tak jednoducho. Ak to vôbec bolo možné.


  Odkiaľ vrah tie šaty mal? Prečo ju do nich obliekol?


  Napokon sa Líška zmohol na posledný chabý pokus. Zavolal na policajné riaditeľstvo najlepšiu kamarátku obete, ktorá ho na šaty upozornila ako prvá.


  Blanka spočiatku váhala, ale napokon prisľúbila, že sa po práci za poručíkom zastaví. Líška ju už netrpezlivo čakal. Keď mu zaklopala na dvere, ledva stihol schovať fotku zo stola. Nemohol s ňou predsa na Ivoninu priateľku rovno vyrukovať.


  „Ďakujem, že ste prišli. Môžem vás niečím ponúknuť? Slabou kávou z kuchynky? Prípadne aspoň pohárom vody?“


  „To je v poriadku. Kávu nepijem a nie som ani smädná. Tak čo, zatkli ste už toho úchyláka?“ vypytovala sa Blanka okamžite.


  Poručík zaváhal. Nechcel priznať, že vyšetrovanie sa už dlhšie nikam neposúva a prakticky zostalo na bode mrazu, keďže nemali vyhliadnutých žiadnych podozrivých. „Ešte sme sa nedostali k odhaleniu vraha vašej kamarátky.“


  „Ako to? Veď som naňho ukázala prstom. Chýbajú vám dôkazy? Chcete odo mňa, aby som z neho šla vytiahnuť priznanie? Nalepíte mi pod tričko mikrofón a budete náš rozhovor nahrávať?“


  Lukáš mal čo robiť, aby sa nerozosmial. S podobnými nápadmi sa stretol len pri jednom type ľudí – pri tých, čo videli priveľa kriminálnych seriálov. „Nemusíte sa báť, v žiadnom prípade by som vás nevystavil nejakému ohrozeniu.“


  „Pre Ivu by som to spravila,“ vyhlásila Blanka rozhodne. „A hádam by ste neboli ďaleko, nie? Zasiahli by ste, keby sa o dačo pokúsil.“


  Líška rozmýšľal, ako jej to vysvetlí. Sľúbil predsa Novákovi, že mu nepoškodí reputáciu, nemôže jej preto povedať, ako to medzi ním a Ivonou Škantárovou bolo na­ozaj. „Žiaľ, náš podozrivý má na ten víkend nepriestrelné alibi, nedá sa s tým nič robiť.“


  „Takže to nebol on?“


  Lukáš pokrútil hlavou. „Ale verím, že by ste nás vedeli posunúť správnym smerom. Poukázali ste na tie šaty, čo mala vaša kamarátka na sebe.“


  „Myslíte tú módnu pohromu?“ spomenula si Blanka.


  „Presne tak. Chcel by som sa ubezpečiť, že ste si absolútne istá tým, že nepatrili Ivone.“ Líška vytiahol fotku z miesta činu. „Pozreli by ste sa na ne ešte raz?“


  Blanka odvrátila pohľad od ponúkanej fotografie. „Ani mi to neukazujte. Som o tom absolútne presvedčená. Ivona by nedovolila, aby ju v tom niekto videl... Ani mŕtvu!“


  Lukáš fotku zasa stiahol zo stola. „A prečo vám tak rýchlo udreli do očí? Čím sú také nevkusné?“


  Blanka si poručíka krátko premerala. „Vám asi ťažko budem vysvetľovať, čo je to móda. Ale proste... toto nebol jej štýl. Na Ivu sú príliš dievčenské, príliš... Ona by proste povedala, že žena sa takto neoblieka. Nemala rada ružovú, nič lesklé, trblietavé. A to platilo o všetkom, nielen o oblečení. Poviem vám príklad. Jeden jej bývalý jej daroval na narodeniny drahý značkový kryt na mobil. Ale bol ružový a mal veľké nevkusné zlaté logo. Viete, čo Ivona spravila?“


  Líška nechápal, kam touto historkou kamarátka obete smeruje. „Vypýtala si od neho účet, šla do obchodu a vymenila ho za niečo iné?“


  Blanka si nahlas vzdychla. „Rozišla sa s ním.“


  Lukáš si hrýzol spodnú peru. Dozvedel sa, že obeť nemala rada nič, čo bolo infantilné, nevkusné a v podstate ani nič, čo by sa dalo označiť za ženské. Ako mu toto pomôže zodpovedať otázky, ktoré si kladie? Vtedy mu čosi zišlo na um. Vybral zo šuplíka celý štós fotografií z miesta činu a začal sa v nich prehrabovať.


  Vydesená Blanka si dvihla ruku pred oči. „Čo to robíte? Žiadala som vás, aby ste mi to neukazovali!“


  „Nebojte sa, nejde o nič hrozné.“


  Líškovi sa napokon podarilo nájsť záber, ktorý hľadal. Posunul ho Blanke a požiadal ju, aby sa naň lepšie pozrela.


  „Toto že nie je hrozné? A čo tá kľúčenka? Huňatá, s očami. Ako pre malé dievčatko. Prečo mi vôbec ukazujete nejaký zväzok kľúčov?“


  „Tie kľúče sa našli v Ivoninom byte. Ste si istá, že jej nepatria?“


  „Určite nie.“


  „Takže ich tam mohol zanechať vrah?“ pýtal sa Lukáš ďalej.


  „Čo ja viem? To chcete počuť odo mňa?“ udivila sa Blanka.


  „Skôr si potrebujem overiť, či ich tam nemohol nechať niekto iný, koho ste obe poznali.“


  „Nemyslím si.“


  „To je skvelá správa!“ tešil sa Lukáš.


  Vyprevadil svedkyňu na vrátnicu, a keď sa vracal na poschodie, zamieril rovno k riaditeľovi. Dúfal, že ho tam ešte nájde. Mal totiž pocit, že natrafil na zlom vo vyšetrovaní.

  Otčenáš už bol na odchode, keď mu poručík Líška zaklopal na dvere. Za iných okolností by mladého policajta rýchlo odbil, chystal sa predsa na návštevu k dcére a za vnučkou, no vedel, že mu dal dôležitý prípad a bol najvyšší čas, aby mu priniesol prvé výsledky. „Čo pre mňa máš,  poručík?“


  „Možno to nie je veľa,“ začal Lukáš opatrne. „Ale mám jednu teóriu a potrebujem vaše povolenie na to, aby som ju mohol preveriť.“


  Otčenáš si radšej zasa sadol. Mal pocit, že si tento rozhovor bude vyžadovať viac času. „Počúvam.“


  Mladý poručík mu porozprával o šatách, do ktorých vrah obliekol svoju obeť, a o kľúčoch, ktoré sa našli na mieste činu. „Myslím, že viem, komu tie šaty a kľúče patria,“ ukončil náhle rozprávanie.


  „Som samé ucho,“ pobádal ho zvedavý riaditeľ.


  Líška váhal. „Bude to možno znieť tak trochu pritiahnuté za vlasy, no domnievam sa, že sú tej ženy, ktorú pred časom napadli pri rieke.“


  „Jany... Jany Pribilincovej?“ spomenul si Otčenáš. „Aké meno to vrah vyšil na telo obete?“


  „Kamila.“


  „Aha,“ hlesol riaditeľ sklamane. „Prečo tam potom vidíš súvis?“


  „Ak si dobre pamätám, útočník tej bežkyni ukradol kľúče, preto ste nechceli, aby sa vrátila do svojho bytu.“


  „Presne tak. No to sa dá jednoducho overiť.“


  „Viem, stačí sa jej spýtať. Chcel som však poznať najprv váš názor,“ vysvetlil Líška šéfovi, prečo za ním vôbec chodil.


  „Môj názor je, že to treba čo najskôr preveriť. Potom mi daj vedieť, ako to dopadlo,“ nakázal mu Otčenáš.


  Lukáš prikývol. Bol spokojný, že mu šéf odsúhlasil ďalší postup, a než odišiel, ospravedlnil sa mu, že ho oberal o čas po pracovnom čase.


  Richard zostal ešte chvíľu sedieť v kancelárii. Vybavil si útočníka, čo sa vlámal do bytu obete, aby jej ukradol šaty, do ktorých potom obliekol svoju ďalšiu obeť. Ak mal Lukáš Líška pravdu, Otčenáš mohol byť rád, že poslúchol Bernáta aj napriek tomu, že mu Jurčovič radil ignorovať odporúčania bývalého vyšetrovateľa.


  Vtedy si Otčenáš zaumienil, že predsa len potrebuje zistiť, za akých okolností Filip Bernát opustil vyšetrovateľský tím.

  Filip Bernát viedol prednášku o typológii páchateľov trestných činov, ktorú vyučoval v rámci predmetu kriminológie na bratislavskej univerzite. Práve písal na tabuľu kľúčové slová, keď počul, že niekto vošiel do prednáškovej miestnosti. Ako pedagóg bol striktný a nepripúšťal meškanie študentov, preto sa prudko otočil, pripravený omeškanca rázne vykázať. Keď však uvidel, kto sa rozhodol zúčastniť na jeho hodine, na okamih sa naňho zahľadel s otvorenými ústami, neschopný slova.


  Richard Otčenáš, riaditeľ krajského policajného riaditeľstva, ticho zaujal miesto v poslednom rade a prednášajúcemu gestom naznačil, aby sa nedal rušiť pri práci.


  Bernát sa pokúsil pokračovať v hodine, no zmohol sa len na automatizované poučky z učebnice. Na pozadí mysle mu stále bežala jediná otázka: Prečo za ním prišiel riaditeľ krajskej polície? Ešte k tomu bez ohlásenia!


  Po dvadsiatich minútach si uvedomil, že sa začína zbytočne opakovať. Nedokázal sa plne sústrediť na obsah prednášky, a čo bolo ešte horšie, jeho nesústredenosť si všimli aj študenti.


  „Aby som zhrnul dnešnú hodinu, štruktúru osobnosti páchateľa tvoria štyri kľúčové faktory: jeho inteligencia, temperament alebo miera citlivosti, jeho hodnoty a motívy vedúce k trestnému konaniu,“ povedal napokon. „Všetko nájdete v skriptách. Bol by som rád, keby ste si doštudovali strany dvadsaťosem až tridsaťpäť, nabudúce si tému doberieme. Dnes budem musieť ukončiť prednášku o čosi skôr.“


  Bernát požiadal študentku sediacu v prvom rade, aby po ňom utrela tabuľu. Rýchlo si pozbieral veci z učiteľskej katedry a zamieril rovno za policajným riaditeľom.


  Keď ho Otčenáš uvidel prichádzať, vstal. „Prepáčte, ak som vám narušil prednášku. Asi som mal radšej počkať vonku.“


  „To je v poriadku,“ uistil ho Bernát. „Čomu vďačím za túto česť?“


  „Môžeme sa porozprávať niekde v súkromí?“


  Bernát prikývol a ukázal smerom k dverám. Otčenáš pochopil a nasledoval ho. Skončili v kabinete, o ktorý sa Bernát delil s jedným starším profesorom, ten však momentálne nebol na katedre, a tak mali súkromie, ktoré Otčenáš požadoval.


  „Tak... o čo ide?“ prešiel Filip rovno k veci. „Mal som pravdu, že? Páchateľ sa vrátil, aby dokončil, čo začal. Mýlim sa?“


  Otčenáš pokrútil hlavou. „Obeť na naše odporúčanie odcestovala za rodičmi mimo Bratislavy. Takže možno sa vám ju podarilo zachrániť už dvakrát. Ale nie preto som tu.“


  „Dúfam, že neveríte tomu, čo vám o mne narozprával Ivan. Nikdy sme nemali najlepší vzťah a ja by som vám o ňom tiež vedel povedať svoje, ale nerád by som sa znižoval na jeho úroveň.“


  „Práve naopak. Zisťoval som si o vás nejaké informácie. Samozrejme, kapitán Jurčovič nebol mojím hlavným zdrojom, aj keď ma na vás nechtiac naviedol. Možno vás to prekvapí, ale rád by som vám ponúkol miesto,“ povedal mu Otčenáš.


  Bernát sa odmlčal. „Zjavne ste si o mne nezistili dosť, lebo z oddelenia som odišiel z vlastnej iniciatívy. Dal som výpoveď a mal som na to osobné dôvody.“


  Richard prikývol. „Viem a to, čo sa vám stalo, ma veľmi mrzí. Neobracal by som sa na vás, keby ma k tomu neprinútili okolnosti. Nedávno som prišiel o troch členov tímu, a aj keď medzitým nastúpili noví, chýbajú mi na oddelení ľudia so skúsenosťami. Ako vy. Videl som vaše štatistiky a máte na konte obdivuhodný počet vyriešených prípadov.“


  „Ďakujem, ale ani komplimenty nezmenia môj názor. Ako som vravel, nešlo o samotnú prácu, ale o osobné dôvody.“


  „Počul som, že ste sa chceli viac venovať svojim dcéram. Ale pokiaľ viem, jedna nedávno nastúpila na univerzitu a druhá študuje na strednej škole. Nechcem byť necitlivý, ale verím, že už nepotrebujú toľko vašej pozornosti.“


  Filip sa trpko usmial. „To bola oficiálna verzia. Najlepšie by ste spravili, keby ste sa o tej neoficiálnej porozprávali s Jurčovičom. Asi by sa mi nepáčilo, čo by vám o mne povedal, ale aspoň by ste si dobre rozmysleli, či mi naozaj chcete ponúkať prácu.“


  „Ide o to, že vaša manželka spáchala samovraždu?“ dovtípil sa Otčenáš.


  Bernát prekvapene dvihol obočie a napravil si okuliare, ktoré mu padli na špičku nosa. „Vidím, že toho o mne viete naozaj dosť. Ale ide hlavne o to, že prípad nebol ni­kdy oficiálne uzavretý a Jurčovič ma dosť nahlas podozrieval, že som jej smrť zapríčinil ja.“


  „A zabili ste ju?“ spýtal sa Richard priamo.


  To Filipa ešte viac prekvapilo. „Nie, no nech poviem čokoľvek, názor ostatných to nezmení.“


  Otčenáš mávol rukou. „Nikdy ma nezaujímalo, čo si myslia ostatní. Ja si vždy radšej spravím názor sám. Radím vám, aby ste sa k tomu postavili rovnako. Jurčovičovi osobne zakážem, aby vás ohováral na pracovisku, a som presvedčený, že sa tam veľa ľudí vystriedalo, odkedy ste odišli. Nebude to návrat, ale nástup na nové miesto.“


  „Ale... prečo práve ja?“ nechápal Bernát stále. „Neverím, že vám to stojí za to, aby ste nahnevali niekoho iného na oddelení.“


  „Jurčoviča?“ pochopil Richard. „Ten to rozchodí. Aj tak by ste boli na iných pozíciách a neprichádzali by ste do kontaktu často. Ak sa mu nepáči, môže sa dvihnúť a odísť. Len tak medzi nami, až tak by mi nechýbal. Nie je to najväčší pracant a nikdy mi nebol sympatický.“


  Filip sa zasmial. „Mám pocit, že odo mňa máte privysoké očakávania. Už sú to roky, čo som vyšetroval prípad. Minimálne som vyšiel z cviku.“


  Otčenáš pokrútil hlavou. „Keď ste za mnou minule prišli, jasne ste dokázali, že máte na túto prácu správny inštinkt, ktorý zjavne ani trochu nezoslabol.“


  „Podarilo sa vám chytiť toho páchateľa?“ potešil sa Bernát. „Pokúsil sa vlámať do bytu obete?“


  Richard zvraštil čelo. „To nie.“


  „Tak potom? Neexistuje dôkaz o tom, že bola moja teória pravdivá.“


  „Možno nie priamy, ale medzitým sa objavil nový prípad s veľmi podobným modom operandi, ktorý s vami, samozrejme, nemôžem do podrobností rozoberať, pokým neprikývnete na moju ponuku.“


  Filip sa zatváril pobavene. „Vy viete, ako upútať pozornosť bývalého vyšetrovateľa.“


  „Takže sa dohodneme?“ nádejal sa Otčenáš.


  „Musím si to ešte rozmyslieť,“ odvetil Bernát váhavo. „Ale ak by som aj prikývol, chcel by som nazad svoju pôvodnú kanceláriu.“


  „Verím, že sa s tým niečo bude dať spraviť. Ak je momentálne obsadená, budeme sa musieť dohodnúť, no hádam by to šlo. Kde ste predtým sedeli?“


  „Na druhom, posledná kancelária na chodbe za výťahom.“


  Otčenáš otáľal s odpoveďou. Dobre vedel, o ktorú kanceláriu šlo, a momentálne bola dokonca prázdna, no on ju už šetril pre niekoho iného. „Je tá kancelária pre vás až taká dôležitá?“


  Filip len mlčky prikývol.


  „Tak potom sme dohodnutí,“ rozhodol Richard.


  „Nie tak rýchlo,“ odmietol Bernát podávanú ruku. „Stále mám povinnosti aj tu na katedre. V stredu a vo štvrtok mám prednášky a sľúbil som sa predbežne aj na nejaké záverečné práce.“


  „V tom nevidím problém, pre školu vás viem uvoľniť.“


  „Porozprávam sa o tom s nadriadenými a ozvem sa vám.“


  „Koľko času potrebujete?“ chcel vedieť riaditeľ.


  „Do konca týždňa,“ odvetil Bernát.


  Otčenáš prikývol. „Dovtedy vám to miesto podržím. A pre istotu pripravím Jurčoviča na to, že prevezmete jeho prípad.“


  „Takže bude mať skutočný dôvod na to, aby sa nasral, keď nastúpim?“ spýtal sa Filip.


  „Bude vám to prekážať?“


  „To nie, ale keby ste začali týmto, mohli sme si ušetriť polovicu debaty.“


  Obaja muži sa zasmiali a Bernát odprevadil Otčenáša k dverám.

  Lukáš Líška mal v to ráno mimoriadne dobrú náladu. Hoci bol pondelok a čakal ho náročný pracovný týždeň, na krajské policajné riaditeľstvo sa doslova tešil. Cítil v kostiach, že ho tam čaká čosi dobré. Prečo aj nie, v poslednom čase sa mu mimoriadne darilo. V lete uzavrel prípad vraždy, dokonca z hlavného podozrivého osobne vytiahol priznanie. Nedávno zasa prepojil dva zdanlivo nesúvisiace prípady.


  Na jar minulého roka nastúpil na oddelenie, ktoré viedol major Richard Otčenáš, a po prvých týždňoch oľutoval svoj prestup z protidrogového. Napriek tomu, že odtiaľ doslova utekal, takmer dostal chuť vrátiť sa. Teraz bol rád, že tak nespravil. Aj keď mu ani vtedy nechýbalo sebavedomie, chvíľu trvalo, než si v novom tíme našiel miesto. Keďže zrovna neoplýval darom sebakritiky, nevedel prísť na to, prečo sa mu spočiatku nedarilo. Často sa nad tým zamýšľal, hoci to nebolo podstatné, a zakaždým sa vrátil k jedinému okamihu – ku dňu, keď ich oddelenie prišlo o Mareka Wolfa. Keď na to pomyslel, vyčítal si, že jeho úspech pramení z cudzieho nešťastia, no vzápätí si spomenul na múdre slová svojej babky. „Čo je pravda, nie je hriech,“ vravievala vždy, keď sa jej podarilo niekoho uraziť.


  Takže Otčenášovi sa možno postupne rozpadol tím, no Líška z toho vyťažil druhú šancu a konečne sa ukázal v dobrom svetle. Už viac nebol tým poručíkom, ktorému riaditeľ odobral vyšetrovanie po troch dňoch alebo ho priradil ako zbytočného pozorovateľa služobne staršiemu kolegovi. Kdeže, už vyšetroval vlastné prípady. Usúdil preto, že nadišiel správny čas, aby svojho šéfa požiadal o samostatnú kanceláriu.


  Na vrátnici stretol policajnú hovorkyňu, ktorá mala zjavne rovnako dobrú náladu ako on a ešte aj na svoje vysoké štandardy vyzerala mimoriadne dobre. Na nohách mala lodičky s ihličkovými opätkami, ktoré ešte podčiarkovali jej výšku. Spod rozopnutého kabáta vykúkali obtiahnuté šaty s výstrihom, zdôrazňujúce výrazné krivky. Červené vlasy si upravila do objemných kučier, čo jej siahali po plecia. Výrazným líčením si zvýraznila lícne kosti a umelé mihalnice zasa rámovali smaragdovozelené oči.


  „Dobré ránko, Deniska,“ pozdravil ju a dal jej prednosť pri turniketoch.


  „Ďakujem,“ usmiala sa naňho.


  „Dnes vyzeráš mimoriadne dobre,“ pochválil ju, keď spolu kráčali po schodoch.


  „Ja viem,“ prijala Denisa kompliment po svojom.


  Lukáš na okamih zastal na schodoch a lepšie si ju premeral. Mala na sebe elegantné šaty, vysoké opätky a natočila si vlasy. Nikdy sa v práci neukázala neupravená, no tentoraz prekonala samu seba. „Chystáš sa dnes na ples v opere?“


  Hovorkyňa sa za ním obzrela a uškrnula sa. „Niečo sa ti nepáči?“


  „Nie, práve naopak. A ak si sa tak nahodila len pre moje potešenie, o to lepšie pre mňa.“


  Denisu striaslo. „Fuj, len to nie.“


  Lukáš musel uznať, že flirtovanie so ženami nepatrí k jeho silným stránkam. Keď vyšli po schodoch, vybrali sa na opačné konce chodby. On zamieril do svojej kancelárie, kde sa už rozťahoval kolega. Nie fyzicky, no na raňajky si pochutnával na rybacom šaláte a poriadne to tam smrdelo. Lukáš otvoril okno a vzal si zo stola šálku. Rozhodol sa, že si pôjde zaliať čaj do spoločnej kuchynky.


  „Zavri, vonku je kosa!“ zakričal za ním kolega s plnými ústami, a keďže ho Lukáš nepočúval, musel nakoniec vstať, aby okno zatvoril sám.


  V kuchynke sa poručík znova stretol s Denisou a obaja takmer naraz siahli po varnej kanvici.


  Hovorkyňa sa stiahla. „Vybav si, čo potrebuješ, vrátim sa neskôr.“


  „Nezmysel,“ zastavil ju Lukáš. „Vodu si môžeme zohriať aj naraz. Hádam som sa ťa nedotkol tou svojou poznámkou.“


  Denisa hrala urazenú, než sa k nemu zasa obrátila. „Fakt to tak vidieť, že som sa dnes... nahodila?“


  Vtedy do kuchynky vošla vyšetrovateľka Horváthová. „Nahodila je slabé slovo. Kam máš namierené? Na maškarný ples?“


  „Ha-ha, veľmi vtipné,“ zazrela na ňu hovorkyňa. „Mohli by ste byť radi, že tu aspoň niekto dvíha módny priemer. Ak to chcete veľmi vedieť, tak som bola nedávno u veštkyne a tá mi povedala, že presne dnes stretnem lásku svojho života. Preto chcem vyzerať čo najlepšie. Je na tom niečo zlé?“


  Horváthovej sa to nepozdávalo, najmä keď si spojila isté súvislosti. „Že si ty robíš zálusk na toho nového kolegu, čo má dnes nastúpiť?“


  „Dnes má niekto nastúpiť?“ reagoval Líška prekvapene.


  „Niečo sa šušká od minulého štvrtka, Otčenáš vraj prijal na Luptákovo miesto nového vyšetrovateľa. Vy ste o tom nepočuli?“ divila sa Horváthová.


  Lukáš pokrútil hlavou. Nevytvoril si dobré vzťahy s kolegami a za mesiace od nástupu si už zvykol, že sa k nemu väčšina noviniek z oddelenia dostala ako k poslednému. „Mne to nikto nepošuškal.“


  Denisa prekrížila ruky na hrudi. „Ja viem o všetkom, čo sa na tomto oddelení šuchne. A keby aj? Čo by bolo zlé na tom, ak by som šla na rande s novým kolegom? Hlavne ak bude použiteľný.“


  Horváthová na ňu pohoršene pozrela. „Ty si sa nepoučila po tom, čo sa stalo s Wolfom?“


  „Takže je to pravda!“ vykríkol Líška odrazu. „O tebe a Wolfovi!“


  „Čo keby ste mi dali obaja pokoj?“ nahnevala sa Denisa. „Vidím, že nato, aby som si mohla nesku zalievať v pokoji, si musím zadovážiť vlastnú varnú kanvicu.“


  „Čo je na tom zlé? Ja sa náhodou teším, že nemáš nič proti vzťahom na pracovisku,“ pokúsil sa Lukáš zachrániť situáciu po svojom. „Zvyšuje to moje šance.“


  Denisa mala dosť. Sotva počkala, kým zovrela voda, zaliala si kávu a zvyšok obsahu varnej kanvice skončil v dreze.


  „Ja som si chcel spraviť čaj!“ ozval sa Líška, keď už bolo neskoro.


  Denisa sa naňho uškrnula a vyšla z kuchynky. Keď však na chodbe zahla za roh, zrazila sa s protiidúcim mužom. Nechtiac pritom na seba vyliala kávu a obarila sa.


  „Doriti, doriti, doriti!“ rozčuľovala sa. „To sú nové šaty. Nabudúce sa pozeraj, kam ideš!“


  „Prepáčte,“ ospravedlňoval sa jej muž. „Dávno som tu nebol, tak sa cítim trochu stratený.“


  Hovorkyňa spoznala jeho hlas. Až vtedy k nemu zdvihla oči. Odkedy ho videla naposledy, na tvári mu pribudli vrásky a čierne vlasy mal viac pretkané šedinami. Prenikavý pohľad a výrazná čeľusť zakončená ostrou bradou ho však prezrádzali. Bol to on. „Filip?“


  „Denisa,“ odzdravil Bernát. „Vôbec si sa nezmenila.“


  Najprv mu chcela kompliment oplatiť uštipačnou poznámkou o tom, ako za tie roky zostarol, no napokon si ju odpustila. Stále bola v šoku, že ho vidí. Potom si spojila súvislosti. „Ty dnes nastupuješ?“


  Bernát prikývol.


  Denisa sa zatvárila znechutene, keď pomyslela na slová veštkyne a dôvod, prečo sa tak snažila a v noci spala v natáčkach. „Fuj! Len to nie!“

  Filip Bernát vedel, že návrat do bratislavského vyšetrovateľského tímu nebude jednoduchý, no až takto zle si prvý deň v práci zďaleka nepredstavoval. Najprv sa na chodbe zrazil s Denisou, ktorá mu spravila scénu, lebo si pofŕkala šaty kávou. Potom ho Otčenáš predstavil ostatným ako „staronový prírastok“ a od kolegov, bývalých aj nových, sa dočkal prinajlepšom vlažných, rozpačitých reakcií. A napokon kľúčmi od svojej „staronovej“ kancelárie spôsobil ešte väčší rozruch.


  Nestihol sa tam ani nasťahovať, keď mladý nižší policajt s ryšavými vlasmi a výrazným nosom vybehol po porade za riaditeľom a požiadal ho o vlastnú miestnosť.


  „Mrzí ma to, ale už nie je nič voľné,“ sklamal ho Ot­čenáš.


  „A čo Luptákova kancelária?“


  „Tú držím pre Wolfa.“


  „Prečo ste potom Wolfovu dali novému vyšetrovateľovi?“ chcel vedieť Líška.


  „Poručík, máš kde sedieť, tak ma nehnevaj!“ zahriakol ho riaditeľ.


  Jediné Bernátovo šťastie bolo, že si jeho niekdajší kolega, po ktorom mal momentálne prebrať prípad, vzal na celý týždeň dovolenku. S Ivanom Jurčovičom sa nikdy nemuseli a Otčenášovo rozhodnutie tomu ani dobudúcna nepomôže. Skôr naopak.


  Filip bol rád, keď sa konečne mohol zavrieť osamote. Potreboval chvíľu na to, aby spracoval hektické ráno. Dostal však sotva dve minúty, než sa ozvalo klopanie na dvere.


  Zhlboka sa nadýchol a povedal: „Ďalej.“


  Vošiel ten istý mladý ryšavý policajt, ktorý si robil nárok na vlastnú kanceláriu a jeho vinou ju nedostane. Ani tento kolega sa nestane jeho fanúšikom. Filip mal šancu lepšie si ho obzrieť. Mohol mať tak dvadsaťpäť, možno dvadsaťšesť rokov. Zjavne to bol nováčik, toho si hádam ešte dokáže upratať.


  „Poručík Líška, Lukáš Líška, operatívec,“ predstavil sa. „Ak som to na porade správne pochopil, budeme spolupracovať na prípade.“


  Filip vstal, aby sa mohli lepšie zoznámiť. „Kapitán Bernát.“


  Keď si podávali ruky, Líškovi spod pazuchy vypadli spisy, ktoré niesol, a rozleteli sa po podlahe. Chvíľu trvalo, než ich pozbierali, a ešte viac času poručíkovi zabralo dať ich zasa v správnom poradí do záložiek.


  „Asi potrebujete chvíľu, aby ste si to naštudovali. Potom, keď budete chcieť prebrať ďalší postup, zastavte sa u mňa. Sedím v kancelárii stosedemnásť.“


  „Spisy si, samozrejme, podrobne naštudujem. Ale niektoré veci je lepšie počuť z prvej ruky, nemyslíš?“


  Lukáš prikývol.


  „Ak máš teraz čas, mohli by sme zájsť na kávu a prebrať to osobne,“ navrhol Bernát.


  „Ja kávu nepijem, ale od rána som si chcel zaliať čaj.“


  „V poriadku, tak ak sa nenahneváš, ja by som si skočil po kávu niekam von, cestou si zapálim a do polhodiny by sme sa stretli v malej zasadačke na druhom.“


  „Dohodnuté,“ súhlasil Líška.


  Poručík vzal spisy zasa so sebou, vybral sa do kuchynky a dúfal, že tam druhýkrát nenarazí na Denisu. Potom zašiel po kľúče od zasadačky, kde čakal na nového kolegu o čosi dlhšie, ako predpokladal. Čaj, ktorý si pred polhodinou zalial, stihol medzitým vypiť.


  „Než sa do toho pustíme,“ začal Bernát, keď sa konečne zjavil aj s kávou v papierovom pohári, „čo by som mal vedieť o tom chlapovi, ktorý to tu teraz celé vedie?“


  „O Otčenášovi?“ Líška nahlas zafunel. Richard Otčenáš bol odo dňa svojho nástupu kontroverzný šéf, Lukáš nedokázal jeho spôsob riadenia zhrnúť do jednej, dvoch viet. „Má svojské požiadavky, občas si protirečí, ale v princípe nie je zlý, keď sa riadite aspoň základnými pravidlami.“


  „A aké sú tie pravidlá?“


  „Stopercentná dochádzka, papiere na poriadku a splnené pracovné úlohy. Tie papiere sú na prvom mieste.“


  „Super, papierovačky sú moja obľúbená časť roboty,“ potešil sa Bernát naoko.


  „To fakt?“ udivil sa Líška.


  „Žartujem, ale hádam to nejako zvládnem. Keď som robil na oddelení, bol tu oveľa benevolentnejší šéf.“


  „Vy ste tu pracovali, keď oddeleniu šéfoval Lupták?“


  Bernát na kolegu prekvapene pozrel. „Lupták niekedy niekomu šéfoval?“


  „No podľa toho, čo som počul, to nerobil dlho a nebol v tom veľmi dobrý,“ poznamenal Lukáš.


  Filip zvraštil tvár tak silno, že mu vrásky na čele vytvorili mozaiku. „Ale zato bol kurva dobrý vyšetrovateľ.“


  „To je pravda,“ súhlasil Lukáš. „Nechcel by som byť na vašom mieste.“


  „A to už prečo?“


  „No... ako náhrada za Luptáka to budete mať ťažké.“


  „Tak jednu vec si ujasnime predom,“ ohradil sa Bernát. „Ja nie som žiadna náhrada. Kedysi som s Karolom pracoval. Veľmi dobre sme sa poznali, naše ženy sa kamarátili.“


  „Žiadna náhrada, chápem.“ Líška sa na okamih odmlčal, než mu čosi zišlo na um. „A ak správne chápem, poznali ste sa aj s Jurčovičom a podľa toho, čo o vás rozprával, s tým ste kamaráti neboli. Myslíte, že si zobral teraz dovolenku kvôli vám?“


  „Prosím?“ Bernát cítil, že mu preskočil hlas. „Ty nemáš problém klásť priame otázky.“


  „Ospravedlňujem sa, ak som prekročil čiaru.“


  „Nemáš sa za čo ospravedlňovať. Ale keď sa budeme baviť priamo, mohol by si mi rovno aj tykať, nemyslíš?“


  Líška prikývol. „Lukáš, teší ma.“


  „Výborne. Než ti poviem, prečo ma Ivan neznáša, zaujímalo by ma, ako sa ti s ním pracuje,“ obrátil Bernát otázku naspäť.


  Lukáš sa zdráhal. Vo všeobecnosti bol priamy, ale nie  ak šlo o názor na kolegov. „Až tak sme spolu nerobili, len sa mi zdá, že občas k práci pristupuje tak... vlažne. No ja som na oddelení krátko a doteraz som skôr vypomáhal Wolfovi.“


  „To meno som už viackrát počul, aj on tu bude nový, že?“ domnieval sa Filip.


  „Nemyslím si. Keď som minulú jar nastúpil, už tu nejaký ten rok pracoval.“


  „Fakt? Tak to som tu asi dlho nebol. Nič to. Asi by sme mali prejsť k veci, však? Prípad, spoločné vyšetrovanie, poďme na to.“


  „Ale...“ Líška chcel novému vyšetrovateľovi pripomenúť, že nezodpovedal otázku ohľadom Jurčoviča. Napokon však usúdil, že tému zrejme zmenil naschvál. A tak sa radšej rozhovoril. Keďže s napadnutím Jany Pribilincovej bol Bernát celkom dobre oboznámený, rozprával mu hlavne o vražde Ivony Škantárovej.


  „Ako sa ti podarilo spojiť tie dva prípady?“ spýtal sa Bernát napokon.


  „Vedel som, že tie šaty, v ktorých sme obeť našli, jej nepatrili. Potom mi už len stačilo pospájať si nejaké súvislosti, zbadal som kľúče, ktoré nechal vrah v byte. Spomenul som si na napadnutie pri rieke a šiel som sa tej ženy spýtať. Sám som bol prekvapený, keď mi potvrdila, že mám pravdu.“


  „Skvelá práca,“ pochválil ho Bernát. „Zjavne máš správne inštinkty, ktoré si toto remeslo vyžaduje.“


  Líška mal pocit, že sa začervenal. Nespomenul síce, že ho na správnu stopu nasmeroval Wolf, ale nechcel si ani pripisovať privysoké zásluhy. „Bolo to viac o šťastí. Otázka je, čo spravíme s touto informáciou ďalej.“


  „No, ja si predovšetkým musím naštudovať tie spisy, čo si mi priniesol, a uvidím, či Ivan niečo nezanedbal. Povedzme si úprimne, nie je najprecíznejší vyšetrovateľ.“


  Lukáš sa zasmial. Mal pocit, že napriek rozpačitému prvému dojmu si s novým kolegom bude rozumieť.


  „Ale aby som ťa neoberal o čas, asi by sme mali zistiť, čo majú tie dve ženy spoločné. Prečo si ich vrah vybral. Či ide len o nejaké podobné črty, alebo hlbšiu súvislosť. Poznali sa? Mali nejaké spoločné záujmy? Vyskytovali sa na rovnakých miestach? Čo ich spája?“ začal Bernát menovať. „Riešil si to podrobnejšie?“


  „Nie,“ priznal sa Líška. „To je veľmi dobrý nápad.“


  


  


  


  


  23. októbra 2018


  


  Lukáš si začal dávať dokopy zoznam všetkého, čo mali ich dve obete spoločné. Prekvapivo toho nebolo veľa. Obe boli ženy, vekom medzi dvadsaťpäť a tridsať, slobodné a nezadané, bývali samy. Jedna bola blondína, druhá čiernovlasá. Jedna pracovala ako marketingová manažérka, druhá predávala v obchode so šperkami. Ešte aj bývali ďaleko od seba, na opačných koncoch Bratislavy. Nemali žiadnych spoločných známych, záujmy ani zvyky. Dalo by sa povedať, že tvorili doslovné opozitá ženského spektra: jedna zarytá feministka, druhá príkladná zlatokopka.


  Lukáš však vedel, že ich predsa len musí spájať čosi viac. Niečo, čo vraha, respektíve útočníka zaujalo. Operatívec netušil, ako si vytypoval práve Ivonu Škantárovú, v prípade Jany Pribilincovej predpokladal, že išlo o náhodu. Preto vybral jej spis, aby si ho opätovne preštudoval. Napadol ju, keď behala pri rieke. Podľa toho, ako útok opísala, to vyzeralo ako obyčajný prepad za účelom krádeže, no ona sa nedala a bojovala s ním. Chcel ju vtedy pripraviť o doklady a kľúče, aby ju neskôr počkal u nej doma? Ktovie, ako by to dopadlo, keby sa neubránila a nezasiahol by okoloidúci Filip Bernát.


  Líška napokon pochopil, že zo spisu sa nedozvie nič nové, a tak ho sklamane zasa odložil. Uvedomil si však jeden dôležitý fakt – táto obeť prežila. Nemusí o nej zháňať informácie kade-tade, môže sa spýtať priamo jej. Ona mu bude vedieť najlepšie povedať, čo má s Ivonou Škantárovou spoločné.


  Skvelý nápad rýchlo stroskotal, Pribilincová sa s ním odmietla rozprávať, na druhý raz mu už ani nezdvihla telefón. Lenže Lukáš to tak rýchlo nevzdal. Rozhodol sa, že ju vyhľadá a skúsi presvedčiť osobne. Do práce od útoku ešte stále nenastúpila a po návrate z nemocnice zmenila miesto bydliska.


  Lukáš vedel, že sa už dávnejšie vrátila do Bratislavy, no niekoľko týždňov po prepustení z nemocnice strávila u rodičov v malej obci neďaleko Bardejova. Uvedomil si, že kontaktovať Janiných rodičov je jediné východisko.


  Dovolal sa jej mame. Keď sa predstavil, nebola nadšená. „Viete, čím to dievča prešlo? Budí sa zo sna, bojí sa vyjsť na ulicu, má traumu na celý život! Nehovoriac, čo ten chrapúň spravil s jej peknou tváričkou!“


  „Pani Pribilincová, ja vašej dcére nechcem pripomínať, čím prešla. Snažím sa zistiť, prečo si vrah vybral práve ju. Možno by ste mi s tým vedeli pomôcť aj vy,“ skúšal to Líška.


  „Prečo si ju vybral? Čo je to za zvrátenú otázku?“ rozčúlila sa žena, s ktorou telefonoval. „Pekne vás prosím, nechajte moju dcéru na pokoji. Aj psychologička, ku ktorej teraz chodí, jej povedala, že si svoju povinnosť voči vám dávno splnila. Nie je vám nič dlžná. A tá psychologička vie, o čom hovorí! Robila na polícii.“


  Poručík zbystril pozornosť. „Môžem sa spýtať, ako sa volá?“


  „Nejaká Siváková,“ odvetila Pribilincová prosto. „Prečo vás to zaujíma?“


  „Len ste spomínali, že pracovala na polícii, tak som zvedavý, či to nie je naša bývalá kolegyňa. Prepáčte, že som otravoval. Sľubujem, že vás už nechám na pokoji.“


  Keď Lukáš zložil telefón, hneď vedel, na koho sa má v snahe kontaktovať Janu Pribilincovú obrátiť. No keďže sa odo dňa, keď dala Petra Siváková výpoveď, nevideli, usúdil, že ak ju chce žiadať o pomoc, nemal by to robiť cez telefón. Rozhodol sa teda navštíviť ju osobne. Stačilo zadať jej meno do internetového prehliadača, aby našiel profesionálnu webovú stránku aj s adresou pôsobiska.

  Petra Siváková bola prekvapená, keď jej na dvere kancelárie počas obednej prestávky zaklopal neohlásený hosť, a ešte viac ju zaskočilo, že ju prišiel navštíviť bývalý kolega z policajného riaditeľstva.


  „Petra, rád ťa vidím!“ pozdravil ju poručík Líška vysmiaty od ucha k uchu.


  Siváková už z jeho úsmevu dokázala vyčítať, že od nej bude niečo potrebovať, no rozhodla sa rovnako ako on zostať zatiaľ pri zdvorilostiach. „Lukáš, čomu vďačím za tvoju návštevu?“


  „Počul som, že si sa dala na novú kariéru, a bol som zvedavý, ako sa ti darí.“ Lukáš vykročil od dverí ku kreslu, vyhradenému pre Petriných pacientov. „Môžem si sadnúť? Dúfam, že ťa neruším.“


  „Akurát som sa šla naobedovať a potrebujem sa ešte pripraviť na ďalšie sedenie, ale ak to nebude na dlho...“


  „Nechcem ťa zdržovať a pokojne sa popri tom najedz.“ Lukáš sa pohodlne usadil. „Ako sa potrebuješ pripraviť na to, že sa budeš s niekým rozprávať?“


  Siváková sa pousmiala. „Ty sa nepripravuješ predtým, než ideš za niekým na výsluch, porozprávať sa?“


  „Touché,“ uznal poručík.


  „Predpokladám, že aj sem si prišiel pripravený.“


  Líška sa tváril, že nechápe. „Prosím? Ako to myslíš?“


  Petra ho však dávno prekukla. „Myslím to tak, že sme sa spolu nikdy poriadne nerozprávali, ani keď sme pracovali na jednom oddelení. Mám pocit, že som ťa nevidela ani vo svoj posledný deň v práci. Takže mi je jasné, že odo mňa niečo potrebuješ. Alebo mi chceš ďalej tvrdiť, že si prišiel len na milú nezáväznú návštevu?“


  „Možno by som ťa popritom chcel požiadať o malú službu,“ priznal Lukáš.


  „Asi nie je náhoda, že moja prvá pacientka poobede je Jana Pribilincová, že?“


  Líška zahanbene prikývol.


  „Potom určite nepôjde o nič malé alebo jednoduché,“ poznamenala Siváková.


  „Chcem sa s ňou len porozprávať.“


  „A nato potrebuješ mňa?“


  „Nedvíha mi telefón,“ povedal Lukáš.


  Siváková si nahlas vzdychla. „Chápem ťa, ide o vyšetrovanie. Ale ja sa musím pozerať hlavne na dobro svojej pacientky. Z útoku si veľa nepamätá, preboha, veď skončila s fraktúrou lebky a so zlomenými rebrami. Oficiálnu výpoveď predsa už podala a viac vám k tomu, čo sa stalo, nepovie. Ja teraz hľadám spôsob, ako sa môže vyrovnať s tým, čo sa jej stalo. Nie je to jednoduché a nepôjde to zo dňa na deň.“


  „Ale ja sa s ňou nechcem baviť o útoku. Ten chlap medzitým zabil ďalšiu ženu a zrejme nebude posledná. Potrebujem zistiť, prečo si ich obe vybral. Lebo na papieri ide o dve úplne odlišné osoby.“


  Petra sa krátko zamyslela. „Uvidím, čo sa s tým dá  robiť.“


  „Takže ju presvedčíš?“ potešil sa Líška.


  „To som nepovedala. Porozprávam sa s ňou a dám ti vedieť, ako to dopadlo. Ale prosím, hlavne nečakaj vo vedľajšej miestnosti, zavolám ti.“


  „Super! Ak ti to nevadí, budem niekde v okolí. Keby mala čas po sedení, pokojne volaj hneď.“


  „Lukáš,“ zastavila Petra bývalého kolegu, než sa spokojný s výsledkom konverzácie dal na odchod. „Nečakaj ani na parkovisku, dobre?“


  Siváková mohla v pokoji dojesť šalát a popri obede rozmýšľala, ako si poradí s Líškovou požiadavkou. Mala ju na pamäti aj počas sedenia s Janou Pribilincovou, ale do poslednej chvíle, keď sa lúčila s pacientkou, ju nedokázala vysloviť. Po tom, ako jej porozprávala, čo prežíva, to bolo pre psychologičku ešte ťažšie. Napokon sa však predsa len rozhodla dodržať slovo, ktoré dala poručíkovi Líškovi.


  „Prepáčte,“ ospravedlnila sa jej, keď vstala z kresla. „Máte ešte minútu?“


  „Prosím?“ pozrela na ňu Jana prekvapene.


  „Zastavila sa za mnou polícia,“ povedala jej Siváková priamo.


  Pribilincová sa zľakla. „To môžu? Ako vás vôbec našli?“


  „Nemusíte sa báť, nedala som žiadne informácie. Požiadali ma len o možnosť porozprávať sa s vami.“


  „Ja im nemám viac čo povedať. Vy to dobre viete.“


  „Nebudú klásť žiadne otázky týkajúce sa útoku,“ presviedčala ju Siváková. „Potrebujú zistiť viac o vašom živote, rutinách a zvykoch.“


  „Aj tak by som bola radšej, keby mi dali pokoj. Musím to absolvovať?“ spýtala sa Pribilincová.


  „Keby chceli, pošlú vám predvolanie. Vedia, že tak nič nedosiahnu,“ priznala psychologička. „Ja vás absolútne chápem. Ale polícia verí, a ja s tým súhlasím, že môžete zastaviť toho človeka predtým, než sa pokúsi ublížiť ďalšej žene, ak im pomôžete pochopiť, ako rozmýšľa.“


  Jana sa nahnevala. „Netuším, čo má ten chlap vo svojej zvrátenej hlave. Čo keby si robili svoju prácu a zastavili ho bez toho, aby ma do toho ťahali?“


  Siváková pochopila, že nemá zmysel klientku ďalej presviedčať. Ubezpečila ju, že absolútne rešpektuje jej rozhodnutie, a potom sa ešte uistila, či platí dohodnutý termín. „V piatok sa uvidíme?“


  Pribilincová len bez slov prikývla, Petre sa uľavilo.


  Keď zostala osamote, využila čas pred príchodom ďalšieho pacienta, aby zavolala Líškovi.


  „Tak čo? Môžem tam prísť?“ vyhŕkol Lukáš, len čo zdvihol telefón.


  „Musím ťa sklamať,“ oznámila mu Petra. „Nepodarilo sa mi ju presvedčiť. Ale... čo keby si mi poslal nejaké informácie o tej druhej žene? Možno by som ti vedela pomôcť bez toho, aby som Pribilincovú poškodila.“

  Líška stál pred budovou, v ktorej mala bývalá kolegyňa prenajatú kanceláriu. Práve so Sivákovou dotelefonoval, keď uvidel Janu Pribilincovú vychádzať na ulicu. V nemocnici ju navštívil krátko po útoku, vtedy mala hlavu obviazanú hrubým obväzom. Až teraz videl následky, ktoré na nej útočník zanechal. Udrel ju veľkým kameňom, ktorý spôsobil trvalú preliačinu na ľavej strane čela. Aj keď sa tá rana celkom zahojí a ona absolvuje zákrok u plastického chirurga, už nikdy nebude vyzerať ako predtým. A keďže Lukáš vedel, že Pribilincová do značnej miery ťažila zo svojej krásy, bolo mu jasné, že jej život už nikdy nebude ako predtým.


  Mal nutkanie prebehnúť za Janou cez cestu a presviedčať ju, aby mu predsa len dala šancu a dovolila mu položiť zopár otázok. Potom pomyslel na Sivákovú, podľa ktorej by tým Pribilincovej rozhodne nepomohol. Napokon sa ovládol. Čakal, až sa mu stratí z dohľadu, a nastúpil do služobného auta, ktoré nechal zaparkované pred budovou.


  V práci sa zavrel do svojej kancelárie, kde zas a znova prechádzal spisy, laboratórne správy, výstup z pitvy, fotografie z miesta činu a vlastné poznámky. Tentoraz však nehľadal prehliadnutú stopu. Snažil sa z podkladov vybrať, čo môže Sivákovej poslať na posúdenie. Dobre vedel, že by sa s ňou nemal deliť o nič, hoci na oddelení ešte prednedávnom pracovala. Napokon však vytvoril zložku s niekoľkými prefotenými materiálmi a rozhodol sa odovzdať ich Petre osobne, aby nezostala po vynášaní informácií žiadna elektronická stopa.


  Na chodbe ho zastavil vyšetrovateľ Bernát. „Ideš niekam?“


  „Do terénu,“ odvetil Líška stručne.


  „A čo to nesieš?“ ukázal vyšetrovateľ na spis, ktorý Lukáš schovával pod pazuchou.


  Poručík pokrútil hlavou a rozhodol sa zaklamať. „Nič dôležité, len nejaké súdne príkazy. Chcel si odo mňa niečo?“


  „Podarilo sa ti niekam posunúť?“


  „Nemám nič nové, inak by som prišiel za tebou sám.“


  „Ja som prechádzal nejaké výpovede po Ivanovi a rozhodol som sa dnes znova predvolať tú Škantárovej kamarátku, ale bolo mi to hovno platné, dve hodiny strateného času,“ sťažoval sa Bernát. „A čo tie súvislosti medzi Škantárovou a Pribilincovou?“


  „Pracujem na tom,“ tvrdil Líška. „Zatiaľ nemám nič, čo by vyzeralo ako dobrý dôvod na to, prečo si obe náš vrah vytypoval.“


  „Takže zatiaľ nevieme predvídať, aká bude jeho ďalšia obeť. Teda okrem toho, že pôjde o ženu do tridsiatky, bez záväzkov a stavím sa, že tiež bude bývať sama.“


  „Si si istý, že zasiahne znova?“


  „Je to len otázka času,“ potvrdil vyšetrovateľ. „Neboj sa, nemám od teba také vysoké očakávania. Neverím, že toho skurvysyna zastavíme tak skoro.“


  Lukáš sa odmlčal. Niekedy nevedel, ako má na Bernáta reagovať. Stále si nezvykol na jeho vulgárny slovník a spôsoby, ktoré sa prinajlepšom dali nazvať svojskými. Predstava, že vyšetrovanie prípadu je vlastne pretekanie s časom, sa mu vonkoncom nepozdávala. Najmä ak každé jeho zlyhanie predstavovalo ďalší ľudský život.


  „Ešte na jednu vec som sa ťa chcel spýtať,“ prerušil ho v zahĺbení Bernát. „Zisťoval si, kto je Kamila? Ako toto meno súvisí s našou obeťou?“


  Meno vyšité do prsníka druhej obete bolo ďalším otáznikom, ktorý nad prípadom od začiatku visel. „Netuším. Škantárová nemá žiadnu rodinu, susedu ani kamarátku, ktorá by sa volala Kamila.“


  Bernát pokrčil plecami. „Uvidíme. Mám taký ciťák, že nám to bude jasnejšie, keď sa objaví obeť číslo tri a pribudne ďalšie meno.“


  „Môžeš to prestať privolávať?“


  „Si poverčivý?“


  „Neviem, či som, ale nepočúva sa to dobre,“ odvetil Líška zhnusene.


  „Vitaj medzi vraždármi. Kedy si nastúpil na oddelenie?“


  „V apríli.“


  „Dávam ti rok. Buď si na to zvykneš, alebo budeš žiadať o prestup,“ konštatoval Bernát, než sa pobral svojou cestou.


  „Ty sa s ním bavíš?“ zastavila Lukáša Denisa, keď prešiel dva kroky. Vyšla z kuchynky, neďaleko ktorej sa policajti rozprávali, takže si zjavne vypočula celý rozhovor.


  „Ja s ním spolupracujem,“ odvetil poručík.


  „Na tvojom mieste by som si naňho dávala pozor,“ varovala ho hovorkyňa.


  „Ako to myslíš?“


  „Tak, ako to vravím. Proste si naňho dávaj pozor.“


  „Ty si tu robila už predtým, než odišiel?“ divil sa Lukáš.


  Denisa sa zamyslela. „Len krátko. Možno rok, najskôr ani to nie.“


  „A spravil ti niečo?“


  „Nejde o to, čo mi spravil. Len si pamätaj, že sa nedá veriť všetkému, čo ti povie. Myslím to v dobrom. Veď vieš, že ťa mám rada.“


  Lukáš prekvapene dvihol obočie. Ak ho hovorkyňa oddelenia má rada, ako mu to momentálne sama tvrdí, tak mu to dáva najavo veľmi zvláštnym spôsobom. „Ani Jurčovič ho veľmi nemusí. Vieš, čo sa medzi nimi stalo?“


  „Nebudem sa rýpať v minulosti. To je medzi nimi. Vieš čo? Kašli na to. Keď chceš byť ako Lupták a chodiť mu všade za zadkom, tak si to uži,“ uzavrela konverzáciu Denisa. „Ale ak sa v ňom sklameš, nechoď sa mi potom sťažovať.“


  Chcela teatrálne odísť, no obaja sa vybrali rovnakou cestou a nerozlúčili sa ani po východe z budovy.


  „Ty ma sleduješ?“ oborila sa Krajčírová na Líšku, keď si uvedomila, že je stále dva kroky za ňou.


  „Asi máme len rovnakú trasu,“ obhajoval sa zaskočený poručík.


  „Kam ideš?“


  Zaváhal. „Za Petrou,“ priznal napokon.


  „Tak preto! A čo s ňou chceš? My dve už máme dohodnutú kávu,“ odbila ho Denisa.


  „Vy dve sa stretávate aj po tom, čo odtiaľto odišla?“


  „No a? Sme kamarátky. Priateľstvo sa nekončí výpoveďou z práce.“


  „Však hej, len vy dve ste mi nikdy nepripadali ako kamarátky. Máte vôbec niečo spoločné?“ nedalo to Lukášovi pokoj.


  „Sme ženy, to ti nestačí?“


  Líška sa odmlčal. Možno stačí a možno... možno to stačilo aj vrahovi: vyberá si mladé ženy bez záväzkov, ktoré si môžu dovoliť podnájom bez spolubývajúcich v hlavnom meste. Ak je to také jednoduché, Lukáš len zbytočne stráca čas zadaním, ktoré si navyše ani sám nevymyslel – pridelil mu ho Bernát. Keď si to však uvedomil, bolo už neskoro sa na to vykašľať. A tak si povedal, že aspoň bude môcť staršiemu vyšetrovateľovi vyčítať, že kvôli nemu mrhal časom, keď sa naozaj podľa jeho teórie v prípade objaví ďalšia obeť.


  „Tak čo od nej teda chceš?“ pretrhla mu Denisa niť myšlienok.


  „Len jej niečo nesiem,“ odvetil Lukáš vyhýbavo.


  „Ak ma pekne poprosíš, vezmem jej to.“


  „To je v pohode, rád sa prejdem.“


  Denisa sa nahnevala. „Ako myslíš. Skúsiš ešte niekedy odo mňa niečo žiadať. Vieš, kam ťa pošlem?“


  „Ale, ale...“ protestoval zaskočený Líška. „Ja som ťa teraz o nič nežiadal.“


  „Hovorím o tom, ako si ma donútil natrepať sa do kufra!“


  „To mi budeš pripomínať navždy?“ zastonal Lukáš.


  Krajčírová mu naznačila, aby si od nej držal väčší odstup, no Líška ju potom dobehol a pristal na pôvodný návrh. „Budem vďačný, ak to Petre vezmeš, ale prosím, nepozeraj sa do spisu.“


  Samozrejme, že keď sa obzrel, aby ju skontroloval, Denisa len tri kroky od neho napriek prosbe spis študovala. Zmieril sa s tým a dúfal, že sa pre to nedostane v práci do problémov.


  Ako kráčal od policajného riaditeľstva k zastávke električky, začal mu vyzváňať telefón. Na prekvapenie volal Wolf.


  „Ahoj, ako sa máš? Ani som sa ti nepoďakoval za to, že si mi pomohol posunúť sa s prípadom.“


  „To je v pohode,“ zahovoril Marek okamžite. „Ale môžeš mi to oplatiť.“


  „Čokoľvek! Čo potrebuješ?“ potešil sa Lukáš.


  „Máš ešte kontakty na protidrogovom?“


  Líška zneistel. „Ako sa to vezme. Prečo sa pýtaš?“


  „Nechcem sa znepokojovať, možno o nič nejde, ale rád by som si to preveril,“ začal Wolf opatrne. „Kde v Petržalke operujú díleri? Hlavne mám na mysli ten ich obchod s liekmi.“


  „Ide o Patrika?“ dovtípil sa Lukáš.


  Marek mu to po chvíli váhania potvrdil. „Len si chcem byť istý, že nie je do ničoho namočený.“


  „A čo spravil?“


  „Nechcem ťa tým zaťažovať. Mám podozrenie, že sa zaplietol s nesprávnymi ľuďmi. Pomôže mi hocičo, pokojne aj mená. Ideálne, keby som vedel, kde sa tí ľudia v Petržalke pohybujú.“


  „Lieky som ja osobne nikdy neriešil, ale pokúsim sa ti to zistiť,“ sľúbil mu Líška napokon.


  Keď zložil, cítil, ako mu klesli kútiky úst. Hlavným dôvodom jeho prestupu nebola túžba vyšetrovať vraždy a o skutočnú príčinu sa dosiaľ s nikým nepodelil. Ak však chce Wolfovi pomôcť, bude sa musieť ozvať niektorému z bývalých kolegov.

  Petra Siváková práve čakala vo svojej kancelárii na kamarátku, s ktorou sa pred týždňom dohodla na káve po práci, keď sa jej ozval priateľ.


  „Ahoj, zlatko. Aký si mala deň? Už si skončila?“ spýtal sa starostlivo.


  „Dnes nezvyčajne celkom úspešný. Viacerí moji pacienti spravili veľké pokroky. Akurát čakám na Denisu,“ odvetila mu Siváková. „Ako si sa mal ty?“


  „Ehm... v pohode. Len som ti chcel popriať pekný večer.“


  Petra na hlase spoznala, že nie je ani omylom v poriadku. „Dominik, počkaj. Stalo sa niečo?“


  Vzdychol si. „Teba asi neoklamem, však? Prepáč, mal som nafigu deň. Nechcel som ťa zaťažovať. Som okej, len som ťa potreboval počuť. Pozdrav odo mňa Deny. Uvidíme sa zajtra.“


  Zložil a ona zostala sedieť v tichu. Nikdy sa nechcela stať ženou, ktorá uprednostní muža pred kamarátkou. Doposiaľ nebola zadaná a kamarátky v akomkoľvek období svojho života mohla spočítať na prstoch jednej ruky. Ešte nerobila takúto voľbu a vlastne ju nebola nútená spraviť ani teraz. Nechcel to od nej, nebude jej to vyčítať. Natoľko ho už poznala. A o to viac si to v jej očiach zaslúžil.


  Keď sa Denisa zjavila, odbila ju jedinou vetou: „Prepáč, ale musím to dnes zrušiť.“


  „Čože?“ Policajná hovorkyňa sa zľakla, keďže sa jej kamarátka tvárila smrteľne vážne. „Stalo sa niečo?“


  „Dominik mal zlý deň.“


  „To nemyslíš vážne!“ zagúľala Denisa očami. „Vykaš­leš sa na mňa, lebo tvoj chlap potrebuje poľutovať?“


  „Nežiadal to odo mňa,“ obhajovala ho Petra.


  „Tak potom?“ nechápala kamarátka.


  Siváková iba odvrátila pohľad. Bola ženou rozumných argumentov, tie jej však momentálne došli, lebo v tejto chvíli nešlo o rozum, ale o city.


  „Viem, je zázrak, že si si vôbec našla nejakého chlapa. A nič proti tomu nemám, ale aj ja som mala nahovno deň... Čo deň, celý týždeň je zatiaľ nahovno.“


  „Ale ty sa s tým vieš lepšie vyrovnať.“


  Denisa na ňu zazrela. „Sme dohodnuté už skoro mesiac. A nehraj mi tu divadlo. Bola si rozhodnutá, že ma pošleš do čerta, ešte než som prišla.“ Vytiahla z kabelky spis od Líšku a hodila ho na stôl. „Toto ti posiela Lukáš. Uži si priemerný sex a potom ho nechaj, nech sa ti vyplače na hrudi. Čau.“


  „Denisa, nehnevaj sa na mňa,“ žiadala ju Petra.


  „Neskoro!“ odvrkla Krajčírová, než za sebou treskla dverami.


  Siváková hľadela na spis, ktorý tam po kamarátke zostal. Bol tým posledným, čím by si ešte chcela kaziť večer. Schovala ho do tašky, nech sa naň nemusí pozerať. Potom zavolala Dominikovi a oznámila mu, že sa jej zmenili plány. Čudoval sa, ale nechcela, aby mal výčitky, tak mu povedala, že Denisa na poslednú chvíľu zrušila stretnutie.


  Keď k nemu prišla, čakal ju s napustenou vaňou a otvorenou fľašou vína. Postaral sa o Petru, akoby to bola ona, kto má za sebou zlý deň. Keď ležala vo vani v jeho objatí a on sa jej jazykom pohrával s uchom, s privretými viečkami premýšľala, čím si ho vôbec zaslúžila. Chodili spolu sotva niekoľko mesiacov, no boli absolútne zohratí. Vždy presne vedeli, čo si ten druhý myslí alebo čo potrebuje. Nikdy neverila v pravú lásku, skôr v akúsi kompatibilitu partnerov, no on z nej robil každým dňom väčšiu a väčšiu romantičku.


  Z vane prešli rovno do spálne, ani sa nestihli poriadne usušiť. Posteľ po nich zostala mokrá.


  Petra nerada zostávala nahá dlhšie, ako bolo nevyhnutné. Mala to v sebe akosi zakódované. Dominik ju presviedčal, aby sa ešte neobliekala a zostala s ním v posteli, no neuspokojila sa, kým na sebe nemala aspoň spodnú bielizeň. A on si aj tak vždy našiel dôvod na to, aby ju zasa vyzliekol.


  Mala pocit, že pri ňom je prvýkrát v živote naozaj šťastná. Zaspávala s úsmevom v jeho náručí. O to viac ju prekvapilo, keď sa zobudila spotená uprostred noci. Šla sa napiť vody do kuchyne a s pohárom v ruke sa snažila rozpamätať na zlý sen. Tento sa jej opakoval viackrát. Nemocnica v plameňoch, Luptákova smrť. Aj keď, paradoxne, nebola pri tom. Videla len zábery v televíznych správach a ani Karol nezahynul v ohni. Zabil ho kyanovodík. Po tom, ako sa trikrát vrátil do horiaceho suterénu súkromnej polikliniky, ho mal plné pľúca.


  Prečo sa jej o ňom sníva, keď je s Dominikom? Sú to výčitky?


  Petra vedela, že noc nie je najvhodnejší čas na sebaanalýzu, no cítila, že tak ľahko nezaspí. Potrebovala prísť na iné myšlienky a nezišlo jej na um nič lepšie ako otvoriť spis, ktorý jej poslal poručík Líška.


  Ani Lukáš ju nešetril. Žiadala ho len o poznámky, na základe ktorých by mohla porovnávať druhú obeť so svojou pacientkou, no poslal jej aj fotky z miesta činu. Na okamih podľahla zvedavosti, ale rýchlo ju zasa odradilo zdesenie. Keď sa jej pleca zľahka dotkla čiasi ruka, od ľaku vyskočila z barovej stoličky, na ktorej sedela.


  „Prepáč, zobudilo ma svetlo. Nechcel som ťa vystrašiť,“ ospravedlňoval sa Dominik. „Preboha, čo to študuješ?“ spýtal sa zhrozene, keď zazrel fotky zo spisu.


  „Nemal si to vidieť. Ani ja som to nepotrebovala vidieť.“


  Dominik cítil, ako sa jeho priateľka chveje. Objal ju a bozkal na spánok. „Že si ty mala zasa nočnú moru? Zlatko, prečo sa týraš takýmito zverstvami, keď sa uprostred noci prebudíš zo zlého sna?“


  „Nemohla som spať a sľúbila som bývalému kolegovi, že skonzultujem jeden prípad,“ vysvetlila mu Petra.


  „To si nemôžeš ako normálny človek zapnúť telku alebo surfovať na internete?“ spýtal sa jej karhavo.


  Siváková naňho nepríjemne pozrela. „Vieš, že nemám rada to slovo?“


  „Normálny? Vieš, ako to myslím. Nikto z nás nie je normálny. Nepozeraj sa na mňa tak. Hádam sa nehneváš!?“


  Pokrútila hlavou. Potrebovala ešte cítiť jeho objatie, a tak sa mu oprela o hruď. Vtedy pocítila, ako ju dvíha zo zeme.


  „Vidím, že som ťa málo unavil,“ konštatoval, než ju odniesol do spálne.


  


  24. októbra 2018


  


  Lukáš Líška dúfal, že sa mu Siváková ozve skôr, ako príde obávaný telefonát a povolajú ho na ďalšie miesto činu. Odkedy mu Bernát začal prízvukovať, že je len otázkou času, než sa v prípade objaví tretia obeť, stále na to myslel. Mal to v podvedomí, nech robil čokoľvek, či bol v práci, alebo doma. No živila ho falošná nádej, že akákoľvek ďalšia stopa tomu zabráni.


  Hoci si uvedomoval, aké prehnané očakávania má na niekdajšiu kolegyňu, nedokázal sa ubrániť sklamaniu, keď mu Petra konečne zavolala.


  „Neviem, či ti to bude stačiť, ale istý menší súvis medzi nimi vidím,“ začala psychologička váhavo. „Ide o to, aký majú obe vzťah k mužom.“


  „To, že boli obe nezadané, som vedel,“ pripomenul jej Líška.


  „Nemyslím to tak,“ vyviedla ho z omylu. „Skúsim ti to vysvetliť, daj mi chvíľu. Tá žena, ktorá bola zavraždená, mužov zjavne vyslovene neznášala. Musela by som ju skúmať trochu hlbšie, čo sa mi už nepodarí, no odhadujem, že za tým sú nejaké negatívne skúsenosti.“


  „To si celkom vystihla.“ Lukáš si spomenul na spôsob, akým Ivona získavala popularitu na internete – hoci aspoň časť jej vystupovania bola hraná. „Ako je to s tou druhou?“


  „Ťažko sa mi o Pribilincovej hovorí bez toho, aby som nepovedala niečo, čo mi prezradila dôverne ako svojej psychologičke, ale ak by som to mala pomenovať stručne, ona tak trochu využívala mužov kvôli peniazom.“


  „To, že bola zlatokopka, už viem tiež,“ povedal Líška nespokojne. „Preferovala starších a zazobaných, no a? Však to je úplný opak Škantárovej, tá mala za posledné roky len jeden vážny vzťah, chlapom sa skôr vyhýbala.“


  „Ide o ich vzťah k mužom,“ zopakovala Siváková. „Ani v jednom prípade nie je zdravý. Obe ich svojím spôsobom využívali. Jedna pre peniaze a druhá si vybudovala popularitu na tom, že poukazovala na ich nedostatky. Vrah môže byť niekto, kto sa na ženy pozerá s nenávisťou.“


  „Zaujímavé. Dokázala by si pomenovať aj ďalšie vrahove atribúty?“ skúšal Lukáš.


  „Jeho podrobnejší profil odo mňa fakt nechci, na to mám málo informácií.“


  „Prinesiem ti viac?“ navrhol Líška.


  „V žiadnom prípade,“ odmietla Siváková rázne. „Neodišla som z oddelenia preto, aby som vyšetrovala vraždy a nemala za to ani zaplatené.“


  „Vybavím ti finančnú kompenzáciu?“


  „Uniká ti, čo ti chcem povedať. Nemám viac času, o chvíľu mi príde pacient. Želám veľa šťastia s prípadom.“


  Poručík Líška hľadel na fotografie, ktoré mu robili v práci každý deň spoločnosť – Jana a Ivona, dve ženy, ktoré nejako zneužívali mužov. Motivovalo to vraha k tomu, aby ich vyhľadal a pomstil sa im, hoci ich predtým osobne nepoznal? Vytypoval si ich iba na základe toho, čo sa o nich dozvedel zo sociálnych sietí?


  Odpoveď na tú otázku nepoznal, no vedel jedno. Sivákovej sa už pýtať nemôže. Keď premýšľal, ako s novou informáciou naloží, prišiel ho navštíviť Filip Bernát.


  „Zháňa nás riaditeľ, máme sa okamžite dostaviť do zasadačky na druhom,“ oznámil mu napochytro.


  „Niekto tu má malér,“ utrúsil kolega, s ktorým sa Lukáš stále delil o kanceláriu.


  Líška radšej mlčal. Nikdy si veľmi nerozumeli, no odkedy sa otravný policajt dopočul, že sa Lukáš dožaduje vlastnej kancelárie, začal byť nepríjemný a občas mu robil aj napriek.


  Keď s Bernátom vošli do zasadačky, Líška prebehol pohľadom prítomných. Okrem Vaneka tam sedel aj ďalší kriminalistický technik, ktorý s nimi pracoval na prípade vraždy Ivony Škantárovej, takže bolo jasné, o čo pôjde.


  „Dostalo sa ku mne, že to v práci flákate, tak by ma zaujímalo, čo je na tom pravdy,“ začal Otčenáš poradu zostra, keď sa do zasadačky dostavili všetci podriadení, ktorých dal zvolať.


  „Kto tvrdí, že sa flákame?“ chcel vedieť Bernát okamžite.


  „Pán riaditeľ,“ oslovil Otčenáša Líška. „Robíme pre vyriešenie prípadu všetko, čo je v našich silách. Nasledovali sme každú stopu, ktorá sa objavila, nech sa zdala akákoľvek nepodstatná. Viacerí z nás tu trávia každý deň hodiny navyše. Vyriešenie prípadu je naša absolútna priorita.“


  „Prečo ste ma potom posledné týždne o ničom neinformovali?“ nechápal riaditeľ.


  „Jednoducho povedané, nebolo o čom,“ zhodnotil Bernát.


  „Veríme, že keď sa objaví tretia obeť, pribudnú dôkazy, ktoré nás privedú k páchateľovi,“ dodal Líška.


  „Prosím?“ Otčenáš zvýšil hlas. „To mi nehovorte ani zo srandy. Takže vy vyčkávate, až niekto nahlási nález ďalšieho tela alebo nezvestnú osobu? Či na čo vlastne?“


  „Ani na jedno, kolega je tak trochu zelenáč a ešte nevie, ako to chodí,“ snažil sa zmierniť šéfov hnev Bernát.


  Lukáša však jeho slová nahnevali a vzápätí vstal. „Ja som zelenáč?“


  Chystal sa riaditeľovi vykričať, kto je autorom teórie o ďalšej obeti, no Otčenáš ho nenechal dohovoriť. „Nebudeme sa tu teraz prekrikovať. Chápem, že je to komplikovaný prípad a nepracujeme so žiadnym amatérom, ale potrebujem vidieť aspoň nejaké výsledky. Vypytujú sa ma na to zhora aj zdola.“


  „Zdola? Ani nemusím hádať. Ivan. Však ten vôbec nevie, kam sme s vyšetrovaním postúpili, odkedy na ňom nerobí, tak o čom vôbec rozpráva?“


  „Áno?“ reagoval riaditeľ prekvapene. „A kam ste postúpili?“


  Odpoveďou mu bolo veľavravné mlčanie.


  „Myslím, že naťahovanie tejto porady je mrhanie časom, mojím aj vaším. Budem rád, keď mi donesiete konkrétnejšie, uchopiteľné výsledky.“


  Otčenáš odišiel a členovia vyšetrovateľského tímu zostali sedieť v zasadačke. Bernát rozhodol, že rovno spoločne preberú ďalší postup. Líška však požiadal o krátku prestávku. Tvrdil, že si musí odskočiť na záchod, no v skutočnosti potreboval päť minút osamote. Keby Bernátovi na rovinu povedal, čo si o ňom v tej chvíli myslí, nedopadlo by to dobre.


  Ako hľadel na svoj odraz v zrkadle nad umývadlom na pánskych záchodoch, rozmýšľal, či v Denisinom varovaní predsa len nie je kus pravdy: Dávaj si naňho pozor. Pamätaj si, nedá sa veriť všetkému, čo povie.


  


  


  25. októbra 2018


  


  Po tom, ako major Otčenáš vyčistil členom vyšetrovateľského tímu žalúdok, začali sa snažiť dvojnásobne. Hľadali nové cesty, ktoré ich mali doviesť k možným podozrivým. Žiaľ, Bernátove slová sa naplnili a kým sa im v prípade podarilo niekam posunúť, dostali obávaný telefonát.


  Poručík Líška stál nad najnovšou obeťou. Pri pohľade na ďalšie zúbožené a dokatované telo sa nedokázal ubrá­niť výčitkám. Mohol naozaj spraviť viac, aby zabránil vražde?


  Z myšlienok ho vyrušil Vanek. „Asi sa ani nemusíme baviť o tom, či to súvisí s naším vyšetrovaním, čo?“


  Lukáš pritakal. Cez početné modriny len kde-tu presvitala porcelánovo bledá pokožka. „Je dobitá tak, že sotva vidím farbu kože, a to sa teraz nenamáhal s tým, aby ju obliekol.“


  „Prečo ju podľa teba vyzliekol donaha?“


  Líška bezradne mykol plecom.


  Žena bola síce nahá, no vrah jej prekrížil nohy tak, že sotva bolo vidieť chĺpky ohanbia. Na členkoch aj zápästiach mala opäť hlboké stopy po povraze, ktorým ju priviazal k rámu postele. Rukami si prekrývala prsia, akoby sa hanbila za svoje obnažené telo.


  „Zvláštne, že pôsobí cudne, aj keď je celkom nahá,“ konštatoval Lukáš.


  „To bude asi zámer, vrah ju takto z nejakého dôvodu zrejme naaranžoval. Pravdepodobne to spravil až po jej smrti,“ polemizoval Vanek.


  Hoci šlo zjavne o rovnakého páchateľa, rozdiely medzi jednotlivými obeťami boli badateľné na prvý pohľad. Najviac sa odlišovali spôsobom smrti: zatiaľ čo pri Ivone Škantárovej si vrah dal námahu, aby prelial čo najmenej krvi, v tomto prípade nechal obeť doslova vykrvácať. Svedčil o tom nielen hlboký rez naprieč hrdlom, ale aj posteľ nasiaknutá krvou.


  Líškovi sa na vrahovom postupe čosi nepozdávalo. „Ako dosiahol, že telo zostalo celkom suché, hoci posteľ je celá od krvi?“


  Vanek mohol len hádať. „Možno ju po tom, ako ju zavraždil, celú umyl?“


  Vtom si Lukáš všimol povraz visiaci z lustra nad posteľou, ukončený hákom. „Nie, on ju zavesil nad posteľ, potom ju podrezal a nechal vykrvácať. Akurát sa divím, že ju to udržalo.“


  „Vyskúšame to? Dám ti rabaka a ty sa zavesíš na ten luster,“ zažartoval Vanek.


  „Mám dosť,“ vyhlásil Líška.


  „Dosť?“ zopakoval súdny lekár, ktorý sa práve dostavil na obhliadku. „Veď som len teraz prišiel.“


  „Nebojte sa, pán doktor, čaká sa, ako vždy, len a len na vás,“ uistil ho Vanek.


  Patológ sa začal rozkladať na parketovej podlahe staromestského bytu s vysokými stropmi. „Čo to tu máme? Ten náš vrah má vkus na dievčence, ďalšia pekná tvárička.“


  V tom okamihu si Lukáš zaumienil, že na ďalšiu pitvu už osobne nepôjde, aj keď ho Záborský isto zavolá.


  „Opäť máme veľmi jasnú príčinu smrti, hádam to ani nemusím hovoriť nahlas,“ podotkol súdny lekár. Vzápätí odtiahol pery obete od seba tak, že naňho vycerila zuby. „Tentoraz jej však nezašil ústa, vetvičku zanechal priamo na perách. Čo to znamená?“ Patológ pozrel na poručíka.


  Líška nechápavo dvihol plecia. „Odkiaľ to mám vedieť?“


  „No hádam ste si študovali tie poľovnícke zvyky, nie?“


  Vanek bol z nich dvoch ten, ktorý sa vybral na osobnú konzultáciu s predstaviteľom zväzu poľovníkov. Snažil sa rozpamätať, či sa o niečom takom rozprávali. „Vieme len, že sa to volá poľovnícky zálomok alebo posledný hryz. Je to forma úcty k ulovenému zvieraťu, ale dnes sa už veľmi nepoužíva. Dáva sa aj na papuľu, aj do tlamy zvieraťa.“


  „Je tam nejaký rozdiel?“ spýtal sa súdny lekár.


  „Nemyslím si,“ odvetil Vanek neisto.


  „Zostal verný tradícii, ale nejako opomenul výšivku, nie?“ zaváhal Záborský. „Nože sa pozrime aj na pošvu, či aj tú nechal tentoraz nedotknutú.“


  V latexových rukaviciach sa pokúsil oddeliť prekrížené nohy obete, neúspešne. „Chlapci, nepozerajte sa tak na mňa a pomôžte mi dakto. Viditeľne tu už zapracoval rigor mortis.“


  Súdny lekár sa mýlil. Hoci sa mu Vanek pokúšal pomôcť, nepodarilo sa im to ani vo dvojici. Príčinou však nebolo posmrtné stuhnutie svalov. Čoskoro zistili, že vrah obeti zošil nohy k sebe a ruky jej prišil k hrudi.


  „No dobre, toto už vyriešime na pitve,“ rozhodol Záborský napokon. Najprv bol pripravený ukončiť obhliadku na mieste činu, no potom si ešte na niečo spomenul. „Ak si dal námahu so zošívaním, isto sa na ňu aj podpísal.“


  Narážal na ženské meno, ktoré vrah vyšil na prsník predchádzajúcej obete. Tentoraz museli telo otočiť, aby našli nápis na ľavej polke zadku.


  Ku Kamile pribudla Andrea.


  


  


  26. júna 2004


  


  Roky plynuli a chlapec sa naučil žiť so svojím otcom. Postupne sa dozvedal, čo mu prekáža a čo mu, naopak, dokáže zmierniť náladu. Bitky boli menej časté a nie také kruté ako kedysi. Hlavne keď ho syn prerástol o hlavu, otec si k nemu dovoľoval menej.


  Zaumienil si však, že z neho vychová skutočného chlapa, a ako prostriedok volil najmužnejšiu činnosť, ktorú poznal – poľovačku. Najprv ho iba brával so sebou. Na hlavu si nasadil klobúk, na krk zavesil ďalekohľad a cez plece si prehodil brokovnicu. Potom vyhlásil, že idú do lesa. Syn sa tomu nikdy netešil. Niežeby nemal rád mäso, ktoré otec nosil domov, no oveľa radšej mal zvieratá. Nezniesol pohľad na ich smrť alebo utrpenie.


  Akoby to nestačilo, otec si aj na poľovačku vždy bral nejaký alkohol, a keď si vypil, mudroval o živote. Hovoril o tom, ako sa vo svete nedá spoliehať na nikoho iného, len na seba. Sťažoval sa na štát, na politikov aj na daňový systém. Nadával na podvodníkov a darmožráčov, ktorí sa priživujú na ľuďoch, čo tvrdo pracujú.


  „Poctivých ľudí je dnes už málo,“ dodal zakaždým.


  No keď hovoril o ľuďoch, mal na mysli mužov. Ženy boli preňho akousi nižšou formou života. Vyjadroval sa o nich ako o hlúpych a prešpekulovaných príživníčkach, ktoré mužmi rady manipulujú a zneužívajú ich.


  „Pamätaj, všetky ženy sú kurvy,“ vtĺkal otec synovi do hlavy, keď ho nútil opíjať sa s ním na poľovačke. „Aj tvoja matka bola kurva!“


  Hoci sa mu to počúvalo ťažko, pokiaľ nechcel schytať ďalšie zaucho, nezostávalo mu nič iné, len mlčky prikyvovať. A otec neskončil pri strohom konštatovaní. Líčil synovi, ako ho žena podvádzala s inými, až ju jeden zlákal a ušla k nemu.


  „To si mal iba štyri roky, nebudeš si to pamätať. Ale buď rád, že si to nepamätáš. Určite sa vtedy kurvila aj pred tebou.“


  Do istej miery bol chlapec rád, keď konečne vyliezli na rozhľadňu. Vtedy otec zvážnel a stíchol. Zložil brokovnicu, pozeral sa cez ďalekohľad a skúmal z vyvýšenej postriežky široké okolie.


  „Aha!“ tresol zrazu syna od chrbta a podával mu ďalekohľad. Potom ukázal do diaľky, kam sa má pozrieť.


  Chlapec cez šošovky ďalekohľadu uvidel dve srny, ktoré vybehli z lesa na lúku.


  „Tá väčšia je tvoja, chlapče,“ oznámil mu otec.


  „Nie je to mama?“


  „Keby aj bola, to už nie je žiadne mláďa. Vie sa o seba postarať.“


  „Keď ja neviem...“


  „Čo si to za chlapa?“ rozčúlil sa otec.


  Tá veta syna dostatočne motivovala na to, aby chytil do rúk podávanú brokovnicu a pozrel do hľadáčika.


  Mal srnu na muške, no otec ho zastavil. „Počkaj, až prídu bližšie. Odtiaľto netrafíš.“


  Poslúchol. Pozoroval nevinné zviera, ktoré sa pomaly a opatrne presúvalo otvoreným územím. Srna podchvíľou dvíhala hlavu a vetrila, akoby cítila hroziace nebezpečenstvo.


  „Teraz!“ vykríkol otec.


  Syn nereagoval.


  „Teraz!“ zopakoval otec dôraznejšie.


  Syn ho počul, no nebol schopný vystreliť. Čosi mu bránilo ukončiť nevinný život.


  Otec stratil trpezlivosť a vytrhol mu brokovnicu z ruky. Vtedy padol výstrel a splašené srnky sa čo najrýchlejšie stratili v bezpečí medzi stromami.


  „Kurva!“ zanadával otec. „To si posral.“


  „Prepáč,“ ospravedlňoval sa syn.


  Otcovi to však nestačilo. Zložil brokovnicu, chytil chlapca za ucho a stiahol ho zo sedenia k zemi. Odtiaľ ho skopol dole z rozhľadne. Syn padol na suchú, popraskanú pôdu a udrel si pri tom ľavé rameno. Otec ani vtedy nemal dosť, zišiel za ním a pokračoval v bitke.


  „Čo si to za chlapa? Čo... si... to... za chlapa!“ kričal na plné hrdlo.


  Chlapcovi sa odrazu prinavrátili spomienky na detstvo a na to, ako ho otec prvýkrát udrel. Mal iba štyri roky. Nepamätal si, čím ho nahneval, len jeho krik a prvý úder. Mama sa ho zastala a schytala tiež. Nie, nebola to nevernica, čo by podvádzala starostlivého a milujúceho manžela.


  Každá minca má dve strany. Otec si už vtedy rád vypil, už vtedy si rád udrel, keď nebolo po jeho. Najčastejšie do svojej ženy. Keď však siahol prvýkrát na syna, matka sa rozhodla, že to viackrát nedopustí.


  


  


  26. októbra 2018


  


  Na druhý deň kráčal poručík Líška do práce so stiahnutým žalúdkom. Čakal, že si ho Otčenáš zavolá hneď ráno na koberček. Keď sa tak nestalo, usúdil, že si to necháva na poradu a vychutná si ho pred všetkými. Ani na porade sa však jeho obavy nenaplnili. Prebiehala celkom štandardne, zhrnuli si na nej prvé informácie z miesta činu. Otčenáš dokonca Lukáša požiadal, aby ju viedol, keďže šlo o prípad, na ktorom pracoval už dlhšie.


  „Včera v popoludňajších hodinách volal na linku prvej pomoci Michal Klimáček, aby nahlásil vraždu svojej priateľky Moniky Maďaričovej. Moniku našiel vo svojom byte, keď sa vrátil zo služobnej cesty. Zabudol si kľúče a ona mu nebrala telefón, preto bol nútený obrátiť sa na zámočníka, ktorý mu dvere bytu pomohol otvoriť. Následne našli v spálni Monikino telo,“ rozhovoril sa Líška.


  „Čo vieme zatiaľ o obeti?“ zaujímal sa Otčenáš.


  „Monika Maďaričová mala dvadsaťšesť rokov. Na rozdiel od predchádzajúcich obetí bola zadaná. Bývala s kamarátkou, no keďže jej priateľ odcestoval mimo Bratislavy, strážila mu byt v Starom Meste a prespávala tam posledné tri noci sama,“ odpovedal Lukáš.


  Líška si všimol, že si riaditeľ počas jeho rozprávania robí poznámky. Snažil sa to ignorovať, aby sa nezakoktal.


  „Ženu sme aj v tomto prípade našli vystavenú na posteli. Modus operandi vraha sa v mnohých bodoch zhoduje, aj keď sú tam isté odchýlky. Podľa prvých odhadov súdneho lekára môžeme opäť skonštatovať, že na posteli ležala pripútaná niekoľko dní. Vrah ju pred smrťou fyzicky mučil. Mala početné zranenia na celom tele, hlavne modriny a tržné rany, tipoval by som to na silné údery opaskom alebo niečím podobným. Síce jej nezošil ústa ani... vagínu..., ale mala k sebe prišité nohy a ruky,“ opisoval scénu miesta činu poručík.


  „Čo ďalší postup?“ opýtal sa ho Otčenáš.


  „V byte sme odobrali vzorky, tie už putovali do labáku, ale ak si vrah opäť dával taký pozor, bude to len strata času. Mali by sme sa zamerať na...“


  „Ešte si nespomenul meno,“ skočil mu Vanek do reči.


  „Taká drobnosť, ktorá nám už momentálne vôbec nedáva zmysel,“ pokúšal sa Lukáš zahovoriť svoje opomenutie. „Obeť mala na tele vyšité meno Andrea.“


  „Je to podobná indícia ako predtým, tú sa vám nepodarilo odhaliť?“ nádejal sa riaditeľ.


  „Predchádzajúca obeť mala na prsiach vyšité meno Kamila, ale nikto z jej rodiny a známych sa tak nevolá. Z toho, čo sa mi podarilo zatiaľ zistiť, to vyzerá aj v tomto prípade podobne.“


  „Andrea a Kamila,“ zopakoval Bernát. „Musí to byť pre vraha dôležité. Inak by si na tom nedal tak záležať.“


  „Najskôr aj je,“ uznal Lukáš. „Ale len ťažko si viem predstaviť, že nás tie mená dovedú k vrahovi. Skôr na­opak, pochopíme, čo preňho znamenajú, až keď sa nám ho podarí chytiť.“


  „Poručík Líška, ďakujem za zhrnutie,“ ukončil Lukášov výstup riaditeľ. „Rutinné postupy sú asi všetkým jasné, ale tie nás zatiaľ nikam nedoviedli. Má niekto nejaké menej štandardné návrhy?“


  „Tie poľovnícke zvyky sú preňho fakt zjavne veľmi dôležité. Ja by som sa na to ešte skúsil pozrieť bližšie,“ navrhol Vanek ako prvý.


  „A asi by sme mali viac popracovať na tých menách,“ prispel svojou troškou Bernát.


  Nikto ďalší sa už neozval.


  Otčenáš len pokrútil hlavou. „Tuším som od toho nemal čakať žiadne zázraky. Tak všetci do práce a hlavne ma nezabúdajte informovať.“


  


  


  29. októbra 2018


  


  Keď sa Líška odhodlal preveriť priateľa poslednej obete prípadu, nemal veľké očakávania. No len čo dostal od technikov obsah telefónu Moniky Maďaričovej, jeho podozrenie vzplanulo z malej iskry v oheň. Uvedomoval si, že to, čo sa mu podarilo zistiť, vypovedá o možnom motíve páchateľa. Zašiel za Vanekom, aby sa s ním poradil, ako má s novou informáciou naložiť.


  „Tak to je silná káva,“ zhodnotil prekvapený kriminalistický technik.


  „Samo osebe to ešte o ničom nesvedčí, že?“ váhal Líška.


  „Jasné, je to akurát dobrý motív. Na dokázanie viny by to chcelo niečo relevantnejšie. Potrebujeme preveriť, či bol jej frajer minulý týždeň naozaj na služobnej ceste, či na­ozaj stratil kľúče... a podobne.“


  „Tak kľúče mohol aj zahodiť alebo ich dať vrahovi, s ktorým bol dohodnutý, než odcestoval,“ teoretizoval poručík.


  „Ideálne by bolo, keby sme mali k dispozícii jeho telefón a možno rovno aj notebook.“


  „Spýtame sa ho?“ nadhodil Lukáš.


  „Ak je vinný, dobrovoľne ich nevydá.“


  „Súdny príkaz?“ skúšal Lukáš ďalej.


  „Na ten potrebuješ lepšie odôvodnenie,“ namietol Vanek.


  „A toto nestačí?“ ukázal mu Líška ešte raz mobilný telefón obete.


  Kriminalista sa tváril rozpačito. „Skôr nie. Kedy sa s ním Bernát dohodol na výpovedi?“


  „Neviem.“


  „Vy ste o tom nehovorili? Nechcel si byť pri tom?“ udivil sa Vanek.


  „Až tak dobre sa nám nespolupracuje,“ priznal Líška.


  „Mám sa pýtať?“


  „Kašli na to,“ zahovoril Lukáš. „Ja by som sa tiež mohol správať profesionálnejšie. Máš pravdu, idem sa ho na to spýtať.“


  Spoločne zašli za Bernátom a zistili, že Michal Klimáček dorazí na policajné riaditeľstvo o jedenástej. Líška vyšetrovateľovi prezradil, čo sa mu zatiaľ podarilo zistiť. Čas do výpovede využil na získavanie ďalších informácií. Keď sa Klimáček dostavil, boli naňho pripravení. Dohodli sa, že sa s ním vo vypočúvacej miestnosti zavrie Bernát osamote. Nechceli naňho pôsobiť presilou, keďže prišiel dobrovoľne a súhlasil s výpoveďou bez prítomnosti právnika.


  Filip začal so štandardizovanými otázkami: „Môžete mi opísať, ako ste objavili telo Moniky Maďaričovej?“


  „Už som to hovoril v piatok,“ zdráhal sa najprv Kli­máček.


  „Vtedy ste boli v šoku, možno ste opomenuli niektoré detaily, ktoré sa vám medzitým vybavili,“ vysvetľoval mu Bernát.


  Klimáček sa napokon rozhovoril: „Do Bratislavy som sa vrátil niečo pred šiestou, zo stanice som si zavolal taxík a šiel som rovno domov. Tam som zistil, že som stratil kľúče. Snažil som sa dovolať Monike, ale nebrala mi telefón. Obvolával som aj jej kamarátky, nikto ju už viac dní nevidel. To ma znepokojilo, po hodine telefonovania na schodisku som zavolal zámočníka, aby ma dostal dovnútra. Bolo už čosi po siedmej, keď sme vošli do bytu. Chcel peniaze, preto mi stál za chrbtom, objavili sme ju prakticky spolu.“


  Filip si robil sporadické poznámky, i keď ani neboli potrebné. Svedkovu predchádzajúcu výpoveď poznal naspamäť a aj bez toho, aby do nej nahliadol, vedel, že sa obe verzie prakticky zhodujú. Niečo ho však predsa len zarazilo. Keď ho teraz počúval, uvedomil si, že v mužovom rozprávaní nie je ani náznak ľútosti alebo smútku.


  „Ako dlho ste boli spolu?“


  „S Monikou?“ dovtípil sa Klimáček. „Vyše dvoch rokov.“


  „A ako dlho ste boli odcestovaný?“ zaujímal sa Bernát.


  „Od utorka, takže štyri dni.“


  „Boli ste medzitým so slečnou Maďaričovou v kontakte?“ pýtal sa vyšetrovateľ ďalej.


  „V podstate každý deň,“ tvrdil Klimáček. „Ale skôr sme si písali, na dlhé zamilované telefonáty sme spolu už príliš dlho.“


  Bernát spozornel. Aj predchádzajúca obeť v prípade odpisovala na správy – teda vrah odpisoval za ňu aj v čase, keď už bola mŕtva. „Prečo spala vo vašom byte, keď ste boli odcestovaný?“


  „Že prečo?“ uškrnul sa Klimáček. „Mám vlastný troj­izbák v Starom Meste. Ona mala malý prenajatý bytík so spolubývajúcou na konci sídliska. Už viackrát sa ku mne chcela nasťahovať, ale ja som si stále držal slobodu.“


  „Čí bol nápad, že u vás strávi noc, keď nebudete doma?“


  „Ona sa ponúkla, že mi poleje kvety. Potom sa spýtala, či mi nebude vadiť, keď aj prespí. Takže jej.“


  Bernát prikyvoval. „Rozumiem. Viete, kedy alebo kde ste stratili kľúče od bytu? Aspoň odhadom.“


  „Netuším. Volal som už aj do hotela, kde som býval, či ich nenašli v izbe pri upratovaní, ale vraj nie. Možno niekde cestou. Ale už mi to je jedno, tak či tak budem meniť zámku, než sa vrátim do bytu,“ vyhlásil Klimáček.


  „Kde spíte teraz?“


  „U kamaráta. Divíte sa mi?“


  Vyšetrovateľ krútil hlavou. Absolútne to chápal. Samému sa mu ťažko vracalo do bytu po ženinej smrti, a to tam ani nezomrela. „Môžete dokázať, že ste boli naozaj odcestovaný?“


  „Mám vlakový lístok, faktúru z hotela aj účet za taxík,“ menoval Klimáček.


  Bernát dvihol obočie. „Zaujímavé, to si odkladáte bežne, či len pre istotu ste tak teraz urobili?“


  „Potrebujem vydokladovať náklady v práci. Vy ste asi ešte neboli na služobke, čo?“


  „Keby nám to nestačilo, boli by ste nám ochotný poskytnúť váš mobilný telefón?“


  „A to už načo?“ nechápal Klimáček.


  „GPS, signál... na overenie vašej polohy v čase, keď došlo k vražde,“ vysvetľoval mu vyšetrovateľ.


  Klimáček sa nervózne zahmýril na mieste. „Vy ma podozrievate, že som to spravil?“


  „Ja si len robím svoju robotu.“


  „Pred časom sa objavil podobný prípad vraždy, nie? Počul som o tom, ako ju dokaličil. Spravil to aj Monike. A vy si myslíte, že ja...“


  „Opakujem, ja si len robím svoju robotu. Čo ten telefón?“ pripomenul mu Bernát poslednú otázku.


  „Nedám,“ odmietol Klimáček.


  Vyšetrovateľ prešiel odpoveď mlčaním. Rozhodol sa trochu pritvrdiť a zo spisu, ktorý mal doteraz odložený bokom na stole, vybral niekoľko fotografií. „Spoznávate túto ženu?“


  Klimáček sa pozrel na fotku mladej, celkom atraktívnej tmavovlásky. „Nie, mal by som?“


  Bernát mu posunul ďalšiu fotografiu, priamo z miesta činu.


  „To je tá obeť,“ pochopil Klimáček. „Prečo mi to ukazujete?“


  „Presne tak, volala sa Ivona Škantárová. Takže ju nespoznávate?“


  „V živote som ju nestretol. Tú tvár som možno videl v novinách alebo na internete, nič viac.“


  Bernát vytiahol tretiu fotku, tentoraz to bol záber vražednej zbrane. „Viete, čo je toto?“


  „Nôž?“ tipoval Klimáček.


  „Konkrétne drahý lovecký nôž. Vlastnili ste niekedy podobný?“


  Vypočúvaný len pokrútil hlavou.


  „Venujete sa alebo venovali ste sa poľovníctvu?“ pýtal sa Bernát ďalej.


  „Vôbec.“


  „Čo niekto z vašej rodiny?“


  Klimáček sa zamyslel. „Nie, keď už, tak mám uja rybára, aj to sa počíta?“


  „Nebuďte smiešny,“ zahriakol ho Bernát.


  „Ja? Vy nebuďte smiešny!“ ohradil sa Klimáček rázne. „Prečo by som ju zabíjal? Nemal som na to absolútne žiadny dôvod!“


  Vyšetrovateľ sa usmial. „Nemohli ste mi ani lepšie nahrať.“ Znova otvoril zložku, tentoraz z nej vytiahol papiere.


  „Na čo sa pozerám?“ nechápal vypočúvaný.


  „To sú súkromné konverzácie vašej priateľky.“


  Klimáček sa začítal. Obracal stranu za stranou a pri každej ďalšej sa tváril čoraz zhrozenejšie. „Monika... ma podvádzala?“


  „Piči, že vám to nie je trápne,“ skonštatoval Bernát pohŕdavo. „Aj by som vám zatlieskal, ale toto bol fakt chabý herecký výkon. Monika... ma podvádzala? Keby ste sa počuli.“


  Klimáček sa naňho zarazene zahľadel. „Prosím? Vy nemáte ani kúsok ľudskosti? Žena, ktorú som ľúbil, ktorú som si chcel jedného dňa vziať, ma podvádzala s koľkými? Minimálne so šiestimi chlapmi? A ešte k tomu je aj mŕtva!“


  „Mám vás ľutovať, keď sa tu hráte na prekvapeného?“ Vyšetrovateľ konečne vyrukoval s posledným dôkazom. „Túto aplikáciu sme našli v telefóne vašej priateľky. Spoznávate ju?“


  Klimáček bol taký šokovaný, že sa nezmohol na slovo.


  „Ja vám to pripomeniem. Je to aplikácia rodičovskej kontroly. Podarilo sa nám zistiť, že ste pred niekoľkými mesiacmi vašej priateľke kúpili na narodeniny nový telefón a boli ste taký zlatý, že ste jej rovno všetko nachystali, aj s týmto malým sledovacím zariadením, vďaka ktorému ste videli všetko, čo sa na obrazovke jej mobilu zjavilo.“


  „Priznávam, vedel som, že sa kurví, kade chodí,“ vzdal to Klimáček napokon. „Ale to neznamená, že som ju zavraždil. Nejaká štetka mi za to nestojí!“


  „Tri mesiace. Minimálne toľko ste o tom vedeli. Prečo ste sa s ňou nerozišli?“ spochybňoval jeho tvrdenie Bernát.


  Klimáček mlčal.


  „K tomu mi už nemáte čo povedať?“


  „Bez právnika sa nebudem ďalej k ničomu vyjadrovať.“


  „Na to máte právo,“ uznal vyšetrovateľ. „Pre dnešok sme tým pádom skončili. Ten mobil si teda zatiaľ necháte?“


  Klimáček vstal okamžite, ako počul, že môže odísť. „To je seriózna otázka?“


  „Tak teda nič,“ povedal Bernát sklamane. „Počkáte si na súdny príkaz, aj na to máte právo. Akurát jedno malé odporúčanie, len tak medzi nami dvoma. Radšej odtiaľ nič nemažte. Máme ľudí, ktorí to vedia vyhrabať z čipov a harddiskov. Bude im to trvať možno trochu dlhšie, ale aspoň sa zabavia. Verte mi, dobre vám radím. O to horšie vyznie, keď tam potom niečo nájdeme.“


  


  


  31. októbra 2018


  


  Vďaka súdnemu príkazu sa napokon v rukách polície ocitol nielen mobilný telefón Michala Klimáčka, ale aj jeho osobný počítač. Z neho získali dôkazy o tom, ako pomocou aplikácie rodičovskej kontroly začal sledovať svoju priateľku a dozvedel sa o jej nevere. Našli tam však aj niečo, čo neočakávali. Dovtedy bol pre nich len žiarlivým mužom, ktorý z neznámych dôvodov zostával s nevernou partnerkou, no keď mu prešli internetovú históriu, stal sa z neho odrazu v celom vyšetrovaní podozrivý číslo jeden.


  Vanek, ktorý mal na starosti Klimáčkovu techniku, si zavolal Bernáta a Líšku do zasadačky na druhom.


  „Mám zaujímavé novinky a myslel som si, že bude najrozumnejšie prebrať to v trojici,“ oznámil im, keď sa tam stretli.


  „Máme dôkaz o tom, že Maďaričovej nainštaloval do telefónu tú monitorovaciu appku?“ chcel vedieť Líška.


  „Nielen to,“ potešil ho Vanek. „Máme dôkazy, že ten telefón kúpil, dal to tam nainštalovať a ukladal si potom do počítača všetky kompromitujúce materiály. A ani to nie je zďaleka všetko.“


  „Tak to už vyklop, lebo ma drbne,“ súril ho Bernát.


  „Lukáš, pamätáš sa ešte na toho alfa samca, ktorý hucká na internete chlapov proti ženám?“ pripomenul kolegovi Vanek.


  Líška sa zatváril znechutene. „Myslíš toho, čo ťa naučí, ako dominovať vo vzťahu a ako ukázať ženám, kde je ich miesto?“


  „No ja som neveril tým komentárom, ktoré si mi vtedy ukazoval. Ale to je nič oproti tomu, čo našiel náš technik.“ Vanek sa zhlboka nadýchol. „Ako asi viete, internet veľa znesie a sociálne siete sú plné ľudí, ktorí píšu nenávistné komentáre. Ale sociálne siete sú slabota. Našli sme jedno fórum, kam Michal Klimáček pravidelne chodil. Stretával sa tam s chlapmi, ktorí vyslovene neznášajú ženy. A keď hovorím neznášajú, tak mám na mysli... Proste sa tam  rozprávajú o tom najhoršom zaobchádzaní so ženami. Fantazírujú o znásilňovaní, pozerajú videá a fotky, na ktorých sú ženy ponižované a bité, rozprávajú si historky o tom, čo zažili alebo čo spravili.“


  „A Klimáček tam robil čo?“ spýtal sa Líška.


  „Väčšinou len čítal a komentoval. Ale potom sa začal s prispievateľmi deliť o vlastné problémy. Najprv písal, že má podozrenie, že ho priateľka podvádza. Tam mu poradili tú sledovaciu aplikáciu. A keď mal dôkazy, začal sa s nimi radiť, ako sa jej pomstiť. Vymysleli plán, že dá dokopy kompromitujúce materiály, fotky a videá a rozpošle ich celej jej rodine, známym a do jej práce. Ale našli sa tam aj takí, čo mu písali, že to nestačí. Že si Monika zaslúži trpieť. Niekto sa ponúkol, že ju zbije a znásilní. A predstavte si, že Klimáček na to odpísal: Presne to by si aj zaslúžila.“


  „Myslíš, že by to mohol byť on?“ domnieval sa Lukáš.


  Vanek sa tváril neisto. „To sa mi celkom nezdá. No možno tam spoznal niekoho, s kým sa dohodol mimo fóra a vrah len využil príležitosť, ktorá sa mu ponúkala.“ Potom pozrel na Bernáta. „Vedel by si naňho pritlačiť? Skúsiť to z neho dostať?“


  Filip prikývol. „Predvolám ho na tretiu výpoveď. Už teraz som zvedavý, ako zareaguje, keď to pred ním vytiahneme.“


  


  


  2. novembra 2018


  


  Michal Klimáček sa už na policajné riaditeľstvo dostavil len na predvolanie a tentoraz prišiel aj v spoločnosti právnika. Ten mu, našťastie, poradil, aby do určitej miery naďalej spolupracoval s políciou, a sľúbil, že ak by šiel proti svojim záujmom, zasiahne. Filip Bernát však beztak vedel, že na toto vypočúvanie musí prísť mimoriadne dobre pripravený.


  Najprv chcel začať štandardnými otázkami a klasicky nečakane prejsť k veľkému odhaleniu, no keďže tento postup už na Klimáčka raz neúspešne vyskúšal, na poslednú chvíľu sa rozhodol pre trochu neštandardnú metódu. „Aký máte vzťah k ženám?“


  „Ako to myslíte?“ nechápal Klimáček.


  „Tak povedzme... čo vám zíde na um ako prvé, keď sa povie žena?“ upravil svoju otázku Bernát.


  „Čo je toto psychologický test?“ zasiahol právnik.


  „Som normálny chlap, heterosexuál. Takže jasné, že mám k ženám pozitívny vzťah. A keď sa povie žena, tak si spomeniem na Moniku. Stále ju ľúbim, aj keď viem, že ma podvádzala. Preto som ju nedokázal opustiť,“ rozhovoril sa Klimáček.


  „To je pekné,“ povedal vyšetrovateľ uznanlivo. „A fan­tazírovali ste niekedy o tom, že by ste nejakú ženu znásilnili? Alebo aspoň dobili tak, že by sa nevedela postaviť?“


  Klimáček sa tváril zhrozene. „Vám načisto preskočilo!“


  Ani právnik nechápal, čo sa mu práve odohráva pred očami. „Čo sú to za otázky? Toto má byť oficiálne vypočúvanie?“


  „Beriem to ako nie,“ dedukoval vyšetrovateľ. „Môžete mi vysvetliť, čo ste robili na týchto internetových stránkach?“


  „Akých stránkach?“ nechápal Klimáček spočiatku.


  Bernát vybral niekoľko príspevkov, ktoré Klimáček komentoval. „Dúfam, že nebudete popierať, že toto je vaše používateľské meno a toto slová, ktoré ste písali.“


  Keď si Klimáček predložené dôkazy lepšie preštudoval, zľakol sa. „Ako ste to našli?“


  „Divíte sa, čo? Ste si zmazali históriu prehliadania, než ste odovzdali počítač. Ja som vám vravel, že to bude vyzerať len horšie. A jasné, fantazírovanie o ubližovaní ženám ešte nie je vyslovene trestný čin, ale musíte uznať, že to tiež nie je v poriadku...“ Bernát vytiahol ďalšie príspevky, tentoraz také, ktoré Klimáček sám inicioval. „Čo mi poviete na to, že ste sa s cudzími mužmi na internete rozprávali o treste pre vašu nevernú priateľku?“


  „Ja som to nemyslel vážne,“ tvrdil vypočúvaný. „Len som si potreboval nejako vybiť zlosť. Boli to iba hlúpe reči.“


  „Myslíte, že sa to isté dá povedať o chlapoch, čo sa zapojili do konverzácie? Ktorí sa vám ponúkali, že ju prídu znásilniť a dokopať do krvi? A vy ste nemysleli vážne, keď ste na to odpísali, citujem, presne to by si aj zaslúžila?“


  „Neodpovedajte,“ zastavil právnik svojho klienta, než stihol akokoľvek zareagovať. „Toto sú čisté špekulácie. Ak aj niečo také môj klient do nejakého pochybného internetového fóra napísal, ešte to neznamená, že podľa toho aj konal.“


  „Nie sme na súde,“ pripomenul mu vyšetrovateľ. „Váš klient má právo neodpovedať a ja mám právo špekulovať, ak to tak chcete nazvať. A keď už tak trochu špekulujeme, myslím si, že sa váš klient dohovoril s niekým z toho fóra. Dal mu vedieť, že nebude doma, poskytol mu aj kľúče od svojho bytu a priateľke veľkodušne oznámil, že uňho môže prespávať, keď tam nebude. Stačilo len vyraziť na služobnú cestu a... ako ste to napísali? Jaj, Monika má len to, čo si zaslúžila. Vaše ego utrpelo riadnu ranu, keď ste zistili, že vás podvádza, čo? Nestačilo vám len sa s ňou v pokoji rozísť. Chceli ste, aby pykala.“


  „Máte nejaký dôkaz o tom, že takúto dohodu môj klient uzavrel?“ spýtal sa nespokojný právnik.


  Vyšetrovateľ ho ignoroval. „Opýtam sa vás na to ešte raz a vy si dobre rozmyslite, čo mi odpoviete. Ako ste stratili kľúče od vášho bytu?“


  „Prisahám, že neviem,“ odvetil Klimáček.


  „Máte aj nejaké vecné otázky?“ zatlačil na vyšetrovateľa právnik.


  Bernát naňho opäť nereagoval. „Teraz vás nechám ísť,“ hovoril priamo na Klimáčka. „Ale radím vám, dobre si premyslite, čo spravíte. Ak sa priznáte a dáte nám meno toho chlapa, môžete to stále uhrať na veľmi slušnú dohodu. Ak sa, naopak, rozhodnete ďalej mlčať, len si prihoršujete. Budete mať na svedomí každú ďalšiu obeť. Stojí vám to za to?“


  Právnik sa dvihol od stola. „Ideme.“


  Klimáček zostal sedieť. Bol bledý ako stena, cítil, že mu stŕpli nohy, a nedokázal sa pohnúť. Napokon však predsa len vstal a bez toho, aby na vyšetrovateľa čo i len pozrel, vyšiel z miestnosti.


  Filip tam ešte chvíľu pobudol. Snažil sa prehodnotiť, ako vypočúvanie zvládol. Vtedy ho vyrušili Vanek s Líškom, ktorí všetko po celý čas sledovali odvedľa.


  „Bol si skvelý,“ uistil ho Lukáš. „Myslím, že keby tu nemal právnika, ku koncu by si ho zlomil.“


  „Dalo mi to zabrať,“ priznal Bernát.


  „To verím, ale tá záverečná reč... Podľa mňa ho tu čoskoro máme aj s priznaním.“


  „Pochybujem. Cestou odtiaľto to rozdýcha. Naša jediná šanca sú ďalšie dôkazy,“ uzavrel Filip, než sa vybral zapáliť si pred budovu krajského riaditeľstva.


  


  


  5. novembra 2018


  


  Wolf sa v to ráno prebudil s uvedomením, že ho čaká veľká zmena. Mesiace sa vliekli v znamení stereotypu: vyprevadil všetkých členov domácnosti do školy, do škôlky a do práce a zostal sám doma. Potom si zapol televízor, otvoril knihu alebo sa len tak ponevieral. Poobede sa pravidelne venoval cvičeniu. Či už mal dohodnutú rehabilitáciu v nemocnici, alebo to zostalo na ňom, dbal, aby sa pravidelne hýbal, aj keď ho to niekedy stálo nesmierne úsilie. Nešlo o to, že by za tie mesiace zlenivel. Aj keď od úrazu uplynulo už mnoho času, bolesť chrbta sa pravidelne vracala. Líšila sa len v miere – mal lepšie aj horšie dni.


  Tento bol však iný. Už pred časom definitívne ukončil rehabilitácie a napriek počiatočným nepriaznivým prognózam doktorov dokázal opäť chodiť bez bariel. Po dlhšom váhaní a konzultácii s lekárom usúdil, že nadišiel čas vrátiť sa do práce.


  Keď vstal, počul, že Michaela je už v sprche. Prešiel do kuchyne, kde ho čakala zaliata káva a raňajky. Jeho nevlastný brat Patrik, ktorého len minulý rok vzal k sebe od nezodpovednej matky, už jedol za stolom. Husky Fenrir kňučal pri ňom v nádeji, že sa mu ujde z čerstvej šunky.


  Marek pomyslel na to, ako sa mu život za posledný rok zmenil. Pred úrazom žil samotársky, len on a jeho pes. Michaela to však prelomila. Keď sa prebral v nemocnici, sedela pri ňom. Držala ho za ruku a sľubovala mu, že bude všetko v poriadku. Nikdy si ľahko nepúšťal ľudí k telu a po sklamaniach v predchádzajúcich vzťahoch sa zmieril s tým, že mu nie je súdené založiť si rodinu. Dokonca aj ona ho odmietla, keď ju pozval na rande. Stále nechápal, ako sa stal súčasťou veľkej spoločnej domácnosti.


  „Dobré ránko,“ pozdravil Patrik staršieho brata. „Pripravený?“


  „Na čo?“ Wolf sa tváril nechápavo.


  Patrik sa musel pozrieť do mobilu, aby skontroloval dátum. „Vraciaš sa do práce alebo som sa sekol? Mám poznačené, že je to dnes.“


  „Povieš mi, prečo si to ty značíš do kalendára?“


  „Lebo je to veľký deň. Konečne sa vrátim zo školy a budem mať byt pre seba!“


  „Výborne,“ uškrnul sa Wolf ironicky. „To aby som celý deň nemyslel na nič iné, len v akom stave to tu večer nájdem.“


  Patrik sa rozosmial. „Neboj nič, dobre bude. Zdá sa mi to alebo si aj trochu v strese?“


  „Z čoho by som mal byť v strese? Že mi budú volať uprostred dňa, lebo si podpálil byt?“


  „Chodím síce stále na strednú, ale budúci rok budem mať osemnásť. Už by si mi mohol trochu veriť.“


  Hoci Patrika spoznal až ako šestnásťročného pubertiaka, aj za ten krátky čas mal Marek pocit, že mu brat vyrástol pred očami. Z chlapca sa stal mladý muž, ktorý mu čoraz viac pripomínal mamu. Zdedil po nej farbu vlasov, šibalský pohľad aj znamienko na tvári. Vždy, keď si na ňu Marek pozerajúc na Patrika spomenul, vyslovil tiché želanie, aby sa mladší brat na mamu už v ničom ďalšom neponášal.


  Keď si Wolf vypil kávu a odjedol z maslového chleba, trochu sa uvoľnil. „Máš pravdu, nie je mi všetko jedno. Netuším, čo ma tam dnes čaká. Oddelenie sa pomenilo a mám pocit, že aj ja.“


  „Len pocit? Však ťa nespoznajú! Všetci si ťa pamätajú ako nabúchaného svalnáča.“


  Marek sa zamračil. Samozrejme, že sa po úraze musel vzdať posilňovne a pravidelného behu, ale popri predpísanom cvičení sa nedávno začal venovať aj domácemu tréningu. Napol biceps. „Je to až také zlé?“


  „No neviem. Nemal by si zasa prejsť nejakým policajným výcvikom? Stavím sa, že si vyšiel z formy. Strieľať ešte vieš?“ uťahoval si z brata Patrik.


  „Chceš ma preskúšať? Môžeme ešte teraz vybehnúť von a budeš mi robiť pohyblivý terč,“ vrátil mu to Wolf.


  „Pokoj, žartoval som.“


  Keď sa v kuchyni zjavila Michaela, už bola nachystaná do práce. Decentne sa namaľovala, lesklé hnedé vlasy si zapla do drdola a nohavicový kostým so sakom si stiahla v páse tak, aby jej zdôrazňoval dominantné krivky. Marek stále nedokázal pochopiť, ako to robila: keď jej zazvonil budík, vyskočila z postele a kým sa on vyšuchtal zo spálne, stihla nachystať nielen seba, ale aj sa postarať o celú rodinu.


  „Kde je Ema?“ spýtala sa Michaela.


  „Asi ešte spí,“ usúdil Patrik.


  „Tak ju choď zobudiť a dohliadni, prosím ťa, aby bola čo najskôr pripravená. O dvadsať minút vás veziem,“ kázala mu.


  Hoci nebola Patrikovou mamou, výchovnej roly sa zhostila lepšie ako Wolf. Nemala na výber, napokon, spočiatku sa musela starať aj oňho.


  „Kúpeľňa je voľná,“ oznámila Marekovi, keď Patrik odišiel zobudiť malú Emu.


  „Sprchoval som sa včera, ale hej, dopijem kávu a pôjdem si umyť zuby.“


  „A nechceš sa oholiť?“


  „Prečo?“ nechápal Wolf.


  Michaela mu prešla prstami cez husté strnisko. „Niežeby sa mi nepáčila tvoja brada, ja len... aby ťa v práci vôbec spoznali.“


  Marek pochopil, že ranné holenie, ktorému sa chcel vyhnúť, bude nakoniec nevyhnutnosťou. „Vy ste sa dnes s Patrikom na mňa dohodli?“


  „Nie, len asi obaja chceme, aby si spravil dobrý prvý dojem.“


  „Aký prvý dojem? Už som tam predsa pracoval, nejdem robiť prvý dojem.“


  Vtedy medzi nich prikvitla Ema.


  „Prečo si ešte v pyžame?“ hnevala sa Michaela.


  „Nemám si čo obliecť.“


  „Nachystala som ti na stoličku, čo sme včera spolu vybrali.“


  „Už sa mi to nepáči,“ protestovala Ema.


  Michaela sa obrátila na Wolfa. „Po kom to to dieťa len má?“


  „Na mňa sa nepozeraj. Moje gény to nie sú.“


  Než odišli do detskej izby, Ema sa prilepila na Mareka. Chcela, aby ju vzal na ruky.


  „Zlatíčko, vieš, že ešte nie som dosť silný, aby som ťa dvíhal.“


  „Plídeš po mňa do škôlky?“


  „Marek dnes nemôže, ale ja prídem,“ odpovedala namiesto neho Michaela.


  Ema sklamane zavzdychala.


  „Keď sa ti nepáči, nechám ťa tam na noc!“ zastrájala sa mama.


  Dcéra sa zľakla. „To ozaj?“


  „Nie, ak ma poslúchneš. Tak sa už aj utekaj obliecť!“


  Marek sa zavrel do kúpeľne, aby sa mohol v pokoji oholiť. Robil rýchle, no precízne ťahy žiletkou a pozoroval sa pritom v zrkadle. Keď si opláchol tvár, upriamil pohľad na svoje oči. Cítil sa, akoby naňho pozeral iný muž. Muž, ktorého občas nespoznával. Potriasol hlavou. Toto nebol deň, keď si mohol dovoliť, aby prázdno v ňom naplnili pochybnosti.


  Práve keď vybral z lekárničky tabletky proti bolesti, vošla do kúpeľne Michaela. „Ak by si sa vychystal do desiatich minút, hodím do práce aj teba.“


  „To je v pohode, aj bezo mňa máš čo robiť,“ rázne odmietol.


  „Myslela som, že rozvozíme deti a potom by sme mali ešte chvíľu pre seba,“ žmurkla naňho.


  „V aute? Podľa mňa ma dosť preceňuješ.“


  „Hovorím o dospelej konverzácii, nie o sexe na zadnom sedadle.“ Vtedy si všimla tabletky, ktoré držal v rukách. „Ty to ešte berieš? Zle si pamätám, že ti doktor odmietol predpísať ďalšie.“


  „Mám len nejaké zvyškové zásoby.“ Ukázal jej, že mu zostali tri tabletky. „Dnes to fakt potrebujem.“


  „Ako myslíš. Tak čo, mám ťa čakať?“


  „Do desiatich minút som pripravený vyraziť,“ sľúbil jej.


  Najprv vyložili pred školou Patrika, potom odprevadili Emu, ktorá sa tešila, že s ňou Marek napokon predsa len šiel do škôlky, až skončili v Starom Meste na parkovisku neďaleko policajného riaditeľstva.


  „Tešíš sa?“ spýtala sa Michaela.


  „Na čo sa mám tešiť?“ nechápal Wolf.


  „Netvár sa, videla som, ako ťa to už doma ubíja. Plus... väčšieho vorkoholika ako ty hádam ani nepoznám, a to robím v právnickej firme.“


  Marek mykol plecami. „Hádam to bude v pohode.“


  Uprela naňho nežné oči, pohladila ho po tvári a s privretými viečkami ho pobozkala. „Bude to viac než v pohode. Deň, dva a spomenieš si, prečo svoju prácu tak miluješ. Hlavne, keď zasa pocítiš, aký si v nej dobrý.“


  Marek mlčal. Pozrel jej do očí. Pripomenula mu, čím ho od počiatku tak priťahovala. Prinášala mu pokoj, aký dovtedy hádam ani nepoznal. „Ľúbim ťa.“

  Marek vstúpil do priestorov bratislavského policajného riaditeľstva. Prvýkrát od úrazu. Ráno ešte váhal, či je návrat do práce tým správnym rozhodnutím, no Michaeline slová ho dostatočne povzbudili a dodali mu chýbajúcu sebadôveru.


  „Je to môj prvý deň. Čo také ma už len môže čakať v práci prvý deň?“ posmeľoval sa ešte pred vrátnicou.


  Tam ho už vyzerala riaditeľova asistentka, ktorá mu oznámila, že Otčenáš trávi dopoludnie na ministerstve, ale dal jej pokyny, aby jeho nástup prebiehal hladko. Marek však čoskoro pochopil, že Richardove pokyny na to stačiť nebudú. Na jeho prekvapenie šéf zabudol svojich ľudí informovať, že sa im vracia bývalý kolega. Každý, koho stretol, bol v šoku z toho, že ho vidí. Marek nemal chuť zopakovať si so všetkými ten istý rozhovor, ako sa cíti, čím prešiel a aké náročné to bolo. Čoskoro kolegov odbíjal tým, že pošle hromadný email.


  To by ešte zvládal, no keď dostal kľúče od svojej novej kancelárie, pohár trpezlivosti pretiekol. „To je Luptákova kancelária!“


  Riaditeľova asistentka zostala zaskočená. „Ale... nepovedali ti? Karol už... nie je medzi nami.“


  „Ja viem, zomrel, lebo ma zachraňoval. Pri tom som ešte bol. Ale prečo mám dostať jeho kanceláriu? Čo sa stalo s tou, ktorú som mal predtým?“


  „V nej sedí teraz nový vyšetrovateľ,“ oznámila mu asistentka.


  Wolf nepotreboval počuť viac, zamieril rovno do kancelárie, kde vyrušil kapitána Bernáta pri práci.


  „Ako pomôžem?“ začudoval sa Filip.


  „Toto je moja kancelária,“ oznámil mu Marek bez ­okolkov.


  „Vy budete legendárny Marek Wolf!“ Vyšetrovateľ vstal, aby sa mohli zoznámiť. „Kapitán Bernát, teším sa na spoluprácu. Asi si rovno aj potykáme, čo ty na to? Ja som Filip.“


  „Ja nechápem, prečo sa nemôžem vrátiť do svojej starej kancelárie.“


  „Už rozumiem,“ kývol Bernát uznanlivo. „No akurát, že toto bola aj moja kancelária. Ešte predtým, ako si nastúpil na oddelenie.“


  Wolf naňho vyjavene hľadel.


  „Hej, je to komplikovaná história. Možno, keď sa lepšie spoznáme, sa o tom raz porozprávame. Ale verím, že sa riaditeľ o operatívca s kapitánskou hodnosťou postaral, alebo nemáš kde sedieť?“


  „Ja by som však chcel svoju pôvodnú kanceláriu.“


  „Ako dlho si tu pracoval?“ spýtal sa Bernát.


  „Záleží na tom?“ odpovedal Wolf protiotázkou.


  „Ja som bol na oddelení takmer desať rokov. Ak by si tu bol dlhšie, poznali by sme sa už predtým.“


  „Takže sa odmietaš vymeniť?“


  „Len ti vysvetľujem, že aj ja mám k tejto kancelárii citové väzby a hádam sú aj väčšie ako tvoje,“ nedal sa Bernát.


  „Je to len kancelária,“ tvrdil Wolf.


  „Tak potom? Aký je problém s tou, ktorú si dostal?“


  Marek neodpovedal. Nechcel cudziemu chlapovi vysvetľovať, že sa má nasťahovať do kancelárie po kolegovi, ktorý tragicky zahynul. Sám nedokázal v tej chvíli pochopiť, prečo na to reagoval tak prudko. Konfrontáciu napokon vzdal s tým, že sa o celej veci ešte porozpráva s Otčenášom.


  Než sa zavrel vo svojej novej miestnosti, riaditeľova asistentka mu oznámila, že pri príležitosti jeho návratu bude popoludní vo veľkej zasadačke porada.


  „Výborne. Poradu zorganizovať vie, ale žeby to ostatným oznámil s predstihom... alebo žeby mi podržal kanceláriu, to nie.“


  Asistentka radšej prešla komentár mlčaním a spýtala sa ho, či od nej niečo nepotrebuje. Keď ju uistil, že je všetko v poriadku, s úľavou sa vzdialila.


  Len čo Marek osamel, rozhliadol sa po priestore, ktorý kedysi obýval Karol Lupták. Nezostalo tam po ňom nič, skrinky aj šuplíky boli dávno vypratané, no on aj tak dobre vedel, že to tam patrilo Karolovi.


  Keď si sadol na jeho miesto, nedokázal sa ubrániť spomienkam. Lupták bol dobrák od kosti. Aj napriek tomu, že ho Wolf po svojom nástupe pripravil o vedúcu pozíciu, ujal sa nového kolegu a správal sa k nemu priateľsky. Bol ochotný obetovať sa, keď Marekovi hrozili následky za neadekvátne postupy vo vyšetrovaní, a v neposlednom rade mu doslova zachránil život, keď ho postreleného vyniesol z horiacej budovy.


  Marek ľutoval, že nemohol byť na Karolovej poslednej rozlúčke, a zároveň bol rád. Sám nevedel, ako by sa s tým vyrovnal, keby tam bol. No odkedy sa zotavil, nedoprial si priestor na to, aby sa zmieril so stratou človeka, ktorý nebol len skvelý kolega, ale hlavne blízky priateľ.


  Z myšlienok ho vytrhlo klopanie na dvere. „Nerušíme?“ vošiel poručík Líška a bez pozvania zaujal miesto oproti Wolfovi. „Ani nevieš, ako radi ťa vidíme.“


  „Odkedy si vykáš?“


  „Hovorím za celé oddelenie, ale... neprišiel som sám.“ Lukáš sa obzrel. „Ty nejdeš ďalej?“


  Až vtedy vstúpil Vanek. „Ja som ti vravel, že mu máme dať čas, aby sa rozkukal. Chceš, aby sme ťa nechali?“


  Wolf pokrútil hlavou. Samota mu škodila, pred chvíľou takmer znova podľahol výčitkám. „Čo je zač ten ­nový?“


  „Bernát?“ dovtípil sa Vanek.


  „Filip je v pohode. Dobrý vyšetrovateľ, len sa s ním ťažšie hľadá spoločná reč,“ zhodnotil Líška.


  „Ty si ťažko hľadáš reč s každým, lebo nikoho poriadne nepustíš k slovu,“ zasmial sa Vanek.


  „On má byť akože náhrada za Karola?“ pýtal sa Wolf ďalej.


  „Nie je náhrada,“ opravil ho Líška. „Kedysi tu spolu robili. Aj s Jurčovičom sa pozná, ale tí dvaja sa vôbec nemusia. Zato s Luptákom si vraj veľmi dobre rozumeli.“


  „Nehovor,“ utrúsil Marek. Potom si uvedomil, že ak tu Bernát kedysi pracoval, musel sa stretnúť aj s Karolom a ako poznamenal, zrejme spolupracovali dlhšie. Asi by ani on nechcel sedieť v jeho kancelárii. „Vieme, prečo predtým odišiel?“


  „To by si sa musel spýtať Jurčoviča, tento príbeh je opradený záhadami. Alebo Denisy, ale tá z neho tiež nie je bohvieako nadšená,“ klebetil Lukáš.


  „Aj Denisa tu už robila? Možno sa jej naňho spýtam, mal by som sa s ňou ísť pozdraviť,“ konštatoval Marek a vzápätí vstával.


  „Jasné, veď my sa ešte uvidíme,“ pridal sa aj Vanek.


  Líška však zostával sedieť. „Môžeme ešte predtým niečo prebrať?“


  „O čo ide?“ pozrel naňho Wolf.


  „Prípad, ktorý vyšetrujeme. Zišla by sa nám tvoja pomoc.“


  „Len som nastúpil a už mi chcete niečo hodiť na krk?“


  „Iba sa chceme poradiť,“ vysvetľoval mu Líška.


  „Ak sa nenahneváš, nechajme to na neskôr, dobre?“ nedal sa Wolf.


  „Jasné, potrebuješ viac času, to je úplne pochopiteľné,“ prikyvoval Vanek chápavo a ťahal Lukáša k dverám.


  Ten šiel najprv za ním, no potom sa k Wolfovi ešte vrátil, a keď zostali sami, medzi štyrmi očami sa ho spýtal: „Ozaj, ako je na tom Patrik?“


  Wolfa otázkou zaskočil. „Prosím?“


  „No tie kšefty s drogami, do ktorých sa zaplietol. Pomohli ti informácie, čo som zistil? Riešil si nejako tú Petržalskú plaváreň? Chodil tam Patrik?“


  „Jasné, pomohli. S Patrikom je všetko v poriadku.“


  „Tak to som rád. A nežiadal by som ťa o pomoc, keby to nebolo vážne, ale...“


  „Chápem,“ prikývol Wolf. Došlo mu, prečo sa Líška pýtal na jeho nevlastného brata. Chcel mu pripomenúť, že mu dlhuje protislužbu.

  Filip Bernát trávil čas na oddelení vedením výpovedí súvisiacich s vraždou Moniky Maďaričovej. S Líškom spolupracoval čoraz menej. Cítil, že s ním má mladý poručík nejaký problém, ale odmietal to riešiť. Nechcel sa zaoberať vrtochmi neskúseného policajta, pokiaľ ho on sám nebude konfrontovať.


  Ako gesto dobrej vôle Bernát na Lukášovo želanie pritlačil aj na priateľa Moniky Maďaričovej. Mladý operatívec odrazu podozrieval Klimáčka tak vehementne, až ignoroval predchádzajúce vyšetrované zločiny, ktoré viedli k najnovšej vražde. Bernát ako skúsený vyšetrovateľ však vedel, že venujú priveľa času nesprávnej stope, hoci bola na prvý pohľad tým najlogickejším, najpriamejším riešením. Inštinkty mu napovedali jediné – potrebuje zistiť, kto sú Kamila a Andrea.


  Tejto otázke venoval každú voľnú chvíľu a síce spočiatku tápal v tme, nemienil to tak ľahko vzdať. Bol pre­svedčený, že odpoveď nájde v starých prípadoch. Študoval spisy, ktoré mal dostupné na bratislavskom policajnom riaditeľstve, až kým neobjavil neobjasnené znásilnenie Kamily Tomanovej. Nemal žiaden dôvod na to, aby veril, že narazil na správnu stopu, no bol o tom absolútne presvedčený. Následne zhromaždil všetky prípady neobjasnených znásilnení siahajúce až do deväťdesiatych rokov. Našiel medzi nimi aj Andreu. Andreu Ondrejkovú.


  Najprv zajasal. Bol presvedčený, že sú to ženy, ktoré hľadal. Potom si podrobne preštudoval ich spisy a náhle ochladol. V jednom prípade sa dalo hovoriť o veľmi jasnom postupe páchateľa, druhý vyzeral skôr ako náhodný, neplánovaný útok.


  Rozhodol sa poradiť s kolegom Líškom, no presne ako očakával, mladý operatívec nepodporil jeho nadšenie a re­agoval až prekvapivo prchko.


  „Prečo si myslíš, že to súvisí s naším prípadom?“ spýtal sa Lukáš pochybovačne.


  „Ide o znásilnenie a znásilnenie spojené s týraním, aj náš vrah jedná podobne,“ tvrdil Bernát.


  „Akurát, že náš vrah svoje obete zabíja, tieto prežili.“


  „Možno sa poučil, že po sebe nesmie zanechať žiadne stopy, a možno mu už nestačilo, čo robil vtedy.“


  „Takže ty tvrdíš, že vrah, ktorého hľadáme, pred rokmi znásilňoval ženy v okolí Bratislavy. Čo v okolí, v rôznych kútoch Bratislavského a dokonca aj Trnavského kraja,“ dedukoval Lukáš.


  Filip mykol plecom. Mal čoraz väčšiu potrebu spýtať sa, aký s ním má mladý poručík problém, no potlačil ju. Vedel totiž, že sa pri konfrontácii rýchlo uchýli k vulgarizmom.


  „Tvrdím, že tie mená pre vraha niečo znamenajú, a toto môže byť ono,“ povedal napokon, keď v duchu napočítal do päť.


  „Môže, ale nevidím dôvod hľadať medzi nimi súvis. Prečo by podľa teba vyšíval mená svojich starých obetí na telá tých nových?“


  „To je otázka na kriminalistického psychológa, ktorého tu momentálne nemáme.“


  „Pozri,“ začal Líška váhavo, keď si uvedomil, že hneď od začiatku konverzácie volil nepríjemný tón. „Ja nechcem tvrdiť, že si s tým strácal čas, ale...“


  „Podľa teba som strácal čas,“ doplnil Bernát.


  Vtedy vošiel do Líškovej kancelárie vyšetrovateľ Jurčovič. „Nenechajte sa rušiť, ja len hodím kolegovi niečo na stôl.“


  „Bez urážky, ale tie dve znásilnenia podľa mňa nemajú rovnakého páchateľa,“ pokračoval v Jurčovičovej prítomnosti Lukáš potichšie. „Jedna žena bola na dovolenke v chatovej oblasti so svojím mužom, ktorého páchateľ donútil byť pri tom, keď mu znásilňoval manželku. Potom oboch dobil. V druhom prípade odchytil náhodnú ženu v lese a odohralo sa to skoro o päť rokov neskôr.“


  „V pohode, zabudni na to, s čím som dnes prišiel, hej?“


  Líšku zamrzelo, že kolegu tak rýchlo odbil. Uvedomil si, ako málo ho zapájal do krokov, ktoré podnikal s Vanekom vo vyšetrovaní. „Neboj nič, mám jednu stopu, ktorú si potrebujem preveriť. Keď sa potvrdí, možno budeme mať nového podozrivého na predvolanie.“


  „Akú stopu?“ zbystril Filip.


  Mladý poručík si vzápätí hryzol do jazyka. Nechcel prezrádzať, že v stave bezradnosti požiadal o konzultáciu Wolfa, ktorý sotva stihol nastúpiť nazad na oddelenie. „To je na dlhšie a možno je to úplná blbosť. Všetko ti vysvetlím, keď to bude mať zmysel.“


  Keď Bernát odchádzal od kolegu, Jurčovič ho čakal na prahu, dokonca mu podržal dvere.


  „Ak sa mi chceš smiať, že naháňam bludy, nech sa páči, smelo do toho,“ povzbudil ho Filip, než by Jurčovič stihol čokoľvek povedať.


  „Nesmejem sa a ani ti ten prípad nezávidím. Len si ho vychutnaj, ja som rád, že nemusím pravidelne Otčenášovi vysvetľovať, prečo ešte nemáme páchateľa alebo aspoň podozrivého,“ vyhlásil Jurčovič.


  Bernát sa radšej odmlčal. Uznal, že Jurčovič má pravdu. Dal sa namočiť do náročného vyšetrovania, na ktorom mal navyše spolupracovať s absolútnym zelenáčom.


  Jurčovič ho však nenechal odísť. „Spomínali ste nejaké neobjasnené znásilnenia, dobre som počul?“


  „Hej, vrah necháva na telách obetí vyšité ženské mená. Ja som sa hrabal v starých prípadoch a našiel som toto.“ Filip ukázal na dva spisy, ktoré niesol.


  „Môžem sa na to pozrieť?“


  Bernát mu ich rovno podal. „Nech sa páči. Ale Líška mal pravdu, najskôr spolu nijako nesúvisia a nemajú už vôbec nič spoločné s tým, čo tu riešime my.“


  


  [image: ]


  Wolf ešte nebol ani hodinu v práci, a už sa dal zatiahnuť do rozbehnutého vyšetrovania. Líška to nazval malou službou, no najprv potreboval, aby si Marek preštudoval doterajšie materiály k prípadu.


  Wolfovi sa stále protivilo sedieť v Luptákovej kancelárii, a tak to aspoň využil ako dobrú výhovorku a za­vrel sa so spismi v malej zasadačke. Nebolo toho málo, jedno napadnutie a dve vraždy. Obe spolu vo viacerých veciach súviseli a zároveň sa tak líšili, že mohol prípad považovať za dostatočne komplikovaný na to, aby sa túžil podieľať na vyšetrovaní. Za iných okolností by sa možno potešil, ale nebude naskakovať hneď prvý deň po dlhej pracovnej neschopnosti do rozbehnutého vlaku.


  S týmto rozhodnutím sa zdvihol a zaniesol materiály nazad Líškovi.


  „Čo na to hovoríš?“ vyzvedal mladý poručík okamžite.


  „Zaujímavý prípad, ale obávam sa, že je momentálne nad moje sily,“ odvetil Wolf.


  „Neboj, nechcem od teba, aby si ho celý vyriešil za nás. Sedíme nad ním už mesiace,“ uistil ho Lukáš.


  „Tak čo potom odo mňa potrebuješ?“


  „Kontaktoval by si toho hackera, ktorý vám pomáhal dostať sa na dark web?“


  „Myslíš Froda? Sekundu, mám naňho číslo, hneď ti ho nadiktujem,“ ponúkol sa Marek a zároveň rozmýšľal nad tým, prečo mal pre takú jednoduchú požiadavku študovať kompletné materiály k prípadu.


  „Číslo nepotrebujem, to mám,“ vyviedol ho Líška z omylu.


  „Tak potom?“


  „Však ti vravím, potrebujem, aby si mu zavolal ty.“


  Wolf na kolegu len nechápavo hľadel.


  „Ja som to skúšal,“ vysvetľoval mu Lukáš. „Ale odmieta so mnou hovoriť. Vraj mu už vypršala podmienka.“


  „Neviem, či ti s týmto zrovna ja budem vedieť pomôcť. Ani mňa nemal v láske, len s Karolom vychádzal. Keď som vyslovil jeho prezývku, zazeral na mňa, ako keby som mu vynadal.“


  „Však ho nemusíš oslovovať prezývkou... alebo vôbec. Neskúsiš to aspoň?“


  Marek sa napokon podvolil. „No dobre.“ Chytil do ruky mobil a vzápätí sa zháčil. „Čo od neho vlastne potre­buješ?“


  „Identifikovať niekoľkých používateľov toho fóra,“ odpovedal mu Líška.


  „Akého fóra?“


  „Toho pre zakomplexovaných mužov, čo by sa chceli vŕšiť na ženách,“ pripomenul mu Lukáš. „Nečítal si tie spisy, čo som ti dal?“


  „Tak ďaleko som sa nedostal,“ tvrdil Marek. „Možno bude rozumnejšie, keď mi to potom zhrnieš. Asi chceš, aby som za Frodom s tebou aj išiel, že?“


  Hacker, ktorý ešte donedávna spolupracoval s políciou, nebol nadšený, keď sa mu Wolf ozval. Chcel ho rýchlo odbiť a hovor ukončiť, no skúsený operatívec sa tak ľahko  nedal.


  „Už mi volal váš kolega a čo som povedal jemu, poviem aj vám. Nemám záujem o ďalšiu spoluprácu.“


  „Počul som, že vám už skončila podmienka, ale určite by sa dala vybaviť z našej strany nejaká finančná odmena,“ presviedčal ho Wolf.


  „Nie som na to odkázaný a navyše... škodí to mojej reputácii,“ vyhlásil Frodo.


  „Zostane to len medzi nami, sľubujem. Keby sme neboli v koncoch, nevolám, ale naši technici si s tým nevedia dať rady a Karol kedysi vravel, že sa na vás dá vždy spoľahnúť. Nikto vás nedokázal vychváliť tak ako on.“ Marek si takmer hryzol do jazyka, než dokončil, čo chcel povedať. „Urobte to na jeho pamiatku.“


  Nechcel sa uchýliť k citovému vydieraniu, no zjavne to zabralo. Vedel, že Luptáka mal každý rád. Vždy, keď potrebovali nejakú službu zvonka, Karol to vybavil jediným telefonátom.


  Frodo sa najprv odmlčal, no napokon sľúbil, že im pomôže. „O čo vlastne ide?“


  „Potrebujeme vytiahnuť osobné informácie používateľoch na jednom online fóre,“ vysvetlil mu Wolf.


  „Že sa vôbec pýtam. Vy si neviete vymyslieť nič originálne.“


  Než Marek zložil, dohodli sa na osobnom stretnutí.


  „Čo povedal?“ spýtal sa Líška okamžite.


  „Zajtra ideme k nemu,“ odpovedal mu Wolf.


  „Až zajtra?“


  „Keď chceš, pokojne mu zavolaj a prelož to na skôr.“


  „Tak teda zajtra,“ povedal Lukáš zmierene. „Aspoň si myslíš, že je to dobrá stopa?“


  „Stále neviem, o čo ide,“ pripomenul mu Marek.


  „Jasné, ak máš čas, rád ti to vysvetlím. Skočíme do malej zasadačky alebo k tebe?“


  Wolf sa chcel vyhovoriť, no napokon to nebolo potrebné. Zháňala ich riaditeľova asistentka, ktorá im prišla oznámiť, že porada vo veľkej zasadačke sa bez nich nemôže začať. Marekovi sa uľavilo, ale len na okamih. Do piatich minút sa stal stredobodom pozornosti. Našťastie, Otčenáš ho už tak poznal, že poradu pri príležitosti jeho návratu do práce nenaťahoval a dokonca si ho po skončení zavolal k sebe, aby ho ušetril zbytočných otázok kolegov.


  „Prepáč, že som tu doobeda nebol, minister mi včera na poslednú chvíľu vymyslel program, z ktorého som sa nemohol vyzuť,“ ospravedlnil sa mu.


  „V pohode, už som rozchodil aj to, že o mojom návrate nikto nevedel,“ mávol Wolf rukou. „To si spravil naschvál? Chcel si si ma nechať ako prekvapenie?“


  „Vážne? Ja som to nikomu nepovedal?“ neveril Otčenáš vlastným ušiam.


  „Len svojej asistentke. Ešteže tá bola na mňa nachystaná. Inak by som asi ráno zostal stáť na vrátnici.“


  „Nepreháňaj. Asi mi to len uniklo. Je toho na mňa tieto dni fakt veľa.“


  „Súvisí to nejako s tým prípadom, čo vyšetruje Líška?“ opýtal sa Wolf.


  „Ten mi ani nespomínaj. V Bratislave sa šíri vlna paniky, bulvár tomu nepomáha, majú nejaké dobré zdroje a ešte k tomu všetko nafukujú. Píšu o tom tak, že sa ženy boja pohybovať samy po meste,“ sťažoval sa Otčenáš.


  „A nemali by sa báť?“


  „Zvýšili sme počet hliadok, hlavne v parkoch a okrajových častiach, ktoré nie sú pokryté verejnými kamerami. Netvrdím, že sme najbezpečnejšie hlavné mesto v Európe, ale robíme, čo je v našich silách a čo nám dovoľuje rozpočet,“ obhajoval sa riaditeľ. „Ale dosť o tom. Ako zatiaľ zvládaš návrat?“


  „Vyzerám, že by som ho nezvládal? Dnes ma síce Líška zahltil informáciami o novom prípade, ale som v pohode a rád, že som sa mal kam vrátiť. Aj keď...“ Wolf sa chystal otvoriť tému výmeny kancelárie.


  Otčenáš presne vedel, kam jeho obľúbený operatívec smeruje. „Ja viem, musel som dať tvoju kanceláriu Bernátovi. Bola to jeho podmienka pri nástupe a potrebujeme tu skúseného vyšetrovateľa s praxou. Je to veľký problém?“


  Marek pochopil, že sa s tým bude musieť nejako vyrovnať. „Len ma to zaskočilo.“


  „Počúvaj,“ zmenil tému Richard. „Prečo ťa Líška otravoval s tým prípadom? Myslíš, že je to nad jeho sily?“


  Wolf pokrútil hlavou. „Len sa chcel s niečím poradiť. Ale ty by si mal vedieť, ako je na tom s kapacitami, ty si ho sem prijal.“


  „Dobre vieš, prečo som to musel spraviť. Má strýka na ministerstve. Marek, prosím ťa, dohliadni naňho, aspoň trochu. Postarám sa o to, aby si nedostal pridelené nič nové. Toto bude dobré na rozbeh, čo povieš?“


  Wolf mlčal. Dúfal, že zajtrajším stretnutím s Frodom sa jeho účasť na tomto vyšetrovaní skončí, no riaditeľovi nemohol odmietnuť službu. A tak napokon privolil.

  Po práci zašiel Wolf do Petržalskej plavárne. Chodil tam pravidelne už niekoľko mesiacov, takže sa poznal s miestnym personálom. Zaplatil si hodinový vstup do bazéna a požiadal aj o uterák.


  „Zasa som si zabudol priniesť svoj,“ priznal.


  Mladík pri pokladni však preňho nemal dobré správy. „Sorry, Marek, ale pred chvíľou nám došli čisté uteráky.“


  „Takže si dnes nezaplávam?“ spýtal sa sklamaný Wolf. Za pokladňou na polici videl kopu bielych uterákov, no radšej to premlčal.


  „Pokojne choď do bazéna, než pôjdeš do sprchy, sušička skončí program. Osobne sa o to postarám a donesiem ti uterák do šatne,“ sľúbil mu zamestnanec plavárne.


  „Dávid, na teba sa dá vždy spoľahnúť,“ potešil sa Marek a šiel sa prezliecť do plaviek.


  Keď sa stratil za dverami mužskej šatne, Dávid nervózne vytiahol mobil a odosielal rýchlu správu.


  Wolf sa postavil na stupienok, prehol sa v chrbte s rukami načiahnutými pred sebou a vrhol sa do vody. Keď ponoril hlavu pod hladinu, pocítil zázračnú úľavu. Záber pravou, vynorenie a nádych, záber ľavou, hlava zostáva pod vodou, ďalší záber a ďalší nádych. Sústredil sa na pravidelný rytmus, vďaka čomu dokázal vypudiť nepríjemné myšlienky, ktoré ho prenasledovali, kamkoľvek sa pohol. S pokojom tak trochu ustúpila aj bolesť. Bolesť, ktorá sa stala nepríjemnou a samozrejmou súčasťou jeho života.


  Prešlo už veľa času, odkedy ho postrelili. Utrpel poškodenie miechy a podľa prognóz lekárov nemal viac chodiť. Jediná dobre mierená guľka ho spočiatku pripútala na vozík, no on sa nevzdával. Napriek tomu, že každý pokus sa končil zlyhaním. Napriek tomu, že každý malý úspech sprevádzala ohlušujúca bolesť.


  Strávil mesiace v nemocnici a aj po prepustení do domácej liečby sa denne vracal na rehabilitácie. Vozík vystriedali barly. Pokračoval cvičením doma, vkladal doň naďalej maximálne úsilie, hoci mu ľudia vôkol začali dohovárať, aby sa radšej zmieril s osudom. Mysleli to dobre, no bez ďalších pokrokov sa jeho nahromadená frustrácia prejavovala čoraz častejšími výbuchmi hnevu. Nevzdal sa, lebo život bez funkčných nôh mu nedával zmysel. Práca bola preňho všetkým. Inak ako kriminalistický operatívec, ktorý trávi väčšinu času v teréne, by sa ani uplatniť nechcel.


  No hoci dosiahol svoj cieľ a postavil sa na nohy, bolestí sa už nezbavil a doktor, ktorý mu spočiatku ochotne predpisoval silné lieky, mu jedného dňa povedal dosť: „Ak neprestaneme teraz, hrozí vám, že si vytvoríte závislosť.“


  Až keď objavil plávanie, našiel konečne opäť úľavu, ktorú tak nesmierne potreboval. Vo vode bol každý pohyb jednoduchší a ticho pod hladinou navyše prinášalo pokoj aj vyčerpanej mysli.


  Po desiatich bazénoch si dal prestávku, vystriedal prsia za znak a zaplával ďalších desať. Keď potom vyšiel z vody, stále necítil tú zázračnú úľavu, po ktorú sem chodieval.


  No Dávid ho nesklamal. Na lavičke v sprchách na Wolfa čakal voňavý uterák. Položil si naň kúpaciu čiapku a kľúče od kabínky, aby si ho rýchlo privlastnil. Potom šiel zo seba zmyť bazénový chlór.


  Keď vyšiel zo sprchy, dvihol uterák, z ktorého vypadlo priehľadné uzatvárateľné vrecko plné tabletiek. Nervózne sa rozhliadol okolo seba, no našťastie bol práve v sprchách sám. Potešil sa a než si uterák obviazal okolo bedier, vrecko zasa rýchlo schoval do kúpacej čiapky.


  Prešiel ku kabínkam, kam svoj úlovok starostlivo schoval, a usušil si vlasy, ktoré zostávali od čias, keď ho postrelili, neostrihané. Nechcel to spraviť hneď na plavárni, no vždy, keď na vrecko pomyslel, srdce sa mu rozbúchalo rýchlejšie. Poslednú tabletku si predsa vzal ráno a odvtedy už ubehlo veľa hodín. Navyše, mal za sebou naozaj náročný deň.


  Natiahol si rifle a tričko, mokré veci zabalil do igelitky a poskladal požičaný uterák. Potom skontroloval kabínku, poriadne do nej nahliadol, či v nej čosi nenechal. Kľúče mu totiž zvykli zapadnúť dozadu. Schovaný za dvierkami šatňovej skrinky si do úst vložil dve veľké tabletky a bez zapitia ich prehltol. Pocítil okamžitú úľavu.


  


  


  6. novembra 2018


  


  Na druhý deň zašli Wolf s Líškom na návštevu k hackerovi. Ten vôbec nebol nadšený, že sa uňho zjavili rovno dvaja operatívci.


  „Fakt musíte byť verní tým vtipom o policajtoch?“ hlesol nepríjemným tónom už vo dverách. „Či je naozaj také ťažké zohnať dnes ľudí, ktorí vedia čítať aj písať a chceli by robiť strážcov zákona?“


  „Teší ma, že vás neopúšťa zmysel pre humor,“ utrúsil Wolf. „Ja len pomáham kolegovi. Keď chcete, nechám vás samých a počkám dole v aute.“


  Frodo si premeral poručíka Líšku od hlavy po päty. „V žiadnom prípade. Keď už, tak nech ide čakať do auta on.“


  „Čo tým chcel povedať?“ šepol Lukáš Marekovi do ucha, keď hacker prešiel do vedľajšej miestnosti.


  Wolf mávol rukou. „On len nemá rád policajtov. Nevyzúvaj sa a hlavne si nedávaj dole vetrovku, vedľa je ešte väčšia zima ako vonku.“


  „Čo nemá na kúrenie?“


  „To pre serverovňu, vysvetlím neskôr. Teraz si hlavne vybav, po čo sme prišli, nech môžeme čo najskôr vypadnúť.“


  Lukáš prikývol a nasledoval Froda ako prvý. „Potrebovali by sme zistiť identitu niekoľkých používateľov tohto online fóra,“ zopakoval požiadavku, ktorú mu vo včerajšom telefonáte predostrel už Marek, a zároveň hackerovi podával papier s webovou adresou a so zoznamom používateľských mien.


  Frodo si ho však nevzal. „Najprv chcem vedieť, prečo ste neboli na Karolovom pohrebe.“


  „Ja som tam bol. Nestretli sme sa tam, ale prišli všetci kolegovia z oddelenia,“ tvrdil Líška presvedčene.


  „Myslím jeho,“ ukázal hacker na Wolfa. „Jeho som tam vôbec nevidel.“


  „Ja som ležal postrelený na nemocničnom áre,“ vysvetlil mu Marek.


  Frodo sa odmlčal, potom uznanlivo kývol hlavou. „To je dobrá výhovorka. A ako sa má jeho Kika?“


  Wolf cítil, ako mu prebehol mráz po chrbte. Hacker sa pýtal na Luptákovu dcéru, no on nemal odpoveď. Hoci často myslel na to, že by Kristínu niekedy navštívil, nikdy sa k tomu neodhodlal. „Na polosirotu dobre.“


  „Dostala sa na tú obchodnú akadémiu?“


  „U-určite,“ odvetil Marek váhavo. „Vždy bola veľmi šikovná.“


  Lukáš videl, ako jeho kolega tápa, a tak sa ho rozhodol zachrániť. „Nechceme vás oberať o čas a aj my by sme radi čo najskôr... však viete. Tak ak by sme to mohli trochu posúriť.“


  „Vy chcete službu odo mňa alebo ja od vás?“ pripomenul mu Frodo.


  „Samozrejme, máme čas, pokojne si vybavte, čo chcete, pôjdeme vaším tempom,“ stiahol sa Líška okamžite.


  Frodo si konečne od neho vzal ponúkaný zoznam a pustil sa do práce. Policajti sledovali, ako mu prsty behajú po klávesnici a zároveň sa na veľkých displejoch pred nimi otvárajú a zatvárajú rôzne okná – občas spoznali internetový prehliadač, občas sa mihlo čosi, čo vyzeralo ako programovací kód.


  „Nemali by sme radšej prejsť vedľa?“ spýtal sa Líška po chvíli.


  „To už prečo?“ nechápal Frodo.


  „Aby ste si nemysleli, že sa snažíme odkukať, ako to robíte,“ vysvetlil mu mladý poručík.


  Hacker sa len zasmial. „Ten bol dobrý. Hádam si nemyslíte, že by ste vedeli zopakovať čokoľvek z toho, na čo sa teraz pozeráte?“


  Lukáš síce uznal, že Frodo má pravdu, no aj tak sa ho jeho slová dotkli. Wolf mu naznačil, aby radšej zostal ticho a nechal hackera pracovať. Poručík sa so zamračenou tvárou odmlčal.


  Napokon im Frodo podal USB kľúč. „Je tam všetko, čo ste chceli.“


  „Ďakujeme,“ vzal ho Wolf.


  „Prinesieme vám ho naspäť, keď si to stiahneme do počítača?“ ponúkol sa Líška.


  Hacker mu ukázal šuplík plný USB kľúčov. „Mám ich dosť.“


  Keď odišli, každý sa vybral svojou cestou. Bolo už po pracovom čase a Wolf chcel ísť domov, no Líška, nadšený z predstavy, že sa konečne môže posunúť s vyšetrovaním, sa vrátil na policajné riaditeľstvo. Ešte viac ho potešilo, že mal v tom čase kanceláriu iba pre seba.


  V ten deň toho už nepotreboval stihnúť až tak veľa – len si chcel prejsť mená od hackera a určiť, koho začne preverovať prvého. Zoznam priorít sa mu však usporiadal, len čo otvoril súbor z USB kľúča. Okamžite mu totiž do očí udrelo jedno z mien, ktoré už predtým niekde počul. Nevedel si spomenúť, o koho ide, a tak začal rýchlo listovať vo svojich poznámkach, ktoré sa za mesiace vyšetrovania nahromadili.


  Papier, ktorý držal v ruke, sa mu odrazu roztriasol pred očami. V záznamoch našiel, čo hľadal.


  


  


  28. júna 2006


  


  Aj keď spolu žili roky, otec so synom si k sebe nikdy nenašli cestu. Ich spolužitie sa dalo nazvať prinajlepšom nažívaním s rešpektom. Aj keď rešpekt musel mať len syn k otcovi, lebo otec si syna nikdy nezačal vážiť. Ani po tom, ako syn zmaturoval a dokonca úspešne absolvoval prijímacie skúšky na vysokú školu.


  „Nikam nejdeš,“ vyhlásil otec, keď sa to dozvedel.


  „Prečo?“


  „Ako prečo? Škola ti dá akurát tak hovno. Do života ti je zbytočná a ja som nevychoval syna, z ktorého bude darmožráč, čo sa bude priživovať na iných, poctivých ľuďoch.“


  „Poctivých ako ty?“ neodpustil si syn.


  „Čo tým chceš povedať?“ spýtal sa otec podráždene.


  „Nič,“ zahovoril syn okamžite.


  Otec to však nenechal len tak. Vstal a nahol sa k synovi bližšie. Keď sedel, dokázal ho ešte prevýšiť. Asi sa ho snažil svojím zjavom zastrašiť, no keď mu z úst vyšiel alkoholický závan, syn cítil iba znechutenie, a nie strach.


  Nebál sa, ani keď otec z celej sily rovno pri ňom tresol päsťou do stola a zrúkol naňho: „Čo si tým chcel povedať?“


  Vtedy sa mu prvýkrát postavil. Bublali v ňom emócie, ktoré sa hromadili roky – znásobené každou urážkou, úderom, kopancom. „Ak je tu niekto darmožráč, tak si to ty. Kedy si mal naposledy nejakú prácu? Celé dni prechlastáš. Si úbožiak a mama spravila dobre, keď ťa opustila!“


  Otec nepovedal ani slovo, no oči mu blčali od zlosti. Syn čakal, kedy príde prvá facka. Bol na ňu pripravený, nemohla mu naozaj ublížiť. Otec ho však neudrel. Vstal a vyšiel z miestnosti.


  Synovi sa uľavilo. Predsa len sa trochu bál reakcie a dúfal, že to prejde mlčaním. Otec bol aj tak opitý, ak sa z toho vyspí, na druhý deň si nebude pamätať, čo sa stalo. Vtedy sa vrátil do kuchyne s brokovnicou v ruke. Nabil ju a namieril na syna.


  „To nemyslíš vážne.“


  „Vypadni z môjho domu!“ zakričal naňho otec.


  „Kam mám ísť?“ spýtal sa syn.


  „Vypadni!“


  Syn vstal, no otec naňho ďalej mieril. Keď sa mu zdalo, že je naozaj pripravený vystreliť, rozbehol sa a vybehol z domu. Zastal až na hranici ich pozemku s lesom, lapal po dychu. Srdce mu bilo ako splašené, nechcelo sa mu veriť, čo sa pred chvíľou stalo.


  Tam sa to však neskončilo. Otec vyšiel von za ním, ešte stále na syna mieril brokovnicou.


  „Už to preháňaš!“ vykríkol syn rozčarovane.


  Vtedy padol prvý výstrel a on pochopil, že mu ide o život. Rozbehol sa do lesa, otec bežal za ním. Padli ešte dva výstrely, našťastie zakaždým trafil iba do stromov.


  Syn si neuvedomoval, kam beží, až kým sa neocitol na hranici priekopy. Otec ho dobiehal, on mu však v poslednej sekunde uhol z cesty a nechal ho spadnúť do jamy.


  Počul prasknutie kostí, za ktorým nasledoval výkrik plný bolesti.


  Syn stál nad priekopou a načúval otcovmu volaniu o pomoc. Uvedomil si, že je voľný. Stačilo sa len otočiť otcovi chrbtom a odkráčať nazad. Tak aj spravil. Vrátil sa domov, nalial si z otcovej borovičky a pripil si na nový začiatok.


  Potom sa vonku začalo stmievať a on si uvedomil, že sa obáva o otca, ktorý ho nikdy nemiloval. Aspoň nie tak, ako to potreboval. Bojoval sám so sebou a s presvedčením, čo je správne, až napokon vzal z kôlne na drevo hrubé lano a vrátil sa s ním k priekope.


  Zachránil otca pred nocovaním v lese a postaral sa o jeho presun do nemocnice. Staral sa oňho celý čas, keď nosil sadru. Len čo ju však otcovi dali dole, dostal od neho poriadnu bitku.


  


  


  


  


  6. novembra 2018


  


  Vyšetrovateľ Bernát to vzdal s hľadaním významu ženských mien, ktoré po sebe vrah zanechával ako stopu, no už na druhý deň ho v kancelárii navštívil Jurčovič a zázračne v ňom obnovil nádej.


  „Mám pre teba celkom zaujímavé správy,“ oznámil kolegovi už od dverí.


  „Tebe sa podarilo vyčítať niečo z tých spisov?“ udivil sa Filip.


  Jurčovič si najprv sadol. „Nehovorím, že ide o nejaké zázraky, ale keď som počul o tom neobjasnenom znásilnení v chatovej oblasti, spomenul som si na jeden neuzavretý prípad.“


  Odrazu sa aj Bernát rozpamätal. „Ty si tu už vtedy bol? To sa stalo vyše desať rokov dozadu, nie?“


  „Ešte som nevyšetroval, ale už som bol na oddelení. Pamätám sa, že ten útočník mal taký modus operandi, vytypoval si páry, ktoré sa ubytovali v chatovej oblasti, väčšinou zasiahol druhú alebo tretiu noc ich pobytu.“


  „Dačo sa mi marí. Muža spacifikoval a zviazal na zemi pod posteľou, na ktorej potom znásilnil jeho ženu.“


  „To všetko je v tom spise,“ ukázal Jurčovič na zložky, ktoré vracal kolegovi.


  Bernát jednu z nich otvoril. „Kto to vtedy vyšetroval? Starý Podzámsky? Ten už nie je medzi nami, doriti.“


  „Aj tak sa mu to nepodarilo uzavrieť.“


  „Ale ak ma pamäť neklame, mal nejakého podozri­vého.“


  „Ak niekomu šiel po krku, bude to v ďalších spisoch. Ja som na žiadne meno nenarazil. Ty si ich nečítal?“ začudoval sa Jurčovič.


  Bernát pokrútil hlavou. Nehľadal súvisiace prípady, zaujímali ho len krstné mená obetí. Našiel jedinú zhodu a tie dve zložky si vzápätí vzal na dôkladné preštudovanie. Vôbec si vtedy neuvedomil, že jeden z prípadov bol súčasťou série znásilnení.


  „Tak možno by stálo za to sa na to pozrieť, čo myslíš?“ navrhol Jurčovič.


  „Určite,“ súhlasil Filip. „Ale čo ten druhý prípad? Odohral sa oveľa neskôr, v lese ďaleko od chatovej oblasti.“


  „To už ti ja nepoviem. Len mi zišlo na um, že ak ide o sériového násilníka, možno sa fakt na čas odmlčal, a keď vychladla stopa, vrátil sa opäť na scénu.“


  Bernát nechcel povedať nahlas, že sa mu táto teória zdá už pritiahnutá za vlasy, lenže o čo bola lepšia oproti bludu, ktorý naháňal dosiaľ?


  „Vďaka, skúsim sa na to pozrieť,“ poďakoval sa kolegovi napokon.


  „Daj vedieť, keby z toho niečo vzišlo,“ požiadal ho Jurčovič. „Vieš, ako nerád mrhám svojím časom.“


  Bernát prikývol a než Ivan odišiel, ešte ho na ceste k dverám zastavil. Najprv sa na to nechcel pýtať, no napokon mu to nedalo pokoja. „Prečo mi pomáhaš?“


  Jurčovič spravil dva kroky naspäť. „Pozri, viem, že nemáme najlepšiu históriu...“


  „Narážaš na to, že si ma obvinil z vraždy mojej ženy a potom si ma prakticky vyštval z oddelenia?“ vyslovil Filip výčitku, ktorú dlho nosil v sebe.


  Jurčovič sa odmlčal. Nervózne si hrýzol spodnú peru. Dúfal, že k tejto konfrontácii nedôjde. Mohol to zahovoriť a ísť ďalej, uvedomil si však, že aj jemu padne dobre, keď sa o tom priamo porozprávajú. „Keď si sa tu zjavil, pripomenul si mi všetko, čo sa vtedy stalo. A rád by som to hádzal na teba, ale teraz si uvedomujem, že som spravil chybu. Nemal som ťa rád. Povedzme si pravdu, nesprával si sa ku mne najlepšie, keď som nastúpil, takže som o tebe nemal dobrú mienku. A potom som odhalil tvoje špinavé tajomstvo...“


  Filip na kolegu prekvapene hľadel.


  „Hej, bol som to ja, čo vás pristihol, a nie, nikomu som to nikdy nepovedal a tak to aj zostane,“ potvrdil mu dohady Jurčovič. „Ale to z teba ešte nerobí vraha. Mal som to vedieť už vtedy, ale bol som zelenáč, a keď sa objavili pochybnosti o tom, či tvoja žena spáchala samovraždu, veľmi ľahko sa mi na teba ukazovalo prstom.“


  Bernát naďalej mlčal, tentoraz sa nezmohol na slovo.


  „Dlho som si nechcel priznať, že som sa mýlil, ale odkedy si sa vrátil na oddelenie, veľa som rozmýšľal nad tým, čo sa vtedy odohralo. Prepáč, že si kvôli mne musel odísť.“


  „Nebolo to len kvôli tebe,“ povedal Filip.


  „Nemusíme zachádzať do detailov. Bol by som len rád, keby si prijal moje ospravedlnenie a keby sme sa dokázali pohnúť vpred,“ vysvetlil mu Jurčovič.


  Bernát prikývol a vojnová sekera bola jedným definitívnym podaním ruky zakopaná.


  Po Jurčovičovom odchode strávil Filip pol dňa v archíve policajného riaditeľstva. Pomocou elektronického registra sa mu postupne podarilo vytiahnuť osem súvisiacich prípadov znásilnení, ktoré neboli nikdy objasnené. Doviedlo ho k nim jediné meno – Andrea. Bol to dostatočný dôvod na to, aby strávil hodiny študovaním všetkých spisov, ktoré za dopoludnie nazhromaždil?


  Tú otázku si nechcel ani klásť, lebo vedel, ako dlho potrvá, než sa dopracuje k odpovedi.


  Zavrel sa aj so štósom spisov vo svojej kancelárii, šiel si zaliať veľkú kávu a pustil sa do čítania. Ďaleko sa však nedostal, keď si zrazu uvedomil, koľko je hodín. Mladšia dcéra v rozkvete puberty síce nebola odkázaná na otcovu spoločnosť, no Filip ju možno práve preto nechcel nechať celý večer samu.

  Na druhý deň sa Filip Bernát chystal vrátiť k zabudnutým prípadom, no než sa do toho stihol pustiť, vyrušil ho poručík Líška.


  „Potrebujem, aby si predvolal na vypočúvanie Martina Pajera,“ oznámil mu.


  „Počká to do poludnia?“ spýtal sa Bernát.


  „Prečo by to malo čakať?“ nechápal Lukáš.


  „Zrovna na niečom robím.“


  „Ale toto je hádam dôležitejšie. Veľké vyšetrovanie, nespokojný šéf, pribúdajúce obete,“ pripomenul kolegovi Líška.


  „Ja robím na tom istom prípade,“ utvrdil ho Bernát.


  „A na čom konkrétne?“


  „Nechcem ti o tom hovoriť, kým nie som hotový,“ vyhováral sa Filip.


  Líška prešiel pohľadom spisy povaľujúce sa po celom Bernátovom pracovnom stole. „Aha, ty stále riešiš tie znásilnenia?“


  „Hej, a nechcem počuť, že strácam čas. Poobede ti prídem vysvetliť, čo sa mi podarilo zistiť. Počkáš dovtedy?“


  „Ale to predvolanie by si mohol začať vybavovať aj skôr.“


  „Jasné, mohol,“ uznal Bernát.


  Líška sa spokojne usmial a konečne ho nechal na pokoji.


  Mohol ešte neznamená, že to aj spravím, pomyslel si Filip a spokojne sa zasa vrátil k spisom.


  Tentoraz mu to šlo rýchlejšie, preskakoval pasáže, ktoré sa v jednotlivých prípadoch opakovali, zaznamenával si hlavne dátumy a podrobnosti týkajúce sa jednotlivých obetí. Medzi zložkami sa mu konečne podarilo natrafiť aj na meno podozrivého. Keď bol so študovaním materiálov hotový, zadal ho do systému a vyskočila mu prekvapivá zhoda, ktorá mu až nápadne hrala do karát. Rozhodol sa, že nepostačí, ak svoje závery odprezentuje iba Líškovi. Zvolal preto rovno malú poradu so všetkými, ktorí sa podieľali na veľkom vyšetrovaní.


  Keď do zasadačky na druhom vošiel ako posledný poručík Líška, okamžite sa svojho kolegu spýtal: „Tak čo, na kedy si vybavil tú výpoveď?“


  „Ešte som to neriešil,“ priznal Bernát.


  „Filip,“ oslovil ho Lukáš nervózne.


  „Najprv si ma vypočuj, prosím. Verím, že som našiel niečo veľké.“


  „Ale aj ja som na niečo prišiel,“ nedal sa poručík a napochytro vyšetrovateľovi predstavil svoje zistenia.


  „Nie je to ten chlapík, čo vypisoval nenávistné komentáre na sociálnych sieťach?“


  Líška prikývol. „Je to on a náhodou sa vyskytuje aj na tom fóre, pomocou hackera sa nám ho podarilo identifikovať. Dokonca sme zistili, že sa tam zoznámil aj s frajerom Moniky Maďaričovej.“


  „Ale aj predtým sme sa zhodli na tom, že je to len pes, ktorý šteká a nehryzie,“ presviedčal ho Bernát ďalej.


  „No tak som zmenil názor! Nemôže byť predsa náhoda, že sa vyskytuje vo viacerých prípadoch!“


  „Vyskytuje je trochu silné slovo...“


  Než sa pohádali, zasiahol Vanek. „Čo keby sme šli poporiadku. Filip zvolal poradu, tak nech nám ukáže, čo má. Potom sa dohodneme na ďalšom postupe.“


  Napriek tomu, že Lukáš ďalej protestoval, ostatní prítomní zhodne súhlasili s návrhom kriminalistického technika.


  „Tak, čo máš?“ opýtal sa konečne aj Líška.


  Bernát priniesol so sebou všetkých osem spisov a jeden navyše – prípad Kamily Tomanovej. Pred poradou z nich povyberal fotky žien, ktoré teraz pripol na magnetickú tabuľu. Pod fotky pripísal dátumy.


  „Toto je osem žien, ktoré sa stali obeťami v dosiaľ neobjasnenej sérii znásilnení,“ ukázal Filip na fotky.


  „Čo tá deviata?“ spýtal sa Líška.


  „K tej sa dostaneme neskôr. Začnem týmito ôsmimi. K jednotlivým znásilneniam došlo počas troch rokov, väčšinou s odstupom štyroch mesiacov, len s jednou výnimkou, keď medzi znásilneniami ubehlo takmer trištvrte roka. Všetky majú rovnaký modus operandi a s najväčšou pravdepodobnosťou aj jediného páchateľa, ktorý do dnešného dňa nečelil obvineniu z týchto činov.“


  „A tá deviata s nimi teda nesúvisí?“ vyzvedal Lukáš ďalej.


  „Prosím o trpezlivosť,“ požiadal ho Bernát. „Najprv sa sústreďme na prípady s rovnakým modom operandi. Všetky sa odohrali medzi rokmi dvetisícdeväť a dvetisícjedenásť na chatách v oblasti Záhoria. Páchateľ sa zameriaval na páry, ktoré tam trávili dovolenku. Väčšinou zasiahol až na druhý či tretí deň, takže najskôr dôkladne odpozoroval ich zvyky. Vlámal sa do chaty uprostred noci a vždy najprv zaútočil na muža, ktorého pripútal o posteľný rám a nechal ležať bezmocného na zemi, zatiaľ čo na posteli znásilnil jeho partnerku.“


  Filip si spravil krátku prestávku, aby sa napil vody. „Ako som už vravel, prípady neboli nikdy objasnené, ale vyšetroval ich starý Podzámsky, ktorý z viacerých znásilnení podozrieval jedného páchateľa. Ten sa venoval poľovníctvu a tiež vlastnil chatu.“


  „Bol to poľovník?“ potešil sa Vanek.


  „Ako to, že naňho nič nemali?“ udivil sa Líška.


  „Na styk používal kondóm, maskoval sa a traumatizované ženy páchateľa nedokázali identifikovať. Keď však Podzámsky pritlačil na podozrivého a ľudia v danej oblasti si začali dávať väčší pozor, znásilnenia zázračne ustali. Tu sa už dostávame k obeti číslo deväť...“ Bernát sa presunul k fotke, ktorá visela na magnetickej tabuli oddelená od ostatných. „Toto je Kamila Tomanová. Útočník ju prepadol uprostred dňa v prírodnej rezervácii Vysoká. Ovalil ju zozadu kameňom, sotva bola pri zmysloch, keď ju znásilňoval. Turisti ju potom našli ležať na zemi a privolali pomoc. Tento čin sa odohral v roku dvetisícštrnásť, tri roky po poslednom znásilnení v chatovej oblasti.“


  „Ovalil ju kameňom, ako to bolo aj v prípade Jany Pribilincovej?“ našiel ďalšie súvislosti Vanek.


  „Prečo si myslíš, že toto znásilnenie súvisí s ostatnými?“ vyzvedal Líška.


  „Podozrivý bol nútený stiahnuť sa a najskôr zmenil postup, aby sa vyhol zatknutiu,“ vravel Bernát.


  „No dobre, ale od roku dvetisícštrnásť ubehli...“ Lukáš začal počítať na prstoch.


  „Štyri roky,“ doplnil ho vyšetrovateľ.


  „Čo robil medzitým?“ chcel vedieť poručík.


  „Nemám odpovede na všetko,“ priznal Bernát. „Z praxe vieme, že nie každá žena znásilnenie na polícii nahlási. A možno sa s tým snažil na čas aj prestať. To všetko sú už len teórie, ale...“


  „Ešte stále si nám nepovedal meno toho podozrivého,“ pripomenul mu Líška.


  Bernát listoval v papieroch, ktoré so sebou priniesol na poradu, až vytiahol rozsudok súdu. Podal ho poručíkovi.


  Lukáš ho rýchlo prešiel očami. „Róbert Dolinský?“


  Filip prikývol. „Odsúdený na šesť rokov za vniknutie do cudzieho obydlia a pokus o násilné donútenie ženy k súloži.“


  „Kedy ho odsúdili?“ vypytoval sa Vanek a zároveň si chcel sám preštudovať rozsudok súdu.


  „Dvetisícpätnásť,“ odvetil Bernát.


  Odvtedy ubehli tri roky, ako je možné, že je už vonku?“ nechápal Líška.


  Filip len mykol plecom. „Poznáš to, dostal sa na slobodu za dobré správanie. A zhodou okolností ho prepustili tri mesiace pred prvým útokom.“


  Vanek mu vrátil rozsudok. „Myslíš, že je to náš vrah?“


  „Veľa z jeho modu operandi sedí, akurát sa už nezameriava na páry, ale na nezadané ženy, lebo za mreže ho dostal práve partner poslednej, ktorý ju pred znásilnením stihol zachrániť.“


  „Ale prečo by tak okato upozorňoval na svoje predchádzajúce obete?“ zapochyboval Líška.


  „Okato?“ zopakoval Bernát. „Vieš, koľko námahy ma stálo, než som sa k tomu dopracoval? Tak čo si o tom myslíte?“


  „Je to poľovník, veľa z toho, čo si nám tu dnes povedal, sa nedá uhrať na náhodu,“ hodnotil Bernátove zistenia Vanek. „Myslím, že by sme sa naňho mali lepšie pozrieť.“


  Líška, nespokojný s výsledkom porady, bol ešte pripravený protestovať, no potom si sám na čosi spomenul. Bez vysvetlenia odrazu vybehol zo zasadačky.


  „Jemu čo sadlo na nos?“ spýtal sa Bernát.


  Vanek mávol rukou. „Asi ho hnevá, že si mal pravdu. To ho prejde.“


  Líška sa však do dvoch minút vrátil. „Róbert Dolinský. Ja som vedel, že sa mi to meno zdá povedomé! Niekoľkokrát som naňho narazil na tom fóre. Má tam viacerých obdivovateľov, jeden chlapík sa zaňho dokonca vydával. Tvrdil, že je on, a chválil sa, že v skutočnosti má na konte oveľa viac znásilnení, ako mu pripisujú.“


  „Takže ideme do toho?“ uzavrel Vanek.


  Bernát s radosťou ešte v ten deň začal riešiť predvolanie na oficiálnu výpoveď.

  Róbert Dolinský sa dostavil na policajné riaditeľstvo na základe predvolania na oficiálnu výpoveď. Na vrátnici nahlásil, že ide za kapitánom Bernátom, ktorý si poňho osobne prišiel. Filip mal o ňom dostatok informácií vrátane roku narodenia, no aj tak bol najprv zaskočený, keď si uvedomil, že pred ním stojí chlap, ktorý má dávno cez päťdesiat. Vyholená hlava posiata stareckými pehami, začervenaná pokožka poznačená početnými vráskami, nad hornou perou sa mu vynímali husté strieborné fúzy. Na prvý pohľad vyzeral celkom neškodne, no zároveň z nevysvetliteľného dôvodu pôsobil na Bernáta nedôveryhodne.


  „Čo na mňa máte?“ chcel vedieť Dolinský, keď spolu kráčali po schodoch.


  „K tomu sa hneď dostaneme,“ zahovoril vyšetrovateľ. „Vidím, že ste prišli sám, ale predpokladám, že ste poučený a viete, že máte právo na obhajcu.“


  „Nebudem platiť nejakého zdieračského právnika,“ rozčúlil sa Dolinský. „Doteraz mi bol kokot platný, keď som bol naozaj v sračkách.“


  Bernát sa zasmial. „Vidím, že si budeme rozumieť.“


  Zaviedol ho do vypočúvacej miestnosti, ponúkol mu vodu, akoby hostil návštevu, potom sa ospravedlnil, že si ešte musí po čosi zbehnúť. V skutočnosti šiel zavolať Líšku a Vaneka, ktorým ponúkol, že si môžu priebeh výpovede vypočuť odvedľa.


  Vrátil sa s poznámkami, ktoré prakticky nepotreboval, lebo sa na dnes pripravoval.


  „Poznali ste Podzámskeho?“ spýtal sa Dolinský.


  „Boli sme kolegovia,“ priznal Bernát.


  „Tak hádam nie ste podobný maniak ako on. Nevedel, kedy to má vzdať, a celkom zo mňa zošedivel.“


  „Nemusíte sa o mňa báť,“ ubezpečil ho vyšetrovateľ.


  Dolinský si ho lepšie obzrel. „No neviem, nejaké šediny tam už vidím.“


  „Toto nie je priateľský rozhovor,“ upozornil ho Bernát. „Ste tu, aby ste zodpovedali niekoľko mojich otázok.“


  „S chuťou do toho,“ pobádal ho vypočúvaný. „Vyhradil som si na vás hádam aj celý deň. Viem, že vy chlapci sa radi veľa vypytujete. Ale aby som nemrhal vaším časom, veľmi sa nerýpte v tých obvineniach, čo na mňa chcel Podzámsky našiť. On sa o to roky pokúšal a vidíte, čo z toho.“


  „Neodsedeli ste si niekoľko rokov v Leopoldove?“


  Dolinský dvihol varovný prst. „Ale nie vďaka Podzámskemu.“


  „Tak aby sme teda navzájom nemrhali svojím časom, prejdime k veci, čo vy na to?“ navrhol Bernát.


  Dolinský mu len gestom naznačil, že môžu pokračovať. Bernáta predovšetkým zaujímalo, či má alibi na všetky doterajšie útoky.


  „Som osamelý muž,“ tvrdil vyšetrovateľovi zakaždým. „Nemám poriadnu robotu, kde-tu sa mihne nejaká fuška, ale pre chlapa, čo sa vrátil z Leopoldova, je to ťažké. Zostala mi len príroda, tam sa stále rád vraciam. Na ľudí som zanevrel.“


  „Je naozaj dôležité, aby ste si skúsili spomenúť, či ste aspoň jeden z tých víkendov nemali spoločnosť alebo program, ktorý by vám niekto mohol potvrdiť,“ skúšal to s ním Bernát trpezlivo.


  „Ja dobre viem, o čo vám ide. Chcete na mňa našiť tie dievčence, čo tu teraz niekto kosí.“


  Vyšetrovateľ spozornel. „Takže ste počuli o vraždách Ivony Škantárovej, Moniky Maďaričovej a o útoku na Janu Pribilincovú?“


  „Žijem v tomto meste, hádam nenájdete jedného Bratislavčana, čo by o tom nepočul,“ poznamenal Dolinský.


  „Neviem, či by si každý Bratislavčan spomenul na tie zločiny, keby som mu menoval tri mená.“


  „Na základe čoho som vám zišiel na um ja?“


  Bernát mu ukázal dve fotky. Na oboch boli do kože vyšité ženské mená.


  Dolinský sa tváril, akoby mu to nič nehovorilo. „To nejako súvisí so mnou?“


  „Možno si ich nepamätáte, ale sú to mená žien, ktoré ste znásilnili.“


  „Údajne znásilnil!“ opravil ho Dolinský. „Zabásli ste ma za jeden chabý pokus. Aj to bol len taký môj nechcený prešľap.“


  „Prešľap? Prešľap tam vznikol asi len preto, že vás konečne chytili,“ povedal Bernát rázne.


  „Hovorte si, čo chcete. Váš kolega mi nikdy nedokázal, že som tie ženy znásilnil, a vy mi nikdy neprišijete tieto vraždy! Rozumiete? Nikdy!“ rozčúlil sa vypočúvaný.


  „Upokojte sa,“ kázal mu vyšetrovateľ.


  „Upokojím sa, keď na mňa prestanete vyťahovať bludy!“


  Bernát sa rozhodol trochu zmeniť tému. „Počul som o vás, že ste vášnivý poľovník.“


  „Bývavalo. Zobrali mi licenciu a dnes by mi už nevydali ani poľovnícky lístok.“


  Vyšetrovateľ sa potmehúdsky usmial. „Ale my dvaja vieme, že dobrý poľovník si vystačí aj bez licencie.“


  „Odkedy som vyšiel z basy, neporušil som žiadny zákon. Neprešiel som ani cez cestu na červenú, uznajte, to už je čo povedať,“ tvrdil Dolinský. „Ale zato sa mi ozvalo zopár chorých hláv, čo mi písali, že sa odo mňa chcú učiť.“


  „Písali? Máte odložené tie emaily?“


  „Aké emaily? To mi normálne prišli listy do schránky, kde teraz bývam. Chorá doba, že si vôbec nejakí cudzí ľudia dokážu zistiť vašu adresu,“ pohoršoval sa vypovedajúci.


  „Tak potom listy,“ opravil sa Bernát. „Odložili ste si ich?“


  „Asi by sa vám hodili, čo? Vám drbe, nie? Aby som vám pomáhal. Našťastie som ich dávno zahodil. Nie som nejaký úchyl, aby som sa vyžíval v takom obdive. Ešte za znásilnenia, ktoré som nespáchal.“


  Sklamaný vyšetrovateľ sa oprel o stoličku. „Máte ešte tú chalupu, ktorú ste vlastnili?“


  „To si viete skontrolovať aj na katastri, nie?“ divil sa Dolinský. „Ale mám, prečo by som ju predával? Je to rozpadajúca sa chajda, ale je moja. Však som vám vravel, že mám k prírode blízko.“


  „A neprekážalo by vám, keby sme sa tam prišli niekedy poobzerať?“


  „No na návštevu vás určite volať nebudem.“


  „Lebo máte čo skrývať?“ pokúšal ho Bernát.


  Dolinský sa zasmial. „Vybavte si papier, potom mi môžete klopať na dvere.“


  „Dovtedy hravo upracete stopy.“


  „Tak ste na to mali myslieť skôr, než ste ma začali otravovať.“


  Vyšetrovateľ pokračoval v otázkach týkajúcich sa poľovníckych zvykov, posledného hryzu či loveckých nožov. Pýtal sa aj na diskusné fórum, ktoré objavili vďaka Líškovi. Dolinský tvrdil, že na internet nechodí, môžu si to pokojne preveriť.


  Keď vychádzal z vypočúvacej miestnosti, zbadal Jurčoviča, ktorý práve prechádzal okolo po chodbe.


  „Á, pán policajt,“ pozdravil ho. „Ste ma prišli pozrieť? Asi ste dúfali, že ma dnes zabásnu, čo?“


  Jurčovič ho ignoroval. Ani sa neobzrel a kráčal ďalej.


  „Poznáte sa?“ divil sa Bernát.


  „To je ten majster, čo ma pred šiestimi rokmi doviedol pred súd,“ odvetil Dolinský.

  Bernát bol z výsledku výpovede sklamaný. Hoci sa mu nepodarilo Dolinského pritlačiť, aby z neho dostal niečo kompromitujúce, stále bol presvedčený, že sa zameral na správneho podozrivého.


  Jeho kolegovia na porade po vypočúvaní boli už o čosi skeptickejší.


  „Keď sa to tak vezme, prakticky naňho nemáme nič,“ zhodnotil situáciu poručík Líška.


  „Nemáme dôkazy,“ opravil ho Bernát. „Ale hádam sa zhodneme, že stál za tými znásilneniami, ktoré mu nikdy neboli dokázané.“


  „Si si istý aj tým, že tieto nové prípady odkazujú práve na tie dávne znásilnenia?“ zapochyboval Lukáš.


  Filip zaváhal, no napokon prikývol. „Istý som si len tým, že jedného dňa skapem. Ale toto je tesne za tým, na druhom mieste.“


  „No dobre, však je evidentné, že postupy sú v oboch prípadoch veľmi podobné,“ uznal Vanek. „A Dolinský bol kedysi poľovník, tak vie čo-to o poslednom hryze aj o iných loveckých technikách.“


  „Takže na toho môjho podozrivého môžeme zabudnúť?“ posmutnel Líška.


  „Máme tu dve ohavné vraždy, zrejme by boli tri, keby som prvej nezabránil,“ vravel Bernát opatrne. „Toto nie je práca nejakého amatéra, čo si rieši komplexy tým, že vypisuje nenávistné komentáre. Oveľa viac to sedí na opakovaného delikventa, to je Dolinský.“


  Líška sa podvolil. „Sústreďme sa teda naňho. Ale aké kroky podnikneme ďalej?“


  „Rád by som sa dostal do tej jeho chaty, akurát súdny príkaz nám najskôr neprejde, nemáme to ničím podložené,“ priznal Filip. „Najradšej by som ho dal sledovať.“


  „A myslíš, že to ti Otčenáš schváli?“ zapochyboval Vanek.


  „Ja ho tak nepoznám, ale keď sa pýtaš, tak asi nie, čo?“ Bernát sa zamyslel. „Ja by som ešte raz… aj dvakrát prešiel všetky tie spisy. Možno mi pri prvom čítaní niečo uniklo.“


  „Niečo, čo si celé roky nevšimol Podzámsky? Ten sa v tých spisoch zahrabával, až kým ho neposlali do dôchodku. A pochybujem, že ho to potom prešlo,“ poznamenal Vanek. „Niežeby som ťa od toho chcel odhovárať, ale nestrácaj s tým priveľa času.“


  „Nemôžeme ho sledovať, nemôžeme mu prehľadať chatu, nemáme naňho dokopy nič,“ zhrnul Filip. „Niekto nejaké návrhy?“


  „Mali by sme hľadať viac súvislostí medzi ním a tými prípadmi, ktoré momentálne vyšetrujeme,“ nadhodil Líška.


  Bernát sa tváril, že si to zapisuje. „Píšem si, hľadať súvislosti.“


  Lukáš pocítil iróniu v jeho hlase a namosúrene vyfúkol vzduch nosom.


  „Nič si z toho nerob, pán vyšetrovateľ asi myslel, že dnes uzavrie prípad,“ zasmial sa Vanek. „Filip, len si ty nič nezapisuj a terén nechaj na nás.“

  Bernát sa vracal z porady ešte nespokojnejší ako po vypočúvaní Róberta Dolinského. Nestačilo mu, že získal kolegov na svoju stranu s teóriou, ktorá sa im spočiatku zdala až príliš neuveriteľná. Chcel výsledky, lebo vedel, že Otčenáš ich bude čoskoro požadovať.


  Zložil spisy na stôl a prešiel sa k oknu. Vonku panovalo sychravé počasie a prudký vietor sa pohrával s konármi stromov. Oblohu zatiahli sivé oblaky, ktoré naznačovali búrku. Bola to len vyhrážka alebo dnes naozaj zaprší?


  Filip viedol vnútorný monológ o počasí, aby aspoň nakrátko prešiel na iné myšlienky. Do reality ho prinavrátil kolega Jurčovič, ktorý prikvitol do kancelárie.


  „Ako to šlo?“ spýtal sa okamžite.


  „Nemáme nič,“ priznal Bernát. „Ten hajzel sa mi v podstate celý čas smial do očí. Ale ty si sa nepochválil, že si ho zatýkal.“


  „To bola náhoda, mal som akurát službu,“ zahovoril Jurčovič. „Stále si presvedčený, že je to on?“


  „Náš vrah? Lepšieho podozrivého sme doteraz nenašli. Som presvedčený akurát o jednom, má čo skrývať. Ale niečo mi nahovára, že som udrel na správnu strunu, keď som sa vypytoval na tú jeho chalupu na Záhorí. Tváril sa, že je mu ukradnutá, ale stavím sa, že tam niečo ukrýva. Možno dokonca trofeje z predchádzajúcich zločinov.“


  „Tak čo ti bráni v tom, aby si ju dal prehľadať?“ nechápal Jurčovič.


  „Chýba nám súdny príkaz a na jeho vydanie nemáme dobré odôvodnenie. Na papieri stále operujeme s nedokázateľnými teóriami,“ vysvetlil mu Bernát. „Chcel som ho dať sledovať, ale Vanek a Líška sa zhodli, že Otčenáš to neschváli.“


  „Mám jeden nápad,“ začal Jurčovič opatrne. „Ale je to trochu mimo zákona.“


  Filipa tým zaskočil. „Mimo zákona?“


  „Nechaj tak, nejdem ťa zaťahovať do vecí, ktoré sú ti zjavne proti srsti.“


  „Môžeš mi aspoň povedať, o čo ide? Zostane to medzi nami,“ sľúbil mu Bernát.


  „Viem zariadiť, aby mu napichli telefón,“ prezradil mu Jurčovič konečne.


  „Akože odpočúvanie? Na to tiež treba súdny príkaz.“


  „Nie, len sledovanie polohy. Nebudeš to môcť použiť oficiálne, a už vôbec by to neprešlo na súde, ale aspoň o ňom budeš mať prehľad, kde sa pohybuje a tak. Ak by sa ti zdalo niečo podozrivé, môžeš to ísť skontrolovať.“


  Filip najprv váhal, no napokon súhlasil.


  „Považuj za vybavené,“ rozlúčil sa s ním Jurčovič.


  Keď sa za ním zastavil na druhý deň, požiadal ho, aby mu požičal svoj mobilný telefón, a nainštaloval mu doň aplikáciu, v ktorej sa vždy, keď ju zapol, zjavovala poloha sledovaného.


  „Práve je na Patrónke,“ oznámil Jurčovič Bernátovi, keď mu vracal telefón.


  „Ďakujem,“ potešil sa Filip, keď videl blikajúcu zelenú bodku na mape bratislavských ulíc.


  „Nemáš za čo. Hlavne o tom nikomu nehovor.“


  


  


  14. novembra 2018


  


  Róbert Dolinský sa celý život cítil nepolapiteľný. Bodaj by aj nie, keď bez problémov roky unikal polícii a hoci sa mu jedného dňa na krk zavesil vyšetrovateľ, ktorý bol presvedčený o jeho vine, nikdy mu ju nedokázal. Znásilnil dvanásť žien, a aj keď sa napokon nevyhol podozreniu, stačilo mu na čas sa stiahnuť do úzadia. Možno si nedal pozor len z nafúkanosti a presvedčenia, že je naňho zákon prikrátky, možno bola trinástka jeho nešťastným číslom.


  Väzenie ho donútilo k pokore, no keď z neho po šiestich rokoch vyšiel, uvedomil si, že mal vlastne šťastie. Keby mu dokázali všetko, čo kedy spáchal, skončil by tam na doživotie. Takto dostal len ponaučenie do budúcna – nech sa rozhodne pustiť do čohokoľvek, musí si dávať sakramentský pozor!


  No potom, skôr než stihol opäť poriadne rozprestrieť krídla a rozkukať sa v novom svete, sa mu na krk zavesil ďalší vyšetrovateľ. Hoci sa dokázal vo vypočúvacej miestnosti tváriť sebavedomo, nebolo mu všetko jedno. No zasa sa mu to podarilo uhrať, a keď odchádzal z polície, povedal si, že len bude musieť držať hlavu sklopenú o čosi dlhšie. Ale on to vydrží. Zostali mu predsa aspoň spomienky na staré dobré časy, na tých sa môže ukájať, keď bude najhoršie. Boli jediným spojením s temnou minulosťou, nedokázal sa ich vzdať. Táto chyba sa mu však napokon stala osudnou.


  Pochopil, že je zle, keď mu jedného večera prišla do správy fotka z neznámeho čísla a na nej vystavené všetky jeho trofeje. Nevedel, čo to má znamenať. Niekto sa s ním zahrával, policajt to však nebol. Ten by si všetko možno nafotil, ale ukázal by mu to až po tom, ako by ho zatkol.


  Po fotke mu prišla ešte krátka správa: Ak neprídeš do hodiny, môžeš sa rozlúčiť so slobodou.


  Ďalšie inštrukcie nedostal, no presne vedel, kam má ísť.

  Nasledujúce týždne trávil Bernát ustavičným kontrolovaním aplikácie, ktorú mu do telefónu nainštaloval Jurčovič. Najprv mu robilo radosť, že postupne odhaľuje Dolinského rutinu. Už vedel, v akých časoch a v ktoré dni sa podozrivý vyskytuje v centre na Hodžovom, v nákupnom stredisku pri nábreží Dunaja, prípadne na Patrónke alebo v Dúbravke, kde si prenajímal garsónku. Rutina mu však časom nestačila. Očakával, že Dolinský niekedy zamieri do lesa, najmä keď sa vyhlasoval za takého milovníka prírody. Hoci ho nemohol zastaviť v konaní, aspoň by vedel dokázať, že sa vyskytoval v blízkosti miesta činu, keby im v prípade pribudla nejaká ďalšia obeť. Našťastie po celý ten čas nepribudla.


  Bernát začínal Dolinského podozrievať, že sa dozvedel o sledovanom telefóne, a tak si dáva pozor, až kým konečne nevybočil zo svojej rutiny. Bol piatok večer, keď uvidel zelenú bodku rýchlo blikať na výpadovke z Bratislavy. Pochopil, že musí okamžite konať.


  Najprv volal Jurčovičovi, ten mu nedvíhal. Potom dlho váhal. Boli to len minúty, no vedel, že v tej chvíli je každá stratou času. Bol presvedčený, že sa Dolinský chce zbaviť dôkazov o svojich činoch, a ak ho nezastaví včas, bude neskoro. Mal len dve možnosti: pôjde za ním sám alebo požiada kolegu, ktorého nepozná dosť dobre. Hoci vedel, že tým vstupuje do rizika a bude musieť kadečo vysvetľovať, napokon zavolal poručíkovi Líškovi.


  Lukáš napriek tomu, že mal v ten večer program, súhlasil a do pätnástich minút pristupoval do auta k Bernátovi, ktorý ho prišiel vyzdvihnúť.


  „Kam ideme?“ chcel vedieť, keď vyrazili.


  „Všetko ti vysvetlím,“ zahmlieval vyšetrovateľ naďalej.


  „To si mi tvrdil aj v telefóne,“ pripomenul mu Líška. „Buď mi to povieš teraz, alebo ma vylož na najbližšej zastávke autobusu.“


  Bernát si nahlas vzdychol. Zbehlo sa to tak rýchlo, že si nestihol pripraviť prijateľnú verziu toho, na čom sa mal mladý poručík zúčastniť. „Ideme na Dolinského chatu.“


  „Ty si sa zbláznil?“ rozčúlil sa Lukáš.


  „Najprv si ma vypočuj.“


  Lukáš však nechcel počúvať. „Chceš ísť na obhliadku? Máš súdny príkaz? Zavolal si mi päť minút pred cestou v piatok večer, jasné, že nemáš súdny príkaz. Chceš sa tam vlámať? Prečo ma do toho ťaháš? Chceš, aby ma vyhodili?“


  „Kurva, buď ticho a počúvaj!“ zhúkol Bernát odrazu.


  Líška takmer podskočil na sedadle.


  „Nejdeme na obhliadku, ideme za ním.“


  „Ako vieš, že je tam?“


  „Sledoval som ho, odkedy vypovedal na polícii,“ priznal Bernát.


  „Ty si sa zbláznil?“ zľakol sa Líška. „Veď na to nemáme povolenie.“


  „Ja viem...“ uznal Bernát.


  „Ale prečo by sa zrazu vybral v piatok večer na chatu?“ zmenil tému vzápätí.


  „Možno len ide na víkend do lesa,“ tipoval Líška. „Však na výpovedi dokola opakoval, ako miluje les.“


  „Som presvedčený o tom, že sa tam ide zbaviť dôkazov,“ tvrdil Bernát.


  „Akých dôkazov?“


  „Obetiam vždy vzal nohavičky. Zrejme si ich odkladal ako trofeje.“


  „A čo ak ho aj prichytíme pri tom, ako sa snaží toho zbaviť? Čo spravíme potom? Zatkneme ho a budeme tvrdiť, že sme šli náhodou okolo?“ obával sa následkov neskorej piatkovej jazdy Líška.


  Bernát krčil plecami. „Neviem, či ho vôbec pri niečom prichytíme. Ak áno, potom vymyslíme, čo spravíme.“


  Líška sa na zvyšok jazdy odmlčal. Vedel, že to, na čom sa práve zúčastňuje, je šialené, porušovali tým minimálne niekoľko pravidiel. Zároveň si však uvedomoval, že na vyšetrovateľa momentálne nemôže ísť zdravým rozumom, jeho názor nezmenia akékoľvek argumenty.


  Keď zastali na konci lesnej cesty, Bernát vypol motor a oznámil kolegovi: „Pôjdeme kúsok cez les, keby sme šli z druhej strany, videl by nás prichádzať na aute a to nechcem.“


  „Filip,“ zastavil ho Líška, než vystúpili. „Sľúb mi, že ak z toho bude nejaký prúser, vezmeš to na seba.“


  „Nie som kokot,“ vyhlásil Bernát namiesto odpovede a vykročil po lesnej ceste medzi stromy.


  Lukáš pochopil kolegove slová ako prísľub. Napriek tomu by ho však najradšej počkal v aute, najmä keď skontroloval služobnú zbraň, ktorú narýchlo schmatol, než vybehol z bytu. Zabudol ju nabiť. Hádam nedôjde k tomu, že ju bude musieť použiť.


  Bernáta dobehol medzi stromami. „Je šero. Nebolo by lepšie, keby sme si posvietili na cestu baterkou?“


  Filip mu ukázal, že jednu nesie. „Nie, pokiaľ chceme zostať nenápadní. Toto mám so sebou len pre každý ­prípad.“


  „Aký je plán?“


  Vyšetrovateľ mladého poručíka viac nevnímal. Hľadel na displej mobilu, no signál GPS bol slabý a zelená bodka z mapy zmizla. Zostávalo mu len dúfať, že Dolinský je stále tam, kde ho lokalizoval naposledy – vo svojej chate.


  Chalupa pôsobila na prvý pohľad opustene, akoby sa o ňu roky nikto nestaral. Bola postavená z dreva a materiál zjavne na viacerých miestach nahlodala príroda i parazity.


  Bernát skontroloval dvere, boli zamknuté. Pokúsil sa nazrieť do okien, no cez zatiahnuté záclony nevidel do­vnútra.


  „Prečo nezaklopeš?“ nechápal Líška.


  „Tichšie,“ prikázal mu Bernát a vzápätí pološeptom vysvetlil: „Moment prekvapenia.“


  Lukáš sa zatváril znechutene. Moment prekvapenia nastane, až keď budú musieť vysvetľovať, čo tam robili v piatok večer.


  Vyšetrovateľ ignoroval jeho pohľady a šiel skontrolovať chatu zozadu. Lukáš ho celý nesvoj nasledoval, v rukách stískal nenabitú služobnú zbraň.


  Objavili otvorené okno. Bernát nakukol do tmy, no bez toho, aby priestor ožiaril baterkou, zvonka nič nevidel.


  „Dúfam, že nepôjdeš dovnútra!“ nádejal sa Líška.


  „Asi tam nie je, nepočuli sme zatiaľ žiadny šramot a neboli sme až takí nenápadní,“ konštatoval Filip.


  „Aj tak je to nezákonné vniknutie,“ upozornil ho Lukáš. „Keď nás prichytí...“ Bernát ho však nepočúval, a tak aspoň nahlas vykríkol: „Pán Dolinský, ste doma?“


  Filip naňho zazrel. „Radšej sa choď rozhliadnuť po lese, možno sa šiel zbaviť tých dôkazov.“


  „Požičiaš mi baterku?“


  Bernát mu ju vtisol do rúk a potom opatrne vošiel cez okno do chalupy. Vnútri bola nižšia viditeľnosť ako vonku. Hoci na oblohe svietil takmer úplný mesiac, cez otvorené okno sotva presvital dnu. Filip kráčal opatrne, zadržiaval dych a načúval každému zvuku, no jediné, čo zachytil, boli vlastné kroky. Do nosa mu udrela známa vôňa, ktorá mu spočiatku zmiatla mozog – štipľavý nitro­glycerín.


  Rozhodol sa zažať a konečne mu to dalo zmysel. Na podlahe ležal Dolinský, vedľa neho brokovnica a všade okolo neporiadok, ktorý tvorili kúsky lebky a mozgového tkaniva. Strelil sa do hlavy.


  Ležal oproti veľkému izbovému zrkadlu. Bolo rozbité a črepy z neho, čo ešte držali ako-tak pokope, pokrývali krvavé fŕkance, na ktoré sa kde-tu lepili aj kúsky kože a chuchvalce vlasov. Na ráme zrkadla aj na podlahe okolo boli vystavené kusy ženskej spodnej bielizne.


  Bernát cítil, ako sa mu zatočila hlava a zatmelo sa mu pred očami. Odrazu sa mu pri pohľade do rozbitého zrkadla vynorili spomienky na noc, keď mu tragicky zahynula manželka. Nevedel prečo, no kráčal v ústrety zrkadlu a načahoval ruku, ktorou roztrel krvavé šmuhy. Spamätal sa, až keď si rozrezal dlaň na ostrých črepoch.


  


  


  30. januára 2010


  


  Hoci otca celý život nenávidel, predsa sa na ňom odrazila jeho krutá výchova. Aj v dospelosti v sebe prechovával komplex menejcennosti a žil v presvedčení, že z neho ni­kdy nebude poriadny chlap. Prirodzene, bez toho, aby si to uvedomoval, vyhľadával dominantné partnerky. Nejaký psychológ by mu určite vysvetlil, ako to súvisí so stratou matky, o ktorú prišiel v mladom veku.


  Dominantné partnerky väčšinou určovali pravidlá, držali ho pod papučou, nemali naňho vysoké nároky. Potom spoznal Sofiu. Tá bola iná. Rovnako tvrdohlavá, vždy presvedčená o svojej pravde, ale s inou predstavou o partnerovi. Chcela po ňom, aby sa jej naučil vzdorovať. Chcela ho zmeniť a zároveň tým chcela dosiahnuť, že on zmení ju. Keď pochopila, že to nepôjde, rozhodla sa s ním rozísť. Napriek tomu to nevzdával. Bol zamilovaný a snažil sa ju presvedčiť, že jej dokáže dať to, čo od neho potrebuje. Posledný pokus o záchranu vzťahu urobil, keď ju vzal na víkend na chatu.


  Naivne si myslel, že to bude to miesto, kde znova vzplanie oheň vzájomnej lásky, dokonca si nachystal prsteň, pripravený požiadať ju na konci romantického víkendu o ruku. No metaforický oheň definitívne zhasol, keď sa mu nedarilo založiť v kozube ten skutočný. Musela sa toho ujať Sofia.


  Do postele si líhali vedľa seba, a predsa mal pocit, že sú si na míle vzdialení. Keď zaspával, netušil, že to môže byť ešte horšie.


  Zobudil sa na buchot, a keď zažal svetlo vedľa postele, neveril vlastným očiam. Do drevenice sa vlámal muž s maskou na tvári, držal Sofiu pod krkom a k spánku jej priložil zbraň. „Ak sa pohneš, odbachnem ju, rozumel si?“


  Vzápätí po ňom hodil putá a kázal mu, aby Sofiu pripútal k posteli. Poslúchol ho aj napriek tomu, že ho Sofia prosila, aby to nerobil. Potom mu prikázal, aby vstal z postele, pomaly a opatrne, s rukami nad hlavou. Zasa ho počúvol. Teraz už zbraňou mieril naňho, keďže Sofia sa viac nemohla brániť.


  Keď sa ocitli vo vedľajšej miestnosti, kázal mu, aby si ľahol na zem a schúlil sa do klbka. Nohy aj ruky mu zviazal k sebe tak, že sa nedokázal ani vystrieť. Napokon mu ešte prelepil ústa hrubou striebornou páskou.


  „To aby si nás nerušil,“ zasmial sa vlamač, než sa vrátil do spálne.


  Sofia pásku na ústa nedostala. Vedel to podľa toho, ako ju počul celý čas kričať. Z kriku pochopil, že sa jej vlamač zmocnil a znásilnil ju. Trhalo mu uši aj srdce. Nemohol s tým robiť nič, len sa bezbranne mykal na zemi. Snažil sa pohnúť smerom k spálni, aj keď by z tejto polohy nedokázal otvoriť ani len dvere. Ďaleko sa nedostal, Sofiin krik konečne utíchol.


  Krátko nato muž vyšiel zo spálne. Nič mu nepovedal, len prešiel okolo a nechal ho zvíjať sa ďalej zviazaného na zemi. Myslel si, že tam takto zostanú, až kým ich niekto nenájde. Sofiu však pred odchodom odpútal od postele, akurát ju predtým udieral do hlavy a dobil tak, že na čas stratila vedomie.


  Keď prišla nazad k zmyslom, pomaly sa pozbierala z postele a našla svojho priateľa na zemi. Rozviazala ho a odtrhla mu pásku z úst, no to bolo posledné, čo preňho kedy urobila.


  Veľa toho nenahovorili. Ona sa rozplakala, on ju chcel utešiť. Padli prvé nadávky, po nich prišlo ticho. Vtedy od nej počul tú nepríjemnú vetu, ktorú mal vrytú hlboko pod kožou: „Čo si to za chlapa?“


  Stuhla mu krv v žilách, chcelo sa mu vracať. Znenávidel ju. Odprosoval ju už len zo zotrvačnosti. Keď sa opila, čoraz viac mu pripomínala otca. Mohol ju nechať odísť. Mal ju nechať odísť. No nenechal. Spamätal sa, až keď sa prebral v havarovanom aute.


  


  


  14. novembra 2018


  


  Filip Bernát sa ocitol v pozícii vypočúvaného už druhýkrát za rok a tretíkrát v živote. Sedel osamote vo vypočúvacej miestnosti, kde ho nechali čakať na vyšetrovateľa. Ako si hľadel na dlane a vpíjal pohľad do krvi, čo presakovala cez chabo obviazanú ranu po črepe zrkadla, rozpamätával sa na svoju prvú výpoveď. Bola neskorá noc, keď mu zavolali z polície. Nevolali ho do služby, mali za úlohu informovať ho ako bežného občana. Už keď sa prebral na zvonenie mobilu a zistil, že v posteli vedľa neho neleží jeho manželka, vedel, že je zle. Vzápätí dostal tú tragickú správu: Zahynula pri autonehode.


  Okamžite sa obliekol a bežal na miesto činu. Najbližší kolegovia sa mu snažili, čo im sily stačili, zabrániť v tom, aby sa priblížil k manželkinmu autu, no on sa cez všetkých predral a s krikom raneného zvieraťa sa k nemu napokon dostal. Vtedy ju uvidel – mala zakrvavenú tvár a uprostred čela hlbokú ranu. Jej silueta, pretínaná žiarou blikajúcich policajných svetiel, sa odrážala v rozbitom spätnom zrkadle. Už jej nemohol pomôcť. No aj napriek tomu sa na ňu v žiali vrhol a dorezal sa na rozbitom skle. Museli ho od nej odtrhnúť a za neutíchajúceho kriku ho ťahali preč.


  Podľa prvých záverov z obhliadky miesta činu šlo o nešťastnú náhodu, Bernátova žena prosto neprispôso­bila jazdu klzkej vozovke a nevytočila preto zákrutu. Policajný expert však po dôkladnej obhliadke auta a testovaní vyhlásil, že nehoda musela byť úmyselná, a tak išlo o samovraždu. Tomu, že si siahla na život, nasvedčovali aj ďalšie okolnosti. Keď sa s tým Bernát nevedel zmieriť, začalo sa na oddelení pošuškávať, že ho hryzie svedomie. Ako ho vôbec najbližší kolegovia mohli upodozrievať z vraždy manželky?!


  Teraz Filip ľutoval, že sa vrátil do radov polície. Zatiaľ sa síce neobával ďalšieho obvinenia, no vedel, že nekonal podľa zákona, a bude preto čeliť následkom.


  Do vypočúvacej miestnosti vošiel Jurčovič. Zjavne bol unavený, no inak sa mu z tváre nedalo vyčítať, aký má postoj k celej situácii. Bernát dúfal, že hoci boli rivali, nedávny rozhovor dokázal napraviť staré krivdy.


  „Ty teda vieš, ako odštartovať víkend,“ povedal Filipovi, keď ho uvidel.


  Bernát si vydýchol. „Už som sa zľakol, že mi budeš zasa vykať.“


  „Ešte sme nezačali s výpoveďou. S právami si už bol oboznámený?“


  „Nie si vtipný.“


  „Takže môžeme začať?“ dedukoval Jurčovič.


  Bernát len prikývol. „Najprv mi povedz, kde je Líška.“


  „Lukáš už vypovedal. Teraz si potrebujem porovnať vaše verzie.“


  „Ja som ho do toho zatiahol,“ priznal Filip okamžite. „O ničom nevedel, keď som mu volal, a do poslednej chvíle netušil, o čo vlastne ide.“


  Jurčovič sa tváril spokojne. „Výborne, som rád, že sa zhodnete. Hádam aj zvyšok bude prebiehať tak hladko.“


  Bernát pocítil kyslo v ústach. Prišlo mu nevoľno. Hnusilo sa mu, že ho Líška tak ľahko zradil, hoci bol od začiatku uzrozumený s tým, že vinu za každých okolností vezme na seba. Bol zasa sám proti všetkým?


  „Tak mi pekne poporiadku povedz, čo sa dnes stalo,“ vyzval ho Jurčovič.


  Keď si Filip ako-tak utriedil myšlienky, rozhovoril sa. Rozhodol sa priznať všetko. Možno nekonal správne, no nikomu neublížil. Povedal kolegovi o sledovacej aplikácii, akoby to nebol on, kto mu pomohol napichnúť Dolinského telefón. Povedal mu o podozrení, že sa šiel zbaviť dôkazov o svojich predchádzajúcich činoch, a upozornil aj na to, že bolo napokon opodstatnené: „Našli sa pri ňom dámske nohavičky. Ak ich pošleme na testy DNA, stavím sa, že sa ukáže, že patrili obetiam tých znásilnení.“


  „Akurát ty hovoríš, že sa ich šiel zbaviť, a on ich vystavil, aby... aby čo? Aby sa naposledy pokochal, než sa odbachne?“ spochybnil ho Jurčovič.


  „Neviem, čo sa tam stalo. Netuším, prečo sa zabil,“ tvrdil Bernát.


  „Kontaktoval si ho, odkedy bol vypovedať na polícii?“


  „Ani raz.“


  „Spýtam sa inak,“ opravil sa Jurčovič. „Nájdu sa nejakí svedkovia, čo vás videli spolu?“


  „Hovorím, že som za ním nebol. Čo si myslíš?“ nechápal Bernát.


  „Neviem, čo si myslím, ale nejaký prešpekulovaný vyšetrovateľ by mohol prísť s teóriou, že si ho obťažoval, použil si nátlak a možno aj nejaké donucovacie prostriedky, aby si z neho vytiahol priznanie, a to ho dohnalo k samovražde.“


  „Neexistuje žiadny dôkaz, že som ho akokoľvek kontaktoval, sledoval som ho jedine cez to GPS.“


  Jurčovič sa zhlboka nadýchol. „Doriti, Filip, čo si si myslel? Ja som ti vravel, že sa to nedá ani použiť. A ty ho ešte začneš naháňať ako nejaký tajný agent. Nikdy som ti nemal pomôcť s tým sledovaním.“


  Bernát sa zľakol. „Nevypol si nahrávanie!“ upozornil ho.


  Vyšetrovateľ mu ukázal diktafón. „Ešte som ho ani nezapol. Ty si si to nevšimol? To by si sa mi fakt len tak spakruky ku všetkému priznal?“


  Filip nechápal, čo sa deje.


  „Teraz ti poviem, ako sa to stalo naozaj,“ začal Jurčovič po krátkej odmlke. „Dostal si anonymný tip, ktorý ti nahlásil, že sa Dolinský chce zbaviť dôkazov. Musel si konať rýchlo, preto si to nestihol oznámiť na riaditeľstve a zavolal si na záťah len svojho najbližšieho kolegu poručíka Líšku. Keď ste prišli na miesto činu, našli ste ho mŕtveho. Bodka. Teda... ešte si mal nejakú epizódu a kontaminoval si miesto činu, hádam s tebou bude mať psychiater zľutovanie. Hej, pôjdeš najskôr na prehodnotenie spôsobilosti, čo je ako klepnutie po prstoch, keď si to tak celé  vezmem.“


  „No dobre, ale zhabali ste mi telefón. Keď sa doň technici pozrú, nájdu tam tú aplikáciu a...“


  „Tá aplikácia je odtiaľ dávno vymazaná. Nikdy nebola nainštalovaná, rozumieš?“


  „A čo Dolinského mobil? Z toho to nedokáže nejaký expert vytiahnuť?“


  „Dolinského mobil sme zatiaľ nenašli. Nebol na mieste činu.“


  „Ako... veď... čo GPS?“


  „Aké GPS? Myslel som, že si ešte pred chvíľou vravel, že ti prišiel anonymný tip,“ pripomenul mu Jurčovič.


  Bernát pochopil. Kolega mu zachraňoval kožu a riskoval kvôli nemu. Takže predsa nebol sám proti všetkým. „A Líška?“


  „Lukáš už so všetkým súhlasil. Keď sa dohodneme my, podá oficiálnu výpoveď. Dohodneme sa?“


  Filip len mlčky prikývol. Nechápal, načo to divadlo, ktorým Jurčovič začal, no nebol v pozícii, aby mu kládol zbytočné otázky. Keď vyšetrovateľ konečne začal s oficiálnou výpoveďou, povedal mu všetko presne tak, ako sa dohodli.


  


  


  19. novembra 2018


  


  Smrť Róberta Dolinského otriasla celým oddelením bratislavskej krajskej kriminálky aj samotným vyšetrovaním. Všeličo sa pošuškávalo po chodbách, no oficiálna verzia zbavila kapitána Bernáta akejkoľvek zodpovednosti. Jeho tajomstvo poznali len dvaja ďalší muži – Líška a Jurčovič.


  Dôkazy z miesta činu a výsledok pitvy hovorili jasne: šlo o samovraždu. Dolinský síce po sebe nezanechal žiaden odkaz, no s kým by sa vôbec lúčil? Celý život bol samotár, ani z rodiny mu nikto nezostal. Ak aj mal niekedy nejakých kamarátov, od zatknutia a následnej väzby sa k nemu nikto nehlásil. Dokonca zbraň, ktorou ukončil svoj život, bola registrovaná naňho. Spodnú bielizeň obklopujúcu jeho telo policajti považovali za priznanie k predchádzajúcim činom. Testy DNA, na ktoré dámske nohavičky putovali, postupne dokázali, že Dolinský je vinný z viacerých neobjasnených znásilnení.


  Ďalšími sa členovia vyšetrovateľského tímu viac nezaoberali. V databáze nemali DNA všetkých obetí na porovnanie a usúdili, že niektoré Dolinského zločiny neboli ani zaznamenané. Viac ich trápilo, či môžu na jeho konto pripísať aj aktuálne vraždy. Samozrejme, bez uchopiteľných dôkazov, ktoré ani po jeho smrti nevyplávali na povrch, tak spraviť nemohli.


  Prvé miesto, ktoré prehľadali, bola Dolinského rekreačná chata. Tam sa však nič osobné okrem už zozbie­raných dôkazov nenachádzalo. Následne poručík Líška po­žiadal o súdny príkaz na obhliadku garsónky, ktorú si Dolinský prenajímal. Keď mal v rukách potrebné povolenie, zašiel za Wolfom a požiadal ho o pomoc.


  „Načo ma tam potrebuješ?“ nechápal Marek. „Už si hádam viedol obhliadku.“


  „Od tej nelegálnej, na ktorú si ma vyslal po mojom nástupe na oddelenie?“ pripomenul mu dávnu spoluprácu Lukáš. „Medzitým som ich absolvoval zopár. Ale toto je dôležité, zíde sa nám každý všímavý človek. Urob to pre mňa.“


  Wolf si nahlas vzdychol. Chcel sa vyhnúť tomu, že mu mladý poručík bude znova pripomínať nedávnu službu. Odvtedy už aj stihol oľutovať, že sa naňho obrátil. „Dobre, pôjdem s tebou. Kedy vyrážame?“


  Líška sa potešil. „O pol desiatej.“


  „Už? Potom mi zastavíš pri nejakej kaviarni, zodpovedáš za moju druhú dávku kofeínu.“


  „Dohodnuté. Vieš, kde parkujem.“


  „Myslíš, kde parkuje služobné auto, ktoré používaš?“ opravil ho Wolf.


  Stretli sa pred budovou policajného riaditeľstva, kde ich dobehol meškajúci kriminalista Adam Vanek. „Ako traja mušketieri,“ konštatoval pobavene, keď nasadali do policajného auta.


  Vtedy ich dobehol technik, ktorý im oznámil, že sa už nezmestil k druhému výjazdu. „Vezmete ma?“


  Líška sa rozosmial. „A už máme aj d‘Artagnana.“


  Kolega síce nerozumel, na čom sa tak bavia, no pochopil, že môže nastúpiť do auta.


  Wolf sa zamračil. Keď bol malý, miloval troch mušketierov a často si predstavoval, že by bol jedným z nich. Nie však v takomto zložení.


  Majiteľ nebol nadšený, keď sa mu ozvali policajti, no musel sa podvoliť justičnému procesu. Čakal ich pod panelákom aj s kľúčmi od bytu. „Musím byť pri tom?“ spýtal sa.


  Líška zmätene pozrel na kolegov.


  „V podstate nie,“ skonštatoval Wolf. „Ozveme sa vám, keď budeme hotoví.“


  Čoskoro dorazilo aj druhé policajné auto so zvyškom tímu a spolu sa vybrali na obhliadku do garsónky. Keď sa ôsmi policajti ocitli v stiesnenom priestore Dolinského podnájmu, pochopili, že ich je priveľa.


  „Ako sa rozdelíme?“ spýtal sa Líška na úvod.


  „Rozdelíme?“ nechápal Wolf. „Ako sa chceš deliť? Máme tu jednu miestnosť a miniatúrnu kúpeľňu so záchodom.“


  „Kto organizoval tento výjazd?“ spýtal sa jeden z technikov.


  Ostatní sa takmer okamžite pozreli na Líšku.


  Poručík akoby na obranu dvihol ruky pred seba. „Nasledoval som len štandardné postupy.“


  „Akurát štandardne sa počíta s väčším priestorom. Tu je rozkladací gauč, kuchynská linka, jedna skriňa a televízor,“ konštatoval Vanek.


  Napokon sa dohodli, že celkom postačí, keď na mieste zostane posádka jedného auta. Na Wolfovo sklamanie do nej patril aj on.


  Technik, ktorý sa s nimi zviezol, sa ešte raz rozhliadol okolo seba. „Toto nám nezaberie veľa času. Začnem povrchmi, keby sa tu náhodou našli nejaké zaujímavé odtlačky. Ak chcete, môžete počkať aj vonku. Majiteľ vám to uľahčil, asi podnájomníka už vysťahoval do tých škatúľ, čo sú pri gauči.“


  „Ak sa celý Dolinského život zmestil do troch škatúľ, je to dosť smutné,“ zhodnotil Vanek.


  „Hádam majiteľ nič nevyhodil,“ ozval sa mrzutý Wolf.


  „Toto som náhodou nepokazil,“ pochválil sa Lukáš. „Volal som mu ešte skôr, ako som podal žiadosť o súdny príkaz. Vlastne som sa nádejal, že povie, aby sme prišli aj bez neho. Ušetril by mi čas aj robotu.“


  „No nič, ja by som šiel na vzduch, pridá sa niekto?“ spýtal sa Vanek.


  Líška sa prihlásil, no keď si všimol, že ich Wolf nenasleduje, otočil sa vo vchodových dverách. „Choď bezo mňa, ja tu na to mám aj tak dohliadať.“


  Všimol si, že sa Marek zavrel v kúpeľni, a tak tam za ním bez klopania vošiel.


  Wolf sa práve skláňal nad umývadlom a podskočil, keď ho začul. „Šibe ti? Čo robíš? Veď som sa mohol ísť aj vysrať!“


  Lukáš prekvapene dvihol obočie. „Na obhliadke?“


  „Keď musíš, tak musíš.“


  „A musíš?“


  „Sedím na záchode?“ odpovedal zjavne rozladený Wolf protiotázkou.


  „Je všetko v poriadku?“ chcel vedieť Líška.


  „Okrem toho, že nechápem, čo tu robím?“


  „Povedal som ti, že by som ocenil tvoje skúsené oko,“ pripomenul mu poručík.


  „Lukáš,“ rozčúlil sa Marek. „Koľko si už na oddelení? Nemôže ťa stále niekto vodiť za ručičku. Toto je tvoj prípad, nie môj.“


  „Prepáč,“ ospravedlnil sa Lukáš. „Ja len... chvíľami mám pocit, že je to nad moje sily. Že mi to vyšetrovanie prerástlo cez hlavu.“


  „Myslíš, že ja som sa tak nikdy necítil?“


  „Keď si bol na začiatku kariéry?“


  „Nie len vtedy...“ Wolf si uvedomil, že vdychuje vzduch, ktorý Líška vydýchol. „Môžeme sa o tom rozprávať niekde inde? Ja som nad záchodom, ty skoro jednou nohou v sprchovom kúte a ani jeden z nás nemá osobný priestor.“


  Lukáš súhlasil, a tak vyšli zasa na chodbu.


  „Pozri... budeš sa tak cítiť vždy, keď obrátiš každý kameň trikrát a stále nebudeš mať nič, čoho by si sa mohol chytiť.“


  „Obrátiš kameň?“ nechápal Líška.


  „To je... metafora alebo čo. Proste niekedy, aj keď ideš metodicky krok za krokom po každej možnej stope, skončíš zakaždým v slepej uličke. A práve vtedy nesmieš podľahnúť pocitu, že je to nad tvoje sily. Vyšetrovanie je ako šachová partia, vrah má bielych, ty čiernych. Vždy je o krok pred tebou, vždy ťahá prvý. A umenie dobrého šachistu spočíva vo vytváraní tlaku na súpera. Lebo ľudia pod tlakom robia chyby. Nevyhráva ten, čo ťahal prvý, ale ten, kto sa nedá zlomiť. Rozumieš, čo ti chcem povedať?“


  „Asi áno,“ reagoval Lukáš neisto. „Možno by som sa cítil menej pod tlakom, keby mi nerobil Bernát problémy. Keby som ti mohol povedať, do čoho ma zatiahol...“


  „Keď nemôžeš, tak mi to nehovor,“ zastavil ho Wolf. „Pozri, pomôžem ti, ako budem vedieť. Dones mi tie spisy, preštudujem si to podrobne, potom sa porozprávame, dohodnuté?“


  „Ďakujem.“


  Vtedy sa do bytu vrátil Vanek a čoskoro nato im technik oznámil, že skončil so svojou časťou. „Ak by vám to nevadilo, počkám v aute.“


  „Možno to potrvá,“ zastavil ho Líška, keď si balil nástroje.


  „Nevadí, mám pripojenie na internet a nabitý mobil,“ vyhlásil technik, než sa vytratil.


  „Kde začneme?“ zopakoval Lukáš otázku, ktorú vyslovil už vtedy, keď prvýkrát vstúpili do garsónky.


  „Sú tam tri škatule, my sme traja, rozdelíme si ich?“ navrhol Vanek a Líška súhlasil.


  Každý dostal svoju škatuľu, no Wolf ako správny individualista najskôr prezrel kuchynské skrinky.


  Vanek sa za ním nebadane obzeral. „Čo vlastne hľadáme?“


  „Akékoľvek spojenie aspoň s jedným z prípadov, ktoré vyšetrujeme,“ odvetil Lukáš.


  „Keďže si od začiatku nechával trofeje, tipoval by som to na nejaké osobné predmety, ktoré patrili obetiam,“ pridal sa Marek.


  „Myslím, že mal celkom slušný fetiš na spodnú bielizeň. Takže nás asi zaujíma čokoľvek tohto druhu,“ predpokladal Vanek.


  „A čo toto?“ vybral Líška zo svojej škatule výstrižky z novín spojené veľkou kancelárskou klipsou. Rýchlo ich prelistoval. Z nadpisov a fotiek mohol ľahko dedukovať: „Všetko sú to články týkajúce sa vrážd. Zakrúžkoval si zmienky o menách Andrea a Kamila.“


  „To sú ktoré obete?“ spýtal sa Wolf.


  „Nie tie aktuálne,“ povedal Vanek sklamane. „Sú to mená, čo sa našli vyšité na obetiach. A mená, ktoré nás, teda Bernáta, doviedli k Dolinskému.“


  „Myslíte, že to o niečom svedčí?“ nádejal sa Lukáš.


  Marek váhal. „Sérioví vrahovia sú často posadnutí medializáciou svojho prípadu. Niektorým vyslovene ide o slávu. Aj keď toto môže znamenať len toľko, že pochopil, že naňho vrah odkazuje.“


  „Tak či onak, ako dôkaz to nie je použiteľné,“ konštatoval Vanek napokon.


  Lukáš to napriek tomu nevzdal. „Počkať. Pamätáš, ako sa na začiatku Otčenáš nahneval, lebo do novín unikli utajené informácie z miesta činu?“


  Vanek prikývol. „A myslel si, že si niekto od nás takto privyrába.“


  „Čo ak tie tipy do novín poslal on?“ teoretizoval Líška.


  „Podarilo sa Denise niečo zistiť?“ spýtal sa Vanek.


  Lukáš pokrútil hlavou. „Neriešil som to s ňou. Pôjdem za ňou hneď odtiaľto.“


  „Hlavne nenápadne. Nech sa Otčenáš nedozvie, že sme to po celý ten čas ignorovali,“ varoval ho Vanek. „A tie výstrižky v každom prípade zaevidujeme do dôkazov. No nič, ja som skončil. V mojej škatuli nebolo nič zaujímavé.“


  „Ja som prezrel všetky skrinky a šuplíky, tiež nič,“ oznámil im Wolf.


  „Vezmem aj tvoju škatuľu?“ ponúkol sa Vanek.


  Marekovi to nemusel vravieť dvakrát, ten si rovno spokojne sadol na gauč a stiahol z rúk jednorazové rukavice.


  Medzitým vybalil všetko zo svojej škatule aj Líška. Trvalo mu to o čosi dlhšie, lebo sa pristavil pri viacerých predmetoch a pýtal sa kolegov, či môžu byť nápomocné. Zakaždým dostal zápornú odpoveď.


  „Škoda, že nemal osobný počítač. Tam dnes ľudia väčšinou schovávajú najväčšie tajomstvá,“ konštatoval Wolf po chvíli ticha.


  „Zato mal aspoň mobilný telefón. Nechápem, kam sa ten podel. Akoby sa po ňom zem zľahla,“ divil sa Vanek vzápätí.


  Líška cítil, ako mu stúpa tlak. „No nič, ja idem na vzduch, už sa tu nedá dýchať.“


  „Nevravel si, že tu máš na nás dohliadať?“ obrátil sa za ním Vanek, no to už bol Lukáš preč. „Čo je s ním?“


  Wolf mávol rukou. „Len sa bojí, že skončí s nevyriešeným prípadom.“


  „To my všetci,“ priznal Vanek.


  V garsónke sa rozliehalo ticho, až kým Vanek neprezrel tretiu škatuľu s osobnými vecami Róberta Dolin­ského.


  „Nič?“ opýtal sa Wolf.


  „Možno som niečo našiel, Líška sa nepoteší...“ zaváhal Vanek.


  Marek si vzal ďalší výstrižok z novín. Tentoraz nešlo o článok týkajúci sa policajného vyšetrovania, ale o smútočné oznámenie z regionálnych novín. „Róbert Dolinský zomrel v auguste tohto roku?“


  „Podľa dátumu narodenia tipujem, že to bol jeho otec.“


  „A ako to súvisí s prípadom?“


  „Je tam uvedený dátum pohrebu. Ak sa na ňom zúčastnil, je prakticky nemožné, že je náš páchateľ. V ten deň sa totiž odohral útok na Janu Pribilincovú,“ vysvetlil Wolfovi Vanek. „Povieš mu to ty alebo ja?“


  „Čo keby sme najprv overili, či na tom pohrebe bol?“ navrhol Marek.


  


  


  30. januára 2010


  


  Z havárie si spočiatku veľa nepamätal. Do cesty im skočila srnka. Keď Sofia nedokázala pohotovo zareagovať, prudko strhol volant a v plnej rýchlosti vrazili do stromu. Už na mieste vedel, že je mŕtva. Keď sa prebral, uvidel ju nabodnutú na hrubý konár.


  Sám utrpel viaceré zranenia aj úder do hlavy, ktorý ho pripravil o vedomie. Keď sa v nemocnici prinavrátil k sebe, spomienky boli hmlisté.


  „Čo sa stalo?“ spýtal sa, keď ho prišla skontrolovať zdravotná sestra.


  „Mali ste dopravnú nehodu,“ odvetila. „Máte bolesti? Pridám vám analgetiká?“


  Pokrútil hlavou. Bolesť ho netrápila, aspoň tá fyzická ho už po tom, čím všetkým v živote prešiel, zlomiť nedokázala. „A čo... Sofia?“


  „Vaša snúbenica to, žiaľ, neprežila.“


  Snúbenica. To slovo mu rezonovalo v hlave. Museli nájsť v aute vypadnutý prsteň, a tak usúdili, že bol so Sofiou zasnúbený.


  „Môžem pre vás niečo spraviť?“ opýtala sa sestrička.


  Nepotreboval nič, len samotu. Keď mu bola dopriata, privrel oči. Čakal, že sa rozplače. Sofiu miloval, bude mu chýbať. Ale nie, slzy nechodili. Namiesto ľútosti cítil úľavu a zadosťučinenie. Od chvíle, keď mu na chate pripomenula tyranského otca, mu začala byť ľahostajná. Bolo len dobre, že zomrela.


  Aj to, že zachránil otca z jamy, v ktorej si zlomil nohu, si roky vyčítal. Otec sa síce dočkal tragického konca, zastrelil sa na poľovačke, no nebolo to jeho pričinením a práve to ho mrzelo – že mu smrť nespôsobil sám.


  Zato Sofii dopomohol. Nielenže strhol volant, ale v poslednej sekunde pred zrážkou jej odopol bezpečnostný pás. Nebyť toho, nepreletela by v plnej rýchlosti cez predné okno.


  


  


  


  


  19. novembra 2018


  


  Poručík Líška bol sklamaný, keď Róberta Dolinského definitívne vylúčili ako podozrivého vo vyšetrovaní. Nielenže bol na otcovom pohrebe, ale ako jeho posledný pozostalý sa musel postarať aj o všetky náležitosti súvisiace so smrťou blízkeho. Takže skutočne nemohol byť páchateľom, ktorý im už mesiace bez stopy unikal.


  Wolf sa zľutoval nad mladším kolegom a prisľúbil, že mu bude plne nápomocný. Predovšetkým si preštudoval všetky spisy, technické a pitevné správy, dokonca si vypočul aj niekoľko záznamov z vypočúvaní. Keď bol hotový, zašiel za Lukášom a zavolal ho k sebe do kancelárie.


  „Tak čo, podarilo sa ti nájsť niečo, čo sme si doteraz nevšimli?“ spýtal sa ho Líška, keď skončili osamote.


  „Nehovor mi, že ty nemáš žiadnu teóriu,“ povedal Wolf namiesto odpovede.


  „Jednu som mal, ale nikomu sa nepáčila. Teda... hlavne Bernát ju zamietol. On bol presvedčený, že je za tým Dolinský, ale to nás dostalo... to je teraz jedno.“


  „No počúvam, aká je tvoja teória?“


  Lukáš sa rozhovoril. Okamžite vyrukoval s mužom, ktorý sa vyžíva v nenávisti k ženám, a nezabudol spomenúť ani všetky súvislosti, ktoré viedli k tomu, aby ho upodozrieval: najprv to boli komentáre pod príspevkami Ivony Škantárovej, potom súkromné správy, ktoré posielal svojmu vzoru Alfasamcovi, a napokon jeho aktívne zapájanie sa do tém tajného fóra plného nechutných príspevkov o týraní, ponižovaní a znásilňovaní žien.


  „Preverovali ste ho?“ spýtal sa Wolf napokon.


  „Len zbežne. Keď som ho chcel predvolať na vypočúvanie, Bernát to zatrhol. To sa už naháňal za Dolinským,“ vysvetľoval mu Líška. „Tvrdil, že pes, ktorý šteká, nehryzie. Akože chlap, čo vypisuje hrozné komentáre o tom, ako by ukázal žene aj päsťou, kde je jej miesto, sa podľa neho žiadnej ani nedotkol. Práve preto je vraj taký zakomplexovaný.“


  „Ale toto nie sú len komplexy. Ten chlap nie je v poriadku.“


  „Aj ty si si to všimol?“ potešil sa Lukáš.


  „Akurát tie komentáre nič neznamenajú,“ sklamal ho Wolf vzápätí.


  „Tak čo navrhuješ?“


  „Toto je prípad na konzultáciu s kriminalistickým psychológom.“


  „To isté povedal aj Bernát. Akurát tu teraz žiadneho nemáme,“ pripomenul kolegovi Líška.


  „Zabudol si na Sivákovú,“ navrhol Marek.


  „Nezabudol, už som ju otravoval a nebola dvakrát nadšená.“


  „Bez urážky, ale my dvaja máme za sebou trochu dlhšiu históriu.“


  „Viem,“ konštatoval Lukáš. „Aj z rozprávania, aj osobne. Bol som pri tom, keď ste sa pohádali skoro až do krvi.“


  


  


  20. novembra 2018


  


  Wolf sa tváril, že je preňho jednoduché dvihnúť telefón, ozvať sa Sivákovej a dohodnúť si s ňou stretnutie. Jednoduché by to bolo, keby sa naposledy nevideli pred vyše rokom. Prišla ho navštíviť, keď ešte ležal v nemocnici, raz alebo dvakrát, a už sa viac neozvala. Nebola to však len jej chyba, ani on sa nehrnul do toho, aby ju kontaktoval. Keď sa cítil najhoršie, uzavrel sa pred celým svetom a jediný, kto dokázal preraziť steny, ktoré si okolo seba vystaval, bola Michaela.


  Napokon sa odhodlal a Petre zavolal. Čakal výčitky, no z jej hlasu cítil úsmev, a preto sám hneď poľavil. Dohodli sa na káve, tá ich spájala aj za čias, keď nevedeli nájsť inú zhodu. A tak sa na druhý deň po práci stretli v kaviarni. Už keď ju videl, zdalo sa mu na nej čosi iné, aj keď na sebe nič nezmenila, dokonca sa vrátila k svojmu starému konzervatívnemu účesu aj k pôvodnej farbe. No vyžarovalo z nej sebavedomie, ktorým predtým zrovna neoplývala. Chystal sa jej podať ruku, ona ho objala. Nevrhla sa mu do náručia, len sa na okamih k nemu pritisla a pohladila ho letmo po chrbte.


  „Si v poriadku?“ spýtala sa ho. „Zdáš sa mi trochu unavený.“


  „Ešte si len zvykám na prácu. Nedávno som nastúpil,“ tvrdil jej a pritom pomyslel na to, koľko hodín už ubehlo, odkedy si dal poslednú tabletku proti bolesti. „Rok som sedel na zadku, tak mi chvíľu trvá dostať sa nazad do formy. Ale čo ty? Čo sa stalo s tebou?“


  „Ako to myslíš?“ spýtala sa Siváková nechápavo.


  „Prečo si odišla z polície? Doteraz som to nepochopil.“


  „Ľudia sa menia, aj ty si sa zmenil.“


  „Trochu som pochudol, ale už sa dávam dokopy, ak narážaš na to,“ obhajoval sa Wolf.


  Petra pokrútila hlavou. „Vidím ti to na očiach.“


  Marek sa zľakol. Keď na seba hľadel do zrkadla, sám mal niekedy pocit, že naňho pozerá niekto iný. Dosiaľ ho na to však nikto ďalší neupozornil, a tak to považoval len za paranoju. „No dobre,“ zahovoril napokon. „To nie je odpoveď na moju otázku. Prečo si odišla?“


  „Vždy ma fascinovala smrť. Čo smrť, vraždy. Zaujímalo ma, ako je človek schopný siahnuť inému na život. Či v sebe ešte má ľudskosť, keď niekoho zabije. Ale keď zomrel Karol, zmenilo sa to. To bolo horšie ako vraždy, ktorým som predtým čelila. Lebo to bolo osobné. Najprv som si to neuvedomovala, potom sme začali vyšetrovať ďalší prípad a... niečo sa vo mne zlomilo. Proste som v tom nedokázala pokračovať. Chápeš?“


  Wolf sa tváril nesúhlasne. „Počul som, že teraz robíš terapeutku. Nevravela si mi kedysi, že tá práca je pod tvoju úroveň?“


  „Tak to by som určite nepovedala,“ poprela Siváková jeho slová. „Akurát to je niečo, čo odo mňa vždy očakávali moji rodičia, a ja som sa im navzdory vybrala najprv inou cestou. Ale nerobím žiadnu klasickú terapiu. Zameriavam sa na ľudí, ktorí sa vyrovnávajú s traumou.“


  „Už sa nevrátiš?“


  „Nemyslím si, že na polícii je moje miesto. Nikdy som sa necítila ako súčasť tímu. Stále som musela dokazovať, že som na niečo dobrá.“


  Marek namietol. „To nie je pravda, ty si si to akurát nahovárala. Koľkokrát som sa na teba obrátil?“


  Petra sa zasmiala. „Dalo by sa to spočítať na prstoch jednej ruky. Ak nerátam tie prípady, keď si ma chcel použiť ako ľudský detektor lži.“


  „Takže keby som ťa teraz poprosil o konzultáciu?“


  „Odporučila by som ťa kamarátovi, s ktorým som študovala. Vyučuje kriminalistickú psychológiu.“


  Wolf sa rozhodol zmeniť tému, aj keď nebol pripravený definitívne sa vzdať. „Tak mi aspoň povedz, ako sa ti darí.“


  „Som spokojná,“ tvrdila Siváková. „Mám dosť pacientov, vlastnú kanceláriu a každý deň tam chodím s pocitom, že to, čo robím, má zmysel a pomáham iným.“


  „Potom si sa až tak nezmenila. Tvoj život sa stále točí okolo práce.“


  „Náhodou,“ ohradila sa psychologička. „Som zadaná.“


  Marek sa zatváril vyjavene. „Prosím? A čo je zač ten tvoj... chlap?“


  „Prečo to hovoríš tak...“


  „Ako?“ zháčil sa Marek.


  „Chlap... Vyslovil si to tak divne, akoby si ani neveril, že by som bola schopná nájsť si partnera,“ konštatovala Siváková.


  „Prepáč, tak som to nemyslel. Len ma to zaskočilo a chvíľu potrvá, než si zvyknem na to, že máš... chlapa.“


  „Zase? Volá sa Dominik. Je odo mňa trochu starší, čo je len dobre, ešte nikdy som nestretla vyzretého muža pod tridsať.“


  „Lebo sme sa spoznali až po mojej tridsiatke,“ neodpustil si Wolf.


  Siváková naňho hodila skeptický pohľad. „Ty si myslíš, že sa správaš vyzreto? To radšej nekomentujem.“


  Marek sa usmial. Uvedomil si, ako mu chýbalo to večné doťahovanie. Hlavne keď dokázali zostať v nevinnej rovine bez urážok, čo sa im, žiaľ, nie vždy podarilo.


  „Takže Dominik. Pracuje v IT a má vlastnú firmu. Takú menšiu, len s tromi ďalšími ľuďmi, ale darí sa im. A je veľmi... vášnivý.“


  „Dobre, dobre,“ skočil jej do reči Wolf. „Nepotrebujem o ňom vedieť všetko, a už vôbec nie, aký je v posteli.“


  Petra ho tľapla po ruke. „Nemyslím to tak! Skôr ide o to, že miluje život a užíva si aj celkom bežné veci. Sama nechápem, ako sa to na mňa začína lepiť.“


  „Som rád, že si šťastná.“


  „Som, veľmi,“ uvedomila si Siváková. „Ako sa má Michaela?“


  „Sme spolu,“ priznal Wolf.


  Petra sa trpko usmiala. „To viem. Ako ste sa vôbec dali dokopy?“


  Marek mykol plecom. „Sám neviem. Ja som prejavil záujem, ale poslala ma do čerta, lebo nechcela vzťah s policajtom. No keď som sa zobudil v nemocnici, bola pri mne. Od prvého dňa.“


  „Strážila si ťa ako levica.“


  „To hádam nie.“


  „Cítila som sa až nepríjemne, keď som ťa prišla pozrieť,“ priznala Petra. „Akoby som jej prekážala.“


  „Preto si prestala chodiť?“ dovtípil sa Wolf.


  „Aj preto. Jedného krásneho dňa si prišla po Fenrira,“ ­začala Petra.


  Marek jej skočil do reči. „Mne povedala, že sa oňho nemôžeš dlhšie starať.“


  „Ja som sa nesťažovala. Fenrir mi robil spoločnosť. Ale vtedy som si uvedomila, že bude pre nás oboch lepšie, keď prerušíme kontakt.“


  „Chýbala si mi,“ priznal Wolf.


  „Tak potom to bolo možno lepšie len pre mňa, prepáč,“ ospravedlnila sa Siváková.


  Marek sa zamyslel. „Nikdy som to nevnímal tak, že by na teba žiarlila.“


  „Nechajme to, prosím. Radšej mi ešte povedz, ako sa darí Patrikovi.“


  „Je to pubertiak, každý deň je to inak. Ale doháňa školu, maká. Hlavne som rád, že neskončil v systéme. Vďaka Ele. Riešila to, keď som ja nemohol.“


  „Myslím, že je pre teba naozaj dobrá,“ zhodnotila Petra. „Nechceš si ju vziať, kým si neuvedomí, že má na viac?“


  Wolf sa zľakol. „Nasťahovali sme sa k sebe hneď, ako ma prepustili z nemocnice, ale stále sme spolu krátko.“


  „Hádam mám ešte čas, aby som sa s ňou skamarátila. Nerada by som prišla o pozvánku na svadbu.“


  „Na tú si určite pozvaná, ak sa niekedy budem ženiť. Aj keď tá predstava mi pripadá absurdná.“


  „Veď ty do toho raz vyzreješ,“ tvrdila Siváková. „Skoro som sa zabudla opýtať na Fenrira,“ dodala.


  „Ten sa má najlepšie, stále je centrom pozornosti. Najprv trochu žiarlil na to, že nie je jedináčik, ale malá si ho veľmi získala. Keď ho spomínaš, sľúbil som, že s ním po práci pôjdem von,“ uvedomil si Wolf.


  Petra skontrolovala hodinky. „To je v poriadku, aj ja mám niečo dohodnuté.“


  „Zopakujeme si to niekedy?“ spýtal sa Marek, keď platili účet.


  Usmiala sa. „Budem rada.“


  Než sa rozlúčili, ešte ju zastavil. „Poslal som ti niečo na email ešte predtým, ako som odišiel z práce. Prosím, ignoruj to... Alebo nie, je to na tebe. Ale v každom prípade od teba nič neočakávam. Len som myslel, že by to mohol byť prípad, ktorý zaujme aj teba.“

  Petra strávila večer v Dominikovej spoločnosti. Tentoraz skončili u nej, na večeru si objednali donášku. Potom si zapli film a on zaspal pri nej na gauči. Zostala po celý čas v strnulej polohe, aj keď jej pod jeho hmotnosťou tŕpla ruka. Vydržala, až kým sa na obrazovke nezjavili titulky.


  Opatrne ho prebrala. „Presunieme sa do spálne?“


  Dominik sa usmial, dvihol k nej pohľad a natiahol sa, aby ju pobozkal na krku. „Čakám na to celý večer.“


  „Neklam, celý večer si prespal,“ napomenula ho karhavo.


  „Čo ty vieš, čo sa mi snívalo.“


  „Čo také?“


  „Poď som mnou do spálne, tam ti to ukážem,“ navrhol Dominik.


  Petra sa darmo vzpierala návalu bozkov. „Počkaj ma, len si skontrolujem zajtrajší kalendár.“


  „Nezvykneš to riešiť ešte v kancelárii?“


  Siváková prikývla. „Dnes som sa ponáhľala na jedno stretnutie.“


  „Stretnutie?“ zopakoval Dominik prekvapene.


  „S bývalým kolegom, asi som ti zabudla spomenúť.“


  „Dobre, tak to rýchlo vybav, počkám ťa v posteli.“


  Petra zapla počítač, no než si stihla otvoriť pracovný kalendár, vyskočil na ňu email, ktorý jej poslal Wolf. Ne­otvorila ho, najprv prešla zajtrajších pacientov. Potom chcela počítač vypnúť, no nedalo jej, predsa len si Marekovu správu prečítala.


  Našťastie jej neposlal žiadne fotky, no už len opisy miesta činu, vrahových postupov a zúbožených ženských tiel jej spôsobili nepríjemné zimomriavky a žalúdočnú nevoľnosť. Nakoniec ju však dokázala potlačiť, zvedavosť bola silnejšia. Po dlhom čase sa v nej znovu vynorila otázka, ktorá ju ešte nedávno hnala každý deň v práci dopredu: Ako je človek schopný siahnuť inému na život?


  „Peťka?“ zavolal Dominik zo spálne.


  „Hneď som tam,“ ozvala sa.


  Vzápätí zavrela emaily a vypla počítač. Tá otázka jej však už natrvalo okupovala myseľ. Dokonca ju mala v hlave aj vo chvíli, keď sa ráno zobudila. Potrebovala sa o tom s niekým porozprávať a Dominik bol jediný, kto vždy chápal jej rozporné pocity.


  „Nepovedala som ti všetko o tom včerajšom stretnutí,“ priznala sa Petra, keď sedeli za jedálenským stolom pri raňajkách.


  Dominik sa vystrel na stoličke. „Mám sa báť?“


  „Ten kolega, s ktorým som sa stretla, ma požiadal o konzultáciu k prípadu.“


  „Myslel som si, že sa tomu už nechceš venovať.“


  „Ani nechcem, ale...“ Petra váhala. Nevedela, ako to povedať bez toho, aby vyznela zvláštne. „Sľúb mi, že ma nebudeš súdiť.“


  Dominik priložil ruku na srdce. „Sľubujem.“


  „Tento prípad je niečo, na čo som na polícii čakala celé roky. Pre prípad, ako je tento, som sa vôbec dala na kriminalistickú psychológiu. Neuveriteľne ma fascinuje a chcem o ňom vedieť viac.“


  „O čo ide?“


  „Určite si o tom počul. Ide o toho vraha, čo drží ženy v ich vlastnom byte a tam ich týra a znásilňuje, než ich zabije,“ vysvetlila mu Siváková.


  Dominik zvraštil čelo. „Čo je na tomto fascinujúce?“


  „Sľúbil si, že ma nebudeš súdiť,“ pripomenula mu.


  „Nesúdim, len sa pýtam.“


  „Ide o toho vraha.“ Petra opäť hľadala správne slová. „Z toho, čo som čítala, je to veľmi zaujímavý človek. Chcela by som pochopiť jeho myseľ.“


  „Neviem, či tam je čo pochopiť,“ pochyboval Dominik.


  Siváková sa nad tým pousmiala. „Ak by nebolo, ne­existoval by odbor kriminalistická psychológia.“


  „No dobre, ale čo od teba chce ten kolega?“


  „V podstate vypracovať profil vraha.“


  Dominik ju chytil za ruku. „Cítiš sa na to? Nemusíš  sa do toho nútiť, určite nie kvôli bývalým kolegom, ktorí sa ti mesiace neozývali, kým od teba teraz niečo nepo­trebujú.“


  Petra sa zhrozila. Nikdy sa nepovažovala za krehkú ženu, ktorú treba chovať v bavlnke. Mrzelo ju, ak tak pôsobila. Až tak ju poznačila trauma? Mala odsedené hodiny u psychológa, aj keď posledné mesiace k nemu chodila skôr sporadicky. „Nejde o to. Nechcem, aby si si myslel, že som precitlivená.“


  „Čo? Hovoríme tu o brutálnych vraždách. Mňa odrovnalo už len to, keď som o tom čítal. Pozri, z toho, čo si mi povedala, mi je jasné, že ťa táto téma láka a chcela by si sa do toho pustiť.“


  „Máš pravdu,“ priznala Siváková.


  „Tak potom? O čom sa tu rozprávame?“ nechápal Dominik.


  „Je tu ešte niečo. Nemala by som o tom hovoriť ani s tebou, ale mám morálnu dilemu. Ide o to, že majú podozrivého v prípade a odo mňa chcú, aby som zhodnotila, či sa hodí na psychologický profil.“


  „A v čom spočíva tá morálna dilema?“


  „Je to môj pacient,“ prezradila konečne Petra.


  „Spomínala si mi ho už?“ spýtal sa Dominik.


  Siváková sa zhlboka nadýchla. Napriek tomu, že by to robiť nemala, občas svojmu priateľovi rozprávala o tom, čo zažila v práci. A hoci sa delila o chúlostivé podrobnosti, ktoré jej pacienti povedali dôverne, nikdy ich nespomínala po mene. „Ten, z ktorého mi naskakujú zimomriavky vždy, keď ho počúvam.“

  Wolf nečakal, že ho Siváková odmietne. Niežeby si nahováral, že by mu chcela za každú cenu pomôcť, no poznal ju a vedel, že neodolá dobrej hádanke. Presne takej, akú predstavoval tento prípad. Nová verzia Sivákovej však nechcela mať s vyšetrovaním vrážd nič spoločné. O to viac ho prekvapilo, keď sa bez ohlásenia objavila na policajnom riaditeľstve.


  „Nečakal si ma?“ spýtala sa Petra, keď uvidela Marekov vyjavený výraz.


  „Nie a stále neverím, že si sa len tak zjavila v mojej kancelárii,“ priznal Wolf.


  „Myslíš v Karolovej kancelárii?“ opravila ho.


  „Vďaka, snažím sa na to nemyslieť, aj keď mi ho to tu každý deň pripomína.“


  „Prečo si sa nevrátil do svojej pôvodnej?“ divila sa Siváková.


  „Už bola obsadená. Nový vyšetrovateľ si ju vyslovene vyžiadal. Nepozeraj sa na mňa tak a hlavne sa na to nepýtaj,“ požiadal ju Marek.


  „Je to zvláštne.“


  „Byť tu? Viem, nedokážem si na to zvyknúť.“


  Petra cítila, že sa Wolf nestihol vyrovnať s Luptákovou smrťou, hoci odvtedy uplynulo veľa času. Vedela, že nerád rozpráva o svojich pocitoch, no zároveň mala potrebu pomôcť mu, a tak to nenechala bez povšimnutia. „Karolov pohreb si zmeškal, ale bol si sa pozrieť na jeho hrob, odkedy si sa postavil zasa na nohy?“


  Marek od nej odvrátil pohľad. „Myslel som na to veľakrát, ale...“


  Siváková sa zatvárila sklamane, hoci sa to pokúšala skryť. „To je škoda. Možno by ti to neuškodilo. Ja som za ním prvé mesiace chodila každý týždeň. Nevedela som sa s ním rozlúčiť, zmieriť sa s tým, čo sa stalo.“


  „Ver mi, ja naňho myslím každý deň a vždy, keď ma bolí chrbát... čo je skoro stále.“


  „Ty si bol pri tom, keď sa to stalo?“


  Marek pocítil trpkú chuť v ústach. „Hej. Na pohotovosť nás doviezli takmer súčasne. So mnou sa hnali na operačku, jeho mali len pozrieť. Vyzeral celkom v pohode, no odrazu sa nedokázal udržať na nohách a skončil na zemi. Vtedy som ho videl naposledy. Keď som bol zasa pri zmysloch, oznámili mi, že zomrel.“


  „Bol to úžasný človek,“ povedala Siváková. „Ochotný, obetavý. Stále myslím na to, ako sa ma ujal, keď som nastúpila na oddelenie.“


  Wolf tak silno stískal päste pod stolom, až pocítil nechty, čo sa mu zabárali do dlaní. „Ochotný, obetavý a hlúpy.“


  „Marek!“ zahriakla ho. „Ako o ňom môžeš tak hovoriť? Veď ti prakticky zachránil život!“


  „To áno,“ uznal Wolf. „Ale za akú cenu? Že obetoval ten svoj! Možno keby sa netrepal po mňa tretíkrát do suterénu horiacej nemocnice, nedopadol by takto. Vieš, aké sú moje spomienky? Každá je pretkaná výčitkou. Prečo som nažive ja a nie on? Ja som ho do toho zatiahol, ja som ho ohrozil, lebo som chcel ochrániť Patrika.“


  Petra zvesila hlavu. „Nesmieš tak rozmýšľať. Chýba nám všetkým, to áno. Ale verím, že by to spravil znova, aj keby vedel, do čoho ide. Rozhodol sa tak sám, iný by nebol, on žil pre ostatných.“ Cítila, ako sa jej do očí tisnú slzy.


  „Prosím, len sa mi tu nerozplač,“ požiadal ju Marek.


  „Ako môžeš byť taký necitlivý?“


  „Ty to nechápeš?“


  „Ale ba, chápem,“ vyviedla ho z omylu Siváková. „Nedokážeš čeliť tomu, čo sa stalo. Máš problém vyrovnať sa s vlastnými pocitmi. Mal by si sa o tom s niekým porozprávať.“


  Wolf to vzal ako návrh. „To mám k tebe začať chodiť na terapiu?“


  „V žiadnom prípade. Ja nemám kapacitu na všetky tvoje problémy.“


  Obaja stíchli, jeden sa pozeral do stropu, druhý do zeme. Petra premýšľala, ako vôbec dokázali aj po takej dlhej odmlke zaťať navzájom rovno do živého. Vtedy si uvedomila, kde spravila chybu. Poznala Wolfa. Toto nebol spôsob, ako ho donútiť, aby sa otvoril. Ak vôbec nejaký existoval. Problém je, že ju ešte stále dokázalo úplne rozhodiť, ako na jej snahu reagoval.


  „Prepáč, začala som z nesprávneho konca,“ ospravedlnila sa napokon.


  „Ja som zasa nemyslel vážne, čo som povedal,“ doznal sa Marek. „Karol si nezaslúžil, čo sa mu stalo. Bol stokrát lepší človek ako ja.“


  Siváková cítila, ako sa jej zatriasla spodná pera. Odrazu chápala Wolfa lepšie ako kedykoľvek predtým. Už predtým poznala aj jeho citlivú stránku, tú, ktorá sa skrývala za jeho sebavedomým a dominantným vystupovaním, no toto bolo iné. Úprimne oľutovala, ako sa doňho pustila. „Môžeme začať tento rozhovor odznova?“ navrhla.


  Wolf súhlasil. „Budem rád. Dúfam, že si nenahováram dôvod, pre ktorý si za mnou naozaj prišla.“


  Zasmiala sa. „Myslím, že si ma mal od začiatku prekuknutú. Inak by si ma neupozornil na to, že si mi poslal ten email. Mýlim sa?“


  „Pripisuješ mi priveľké zásluhy. Ale hlavné je, že si tu, a dúfam, že pre mňa máš niečo zaujímavé.“


  „Uvidíme,“ začala Petra váhavo. „V prvom rade ťa prosím, aby si si ma vypočul. Aj keď sa ti nebude páčiť všetko, čo ti poviem.“


  Wolf ani neodpovedal, len naznačil, že už nepovie ani slovo.


  „Mohla by som si však najprv zaliať kávu?“


  Marek len bez slov ukázal na dvere. Petra si šla po kávu a Wolf na ňu trpezlivo čakal.


  „Rozmýšľam, či sme niekedy riešili šialenejší prípad,“ uvažovala Siváková nahlas, keď sa za ním vrátila.


  „To si už nikto nepamätá červy?“ pripomenul jej Wolf.


  „Pozerám sa na to z hľadiska kriminalistickej psychológie. Červy boli po celý čas narafičené, len chceli, aby sme to považovali za prácu šialenca.“


  „A toto je šialenec?“ spýtal sa Marek.


  „Toto je... veľmi komplikovaný človek,“ odvetila Siváková vyhýbavo. „Ale keď už sme sa k nemu dostali, poďme pekne poporiadku. Asi to najpodstatnejšie, ako si vyberá obete. Zameriava sa na ženy, sú mladé, atraktívne, ale to nie je podstatné. Vždy má nejakú zámienku na to, aby ich potrestal. Jednu za neveru, druhú za názory o mužoch.“


  „Takže nenávidí ženy?“


  „To by som nepovedala. Skôr má špecifické nároky na to, ako sa má žena správať a čo si zaslúži, ak z tejto predstavy vybočuje. On sám je veľmi špecifický jedinec. Bije sa v ňom mužská a ženská stránka.“


  „To znamená, že nevie, či sa cíti ako chlap, alebo ako žena?“ domýšľal si Wolf.


  Petra opäť krútila hlavou. „Skôr bojuje s predstavou, čo to znamená byť mužom. Nerada to tak sama vravím, lebo nezastávam tú teóriu, ale kombinuje techniky, ktoré sa výrazne spájajú s oboma pohlaviami. Ako vrah je lovec, využíva poľovnícke techniky a ctí si ich tradície. Myslím si, že to pramení z jeho výchovy, a dovolím si tvrdiť, že to bolo niečo, do čoho bol kedysi nútený.“


  „Nútili ho, aby sa učil poľovať na zvieratá, a teraz sa snaží uctiť si tieto tradície, aj keď ich neznášal?“


  „Je to ako komplikovaný vzťah s rodičmi, ktorí ubližovali vlastnému dieťaťu,“ snažila sa mu vysvetliť psychologička. „Aj keď mu ublížili a môže ich neznášať, málokedy prekoná hlboko zakorenenú úctu, hoci bola vynútená bitkou.“


  „To si si vybrala zaujímavý príklad,“ podotkol Marek. „No dobre, vráťme sa radšej k téme. Mužskú stránku som dokázal identifikovať aj ja. Ale čo je na jeho správaní ­ženské?“


  „Predsa výšivka. Práca s ihlou a niťou. Je preňho rovnako dôležitá ako tie poľovnícke zvyky.“


  „Prečo si to myslíš?“ spýtal sa Wolf. „Aj tú niť predsa používa na trestanie. Veď im zošil ústa aj... nohy k sebe.“


  „No v tomto smere je najpodstatnejšie, ako do kože vyšíva mená. Robí to precízne, povedala by som, že až s láskou a úctou,“ vysvetlila mu Petra. „Túto lásku a úctu prechováva k obetiam predchádzajúceho prípadu. Na rozdiel od žien, ktoré trestá, tie boli nevinné a nezaslúžili si, čo sa im stalo.“


  „Takže sú nejakou zvrátenou pamiatkou na ne?“


  „Aj tak sa to dá povedať. Podľa mňa hľadá zmysel v tom, čo sa stalo predtým, a pokúša sa s tým vyrovnať. Sám nevidí svoje miesto na tomto svete. Je to veľmi komplikovaný a zaujímavý človek.“


  Wolf sa zhlboka nadýchol. Mal pocit, že Petra začala vrahovi takmer vyznávať lásku. „Kto je teda potom náš páchateľ?“


  „Muž, ktorý spĺňa všetko to, čo som ti povedala. S poľovníctvom sa stretol v detstve a vyrastal s ním. V rovnakom čase sa naučil vyšívať. Som presvedčená, že musel prekonať silnú traumu. Možno zachádzam ďaleko, ale nejakým spôsobom je spojený s tými znásilneniami,“ sumarizovala psychologička.


  „Ich páchateľ sa nedávno zastrelil a dokázali sme, že s týmito činmi nemá nič spoločné.“


  „Tieto vraždy nevykonáva páchateľ, ale obeť.“


  „Pri väčšine tých znásilnení boli prítomní partneri obetí,“ uvedomil si Marek. „Takže hľadáme jedného z nich?“


  „To nie je nevyhnutné,“ namietla Petra. „Ale garantujem ti, že sa buď stal obeťou znásilnenia, alebo pozná obeť.“


  „Čo ten muž, ktorého podozrieva Líška?“


  Psychologička zaváhala. Nechcela ho riešiť, keďže k nej chodí na terapiu. Všetko, o čom sa rozprávali, malo zostať medzi nimi. Nepovedal nič, čo by sa podobalo na priznanie alebo čo by svedčilo o tom, že spáchal vyšetrované zločiny. Nebolo na mieste, aby sa delila o informácie o ňom s políciou. „Neviem o ňom dosť na to, aby som ti tú teóriu potvrdila, ani na to, aby som ho zbavila podozrenia,“ vyriekla napokon celkom úprimne.


  „Necháp ma zle, veľmi si mi pomohla, ale bol by som rád, keby sme vedeli, či má zmysel sa ním zaoberať,“ špecifikoval Wolf.


  „Poviem ti len to, čo by som ti povedala, aj keby som robila stále na oddelení. Nikdy som ti nepomáhala robiť takéto rozhodnutia. Ak by sa ti podarilo zistiť viac o jeho detstve, určite by mi to pomohlo spresniť úsudok.“


  „Pokúsim sa,“ sľúbil Wolf. „A tiež zoženiem profily tých mužov, ktorým Dolinský znásilnil manželky a milenky. Ďakujem, to by mi vôbec nenapadlo.“


  Petra sa naňho spokojne usmiala. Mala zvláštny pocit zadosťučinenia. Žeby jej začínala chýbať práca kriminalistickej psychologičky? Prečo sa cíti potrebná až teraz, keď sa posunula v živote aj v kariére ďalej?


  Jej úsmev zrazu menil tvar, až nadobudol podobu kŕčovitej grimasy. Vedela, že je najvyšší čas rozlúčiť sa.

  Wolf chcel najprv iba pomôcť Líškovi, no odrazu sa zaujímal o prípad, ktorý mu ani nepatril, viac ako vyšetrujúci poručík. Keď kolegom odovzdával informácie od Sivákovej, nevedomky sa vžil do zadávania úloh. Adam Vanek bol poverený, aby preveril partnerov Dolinského obetí.


  „Zaujímame sa hlavne o to, kde sú teraz, ako žijú. Predovšetkým sú dôležití tí, ktorí momentálne žijú alebo pracujú v Bratislave,“ vysvetľoval mu Marek.


  Potom sa obrátil na Lukáša. „Ty si chcel vedieť, či má zmysel rýpať sa v tom tvojom podozrivom. Určite to nie je zanedbateľná stopa, ale nebudeme ho predvolávať na vypočúvanie, pokiaľ ho nemáme s čím konfrontovať. Skúsil by si zistiť viac o jeho detstve a dospievaní?“


  „Načo?“ nechápal Líška, ktorý si začínal uvedomovať, že prestáva viesť vyšetrovanie.


  „Súvisí to s psychologickým profilom páchateľa. Ak ho s vraždami nevieme prepojiť priamymi dôkazmi, potrebujeme nájsť iné súvislosti. Osobne by som najviac ocenil, keby mal v rodine nejakého poľovníka. Otca, strýka, dedka, to je jedno. Pre mňa, za mňa to môže byť aj rodinný známy, ktorý ho naučil loviť.“


  „Mám to riešiť aj ja?“ ponúkol sa Vanek.


  „Zatiaľ stačia základné informácie. Ty hľadáš ôsmich rôznych mužov. Ak niektorý z nich bude zaujímavý, budeme ho ďalej preverovať.“


  „A čo robíš medzitým ty?“ vyzvedal Líška nespokojne.


  „Toto nie je moje vyšetrovanie, len ti pomáham, ako si ma požiadal,“ pripomenul mu Wolf.


  Keď Marek zostal sám v malej zasadačke, rozhodol sa, že predsa len nebude nečinne čakať. Kým sa ostatní vybrali zbierať informácie, namieril si to za hovorkyňou Krajčírovou. Na ceste do jej kancelárie sa mu podarilo odchytiť ju na chodbe, tak si povedal, že to môžu vybaviť rovno tam.


  „Pomáham teraz Líškovi s prípadom a zachytil som, že si ešte niekedy na začiatku vyšetrovania mala preveriť tip, ktorý prišiel do bulváru aj s fotkami z miesta činu. Možno si na to medzitým zabudla...“ pripomenul jej Wolf.


  Denisa však vôbec nepotrebovala osviežiť pamäť. „Nezabudla, akurát sa ma na to nikto neprišiel spýtať. Kamarátka tam robí šéfredaktorku. Ten tip vraj prišiel anonymne. Keby som niečo zistila, dala by som vedieť. Zaujímavé, že sa na to vykašľali. Ten prípad vyšetruje aj Bernát, že?“


  „S Líškom, on vedie operatívu.“


  „Mala by som to spomenúť Otčenášovi...“


  „Prečo mu o tom chceš hovoriť?“ čudoval sa Marek.


  „Podľa teba je Bernát dobrý vyšetrovateľ?“ vyzvedala hovorkyňa.


  „Nespolupracoval som s ním, nemám podľa čoho súdiť jeho robotu. Bez urážky, ale nemyslím si, že ho máš prečo hodnotiť. Čo proti nemu všetci máte?“


  „Ak nesedí viacerým, niečo na tom hádam bude, nie?“ nedala sa Denisa. „Len si myslím, že by mal Otčenáš vedieť, keď si jeho ľudia neplnia povinnosti.“


  „Aby sa to ešte neotočilo proti tebe,“ varoval ju Marek.


  „Ako?“


  „No, že si dostala úlohu a doteraz si mlčala, či sa ti ju podarilo vyriešiť, alebo nie. Ak ti ju zadal priamo Otčenáš, najskôr si sa mu mala ozvať ty, nie Bernát, nemyslíš? Vyšetrovateľa až tak nezaujíma, odkiaľ majú noviny informácie.“


  Denisa zmĺkla a radšej sa s Wolfom rozlúčila.


  Bernát vzápätí vyšiel z pánskych záchodov. Zachytil väčšinu rozhovoru medzi Krajčírovou a Wolfom. Pozrel sa na operatívca a poďakoval sa mu. Potom sa vybral za Denisou. Neponáhľal sa, chcel ju dobehnúť až pri dverách kancelárie, aby sa mohli porozprávať medzi štyrmi očami. Nevšimla si ho, a tak mu zavrela rovno pred nosom. Neunúval sa s klopaním, vstúpil krátko za ňou.


  Denisa sa vyľakala. „Čo tu robíš? Nevieš klopať?“


  „Aký máš so mnou problém?“ spýtal sa Bernát priamo.


  „Prosím?“ tvárila sa nechápavo.


  „Počul som, čo si o mne hovorila Wolfovi.“


  „A klamala som?“


  „Deniska,“ oslovil ju rázne. „Ani ja sa neteším, že som ťa tu stretol. Myslel som si, že budeš dávno preč. Však si snívala o oveľa väčšej kariére. Predstavoval som si ťa minimálne ako hovorkyňu ministra. A chápem, nezachoval som sa k tebe najlepšie. Ale to nemá nič spoločné s prácou, na tom sa hádam zhodneme.“ Filip spravil prestávku v reči, aby jej naznačil, že od nej očakáva reakciu.


  Denisa si po celý čas nervózne žmolila spodnú peru. Bernáta už videla nahnevaného, no tentoraz jej doslova naháňal strach. Už len z jeho nepríjemného pohľadu jej behali po chrbte zimomriavky. „Kam tým smeruješ?“


  „Odkedy som nastúpil, vyhýbam sa ti. S nikým som sa o tebe nerozprával. Radím ti, aby si spravila to isté.“


  „Lebo čo?“ opýtala sa ho provokačne.


  „Lebo aj ja viem byť nepríjemný,“ odvetil a bez ďalších slov odišiel.


  Vyšiel pred budovu policajného riaditeľstva. Keď sa snažil zapáliť si cigaretu, pocítil, ako sa mu trasú ruky. Kariéra sa vôbec nevyvíjala podľa predstáv. Keď nastupoval na oddelenie, očakával, že jeho najväčším rivalom bude Jur­čovič. S ním sa mu prekvapivo podarilo zakopať vojnovú sekeru, no poštval proti sebe mladého poručíka, od ktorého spočiatku očakával hladkú spoluprácu. Ten ho prakticky už ani nevolal na porady k spoločnému prípadu. Denisino ohováranie bolo pre Filipa už len čerešničkou na torte.

  Členovia vyšetrovateľského tímu sa dohodli, že sa bez ohľadu na výsledky v piatok stretnú v malej zasadačke, aby sa podelili o to, čo sa im podarilo zistiť. Tak sa aj stalo, no to, že sa nikto nedostavil v dobrej nálade, nenaznačovalo pozitívny priebeh stretnutia.


  Vanek poradu otvoril. „Z deviatich mužov som našiel zatiaľ len piatich. Nečakal som, že to bude taká ťažká úloha. Všetci žijú viac-menej šťastne a usporiadane, väčšinou mimo Bratislavy, jeden býva na Dlhých dieloch. Jeden zomrel pri lezeckom nešťastí a jeden spáchal samovraždu krátko po čine. Ďalších ešte hľadám.“


  „Tak na toho z Dlhých dielov by sme sa mohli pozrieť lepšie, možno sa s ním ísť porozprávať,“ navrhol Wolf.


  „Aj ja som na to myslel,“ prikývol Vanek.


  „Čo náš hlavný podozrivý?“ obrátil sa Marek na Lukáša.


  Poručík Líška sa mračil. „Vyrastal na sídlisku. Nikto z rodiny nebol poľovník. Má rozvedených rodičov a žil s mamou a jej druhým manželom, ale vyzerá to na celkom normálne detstvo.“


  „Nemá nejakú záľubu v poľovníctve? Aspoň teoretickú?“ skúšal Wolf.


  Poručík dvihol plecia. „Bavia ho zbrane, aj odoberá nejaký časopis na tú tému. Počíta sa to?“


  „Málo,“ konštatoval Marek nespokojne. „Ak je jeho život na papieri taký normálny, zaujímalo by ma, ako sa dostal k tomu, že tak veľmi nenávidí ženy.“


  „Tak čo keby sme sa ho na to spýtali? Nie priamo, vytvoril by som si profil na tom fóre a napísal by som mu tam,“ ponúkol sa Líška.


  „Pochybujem, že by ti to prešlo. Tí chlapi sa tam chodia ventilovať. Kydajú tam na ženy a navzájom sa podporujú v nenávisti voči nim. Občas si vyhonia nad nejakou brutalitou, z ktorej by sa normálny človek povracal.“ Wolfa pri pomyslení na fórum, o ktorom rozprávali, striaslo až do špiku kostí. „Pokus o normálnu debatu by tam vyzeral skôr podozrivo.“


  „Takže to s ním vzdávame?“ spýtal sa Lukáš sklamane.


  „Našiel si niečo?“ odpovedal mu Marek protiotázkou.


  Líška mlčal.


  „Odpovedal si si.“


  „Tak čo ďalej?“ chcel vedieť Lukáš.


  Porada sa skončila bez toho, aby našli odpoveď na túto otázku.

  Wolf si to spočiatku nechcel priznať, no zožieralo ho, že sa im nedarí prípad vyriešiť, a ešte viac mu prekážalo, ako málo je kolegom od svojho návratu nápomocný. Keď ho prepustili z nemocnice a postupne sa dostával zasa na nohy, sľúbil si, že práca uňho viac nebude na prvom mieste. Hlavne, keď si uvedomil, aké šťastie mal. Nešlo o to, že prežil guľku do chrbta. Väčším zázrakom pre večného samotára bolo, že sa odrazu stal súčasťou hneď štvorčlennej rodiny. Aj zo zázraku sa však po čase stala rutina a hoci si stále vážil miesto a spoločnosť, ku ktorej sa mohol každý večer vrátiť, ten týždeň prichádzal domov zo dňa na deň neskôr.


  Rozhodol sa preštudovať si kompletne všetky podklady, ktoré mal k dispozícii, čo mu zabralo mnoho hodín. Nestačilo si ich totiž len prečítať, potreboval nájsť niečo, čo uniklo pozornosti ostatných.


  Keď mu volala Michaela, vôbec nerozmýšľal nad tým, koľko je hodín. „Prosím, povedz, že ťa nemusím prehovárať, aby si prišiel domov.“


  Spamätal sa pri pohľade na čas. „To je už toľko? Prepáč, zdržal som sa v robote. Ale už som na ceste. Stavím sa po jedlo?“


  „My sme už večerali, odložila som aj tebe.“


  „Si poklad, poponáhľam sa,“ sľúbil jej.


  Tešil sa na ňu aj na Emu a Patrika. No aj keď bol zvedavý na to, aký mali všetci traja deň, predsa ho viac zaujímalo tajomstvo, ktoré skrýval tento prípad. Stálo ho to trochu námahy, no napokon zavrel spisy na stole a zamkol kanceláriu. Ako kráčal k výťahu, načiahol sa po vrecko s tabletkami, ktoré nosil stále so sebou. Zhrozil sa, keď zistil, že je v ňom posledná. Až vtedy si uvedomil, že pre prácu vynechal utorkové plávanie. Musí zavolať Dávidovi, i keď sa obaja hneď na začiatku dohodli, že budú v minimálnom kontakte. Výmenný obchod bol na plavárni dobre skrytý – on schovával tabletky do požičiavaných uterákov, klienti za ne platili spolu so vstupom do bazéna.


  Wolf si nahlas vzdychol. No nič, pôjde si zaplávať v iný deň, keď má Dávid službu. Nemôže predsa toľkokrát vynechať. Akurát musí dovtedy vydržať.


  Myšlienkami sa v snahe odpútať pozornosť od závislosti vrátil k prípadu. Mal pocit, že dnes predsa len narazil na niečo dôležité, a napriek tomu to vo chvíli, keď o tom čítal, prehliadol. Niečo mu v spisoch chýbalo. Ale čo to mohlo byť?


  Neodhalil to ani cestou domov, a keď prešiel prahom prenajatého štvorizbového bytu, rozhodol sa na prípad aspoň na chvíľu zabudnúť. Možno mu to napokon pomohlo, lebo v pondelok, keď sa mu podarilo pred prácou stihnúť aj ranné plávanie, si uvedomil, čo v spisoch nenašiel.


  Hneď po príchode na krajské riaditeľstvo zamieril za Vanekom. „Počúvaj, v poznámkach som čítal, že Dolinský medzi rokmi dvetisícdeväť a dvetisícjedenásť v chatách na Záhorí znásilňoval ženy, ktoré sa tam s partnermi ubytovali na rekreáciu. Spolu znásilnil v rozmedzí troch rokov osem žien, väčšinou s odstupom štyroch mesiacov. Len medzi dvoma prípadmi ubehlo osem. Hovorím správne?“


  Vanek prikývol. „Predpokladáme, že aj medzitým sa odohral útok, ktorý nikto nenahlásil.“


  „Pokúsili ste sa tú ženu nájsť?“ spýtal sa Wolf.


  „Ženu, ktorá znásilnenie nenahlásila?“


  „Áno,“ odvetil Marek so samozrejmosťou.


  „Ako si to predstavuješ?“ nechápal Vanek.


  „Keď Petra pre nás robila profil páchateľa, konštatovala, že páchateľom je najskôr jeden z partnerov znásilnených žien.“


  „To je zaujímavá teória,“ uznal kriminalista. „Ale ako ju chceš dokázať?“


  „Máme približnú lokalitu, Záhorie, a približné časové obdobie. Všetky útoky sa odohrali prvý alebo druhý víkend v mesiaci. Dokonca prvý je najpravdepodobnejší, až v siedmich z ôsmich prípadov,“ vysvetľoval Wolf.


  „Ty chceš, aby sme urobili zoznam všetkých chát, ktoré sa v tom období na Záhorí prenajímali, a nielen to, máme zohnať informácie o rezerváciách z januára dvetisícdesať?“ neveril vlastným ušiam Vanek.


  Marek len prikývol.


  „A kde podľa teba evidujú takéto záznamy?“


  „Nemôže to byť až také ťažké. O akej rozlohe vôbec hovoríme? Spravili ste si niekedy mapu s tými chatami? Ako ďaleko sú od seba? Opakoval sa útok na niektorej z nich?“


  Vanek váhal. „Neviem, asi nie, nie, nerobili.“


  „Tak začnime tým,“ pobádal ho Wolf.


  „Ešte som nenašiel dvoch chlapov, pri ktorých by sme poznali aspoň mená a základné informácie. Nechceme najprv hľadať tých? Aká je pravdepodobnosť, že práve ten deviaty, pri ktorom, mimochodom, nemáme ani istotu, že naozaj existuje... Však Dolinský si tú zimu mohol dať z nejakého dôvodu prestávku, to ti nenapadlo?“


  „Máš pravdu,“ konštatoval Marek napokon. Nebol však pripravený vzdať sa svojho nápadu tak ľahko.

  Nový projekt zabral Wolfovi ďalšie dva dni, no aspoň spomalil v práci. Najjednoduchšia časť bola identifikovať chaty, v ktorých sa odohrali nahlásené útoky – ich adresy mali poznačené v spisoch. Na Marekovo šťastie sa dal v Dolinského správaní identifikovať určitý vzor: útok v máji sa odohral zakaždým v okolí Borského Mikuláša, na konci septembra to bolo v blízkosti Moravského Svätého Jána a na prelome januára a februára neďaleko Lakšárskej Novej Vsi.


  Podľa tohto systému sa chýbajúci útok musel udiať práve v zime v roku 2010 a bola jasná aj približná lokalita. Wolf usúdil, že šance na identifikáciu poslednej chaty či dokonca na odhalenie nenahláseného útoku sú veľké. Tam sa to však začalo komplikovať. Keď Marek na internete vyhľadával chaty na prenájom v okolí Lakšárskej Novej Vsi, čoskoro pochopil, že mnohé z nich v tom čase ešte neposkytovali ubytovanie. Hneď mu bolo jasné, že sa určite nájdu aj také, čo odvtedy zavreli.


  Keď si na ďalší deň myslel, že jeho snaha vyjde nazmar, odpísali mu z obecného úradu a pozvali ho na návštevu s prísľubom, že sa mu bude venovať pani, ktorá sa roky zaoberá miestnym turizmom a jeho rozvojom. Nadšene potvrdil, že sa u nej zajtra zastaví.


  Privítala ho s úsmevom a pripraveným príhovorom o krásach chránenej oblasti. Potom mu porozprávala o chatách s historickým významom pre región.


  Wolfovi došlo, že sa cez telefón celkom nepochopili. „Ja hľadám chatu tak pre dve osoby, ktorá sa dala prenajať v januári dvetisícdesať. Ideálne niekde na samote pri lese, ďalej od ľudí.“


  „Takú evidenciu nevedieme,“ oznámila mu sklamane.


  Wolf podišiel k mape, ktorú mala pani v kancelárii. „Približne tu a tu sa nachádzajú dve také chaty. Je v ich okolí aj nejaká ďalšia?“


  Prikývla. „O jednej by som vedela. Ale tá je už dávno neobývaná a nemyslím si, že si ju niekto prenajímal.“


  „Mohli by ste mi ju ukázať?“


  Prikročila k nemu a načiahla sa, aby zaborila ukazovák na správnom mieste. „Presne tuto. Ak sa tam chcete dostať, najrýchlejšie bude, keď pôjdete cez Šišuláky a odtiaľ doprava až na koniec cesty. Ďalej cez les, popri Červenom rybníku...“


  Wolf prestal počúvať inštrukcie. Aj keď už kráčal po vlastných bez pomoci bariel, nepovažoval za najlepší nápad vybrať sa do lesa bez spoločnosti a videlo sa mu nezmyselné, aby šiel obzerať nejakú opustenú chatu. Ešte chvíľu sa jej vypytoval na ďalšie možnosti ubytovania, prípadne na to, či by si takí chatári viedli zoznam hostí, na čo dostal očakávanú zápornú odpoveď.


  Po návrate na policajné riaditeľstvo vyhľadal v katastri majiteľa opustenej chaty, no nebola ani len registrovaná. O to viac mu začala chodiť po rozume. Usúdil však, že nemá zmysel, aby sa vracal na obhliadku miesta, ktoré je možno po rokoch už zrovnané so zemou a nehlási sa k nemu žiaden majiteľ.

  Maroš robil taxikára už dlhé roky. Dávno predtým, ako trh v hlavnom meste obsadili aplikácie, vďaka ktorým mohol ktokoľvek sadnúť za volant svojho auta a zarobiť si jazdením. Maroš bol priaznivcom trhovej ekonomiky a nikdy sa mu neprotivilo trochu si zasúťažiť o zákazníka s konkurenciou, no to, na čo sa začal taxikársky trh meniť, sa mu časom prestalo pozdávať.


  Ak sa nechcel uchýliť k ošklbávaniu zahraničných turistov, na ktorých bez škrupúľ vyčkávali jeho kolegovia ako hladné supy, potreboval zmeniť taktiku. Našťastie, Maroš bol vynaliezavý a na rozdiel od vodičov s aplikáciami začal ponúkať jazdy aj do vzdialenejších dedín mimo Bratislavy. Žiaľ, znamenalo to tiež, že robil už výhradne v noci a hlavne cez víkendy. Najhorší však boli pasažieri, ktorých musel občas vo svojom aute zniesť.


  Tentoraz to boli dve podnapité dámy, ktoré sa vracali z neúspešného záťahu v meste. Z rozprávania, v ktorom najprv nadávali na chlapov a vzápätí sa navzájom podporovali v tom, aké sú skvelé a jedinečné, Maroš pochopil, že sa snažili zaujať mužské oko. Vypovedalo o tom aj ich odvážne a na neskorú jeseň až príliš odhaľujúce oblečenie.


  Vtedy v rádiu začala hrať nejaká ich obľúbená pesnička. Pustili sa spievať, prekrikovali sa, až zahučali šoférovi do ucha, aby zvýšil hlasitosť. Maroš dúfal, že potom stíchnu, no ony spievali ešte hlasnejšie, akoby chceli za každú cenu prekričať rádio. Hádam mu to vynahradia aspoň prepitným.


  V spätnom zrkadle si všimol, že sa jednej prevrátila kabelka, keď v nej niečo hľadala, a obsah sa vysypal na sedadlá a pod nohy. Pokúšala sa to pozbierať a vtedy jej prišlo zle.


  „Budem grcať!“ vykríkla zúfalo.


  „Zastaňte, bude grcať!“ obrátila sa jej kamarátka na taxikára.


  Maroš ani nestihol zareagovať, keď sa ozvali prvé zvuky dávenia.


  Žena, ktorej prišlo zle, sa nestihla ani pozbierať z podlahy auta. Nechcela si povracať šaty, a tak jej kamarátka narýchlo podala jej vlastnú kabelku. Našťastie v nej nič nebolo, než ju vyplnila obsahom svojich vývratkov.


  Keď Maroš znechutene odvrátil pohľad od spätného zrkadla, všimol si zrazené zviera na ceste pred sebou. Ledva stihol ubrzdiť. Nepripútanými slečnami to otriaslo a tá, ktorá sa snažila pozviechať zasa na sedadlo, na seba prevrátila kabelku.


  Kamarátka na ňu zhrozene pozerala, potom sa nahnevane pustila do šoféra. „Už ste nemuseli zastať! Teraz je to jedno!“


  Maroš im oznámil, čo sa stalo. Obe sa tvárili zhnusene, potrebovali na vzduch. Rozhodol sa, že to využije na odstránenie prekážky z cesty. Ako vystupoval z auta, premýšľal, či nemusí niekomu zavolať. Určite existuje nejaká služba, čo sa zbavuje zdochlín. Ale funguje aj takto neskoro, uprostred noci?


  Maroš prešiel pred auto, aby sa na zviera lepšie pozrel. Najprv uvidel srsť, na ktorej sa leskli odrážajúce sa predné svetlá. Vyzerala ako srnka, no už odzadu sa mu na nej čosi nezdalo. Až keď prešiel tri kroky, zbadal nezvyčajný úkaz: vyčnievajúce ľudské končatiny. Spočiatku si myslel, že sa mu to len zdá. Keď pochopil, na čo sa pozerá, bolo mu jasné, že musí zavolať políciu.

  Bola hlboká noc, keď prišlo hlásenie o ďalšom mieste činu. Tentoraz k vražde nedošlo v žiadnom bratislavskom byte, políciu zavolali na opustenú cestu za Bratislavou, niekde medzi Sencom a Modrou. Najprv nebolo zrejmé, či prípad súvisí s ostatnými vraždami, no po prvej obhliadke tela našli operatívci zjavné spojitosti. Až vtedy dostal telefonát aj poručík Líška.


  Rozospatý Lukáš dorazil na miesto činu ako posledný. Už tam bol Vanek, technici, ba aj súdny lekár Záborský. Keď vystupoval z auta, nahlas zazíval, no jediný pohľad na obeť mu stačil na to, aby sa celkom prebral.


  „Kristove rany,“ striaslo ho. „Na čo sa to pozerám?“


  Vanek, ktorý sa práve opodiaľ rozprával so súdnym lekárom, ho prišiel privítať. „Na prvý pohľad to vyzerá komplikovane, ale keď si dáš veci dokopy a pochopíš, čo k čomu patrí, je to celkom jednoduché. Čaj?“


  Líška si vzal plastový pohár a nepatrne z neho usrkol. „Je to žena v koži srnky?“


  „Vidíš, vravel som, že je to jednoduché.“


  Lukáš sa najprv zdráhal nazrieť bližšie, no napokon mu to nedalo. Naozaj bola na ceste tretej triedy vystavená nahá žena, ktorej niekto rozpáral brucho, ruky a nohy vystrel pozdĺž inak schúleného tela tak, aby polohou pripomínala zrazené zviera, a cez chrbát jej prehodil srnčiu srsť. Zo smeru, odkiaľ prišli taxikár aj vyšetrovatelia, nebolo vidieť nič ľudské, aj hlavu mala vnorenú pri hrudi a schovanú pod srsťou, a tak si ju ktokoľvek mohol ľahko pomýliť s rozkladajúcou sa zdochlinou.


  „To vrah chcel, aby ju ešte niekto prešiel?“ divil sa Líška.


  „Vodič našťastie stihol zastať,“ povedal mu Vanek.


  „Kto ju našiel?“


  „Taxikár, viezol dve podnapité baby. Tie museli veľmi rýchlo vytriezvieť. Ale viac im želám, aby sa zajtra zobudili s poriadnym oknom. Na toto by som aj ja chcel zabudnúť,“ konštatoval kriminalistický technik.


  „Poznáme jej identitu?“ spýtal sa Líška.


  Vanek pokrútil hlavou. „Nemá na sebe ani nohavičky. Dúfajme, že ju niekto nahlási. Ak nie, bude to prácnejšie.“


  „Má niečo... zošité?“


  Pripojil sa k nim súdny lekár. „To vám budem vedieť povedať až na pitve, ak sa dostavíte. Moja posledná pozvánka zostala bez povšimnutia.“


  Líška zachytil výčitku v jeho hlase. „Posnažím sa. Ale určite nám niečo viete povedať aj teraz...“


  „Chcete malú ochutnávku? No tak možno vás bude zaujímať toto... Zaiste ste si všimli, že náš vrah má rád určité variácie. Zostáva verný loveckým nožom, no teraz použil taký, ktorým sa dá koža doslova párať. A viete si predstaviť, čo narobí nástroj určený na srstnatú zver s človekom, všakže? Vrah spravil jeden priamy, rovný rez od pŕs až k podbrušku. Kožu natiahol a vnútorné orgány nechal samovoľne vyplaviť z brušnej dutiny na cestu.“


  Líška sa obzeral okolo seba. „Chcete povedať, že to spravil tu? Na mieste?“


  Záborský prikývol. „V rámci možností to bola najčistejšia robota.“


  „Vieme odhadnúť, ako dlho tu leží? Treba zatarasiť cesty!“ Lukáš striedavo pozeral na súdneho lekára a na Vaneka.


  „Musím vás sklamať, už to bude pekných pár hodín,“ oznámil mu patológ.


  „A to až teraz šlo po ceste prvé auto?“ nechcelo sa Líškovi veriť.


  Vanek bezradne mykol plecom. „Na prvý pohľad vyzerá ako zrazená srna. Nedivil by som sa, keby sa niekto len preradil do protismeru a viac sa za ňou neobzeral. Chcelo by sa ti to riešiť uprostred noci?“


  Lukáš zmĺkol. Iskierka nádeje, že by bol vrah niekde nablízku, prípadne sa dal dolapiť alebo vystopovať, v ňom náhle zhasla.


  „Drží nás v napätí. Som si istý, že aj mňa zajtra na pitevnom stole čaká ešte nejaké prekvapenie,“ konštatoval Záborský a z jeho hlasu bolo cítiť vzrušenie. „Teraz ma tu už netreba, tak sa rozlúčim. Dopravte mi ju celú, samozrejme, v rámci možností.“


  Vanek ho odprevadil k autu, zatiaľ čo Líška ďalej hľadel na obeť.


  „Ťažko sa mi verí, že ju má na svedomí náš vrah,“ priznal, keď sa Vanek vrátil. „Zdá sa, že ju netýral ako tie predchádzajúce. Na rukách ani na nohách nemá žiadne modriny. Tvár zostala nepoškodená. Nikde ani stopy po ďalšom vyšitom mene...“


  „Hádaj, ako to vieme.“ Vanek mu ukázal veľkú vetvu smreka položenú bokom – s označením číslo štyri. Bola pripravená na fotografovanie dôkazov. „Odtiaľto to v tme neuvidíš, ale je previazaná čiernou stuhou. Bola položená na obeti. A na to meno by som sa takisto nespoliehal, stále sme ju nevyzliekli zo srnčej kože.“


  „Potrebujeme to tu poriadne prečesať, cestu, okolie...“ povedal Líška.


  „Pracujeme na tom, neboj sa. Mám všetko pod kon­trolou.“


  „Neexistuje, že ani tentoraz nespravil žiadnu chybu, sme na otvorenej ceste medzi dvoma dedinami. Keď už nič iné, niekto niečo musel vidieť, že? Že?“


  Lukáš žiadal o utvrdenie, ktoré však nemohol dostať. Nestačilo mu iba sa nečinne prizerať, ako pracujú ostatní. Zapol svetlo na mobile a sám sa začal rozhliadať po okolí.


  „Adam! Adam!“ kričal po chvíli.


  Vanek za ním dobehol. „Našiel si niečo?“


  „Stopy krvi. Možno mu ušla, snažila sa brániť. A tu, odtlačok topánky,“ ukazoval Líška.


  Vanek len prikyvoval. „Dobrá práca,“ pochválil ho napokon, aj keď vedel, že by tieto stopy bez problémov našli ich kolegovia. Chápal, čo sa dialo. Mladý poručík hľadal nejaké uistenie. Potreboval si dokázať, že je nápomocný.

  Wolf bol v šoku, keď sa na druhý deň dostavil do práce a dozvedel sa o novej obeti a stave, v akom ju našli. Najviac ho však zaskočilo, že ho nikto nevolal na miesto činu. Až po chvíli si uvedomil, že vlastne nejde o jeho prípad. Preto ani nešiel na poradu, aj keď bol zvedavý, čo sa udialo. Nikto ho nezavolal, a tak usúdil, že bude lepšie, ak vyčká.


  Len jednému z kolegov napísal správu: Zastav sa u mňa, keď skončíte.


  Vanek ho, našťastie, nenechal dlho čakať a prišiel hneď z porady.


  „Čo sa stalo v noci?“ chcel vedieť okamžite, keď sa kriminalistický technik zjavil vo dverách.


  „Okrem toho, že som spal tri hodiny? Máme nové telo.“


  „Čo o nej vieme?“


  „Zatiaľ nič. Nemala pri sebe doklady. No podľa prvej obhliadky máme už takého tušáka, že to bola bezdomovkyňa,“ odvetil Vanek.


  Wolf dvihol obočie. „Prečo by zabíjal bezdomovkyňu? Ako sa previnila?“


  „Narážaš na tú teóriu, že vrah ženy trestá?“ dovtípil sa Vanek.


  Marek prikývol.


  „Ľudia končia na ulici za kadejakých okolností. Často si za to môžu sami a možno na to, aby prežila bez domova, spáchala niečo, čím sa v jeho očiach previnila.“


  „Kde je Líška?“


  „Šiel na pitvu. Záborský mu včera, teda dnes v noci, naznačil, že jeho prítomnosť je viac než nutná,“ konštatoval Vanek pobavene.


  „Lukáš by nemal nechať so sebou zametať,“ povedal Wolf namosúrene.


  „Ty si bol iný v jeho veku?“ Vanek sa zarazil nad vlastnou otázkou. „Že sa pýtam, ty si sa určite takýto už narodil.“


  „Čo máme? Je sa čoho chytiť, než prídu výsledky pitvy?“ zmenil tému Marek.


  „Vrah mení techniku, ale stále je to on. Hlavne toho poľovníka v sebe nezaprie. Teraz tú ženskú doslova vykuchal. Črevá a všetko na ceste... no hnus, čo ti budem hovoriť. Našiel ju taxikár, skoro ju zrazil. Ležala na vozovke na boku, cez plecia jej prehodil srnčiu srsť.“


  „Takže stiahol z kože nejakú srnku?“


  „Vyzerá to tak, tá srsť bola čerstvá,“ potvrdil Wolfove domnienky Vanek.


  „Kde ste ju našli?“ pýtal sa Marek ďalej.


  „Na trase medzi Sencom a Modrou, bola to odbočka na nejakú dedinu. Veľa áut tadiaľ nejazdí.“


  „Takže žiadni svedkovia?“ predpokladal Wolf.


  „Nikto sa zatiaľ nehlásil, naši chlapci preveria okolie, hlavne tú dedinu, kam smeroval. Otčenáš nadhodil, že možno niečo posunieme do večerných správ, potom sa hádam dakto ozve,“ nádejal sa Vanek.


  Marek nesúhlasil. „Ak nešiel do tej dediny, najskôr sa otočil na ceste. Treba sa pýtať na hlavnej trase. Tam, kde ležala, sa pravdepodobne len zbavil tela.“


  „No ale predstav si, že on ju zabil tam, na mieste. Máme aj nejaké stopy po zápase a odtlačok jeho topánky pri ceste. Snažila sa mu ujsť. Počúvaj, akú veľkú máš nohu?“ opýtal sa Vanek odrazu.


  „Tuším dvanástku, prečo?“ nechápal Wolf.


  „Toto je taká dobrá trinástka. Len sme sa skonštatovali, že takú veľkú nohu asi nemá veľa ľudí, nie?“


  Marek súhlasil. „To je dobrá stopa, doslova. A čo spôsob vraždy?“


  „To som nepovedal? Vykuchal ju nožom. Musel ju spacifikovať, keď ju chytil. Viac sa potom nebránila. Položil ju na bok a rozrezal jej brucho. Takto ju tam našli. Teda ešte s tou srnčou kožou... a, samozrejme, s vetvičkou zo smreka.“


  „Meno tentoraz nevyšil?“


  „Ba,“ pritakal Vanek. „Ale nie do tej ženskej. Našli sme to náhodou v koži tej srnky. Sofia.“


  „Zvláštne,“ zarazil sa Wolf.


  „Zrejme to mal nachystané vopred. Ktovie, ako sa to celé udialo... Ak mal v pláne ju prepadnúť, uniesť a zabiť na opustenej ceste, tak vedel, že nebude mať čas tam ešte niečo vyšívať.


  Ozvalo sa klopanie a do Marekovej kancelárie vošiel Líška. „Adam, hľadal som ťa, vraj si tu.“


  „Ako vidíš,“ povedal Vanek.


  „To si tak skoro nazad z pitvy?“ udivil sa Wolf.


  „Musel som odbehnúť skôr z porady, Záborský ma už zháňal. Mal dnes naponáhlo. O čom hovoríte?“ vyzvedal Líška.


  „O čom asi...“ neodpustil si Marek. „Akurát riešime, čo mal vrah v úmysle. Či ju chcel zanechať na ceste, alebo mu len ušla z auta.“


  „Mala na sebe nejaké škrabance, na kolenách a lakťoch. Nasvedčujú, že mu vyskočila z auta, ale najskôr, keď spomalil. Možno v tej zákrute. Hovoril si už Wolfovi o stope, čo som našiel?“


  „Akej stope?“


  Vanek len prikývol. „Vravel. Ten odtlačok topánky.“


  „To môže byť veľké, nie? Môže nám to pomôcť dolapiť ho?“ chcel počuť Líška.


  „U-určite,“ zaváhal Marek. „Takú veľkú nohu nemá veľa ľudí.“


  „Pátrame po ňom, robíme, čo sa dá. Potrebujeme ešte počkať na testy z labákov. Verím, že tentoraz ho dostaneme,“ rozhovoril sa Lukáš.


  „Teraz potrebuješ predovšetkým odhaliť identitu obete,“ pripomenul mu Wolf.


  „Načo?“ ohradil sa Líška. „Tie ostatné poznáme a ako nám to pomohlo?“


  „Taký je postup,“ súhlasil Vanek s Wolfom. „A môže nám to pomôcť vo veľa veciach. Zistiť, ako ju vrah našiel, prečo ju uniesol a podobne.“


  „Tak zatiaľ vieme, že bola najmladšia zo všetkých. Mala len devätnásť alebo dvadsať rokov,“ prezradil im Líška. „Vyzerá na bezdomovkyňu, takže bola pre vraha ľahkým terčom. Možno nie je až taká veda, ako si ich vyberá...“


  „Predsa sme sa už zhodli na tom, že má motív. Vyberá si ženy, ktoré chce potrestať,“ pripomenul mu Marek.


  „Prepáčte, ja viem, len som z toho už na nervy,“ ospravedlnil sa Líška. „Idem za Bernátom. Keby dačo, voláme si.“


  


  [image: ]


  Wolf nepociťoval taký tlak ako Líška, no i jemu čoraz viac záležalo na vyriešení prípadu. Zaumienil si, že práve posledná obeť im pomôže uzavrieť vyšetrovanie. A keďže už od jeho nástupu ubehlo dosť času na to, aby dostal vlastné úlohy, musel sa tými cudzími zaoberať mimo pracovného času. Nechcel zostávať dlho v práci, a tak si vyžiadal od Lukáša podklady, ktoré si vzal domov.


  Tradične ako každý utorok sa cestou zastavil v plavárni. Pri pokladni však bolo tentoraz všetko inak. Neobsluhoval ho Dávid, ale nejaká nová zamestnankyňa. Zmiatlo ho to. Nevedel sa s tým narýchlo vyrovnať a začal jej vysvetľovať, že mu podáva nesprávny uterák.


  „Ako to myslíte?“ nechápala plavovláska v bielych nohaviciach a tričku. „Všetky uteráky, ktoré požičiavame, sú rovnaké.“


  Wolf pozrel na kopu uterákov, na ktoré ukazovala. Keď si konečne uvedomil, akého nezmyslu sa dožaduje, vzdal to. No predsa sa ešte čosi musel spýtať. „Dávid dnes nerobí?“


  Vtedy sa naňho podozrievavo zadívala. „Dávida vyhodili. Poznali ste sa?“


  Marek pokrútil hlavou. „Len si pamätám, že tu býval vždy v utorok. Vyhodili, hm?“


  Policajt v ňom mal potrebu pýtať sa ďalej, no radšej sa vykašľal na zbytočné otázky. Prišiel si predsa zaplávať a nechcel vzbudzovať zbytočnú pozornosť.


  Hodil sa do bazéna, záber pravou, vynorenie a nádych, záber ľavou. Hlava zostala pod vodou, ďalší záber a ďalší nádych. Úľava, po ktorú si prišiel, však nenastupovala. Naopak, namiesto nej ho zachvacovala panika. Kde je Dávid? Prečo ho vyhodili? Čo to znamená preňho?


  Sotva dokázal odplávať druhý bazén, zmocnil sa ho pocit, že sa nemôže nadýchnuť. Rýchlo doplával k najbližšiemu kraju a vytiahol sa z vody. Zostal ležať na mokrej dlážke a cítil, ako naňho ktosi z bazéna hľadí. Pomaly sa pozbieral a sadol si na lavičku. Nádych, výdych, je to také jednoduché, no musel si to opakovať v hlave, aby začal zasa pravidelne dýchať.


  Hľadel na bazén a usúdil, že pre dnešok mu stačilo. Skončil v sprchách, kde sa ešte nádejal, že je to len nejaké nedorozumenie. Dúfal, že si znova nájde v uteráku vložené tabletky. Akokoľvek ho však vytriasal, uterák bol prázdny.


  Z auta sa pokúšal Dávidovi dovolať, no mal vypnutý mobil a Michaela ho už čakala s večerou, po ktorú sa zastavila cestou z firmy. Najedli sa len vo dvojici, čo si uvedomil, až keď ukladal špinavé taniere do umývačky riadu.


  „Kde sú decká?“ spýtal sa.


  „To si si všimol až teraz?“ zhrozila sa Michaela.


  „Len som mal ťažký deň v práci, pomalšie mi to myslí,“ vyhovoril sa.


  „Mal si si ísť zaplávať, to ti vždy pomôže.“


  „Bol som. Aj chrbát ma rozbolel, dnes je fakt zlý deň. Tak mi, prosím, povedz, kde sú.“


  „Ema je s dedkom, vyzdvihol ju zo škôlky. Máme ešte hodinku, než ju prinesie domov. Ale ako ťa počúvam, asi to nevyužijeme,“ konštatovala Michaela sklamane.


  „Dnes asi fakt nie,“ nedával jej Marek falošné nádeje. „A Patrik?“


  „Je na tom kurze grafiky, na ktorý si ho prihlásil.“


  „Zabudol som, že to je v utorok. No nič, fakt som mimo.“


  „Chceš masáž?“ ponúkla sa Michaela a zvodne mu rukami prešla po chrbte.


  Wolf ju od seba odsotil, až následne si uvedomil, čo spravil. „Prepáč, neviem, čo sa so mnou dnes deje.“


  „No to ani ja.“


  „Fakt ma to bolí. Skočím sa len opláchnuť a asi si radšej pôjdem ľahnúť.“


  „Ako povieš. Ja mám rozčítanú knihu, ku ktorej sa môžem vrátiť.“ Michaela si ho ešte raz obzrela. „Tá práca ti nerobí dobre. Neviem, či si sa nevrátil priskoro.“


  „To nie je tým,“ povedal Marek úprimne, hoci viac priznať nemohol. Zavrel sa v kúpeľni, kde rýchlo pohľadal schované tabletky. Návykové opioidy mu skutočne ovládli život a plne si to uvedomil, až keď hrozilo, že o ne príde. Našťastie, v skrýši ešte našiel zásoby na niekoľko dní. Ak sa uskromní, možno mu vydržia aj dlhšie. Rozhodol sa, že vyskúša poobedňajšiu dávku vynechať.


  Skutočne si šiel ľahnúť, aj keď vedel, že nezaspí. Robil aspoň dýchacie cvičenia, ktoré mu odporúčal doktor na zmiernenie bolesti. Nijako však nepomáhali. Naraz počul, že sa vrátil domov Patrik a čoskoro aj malá Ema.


  Keď sa pohli dvere na spálni, otvoril oči, ktoré držal po celý čas privreté.


  „Richard?“ udivil sa, keď uvidel svojho šéfa, Michaelinho otca.


  „Ela mi povedala, že sa necítiš dobre,“ oznámil mu Otčenáš.


  „Prišiel si ma skontrolovať?“


  „Bojí sa, že ťa príliš zaťažujem. Vysvetlil som jej, že si sa pustil do prípadu, ktorý som ti rozhodne nepridelil.“


  „Líška ma žiadal o pomoc,“ tvrdil Wolf.


  „Mám mu povedať, aby ťa nechal na pokoji?“ ponúkol sa Otčenáš.


  Marek pokrútil hlavou. „Robím to dobrovoľne. Vieš ako, treba vychovávať mladú generáciu.“


  „Vychovávať sa dá aj bez toho, aby si zasa skončil na vozíčku.“


  „Nepreháňaj. Som v poriadku. Chrbát ma bolí každý deň, raz menej, raz viac. Nemusíš sa o mňa báť,“ uistil šéfa Wolf.


  „Ja sa nebojím o teba,“ vyviedol ho Otčenáš z omylu. „Ale toho, čo spraví Ela mne, keď sa ti niečo stane.“


  „Tak ďakujem za starostlivosť, uvidíme sa zajtra v robote,“ rozlúčil sa s ním Marek.


  Keď počul, že Richard odišiel, vstal, aby sa trochu ve­noval deťom. Ema mu chcela porozprávať, čo zažila poobede s dedkom, Patrik sa zasa chválil úspechom na kurze. Usmieval sa a pri pohľade na nich si povedal, že sa potrebuje zbaviť závislosti. Ak nie kvôli sebe, tak kvôli rodine.


  Keď však ani v noci nemohol zaspať a začal sa zvíjať v žalúdočných kŕčoch, predsa len si šiel vziať tabletku. Len čo pocítil jej účinok, spomenul si na spisy, ktoré si zobral domov z práce.


  Skúmal fotky z najnovšieho miesta činu a začínal mať pocit, že sa mu v hlave rodí nová teória, no sled myšlienok mu odrazu prerušila Michaela. Rozsvietila veľké stropné svetlo v obývačke, hoci on si zapálil len lampu pri gauči.


  „Čo robíš?“ pýtala sa ho rozospato.


  „Bol som hore, tak som sa šiel na niečo pozrieť,“ odvetil.


  „Marek? To sú... fotky vraždy? Hovorili sme o tom, že si nebudeš nosiť prácu domov. Hlavne nie toto. Čo keď to nájde malá? Chceš, aby začala chodiť na terapiu skôr, ako nastúpi do prvej triedy?“


  „Neuvidí to, mal som to schované v taške pod kabátom v predsieni. Tam by ani nedočiahla.“


  „Aj tak, sľúbil si mi to,“ prízvukovala Michaela.


  „Miška, nechcem sa hádať,“ snažil sa ju zastaviť Marek.


  „Tak neporušuj sľuby, čo si mi dal.“


  Wolf radšej zbalil fotky do spisu a schoval ich nazad do tašky pod kabát. „Sľubujem, viac sa to nezopakuje.“

  Wolf takmer celú noc nezažmúril oka. Ráno, keď si dal sprchu a tabletku, sa však cítil ako znovuzrodený. Po príchode do práce si zapol počítač a namiesto toho, aby sa venoval svojim povinnostiam, vyhľadával informácie súvisiace s Líškovým prípadom. Potreboval sa v niečom uistiť, než začne ďalej rozvíjať teóriu, ktorá mu skrsla v noci v mysli. Potom napísal Líškovi a požiadal ho, aby sa dostavil do jeho kancelárie.


  Lukáš tam bol do piatich minút. „Nepočká to? Chystám sa do terénu.“


  „Mám len jednu ideu, ktorú by som s tebou rád prešiel. Nezdržím ťa dlho,“ sľúbil mu Wolf.


  „Počúvam.“


  „Vlastne mám dve. Buď to bola jeho posledná vražda, alebo bola preňho veľmi osobná. A možno sedí oboje.“


  „Na to si ako prišiel?“ divil sa Líška.


  Wolf mu ukázal fotku smrekovej vetvy obviazanej čiernou stužkou. „Asi vieš, ako funguje tento poľovnícky zvyk.“


  „Posledný hryz?“ spomenul si Lukáš.


  „Posledný hryz má byť prejavom úcty k ulovenej koristi. Toto je celkom iné. Volá sa to zálomky. Poľovníci ich používali na komunikáciu, zanechávali si pomocou nich odkazy. Napríklad výstražný zálomok sa spraví tak, že sa dlhší ihličnatý konár zbaví menších konárikov, olúpe sa tak, že zostane skoro holý, a potom sa takto omotá okolo kmeňa stromu do slučky. Keď naň poľovník v revíri natrafí, dostane informáciu, že sa v blízkosti nachádza nebezpečenstvo.“


  „Marek, kam týmto smeruješ?“ nechápal Líška.


  „Prepáč, odbočil som. Toto je smútočný zálomok. Po­užíva sa na to dlhší konár, ktorý sa naspodku obviaže čiernou stuhou. Kladie sa na hrob poľovníka na znak úcty alebo sa hádže do hrobu, keď sa spúšťa rakva. Je to prejav úcty,“ vysvetlil kolegovi Wolf.


  „Takže sa podľa teba s nami rozlúčil?“ zvraštil Lukáš čelo.


  „Skôr sa lúčil s obeťou. Myslím si, že táto vražda bola preňho osobná. Tie ženy predtým dekoroval ako korisť, túto uznal za človeka.“


  „Aj keď ju obliekol do srnčej srsti?“


  „K tomu som sa nedopracoval, možno je to tiež nejaká forma úcty, však kožušina zahrieva,“ hádal Marek nahlas.


  „Prepáč, ale fakt už musím ísť,“ ospravedlnil sa Líška nervózne.


  „To je v pohode, porozprávame sa neskôr, hlavne nestresuj.“


  Lukáš sa naňho nespokojne pozrel. „Tebe sa to ľahko povie, keď si legenda oddelenia. Ja som stále len zelenáč.“

  Bernát sa nestíhal diviť, keď im pribudla v prípade štvrtá obeť. Tentoraz mal však v porovnaní s ostatnými roboty najmenej. Po zabezpečení dôkazov z miesta činu trávil hodiny väčšinou vo vypočúvacej miestnosti a ako vyšetrovateľ zbieral oficiálne výpovede svedkov, rodinných príslušníkov a známych. V tomto prípade však neboli žiadni svedkovia a identita obete zostávala neznáma. Až kým sa na policajnom riaditeľstve nezastavila žena, ktorá chcela nahlásiť zmiznutie kamarátky.


  Skončila vo vypočúvacej miestnosti a zavolali k nej práve Bernáta, – predpokladali totiž, že zmiznutie súvisí s prípadom.


  Keď Filip vošiel dovnútra, žena si nervózne obhrýzala nechty a rozhliadala sa okolo seba. Najviac ju trápilo blikajúce svetielko kamery v rohu nad dverami.


  Keď uvidela policajta, okamžite sa dvihla zo stoličky. „Prosím vás, toto bude omyl, ja len hľadám kamarátku. Stratila sa predvčerom, možno je to planý poplach. Nechcem vás ukracovať o čas...“


  Bernát začínal chápať, kde je problém. Pokúsil sa ju preto upokojiť. „Nemusíte sa báť, nič vám nehrozí, sľubujem. Zaoberám sa vážnymi zločinmi, drobné priestupky, ktoré mala dávno upravovať legislatíva, ma netrápia.“


  Žena síce celkom nechápala, ale rozhodla sa mu na chvíľu veriť. Ako si zasa sadala, ťahala si dole prikrátke šaty. „Ja som len myslela, že by som ju niekomu opísala. Mala čierne vlasy, takú ostrú špičku nosa a veľké pery. Som jej ani veriť nechcela, že to má prirodzené.“


  Vyšetrovateľ ju mlčky pozoroval a počúval. Cítil, ako sa mu zachveli ruky, preto ich radšej stiahol bližšie k sebe.


  „Deje sa niečo?“ spýtala sa.


  Bernát vytiahol fotku, ktorú mal v pláne jej ukázať. Väčšinou na identifikáciu používajú čo najlepší záber, tentoraz musel vziať, čo mal. „Je toto vaša kamarátka?“


  Žena preľaknuto chytila fotku. „Preboha! To je Romana. Je mŕtva? Čo sa jej stalo?“


  „Pôjdeme pekne poporiadku, najprv sa budem pýtať ja,“ navrhol vyšetrovateľ. „Ako sa volala celým menom?“


  Žena pokrútila hlavou. „To neviem. Nikdy mi to nepovedala.“


  „Naozaj? Nikdy?“


  „No... neboli sme ani tak kamarátky, skôr kolegyne,“ priznala po chvíli.


  „Kde ste spolu pracovali?“ chcel vedieť Bernát.


  „Na ulici.“


  Toho sa vyšetrovateľ obával. Už sa dokázal dovtípiť, že sa baví s prostitútkou, ktorá nechce mať s policajtmi nič do činenia, no ešte sa nádejal, že pracovali aspoň v nejakej prevádzke. „Kedy ste ju videli naposledy?“


  „Predvčerom okolo polnoci,“ odvetila.


  „Pracovali ste?“


  Váhavo prikývla.


  „Kde zvyknete stáť?“ vypytoval sa Bernát ďalej.


  „Pri... Slovnaftke.“


  Vyšetrovateľ vedel, že ide o známu cestu pri rafinérii. „A niekto ju vyzdvihol?“


  „Okolo polnoci jej došiel zákazník. Už sa nevrátila. Občas sa stáva, že nás vyložia niekde inde, ale len občas. Myslela som, že príde ďalšiu noc, no neprišla. Mala som takého tušáka. Ten chlap jazdil na volkswagene, to nikdy nie je dobré znamenie,“ rozhovorila sa prostitútka.


  „Pardon,“ skočil jej vyšetrovateľ do reči. „Prečo sú vodiči volkswagenov zlým znamením?“


  „Väčšinou sa z nich vykľuje nejaký úchyl, čo chce v aute zažiť rodeo,“ vysvetľovala mu. „Do volkswagenov ja už zásadne nesadám.“


  „Viete aj, aký to bol model?“


  Bezradne dvihla plecia.


  „Čo farba? Prípadne značka?“ snažil sa vyšetrovateľ ďalej.


  „Červené a značku som nevidela celú, ale bol zo Senca.“


  „Šoféra ste si nevšimli?“


  „Vôbec,“ pokrútila prostitútka hlavou.


  „A o nej neviete čosi viac? Kde bývala, prípadne by ste nám nevedeli povedať o niekom, kto by ju mohol poznať lepšie?“


  „Môžete sa skúsiť opýtať medzi dievčatami,“ navrh­la mu.


  „Vy by ste sa neopýtali za mňa?“ skúsil Bernát.


  „Čo za to?“


  Vyšetrovateľ si nahlas vzdychol. „Hádam sa už nejako dohodneme. Napríklad vám nebudem robiť problémy, čo vy na to?“


  Prostitútka oľutovala svoju poslednú otázku, len čo ju vyslovila. Uvedomila si, že bola k policajtovi až príliš priama. Radšej si zahryzla do jazyka a pristala na jeho podmienky.


  


  


  29. novembra 2018


  


  „Naša obeť sa volala Romana Némethová. Vyrastala v detskom domove, odkiaľ putovala na ulicu. Nie priamo, dala sa dokopy s nesprávnymi ľuďmi. Zomrela vo veku devätnásť rokov, nie sú známi žiadni priami príbuzní,“ referoval členom vyšetrovateľského tímu, poručík Líška. „Časom sa začala živiť telom. Nebrala však drogy ani nič podobné.“


  Vďaka Bernátovi sa im podarilo získať identitu štvrtej obete a podrobnosti, ktoré im pomohli dopátrať sa k jej minulosti.


  „Marek, musím ťa sklamať,“ konštatoval Lukáš napokon. „Ale ak nemala rodinu ani kamarátov, najskôr jej vražda nebude osobná, ako si predpokladal.“


  „Stále to mohol byť niekto z jej okolia,“ skúšal Wolf. „Keď vyrastala v detskom domove, musela tam mať kamarátov rovesníkov... Možno dokonca aj niekoho z vychovávateľov.“


  „Momentálne by som sa zameral skôr na páchateľa,“ rozhodol Líška. „Poznáme značku auta, farbu a okres ŠPZ.“


  „Chceš spraviť databázu všetkých registrovaných vozidiel, ktoré spĺňajú tieto tri kritériá?“ domnieval sa Vanek.


  „To znie dosť prácne. Myslel som skôr, že by sme poslali na vybrané miesta do terénu hliadky,“ opravil ho Lukáš.


  Bernát sa pobavil nad kolegovým vyberaným slovníkom. „Pod vybranými miestami máš na mysli ulice, kde večer postávajú kurvy?“


  „Tak nejako,“ priznal Líška.


  „A to sa ti nezdá prácne?“ divil sa Vanek. „Ako myslíš, menej roboty pre mňa.“


  „Však môžeme urobiť aj databázu,“ podvolil sa napokon Lukáš. „Akurát nemáme opis vodiča a ako niekomu dokážeme, kadiaľ po Bratislave jazdil a či platil za sex?“


  „Máš pravdu,“ uznal Vanek. „Tak nám už len zostáva dúfať, že sa teraz nebude niekde schovávať.“


  


  


  


  


  30. novembra 2018


  


  Plán poručíka Líšku sa napokon vyplatil. Muža v červenom volkswagene so seneckou poznávacou značkou odchytili nasledujúcu noc na rovnakom mieste – pri ceste neďaleko bratislavskej rafinérie. Práve k nemu do auta pristupovala dámska spoločnosť.


  Vo vypočúvacej miestnosti sa ho zhostil vyšetrovateľ Bernát. Tentoraz sa rozhodol zvoliť taktiku, ktorú preslávili dopravní policajti v teréne pri vyberaní pokút: „Pán vodič, viete, prečo sme vás zadržali?“


  „Áno, ale ja som v tom nevinne. Myslel som, že je to stopárka, čo potrebuje zviezť, nie prostitútka. To mi povedala, až keď mi pristúpila do auta,“ tvrdil.


  „Pán šofér, obaja dobre vieme, ako to chodí. Cena aj podmienky sa dohadujú vopred. Za fajku šesťdesiat, kompletka za stovku. Potom ju môžete ešte prehovárať, či vám dovolí za príplatok bez gumy, ale vy nie ste sprostý a bez gumy by ste ísť ani nechceli. Alebo sa mýlim?“ spustil Bernát.


  Vodič zaryto mlčal.


  „Tak čo, budete sa ďalej tváriť ako svätuškár, čo robí kurvám po Bratislave zadarmo taxikára?“


  „Potrebujem právnika?“


  Vyšetrovateľ sa zasmial. „Nebojte sa, mňa netrápi, čo a do koho zasúvate. Prípadne kto čo zasúva do vás.“


  „No dovoľte,“ ohradil sa vodič, akoby to bolo dosiaľ to najhoršie, čo si musel od policajta vypočuť.


  „Hovorím vám, že si môžete odpustiť túto fasádu. Za­ujíma ma len jedna slečna, ktorú ste vyzdvihli dvadsiateho piateho novembra pred polnocou.“ Bernát mu ukázal fotografiu Romany Némethovej.


  „Vtedy som tam nebol,“ tvrdil vypočúvaný okamžite.


  „Máme očitých svedkov, ktorí ju videli nastupovať do vášho auta.“


  „Ak aj nastupovala, len som jej ponúkol odvoz.“


  „Kurva, čo máte takú dôležitú kariéru?“ rozčúlil sa Bernát. „Alebo by sa vaša žena zrútila, keby zistila, čo má doma? Potom vážne odporúčam ísť vždy len s gumou. Nie je nič horšie, ako dozvedieť sa to od gynekológa so správou o pohlavnej chorobe.“


  Vodič sa zľakol policajtovej prudkej reakcie. „O čo vám ide?“ chcel vedieť.


  „O čo ide mne? Ja sa pýtam priamo, vy sa stále tvárite, že ste sprostý... alebo si to myslíte o mne. Čo je podľa vás horšie?“


  „No dobre, dohodli sme sa na kompletke, nastúpila a vyrazili sme. Ale nakoniec z toho nič nebolo. Chcel som, aby ma rozrobila za jazdy, mňa to tak rajcuje, hlavne ísť pri tom dosť rýchlo... ale stále v limite,“ opravil sa šofér okamžite.


  Bernát prevrátil oči. Reči, čo vypočúvaný neprestajne viedol, sa mu už zdali smiešne a hlavne mu prekážalo, že sa stále drží klamstiev a poloprávd. „Prečo z toho potom nič nebolo?“


  „Lebo to odmietla. Vraj spraví všetko, až keď zastanem. To som ja nechcel. Keď som dupol na plyn, začala jačať, aby som ju okamžite pustil. Tak som ju vykopol z auta, ako chcela. Jačala, že ju mám odviezť nazad, ale vykašľal som sa na ňu. Prečo vás vôbec zaujíma nejaká prostitútka?“


  „Viete, kde to bolo fotené?“ ukázal vyšetrovateľ ešte raz na fotku ležiacu opodiaľ. „Na pitevnom stole.“


  Vodičovi to došlo až v tej chvíli. „Ona je mŕtva? A chcete povedať, že som ju zabil ja?“


  „Nič nehovorím, len sa pýtam. Kde ste ju to vyložili?“


  „Na výpadovke z mesta. Možno trochu ďalej, niekde za Chorvátskym Grobom. Priznávam, prehováral som ju dlhšie, ako by sa patrilo, no nič z toho, tak som sa rozhodol, že idem domov. Nechcelo sa mi obracať to nazad do Bratislavy.“


  „Vynikajúco, priblížili sme sa k miestu činu. To ste asi nečakali, čo? A neprehovárali ste ju náhodou ešte o čosi dlhšie? A potom, keď vám nechcela vyhovieť, stratili ste nervy a...“ skúšal to Bernát.


  „V žiadnom prípade,“ skočil mu do reči šofér. „Nič som jej nespravil, prisahám.“


  „Tu nie ste na súde, nemusíte prisahať.“


  „Tak čo mám robiť? Ako vás mám presvedčiť, že som ju nezabil?“


  Vyšetrovateľ sa zrazu začal pýtať zvláštne veci týkajúce sa loveckých nožov a poľovníctva. Potom bol zvedavý na jeho vzťah k ženám. Nakoniec ho zaujímalo to najpodstatnejšie – či má nejaké alibi na dni, keď sa udiali predchádzajúce vraždy.


  „Celý ten víkend ste boli odcestovaný? Aj s rodinou? Manželka vám to potvrdí?“ opýtal sa Bernát napokon sklamane.


  Šofér mu poskytol telefónne číslo svojej ženy a zároveň vyšetrovateľa požiadal: „Môžete sa jej to spýtať tak, aby ma nezačala podozrievať, že robím niečo nekalé za jej chrbtom?“


  „Ja sa pýtam vždy priamo,“ odmietol vyšetrovateľ. „Okolnosti spomínať nebudem a čo si pani manželka domyslí, je už na jej fantázii.“

  Členovia vyšetrovateľského tímu boli sklamaní, keď zistili, že ich najnovší úlovok má alibi na vraždu Ivony Škantárovej. Ten víkend, keď vrah Ivonu týral a mučil v jej vlastnom byte, strávil na wellness pobyte so ženou a s deťmi. Takže bol vylúčený z akéhokoľvek podozrenia.


  Marek, ktorý bol voči Líškovmu poslednému nápadu od začiatku skeptický, nič iné ani neočakával. Rozhodol sa, že musí preveriť svoju teóriu. Zavolal Sivákovej a požiadal ju o konzultáciu. Tá na jeho prekvapenie okamžite súhlasila, nebolo ju treba ani prehovárať. Sama sa ho spýtala, či sa po práci zastaví u nej v kancelárii.


  „Máš to tu pekné,“ pochválil Marek priestory, v ktorých teraz Petra pracovala.


  „Ďakujem. Tak čo pre mňa máš?“ spýtala sa zvedavo.


  „Rovno k veci, chápem, asi nemáš veľa času,“ domnieval sa Wolf.


  „Na večer nemám žiaden program,“ vyviedla ho z omylu. „Akurát ma zaujíma, či ste sa niekam posunuli a či som ti pomohla.“


  „Ale,“ divil sa Marek. „Že sa v tebe zasa prebrala chuť vyšetrovať?“


  „To som nepovedala. Stále som rada, že dennodenne neprichádzam do kontaktu so smrťou.“


  „Máme v prípade novú obeť. Tentoraz však vrah značne zmenil modus operandi. Dá sa povedať, že si znova zvolil ženu, pri ktorej si mohol odôvodniť, že ju trestá. Živila sa prostitúciou. A stále je verný poľovníckym zvyklostiam, akurát obmeny, ktoré spravil, ma nútia veriť, že táto obeť je preňho niečím výnimočná.“


  „Čo spravil inak?“ chcela vedieť Siváková.


  „No v prvom rade ju netýral u nej doma, čo by ani spraviť nemohol. Bola to bezdomovkyňa, len pred rokom vyšla z decáku. Zanechal ju mŕtvu na ceste a obliekol ju do srnčej kože. Šofér, ktorý ju našiel uprostred noci, si ju skoro pomýlil s mrcinou,“ rozhovoril sa Marek.


  „To, predpokladám, nebude žiaden poľovnícky zvyk,“ podotkla psychologička.


  „Nič som k tomu zatiaľ nenašiel,“ priznal Wolf. „No aj teraz na mieste činu zanechal vetvu zo smreka a tá je práve dôvodom, prečo si myslím, že to bolo osobné.“


  „Chodíš okolo toho ako okolo horúcej kaše,“ pokarhala ho Petra. „Baví ťa napínať ma?“


  Marek sa zasmial. „Asi hej. A možno sa len bojím, že ma zrušíš, keď ti priblížim svoju teóriu. Ale aby som dlhšie nezdržoval, teraz použil techniku, ktorá sa volá smútočný zálomok. Poľovníci zvyknú obviazať dlhšiu vetvu čiernou stužkou a kladú ju na rakvu, keď sa lúčia s jedným z nich. Je to akoby prejav úcty a presne takým spôsobom bola smreková vetva s čiernou stužkou položená na obeti.“


  „Takže zatiaľ čo k ostatným ženám sa správal ako k lovenej koristi, túto odprevádzal z tohto sveta s úctou, lebo ju považoval za seberovnú?“ dovtípila sa psychologička.


  „Presne tak!“ potešil sa Wolf. „To isté si myslím aj ja. Pri tejto žene prvýkrát uznal, že zabil človeka. Seberovného.“


  „Rozmýšľaš ako kriminalistický psychológ,“ pochválila ho Siváková.


  „To sa na mňa asi nalepilo od teba.“


  „Akurát si nie som istá tou časťou, že je to pre vraha osobné. Myslíš to tak, že ju dobre poznal?“


  Marek prikývol. „Pri poslednej rozlúčke dávame zbohom našim blízkym. Preto som presvedčený, že ju musel poznať lepšie.“


  „Nehovoril si, že bola z detského domova?“ pripomenula mu Petra.


  „To neznamená, že nemala žiadnu rodinu. Aj keď sa k nej nikto nehlásil alebo sa jej rodičia vzdali, čo sa nám zatiaľ nepodarilo zistiť,“ trval Wolf na svojej teórii.


  „Takže sa pokúšaš pátrať ďalej?“ pochopila Siváková.


  Spokojne sa usmial. „Ako dobre ma poznáš.“


  Vtedy sa ozvalo klopanie na dvere.


  „Ordinačné hodiny sa už skončili,“ zakričala psychologička tak, aby ju bolo dobre počuť.


  „To som ja, Dominik,“ ozvalo sa z druhej strany.


  „Preboha, poď ďalej,“ pozvala svojho priateľa dnu. „Ty nemusíš klopať.“


  „Nechcel som ťa rušiť a zachytil som hlasy,“ vysvetlil jej a podišiel rovno k Wolfovi. „Dominik, teší ma.“


  „Marek,“ podal mu policajný operatívec ruku.


  „Marek? Ten Marek?“


  „Spomínala si ma?“ pozrel Wolf na Petru prekvapene.


  „Tak trochu,“ priznala.


  „Počul som toľko historiek... Sám mám pocit, že sa poznáme. O tej vašej prepletenej, komplikovanej histórii by raz mohol niekto napísať román,“ poznamenal Dominik položartovne.


  „Nepreháňaj,“ zapýrila sa Petra. Ani nevedela, kvôli ktorému mužovi sa vlastne červená.


  „Aj ja som o tebe počul samé dobré veci,“ odvetil Marek.


  „Kto hovoril, že Peťka o tebe rozpráva v dobrom?“ spýtal sa Dominik a vzápätí sa rozosmial. „Žartujem, samozrejme. No je veľká škoda, že sme sa doteraz nestretli. Musíme to niekedy napraviť, rád by som si na teba spravil vlastný názor.“


  „Rovnako,“ povedal Wolf, ktorému nebolo veľmi do smiechu. „Určite niekedy inokedy, teraz už budem musieť ísť.“


  „Nechcel som vás rušiť. Pokojne si doriešte, o čom ste hovorili. Ja počkám aj vonku, ak je to osobné... Alebo nebodaj pracovné?“


  „Nie, fakt musím,“ uistil Dominika Marek. „Potrebujem vyzdvihnúť dcéru zo škôlky a už teraz meškám.“


  Zarazil sa vo chvíli, keď to vyslovil, a Siváková naňho pozrela rovnako prekvapene. Prvýkrát v živote nazval Emu svojou dcérou.


  „Deje sa niečo?“ nechápal Dominik, prečo zrazu zostalo ticho.


  Wolf ho uistil, že je všetko v poriadku, potom sa rozlúčil s Petrou a zdôraznil, že oboch niekedy rád uvidí.


  „Boli sme dnes na niečom dohodnutí?“ začudovala sa Petra.


  „Padlo mi pracovné stretnutie a bol som v okolí, tak som myslel, že ťa prekvapím. Čo ste riešili?“ vyzvedal Dominik.


  „Ten prípad, čo naposledy.“


  „Pomáhaš polícii?“


  „Nie, Marek mal len teóriu, ktorú chcel so mnou prebrať,“ vysvetľovala Petra priateľovi.


  „A bolo niekedy niečo medzi vami?“ spýtal sa Dominik odrazu.


  Siváková sa silene zasmiala. „Žartuješ, že?“


  Dominik s vážnou tvárou pokrútil hlavou. „Nie som žiarlivý typ, ale pri chlapovi ako on by o sebe zapochyboval hádam každý.“


  Petre tým zalichotil. Muži, ktorí o ňu prejavili za celý život záujem, by sa dali spočítať na prstoch jednej ruky. Nikdy predtým sa jej nestalo, že by na ňu niekto žiarlil. Rozhodla sa to svojmu partnerovi oplatiť rovnako. Podišla k nemu bližšie, aby ho pobozkala. „Ty nemusíš pochybovať pri žiadnom.“


  


  3. decembra 2018


  


  Dominikova žiarlivosť spôsobila, že sa v ten večer Petre venoval ešte náruživejšie, než bola zvyknutá. Jednou nocou sa to neskončilo, strávili spolu v jeho byte výnimočne krásny víkend. Dokonca ju v pondelok ráno pozval na raňajky do jej obľúbenej kaviarne a potom ju vyprevadil do práce. Už sedela vo svojej kancelárii za stolom, no stále cítila jeho horúce bozky, nežné dotyky a oveľa viac. Uvedomila si, že sa takto nedokáže sústrediť na prácu. Skontrolovala čas, zostávalo jej pätnásť minút do príchodu prvého pacienta. Rozhodla sa napísať Dominikovi štipľavú správu, no keď sa do nej pustila, trikrát po sebe text zmazala a začala odznova, až to celkom vzdala.


  „Petra, k tebe sa to nehodí,“ karhala sa.


  Potom jej zišlo na um, že by mohla požiadať o radu kamarátku, ktorá bola v tomto smere skúsenejšia.


  „Deni, máš na mňa chvíľu?“ spýtala sa Siváková, keď jej to Krajčírová zdvihla.


  „Som v práci, čo potrebuješ?“


  „Zavolám neskôr?“


  „Som v práci u mňa väčšinou znamená, že mám čas,“ vysvetlila jej policajná hovorkyňa.


  „Aha.“ Petru odpoveď na okamih zarazila. „Potrebujem sa s tebou poradiť.“


  „Čo spravil ten tvoj fešák?“


  „Ako vieš, že ide oňho?“ divila sa Siváková.


  „Lebo keby si sa potrebovala poradiť o čomkoľvek inom ako o chlapoch, určite nevoláš mne,“ vyhlásila Krajčírová.


  „Ide o to, že Dominik bol včera veľmi... náruživý.“


  Denisa vyprskla do smiechu. „Náruživý? To slovo som asi v živote nepočula v bežnej konverzácii. Čo tým chceš povedať?“


  „Veď... vieš.“ Siváková to stále nedokázala vysloviť nahlas. „V posteli. Snažil sa viac ako obvykle.“


  „Koľkokrát ste to robili?“


  „Nejde o to koľkokrát, ale ako sa mi venoval,“ snažila sa vysvetliť Petra.


  Denisa pochopila. „Dnešní muži robia orál celkom bežne. A stretla som dokonca aj takých, čo sú v tom veľmi dobrí. V čom je problém?“


  „Chcela by som mu to oplatiť.“


  „Ty si ho ešte...“


  Denisa nestihla dopovedať, lebo jej Petra skočila rýchlo do reči. „Nejde o to. Len by som sa mu chcela cez deň pripomenúť. Že naňho myslím a že vo mne zanechal dojem.“


  „Chceš si s ním sextovať,“ zhrnula Krajčírová výstižne.


  „Sextovať?“


  „Tak sa volajú správy s pikantným obsahom. Pošlem ti nejaké tipy. Ak chceš rýchlokurz, dohodni si termín a pamätaj, bude ťa to stáť fľašu vína.“


  „Tie tipy do správy budú stačiť,“ uistila ju Petra. „Ďakujem.“


  „Nemáš za čo, ale musím ťa upozorniť, že keď sa chlap začne snažiť viac ako obvykle, väčšinou to neveští nič dobré,“ povedala Denisa odrazu.


  „Ako to myslíš?“


  „No, najlepší motivátor chlapa je pocit viny. Takže buď ťa podvádza, alebo...“


  „Nie, nie nie,“ namietala Petra okamžite. „Nejde o nič také. Vlastne... možno viem, akú mal motiváciu. V piatok prvýkrát stretol Wolfa.“


  „A žiarlil?“ potešila sa Denisa.


  „Tak trochu. Ale je to veľmi racionálny muž. Povedal, že by ho chcel lepšie spoznať. Dokonca cez víkend navrhol, že by sme mohli ísť s ním a s jeho partnerkou na večeru.“


  „Dvojité rande, úúú, vieš, čo to znamená?“


  „Nie a ak mi zasa povieš, že je na tom niečo zlé, zložím,“ varovala Siváková kamarátku.


  „Chce Wolfa spoznať, aby vedel, či si naňho musí dávať pozor. Prípadne mu dať trochu najavo, aby si dával on pozor naňho,“ tvrdila jej Krajčírová.


  „Dominik taký nie je.“


  „Každý chlap je aspoň trochu taký. Teritoriálny, majetnícky. A my ženy si musíme priznať, že sa nám to občas páči.“


  „No dobre, musím ísť, už mi klope na dvere pacient,“ ukončila telefonát Petra.


  Keď zložila, uvedomila si, že nestihne poslať Dominikovi správu, kvôli ktorej volala Denise. Na gauč si už sadal Martin Pajer. Vo chvíli, keď ho uvidela, pocítila, ako jej zamrzol úsmev na perách. Mala to prirodzene v povahe, no keď vstupovala do tejto brandže, sľúbila si, že svojich pacientov nebude nikdy súdiť za nič, čo jej počas terapie povedia. Pri tomto mužovi sa jej však sľub dodržiaval veľmi ťažko, a nie raz, ale pri každom spoločnom sedení.


  „Zasa som mal ten sen,“ začal rozprávať, keď sa ho spýtala, ako sa má. „Snívalo sa mi, že som ju škrtil. Ale tentoraz som nedokázal prestať. Škrtil som ju, až kým som si neuvedomil, že dodýchala. A viete čo? Keď som sa zobudil, necítil som žiadnu vinu. Práve naopak, uľavilo sa mi. Neskutočne sa mi uľavilo.“


  Petra už o tomto sne počula niekoľkokrát v rôznych obmenách. „Zasa sa vám snívalo s vašou kolegyňou?“


  Pajer prikývol.


  „S tou, čo vám... ukradla jogurt z chladničky?“ Psychologička sa všemožne snažila, aby nedala najavo, ako sa vnútri nad mužovými pohnútkami pohoršuje.


  „Mal som ho označený a ona ho napriek tomu zjedla, suka špinavá!“ rozčúlil sa. „Aj som ju nahlásil šéfke a tá mi povedala, že s tým nemôže nič robiť. Pozerala pritom na mňa ako na blázna.“


  Siváková mala problém, aby svojho pacienta nevnímala rovnako. Vedela však, že jeho pohnútky majú opodstatnenie. Zatiaľ sa nedostala ku koreňu veci, no na predchádzajúcich sedeniach jej Pajer naznačil, že s ním matka od detstva veľmi zle zaobchádzala. V čom, to si ešte nechával pre seba.


  „Ale musíte uznať, že škrtenie nie je patričná reakcia na ukradnutý jogurt,“ povedala napokon.


  Pajer ju poriadne nepočúval. „Obávam sa, že to spravím. Raz sa neovládnem a spravím to.“


  Petra ho potrebovala sprítomniť. Začala mu opakovať, čo si už raz vysvetľovali: rozdiel medzi snom a skutočnosťou, túžbami a ich realizáciou. „Vy jej v skutočnosti nechcete ublížiť. Je to len spôsob, akým si chcete dokazovať vlastnú silu, mužnosť. Ale verte mi, nepotrebujete si nič dokazovať.“


  „Ja o sebe nepochybujem,“ tvrdil. „Potrebujem to dokázať jej aj iným ženám.“


  „Prečo?“


  „Lebo ma nerešpektujú!“ vykríkol Pajer odrazu.


  „Ale keď ste hľadali pomoc, z nejakého dôvodu ste sa obrátili na mňa a nie na muža. Zamysleli ste sa niekedy nad tým?“ pýtala sa Siváková ďalej.


  Jej pacient mlčal.


  „Vy viete, že to, o čom hovoríte, nie je správne. Keby ste to naozaj chceli realizovať, hovorili by ste o tom na nejakom tajnom fóre, kam muži chodia onanovať nad videami znásilňovaných žien.“


  Pajer zo sekundy na sekundu celkom zbledol. „Prosím?“


  Petra rovnako zmenila odtieň, keď si uvedomila, že sa takmer prezradila – vedela o ňom niečo, čo jej osobne nepovedal. „Nemám pravdu?“


  „A-asi už pôjdem,“ dvihol sa zrazu.


  „Martin,“ zastavila ho. „Ja sa vám snažím pomôcť.“


  „Ja viem a máte pravdu,“ prikývol. „Preto som vás vyhľadal. Ale bojím sa, že mne sa už pomôcť nedá.“


  Keď odišiel, Petra takmer nedýchala. Čo tým chcel povedať? Naozaj by bol schopný niečoho takého ohavného? Naplnil by túžby svojich snov? Dosiaľ ho považovala za neškodného muža – pacienta, ktorý sa potrebuje vyrovnať so svojou traumou. Pomaly odhaľovala jeho temné zákutia a začínala sa obávať, či nie je nebezpečnejší, ako sa pôvodne domnievala.


  Skontrolovala telefón, medzitým jej napísal Dominik. Chcel vedieť, ako sa jej darí v práci, a mal potrebu pripomenúť jej, že na ňu nedokáže prestať myslieť.


  Potešilo ju to, no vzápätí si uvedomila, že jej ranná túžba po flirtovaní cez esemesky dávno pominula. Myseľ už zamerala na prácu, akurát nie na prácu terapeutky. Začala si vyhľadávať informácie o Martinovi Pajerovi, aby si o ňom mohla spraviť lepší úsudok.


  Že sa jej čoskoro začína ďalšie sedenie, si uvedomila, keď sa zrazu z čakárne ozval krik. Petra vyskočila od stola a vybehla z kancelárie. Uvidela tam Janu Pribilincovú, ako lapá po dychu a pišťavo kričí, až sa napokon zvinula do klbka na stoličke. Zachvátil ju panický atak.


  Siváková hneď pochopila, čo sa deje. Priniesla jej pohár vody a opakovane ju žiadala, aby sa poriadne napila.


  „Dýchajte zhlboka, len dýchajte,“ hovorila na ňu tichým hlasom.


  „Ne-ne-ne-nedá sa mi,“ lapala po vzduchu Jana. „On tu bol, bol tu!“


  „Prosím?“ nechápala psychologička. „Kto tu bol?“


  „Ten chlap, čo ma napadol a zmrzačil,“ povedala Pribilincová jasne, keď sa jej podarilo konečne nadýchnuť.


  „Vy ste ho videli?“


  „Nie,“ krútila pacientka hlavou. „Nie, ale cítim ho. Cítim jeho vôňu. Bol tu u vás. Cítim ho!“


  Petra zhlboka vdýchla vône z okolia, no nezaznamenala nič nezvyčajné. Potom si pripomenula, že človek prežívajúci traumu má vplyvom adrenalínu posilnené zmysly a práve zmyslové vnemy dokážu traumatický zážitok živo prinavrátiť. Vtedy jej to došlo. Asi sa v Pajerovi naozaj mýlila.


  


  [image: ]


  Keď sa Petra rozlúčila s Janou Pribilincovou a hlavne sa ubezpečila, že jej pacientka bude po prekonaní panického ataku v poriadku, vedela, čo musí spraviť. Čakala ju cesta na policajné riaditeľstvo a vysvetľovanie chyby, ktorej sa dopustila. Prešla sa cez Staré Mesto a dúfala, že na čerstvom vzduchu sa jej podarí prísť na tie správne slová, no aj keď už videla sochy šeliem pred budovou krajskej polície, stále nebola rozhodnutá, ako to spraví.


  Na vrátnici sa nahlásila ako návšteva – na to si nevedela stále zvyknúť. Vrátnik ju, našťastie, poznal, pustil ju a cez interkom oznámil jej príchod Wolfovi.


  „Čomu vďačím za tvoju návštevu?“ spýtal sa Marek, keď vošla do kancelárie.


  „Musím ti niečo povedať, ale sľúb mi, že sa nebudeš hnevať,“ oznámila mu Siváková rozpačitým hlasom.


  „Znieš ako Patrik, keď niečo vyvedie.“


  „To nie je vtipné, prosím, nehnevaj sa na mňa,“ žiadala ho.


  Wolf nechápal. Až vtedy si všimol, aká je Petra bledá a že jej z očí sála strach. „Čo sa deje?“


  „Keď si sa so mnou radil prvýkrát, chcel si vedieť, čo si myslím o Martinovi Pajerovi,“ pripomenula mu.


  „A ty si bola presvedčená, že nie je náš páchateľ,“ spomenul si Marek.


  „Bola som si takmer istá, lebo som si myslela, že ho dobre poznám. Nebol to len odborný odhad na základe toho, čo som si o ňom prečítala z tvojich poznámok. Totiž, zatajila som ti, že ku mne chodí na terapiu.“


  „S čím?“


  „Stále si nie som istá, či by som o tom mala hovoriť,“ váhala psychologička. „Ale po tom, čo sa stalo dnes ráno...“


  „Ak máš informácie, ktoré nám môžu pomôcť vo vyšetrovaní, a tvoj pacient predstavuje hrozbu, nemôžeš ho ďalej chrániť. Čo sa stalo?“ pobádal Marek Petru opakovane.


  „Chodí ku mne na terapiu aj Jana Pribilincová,“ pokračovala Siváková.


  „Prvá obeť v prípade? Tá, čo ju napadli v lese za Podunajskými Biskupicami?“


  „Stále sa vyrovnáva s tým, čo sa jej stalo. A dnes, keď prišla na sedenie, dostala už v čakárni panický atak. Skolabovala, lebo zacítila vôňu útočníka.“


  „Vôňu? V tvojej čakárni?“ pýtal sa Wolf udivene.


  Petra prikývla. „Pajer mal sedenie pred ňou. Našťastie sa nestretli, no bojím sa, či to neurobil naschvál. Prvýkrát si prehodil termín hneď na ráno, doteraz chodil vždy poobede.“


  „Myslíš si, že ťa vyhľadal a začal k tebe chodiť len preto, aby sa priblížil k nej?“ pochopil Marek.


  Siváková bezradne dvihla plecia. „Je to možné, neviem. Nastúpil ku mne až mesiac po nej.“


  „No dobre, ale nemôže to byť nejaká náhoda? Napríklad, že používa rovnaký parfum ako vrah?“


  „To nebol parfum, ten by som cítila aj ja. Ona musela zacítiť jeho prirodzenú vôňu.“


  Wolfovi to stále nešlo do hlavy. „To by si pamätala? Po takom čase?“


  „Samozrejme. Telo si pamätá niekedy viac ako myseľ. Tá dokáže potlačiť traumatické spomienky, no práve zmyslové vnemy ako vôňa, chuť... nám ich dokážu veľmi rýchlo prinavrátiť. Tieto techniky sa používajú aj v terapii, aj keď v súčasnosti nie sú zrovna uznávané. Majú skoro podobný štatút ako hypnóza,“ rozhovorila sa Siváková odrazu.


  „Fakt mi tu teraz dávaš prednášku?“


  „Prepáč, sama som v šoku z toho, čo sa stalo,“ objasnila mu Petra. „Nechce sa mi veriť, že by to mohol byť on, ale iné logické vysvetlenie neexistuje.“


  „Tak mi skús vysvetliť, prečo podľa teba on nesedí na profil páchateľa,“ požiadal ju Marek. „Nejde mi to do hlavy. Ženy predsa vyslovene nenávidí.“


  „Má len nevinné fantázie,“ obhajovala svojho pacienta psychologička. „Stále sa mu sníva, ako nejakej žene ubližuje. Posledné týždne chcel uškrtiť kolegyňu z práce za to, že mu zjedla jogurt, čo mal v chladničke.“


  „A to sa ti zdá neškodné?“


  „Neviem ti to lepšie vysvetliť. Bola som presvedčená, že len fantazíruje. Všetko tomu nasvedčovalo. Uvedomuje si, že sú jeho pohnútky nesprávne. Je pravda, že mi zatiaľ nedovolil lepšie ho pochopiť. Odhaliť, čo sa skrýva za jeho nenávisťou.“


  „Kurník, Peťa!“ rozčúlil sa Wolf. „Čítal som, čo ten chlap vypisuje na internete. Je to jeden z tých, ktorí tvrdia, že ženám treba ukázať ich miesto. Keby hľadal odbornú pomoc, vybral by si podľa teba psychologičku?“


  „Práveže si myslím, že sa obrátil na mňa, lebo chcel pomôcť. Vedel, že to, čo robí, je nesprávne, sám mi to dnes povedal.“ Siváková sa rozpamätávala na ráno, než si uvedomila, že sa ju vlastné spomienky snažia oklamať. „Nie, to som povedala ja jemu. Snažila som sa vsugerovať si to. Mohla som byť taká hlúpa?“


  „Teraz je neskoro, aby si to riešila. Povedz mi len jedno, môže byť podľa teba náš človek alebo nie?“ žiadal ju Marek.


  Petra sa zamyslela. Ako kriminalistická psychologička videla tie najtemnejšie stránky človeka, a keď zmenila pole pôsobenia, rozhodla sa zmeniť aj pohľad na svet. Chcela v každom svojom pacientovi hľadať príčinu správania, pohnútky, ich opodstatnenie.


  „Neviem, aká je jeho trauma. Ale je možné, že sa mu stalo niečo... Sama si nedokážem predstaviť, čo by sa muselo stať vrahovi. Prepáč, zlyhala som.“


  „Prestaň sa ospravedlňovať. Naviedla si nás na správnu stopu. A jeho vylúčil ako podozrivého aj vyšetrovateľ, ktorý pracoval na vraždách dlhé roky. Z toho, čo som čítal v spisoch, fakt pôsobí ako zakomplexovaný trapko, nič viac.“


  „Čo spravíte?“ chcela vedieť Petra.


  „Musíme to riešiť,“ potvrdil jej Wolf, čo sama očakávala. Ešte šťastie, že si sa rozhodla rovno prísť za nami a nenechala si si to pre seba dlhšie.“


  Keď sa rozlúčili, Marek zvolal kolegov, s ktorými spolupracoval na prípade. Netrvalo dlho a dohodli sa na ďalšom postupe.

  Martin Pajer vedel, že čosi nie je v poriadku, už keď mu v ten deň napísala jeho psychologička. V zdĺhavom emaile mu vysvetlila, že už mu viac nevie pomôcť a na jej odporúčanie by ho prevzal nejaký kolega. Okamžite jej volal. Prekvapilo ho, že mu to vôbec dvihla, hlavne keď mu predtým len zbabelo napísala. Prehováral ju a žiadal, aby to s ním nevzdávala. Dokonca sa ponížil tak hlboko, že ju začal prosiť. Bola slušná, no trvala na svojom – ďalšie hodiny u nej už nedostane. Keď mu pripomenula kolegu a sľúbila, že s ním pred prvým sedením všetko preberie, stratil s ňou trpezlivosť. Zložil hovor a telefón s hrôzostrašným zaručaním šmaril o stenu. Displej sa rozbil o kachličky.


  Pajer bol práve v práci. Zavrel sa na toaletách, aby ho nikto pri telefonáte so psychologičkou nerušil, no keď kolegovia počuli buchot a krik, prišiel ho jeden z nich skontrolovať.


  „Je všetko v poriadku?“ opýtal sa, keď sa odvážil nazrieť na záchody.


  „Vypadni!“ vykríkol Martin zúrivo.


  Vedel, že ho kolegovia považujú za čudáka. Celý život prežil s tou nálepkou. Odkedy mama... Nie, nezaslúžila si, aby jej venoval čo i len jedinú myšlienku. A predsa si na ňu spomenul vždy, keď ho nejaká žena sklamala. Petra Siváková bolo len ďalšie meno na zozname.


  Tak ho to rozrušilo, že vrazil päsťou do zrkadla, rozbil ho a poranil si ruku. Zakrvácaný vyšiel na chodbu, kde sa zliezala háveď azda zo všetkých kancelárií. Ešte aj tá škuľavá Karina z ekonomického, skúpa hus, čo sa ulakomila na cudzí jogurt. Čo na cudzí, na jeho jogurt!


  Mal sto chutí vrhnúť sa na ňu – vtedy a tam. Naplniť konečne tajnú predstavu zo svojich snov. Nedostal však príležitosť. Zavolali ho k šéfke, ktorá mu v prítomnosti ďalších dvoch kolegov vysvetľovala, že bude lepšie, keď pôjde domov. Prípadne by bolo fajn, keby vyhľadal odbornú pomoc. Lenže on odbornú pomoc aj vyhľadal a čo mu to bolo platné? No nič. Bol na tom rovnako, ak nie ešte horšie ako predtým, než prvýkrát vstúpil do dverí Petry Sivákovej. Petra Siváková, tá premúdrená hus. Či skôr kačka, lebo nevedela nič iné, len celý deň kvákať. A on bol taký sprostý, že jej za to ešte aj platil!


  Keď konečne prišiel domov, myslel si, že deň už nemôže byť horší. Potom mu však na zvonček zazvonila polícia. Najprv sa domnieval, že sú tam pre incident z práce. No požiadali ho, aby šiel s nimi. Nemalo zmysel brániť sa, rovno naňho vytiahli putá.


  Skončil zavretý na policajnom riaditeľstve s nejakým vyšetrovateľom, ktorý ho hodiny vypočúval. Martina znepokojilo, koľko o ňom vie. Vybalil naňho jeho komentáre z instagramu, dokonca aj z tajného účtu z fóra. Policajt sa tváril, akoby boli Martinove slová na adresu žien to najhoršie, čo kedy čítal. Potom sa ho začal vypytovať na Janu, Moniku a Ivonu... a prifaril k nim aj nejakú Romanu. O tej Martin nemal ani tušenia.


  Keď sa vyšetrovateľove otázky začali opakovať, vybuchol: „Myslíte si, že som sprostý? Však na to ste sa ma už raz pýtali!“


  „Upokojte sa!“ zahriakol ho Bernát rovnako prudko.


  Pajer škrípal zubami. „Budem tu ešte dlho?“


  „Ak budete spolupracovať, možno stihnete večerný futbal,“ sľúbil mu vyšetrovateľ.


  „Mňa futbal nezaujíma.“


  „Takže máte čas, vynikajúco.“ Vyšetrovateľ sa zahniezdil na mieste. Bolo zjavné, že on by si ten futbal rád pozrel. „Prešli sme si dátumy aj obete v prípade, no stále mám pocit, že sa dobre nepoznáme. Čo keby sme to napravili? Viem, že sa vaši rodičia rozviedli. Aké to bolo vyrastať v rozvedenej rodine?“


  Pajer mykol plecom. „Bolo mi to jedno. Otec sa o mňa zaujímal viac potom, keď odišiel z domu.“


  „A čo mama?“


  Martin sa dotkol jazvy na tvári a cítil, ako sa mu pritom zatriasla ruka. Zmienka o mame ho rozrušila, nedokázal to skryť, nech sa akokoľvek snažil.


  Vyšetrovateľ sa k nemu nahol. „Popálenina? To vám spravila vaša mama?“


  Zasa to slovo. Pajer ho z duše neznášal. Mama mala byť milujúca a silná ochrankyňa. Tá jeho bola zbabelá slaboška.


  „Martin? Spravila vám to mama?“ zopakoval otázku Bernát.


  Pajer vybuchol. „Čo je vás do toho? Ako to spolu súvisí?“


  „Hovoril som, že vás chcem len spoznať,“ tvrdil vyšetrovateľ. „Ak mi poviete, čo sa vám stalo, lepšie vás pochopím. Možno nemôžete za to, čo ste spravili.“


  „A čo som spravil?“


  Bernát ukázal na papiere rozložené pred sebou – výstavu všetkých Pajerových komentárov zozbieraných z internetu.


  „To mi nespravila mama, ale Robo,“ priznal Martin napokon.


  „Robo?“ zopakoval vyšetrovateľ a okamžite si pomyslel, či je to krstné meno len zhoda náhod.


  Pajer mu vzápätí potvrdil, že nie. „Robo Dolinský. Mamin frajer. Nasťahovala si ho do bytu, keď od nej oco odišiel.“


  „Ako dlho ste spolu bývali?“


  „Čo ja viem, asi dva roky? Dokým ho to neomrzelo. Mama nevedela žiadneho chlapa vyhodiť z domu.“


  „Týral vás?“ spýtal sa vyšetrovateľ priamo.


  „Niekedy ma fackoval, keď som mu odvrával. Toto bola... nehoda.“ Martin zasa cítil, ako mu škrípu zuby. Škrípali tak silno, až ho to zabolelo. „Obaril ma vriacou polievkou, lebo mi nechutilo, čo navaril.“


  Bernát hľadel na Pajerovu zjazvenú kožu. „Tá polievka musela byť naozaj horúca, keď aj po rokoch po nej zostali takéto stopy. Vaša mama na to čo povedala?“


  „Nič. Ako vždy. Nikdy nič nepovedala. Len ticho sedela a znášala, čo jej život nadelil, ako tomu rada hovorila. Nič nebola jej chyba, všetko sa proste stalo. A my sme sa s tým museli zmieriť.“ Martin cítil, ako v ňom zasa stúpa zlosť, keď hovorí o mame. „Bola to handra, s ktorou si každý mohol robiť, čo chcel. A mňa vychovávala tak, aby bolo zo mňa to isté.“


  Bernát len sedel a počúval. Hneval sa na seba zato, ako ľahko Pajera vylúčil z podozrenia. Na papieri absolútne nesedel na profil páchateľa, toto však na papieri nebolo. Mal zdanlivo bežných a starostlivých rodičov a jeho mama sa možno aj snažila vychovať ho najlepšie, ako vedela, no dopustila, aby mu bolo ublížené, a to môže zanechať niekedy hlbšie stopy, ako keby mu ubližovala sama.


  Vyšetrovateľ pokračoval vo vypočúvaní, až kým sa ho Pajer nespýtal: „Dnes si ma tu necháte?“


  Bernát pokrútil hlavou. Možno postúpil ďalej v odhaľovaní pravdy, no stále nemal žiadne relevantné dôkazy a ani po hodinách snahy nedokázal z podozrivého vyťažiť priznanie. Musel ho nechať ísť.


  Martin dostal nazad svoje veci vrátane mobilu s rozbitým displejom. Kráčal ulicami Bratislavy a hneval sa na celý svet. Pochopil, že sa do práce nebude môcť vrátiť. Ešte má na krku políciu. A všetkému je na vine jediná žena, ktorá mu svojím správaním opäť potvrdila, že ženám sa nedá v ničom veriť.


  Aj keď už bol neskorý večer, rozhodol sa jej zavolať. Nedvíhala na prvý ani na druhý pokus, a tak jej napokon napísal len stručnú, no zato výstižnú správu: Skapeš, suka!


  


  29. januára 2017


  


  Roky po tom, ako mu tragicky zahynul otec aj snúbenica Sofia, sa životom prebíjal sám. Nenadväzoval bližšie vzťahy, nikoho si nepripustil k telu. Mal pocit, že mu na svete nik nezostal, až kým si nespomenul na jedinú osobu, ktorej kedysi dávno sľúbil, že ju bude chrániť. On mal šestnásť a jeho malá sestrička štyri. Jeho si vzal k sebe otec, ona skončila v detskom domove. Presviedčal ju, že sa po ňu raz vráti. No ani ako dospelý na to nenabral odvahu. Neveril si, podceňoval sa a presviedčal samého seba, že by sa o ňu nedokázal postarať, aj keby mu ju súd zveril do opatery.


  Čakal až do chvíle, keď dovŕši osemnásť. Vtedy zavolal do detského domova a vyzvedal, čo sa s ňou stalo. Povedali mu len toľko, že ju už vypustili do sveta. Prišiel si po ňu mladík, čo kedysi takisto vyrastal v detskom domove. Zamilovala sa doňho a nasledovala ho do hlavného mesta.


  Brat nevzdával pátranie po sestre, hoci mu zabralo mesiace. Hľadal ju na sociálnych sieťach, vypisoval inzeráty, kontaktoval jej rovesníkov z detského domova.


  Napokon mu niekto poslal tip do správy: Ak chceš vidieť svoju sestru, zájdi autom po jedenástej večer na odpočívadlo na Panónskej. Nebude sa ti páčiť, čo tam uvidíš.


  Bol naozaj taký naivný, že mu to v tej chvíli nedochádzalo, či si to len nechcel priznať? Tieto otázky si kládol, keď po jedenástej večer zastal autom pri ceste na mieste, kam ho poslal anonymný tip.


  Uvidel tam postávať sporo odeté ženy, dve boli staršie, jedna mladšia. Mala tak osemnásť, najviac devätnásť rokov, presne ako Romana. Mohla to byť ona?


  Pochopil, že bude mať možnosť čoskoro to zistiť. Dievča si všimlo, že ju niekto pozoruje z auta, a vybralo sa k nemu.


  „Chceš spoločnosť?“ spýtala sa ho, keď stiahol okno.


  Prikývol, lebo sa nezmohol na slovo. Stále si nebol istý, či je to ona. Naposledy ju videl, keď chodila do škôlky. Ale tie oči sa mu predsa zdali akési povedomé.


  Počkal, kým si sadla na miesto spolujazdca. „Ako sa voláš?“


  „Lea,“ tvrdila mu. „O čo by si mal záujem?“


  Začala mu vymenúvať poskytované služby aj s cenami. Nevedel, ako na to zareagovať.


  „Tak čo, dohodneme sa či mám ísť ďalej? Si zlatý. Ak na mňa budeš dobrý, dám ti možno aj zľavu.“


  „Romi? Si to ty?“


  Dievča sa zľaklo. „My sa poznáme? Odkiaľ vieš moje ­meno?“


  Ako jej to mal povedať? Mohol vôbec? Nezvládol situáciu, naplo ho na vracanie. Ledva stihol otvoriť dvere a vydávil sa na chodník.


  Dievča sa zľaklo a ušlo z auta skôr, ako sa k nej stihol otočiť a vysvetliť, čo sa stalo.


  


  


  3. decembra 2018


  


  Hoci Bernát Martina Pajera po vypočúvaní prepustil, tím bratislavskej krajskej kriminálky s ním zďaleka neskončil. Práve naopak, vyšetrovateľ počas hodín strávených s ním nadobudol presvedčenie, že ho predsa len môžu označiť za hlavného podozrivého. Preto sa hneď po tom, ako vyšiel z vypočúvacej miestnosti, ohlásil kolegom, ktorí ho beztak čakali aj napriek tomu, že im skončil pracovný čas. Na jeho podnet sa stretli v malej zasadačke.


  „Podarilo sa ti z neho niečo vytiahnuť?“ spýtal sa Wolf ako prvý, len čo sa k nim Bernát pripojil.


  Vyšetrovateľ zaváhal. „Ako sa to vezme. Od priznania sme ďaleko, ale všetko nasvedčuje tomu, že on je náš páchateľ.“


  „Prečo?“ chcel vedieť Vanek.


  „Ja som to vravel!“ ozval sa Líška hlasnejšie, než pôvodne zamýšľal. „Ja som to hovoril od začiatku!“


  „Tá trauma, ktorú spomínala vaša kriminalistická psychologička... Jeho otčim naňho vykotil tanier s vriacou polievkou. Z toho mu zostala na tvári tá zjazvená koža,“ prezradil im Bernát.


  „Otčim?“ zháčil sa Vanek. „O otčimovi sa nám nič nepodarilo zistiť. Jeho mama sa druhýkrát nevydala.“


  „To nie, ale po rozvode sa k nim na tri roky nasťahoval... a teraz sa podržte, Róbert Dolinský,“ pokračoval Bernát.


  Líška naňho vyjavene pozrel. „Ten Dolinský?“


  „Náš Dolinský, ten Dolinský. Ten, čo znásilnil minimálne desať žien. A niekedy medzitým našiel útočisko u Pajerovej mamy.“


  „Myslíš, že on ho naučil tej nenávisti k ženám?“ teoretizoval mladý poručík.


  Vyšetrovateľ však pokrútil hlavou. „Tá nenávisť vznikla tak, že začal opovrhovať vlastnou matkou, ktorá sebou nechala celý život zametať. Dolinský ho len naučil, čo si k ženám môže dovoliť.“


  „Takže sme presvedčení o tom, že to je on?“ utvrdzoval sa Wolf.


  „Mne stačilo už to, s čím za nami prišla Siváková,“ poznamenal Líška.


  „No dobre, ale nemáme žiadne priame dôkazy,“ pripomenul im Vanek. „Chceme ho dať odpočúvať?“


  „Ten chlapík žije sám, s nikým sa nestretáva. Komu sa podľa teba zdôveruje?“ poznamenal Wolf nesúhlasne, keď mu zrazu zazvonil telefón. „To je Petra, hneď som nazad.“


  Keď Marek vyšiel zo zasadačky, Lukáš sa oprel o stôl. „Fakt nemáme žiadne dôkazy?“ nechcelo sa mu veriť, než si spomenul na čosi, čo za sebou vrah zanechal na poslednom mieste činu. „Čo tá stopa? Odtlačok topánky. Akú má veľkosť nohy?“


  Bernát sa zamyslel. „Neviem, ale mám pocit, že minimálne dvanástky.“


  „Ekvivalent toho je čo? Štyridsať- koľko?“ spýtal sa Líška.


  „Štyridsaťšesť,“ odvetil Vanek.


  „To je kúsok a nohu si mu nemeral, tak to môže byť aj štyridsaťsedem, a takú veľkosť sme našli na mieste činu!“ zajasal Lukáš.


  „To je aspoň niečo,“ uznal Bernát. „Tri vraždy a jedno napadnutie mu na základe toho neprišijeme.“


  „A čo keby ho identifikovala Jana Pribilincová?“ nedal sa Líška.


  Keď položil otázku, Wolf sa vrátil do zasadačky a všetci na ňom zavisli pohľadom, akoby ju mal zodpovedať.


  „Napísal Petre, vyhráža sa jej, že ju zabije,“ oznámil im.


  „Sú to len reči alebo to myslí naozaj?“ spýtal sa Bernát.


  Wolf dvihol plecia. „To neviem, ale nebudeme to riskovať. Vybavím jej na noc policajnú ochranu a... oňho sa musíme čo najskôr postarať.“


  Vanek prikývol. „Lukáš mal nápad. Tá Petrina pacientka, čo zacítila jeho vôňu, by ho nevedela identifikovať?“


  „Pochybujem, keď ho predtým nedokázala opísať, ale preverím to u Petry,“ sľúbil Marek. „V každom prípade sa na to nemôžeme spoliehať. Navrhujem, aby sme v prvom rade vybavili obhliadku jeho bytu.“


  „Beriem si to na starosti,“ ponúkol sa Vanek.

  Siváková bola celá roztrasená, keď k nej v ten večer prišiel Dominik. No ako milujúci muž sa o ňu postaral a dokonca jej dal pocítiť, že sa jej s ním nemôže nič stať.


  „Neviem, ako je možné, že som to nevidela,“ vyčítala si to stále, aj keď sedela schúlená pod dekou na gauči a popíjala horúci čaj, ktorý jej zalial.


  „Ako si to mohla vidieť?“ nechápal Dominik.


  „O tom je celá moja práca,“ tvrdila mu. „Vždy som bola pyšná na to, že mám dobrý odhad na ľudí.“


  „Nemôžeš si to vyčítať.“


  „Prečo? Je to moja chyba. Ja som polícii povedala, aby ho neriešili. Ja som vystavila svoju pacientku nebezpečenstvu.“


  „A čo zmeníš teraz tým, že sa tu budeš zožierať?“ spýtal sa Dominik.


  „Ty nechápeš. Nerozumieš, bola to moja zodpovednosť, moja práca, a ja som zlyhala.“


  „Nie, nerozumiem. Nerozumiem, načo sú teraz dobré tieto scény. Komu tým pomôžeš? Sebe určite nie, to je isté.“


  Ani ty mi teraz nepomáhaš,“ vyčítala priateľovi Petra.


  „Bude lepšie, keď odídem?“ spýtal sa ostro.


  Zaváhala. Nevedela, čo na to povedať. Nechcela, aby ju nechal osamote, no nechápala, ako sa vôbec pohádali. Vtedy jej zazvonil telefón.


  „Neber to,“ požiadal ju Dominik.


  Siváková skontrolovala displej. „Je to Marek, musím mu dvihnúť.“


  Dominik sa nespokojne postavil a prešiel do vedľajšej miestnosti. Naozaj by v tej chvíli najradšej odišiel, no nechcel Petru nechávať samu. Rozhodol sa počkať, kým si nebude istý, že sa telefonát skončil.


  „Čo chcel?“ spýtal sa tvrdým tónom, keď sa vrátil do obývačky.


  „Postaral sa o moju ochranu. Na noc budem mať pod domom policajné auto, keby to náhodou Pajer s vyhrážkami myslel vážne,“ oznámila mu Petra.


  „Takže ma dnes už nepotrebuješ?“


  Pokrútila hlavou. „Ja ťa potrebujem stále. Ty si to ešte nepochopil?“


  Dominik si k nej sadol. „Nie, lebo ma ešte nikto nepotreboval.“


  Petra zvraštila čelo. „Ako to myslíš?“


  „Tak, ako som to povedal. Nikdy predtým som sa necítil potrebný ani chcený tak, ako sa cítim pri tebe.“


  Pochopila, lebo presne po tom túžila celý život aj ona. Pobozkala ho. „Prepáč, že som reagovala prehnane.“


  „Ty prepáč, že som nebol ohľaduplnejší,“ ospravedlnil sa Dominik.


  „Naša prvá hádka?“


  „Vyzerá to tak,“ prikývol.


  „Sľúb mi, že sa nebudeme hádať,“ požiadala ho Petra.


  „Dobre, ale ty mi sľúb, že už nebudeš pomáhať polícii,“ chcel po nej na oplátku on.


  Siváková sa zatvárila zhrozene. Uvedomila si, že taký sľub by sama nechcela dodržať.


  „Deje sa niečo?“ spýtal sa Dominik.


  „Marek ma poprosil, aby som sa porozprávala so svojou pacientkou. Potrebuje, aby identifikovala páchateľa.“


  „Spravíš to?“


  Váhavo prikývla.


  „Ako myslíš,“ konštatoval Dominik stroho, než sa dvihol.


  „Kam ideš?“ zľakla sa Petra.


  „Domov.“


  „Necháš ma tu samu?“


  „Nie si sama,“ tvrdil Dominik. „Dole ťa predsa stráži policajt.“


  „Dominik,“ zastavila ho, „vysvetli mi, čo ti prekáža na tom, že im pomôžem.“


  „Odkedy sa poznáme, hovoríš, že ti tá práca nerobí dobre. Že si v nej nedokázala pokračovať. A čo sa zrazu zmenilo? Vrátil sa on!“


  „Wolf?“ pochopila Siváková. „Ty žiarliš? Na Mareka? Neblázni.“


  Dominik na ňu zazrel. „Môžem sa s ním vôbec porovnávať?“


  „Keby si len vedel,“ mávla Petra rukou. „Mám Mareka rada. Ale v živote by som ho nemenila za teba.“


  To Dominika obmäkčilo. Vrátil sa k Petre na gauč a konečne jej poskytol objatie, ktoré v tej chvíli tak potrebovala.


  


  


  4. decembra 2018


  


  Siváková šla na druhý deň do práce v strachu. Najprv premýšľala, že zruší všetkých dohodnutých pacientov, no potom si povedala, že sa nedá ovládať mužom, ktorý sa zmôže len na chabé vyhrážky cez telefón. Zaumienila si však, že ho čo najskôr dostane za mreže. Rozhodla sa preto kontaktovať Janu Pribilincovú.


  „Dobrý deň, chcela som sa ubezpečiť, že ste v poriadku,“ začala Petra zdvorilostnou zámienkou na telefonát.


  „Som, ale neviem, či sa k vám dokážem vrátiť,“ priznala Pribilincová.


  „Nemôžete dovoliť, aby nad vami zvíťazil. Práve na­opak, musíte si dokázať, že ste silnejšia ako on,“ presviedčala ju psychologička.


  „Ja si to ešte rozmyslím a dám vám vedieť. Ďakujem, že ste sa mi ozvali, ale nemusíte sa báť, zvládam to aj sama.“


  Petra pochopila, že jej pacientka chce ukončiť hovor, a tak ju rýchlo zastavila. „Počkajte, je tu ešte jedna vec.“


  „Áno?“


  „Je tu spôsob, ako by ste sa s ním mohli vyrovnať raz a navždy.“


  Tým upútala Janinu pozornosť. „Ako?“


  „Polícia chce, aby ste ho identifikovali,“ vysvetlila jej Siváková.


  „To sa s ním mám stretnúť?“


  „Bolo by to v bezpečí na policajnom riaditeľstve, nič by vám nehrozilo,“ sľubovala pacientke psychologička.


  „V žiadnom prípade,“ zamietla Pribilincová rázne.


  „Než sa definitívne rozhodnete,“ nevzdávala to Petra, „pomyslite na jeho ďalšie obete. Tie, ktoré nemali to šťastie ako vy. A tie, ktorým ešte môže skrížiť cestu. Teda, pokiaľ dovolíte, aby zostával naďalej na slobode.“


  „Toto ste na mňa už raz skúšali.“


  „Takže nie?“


  „Akú mám záruku, že si ma potom nenájde?“ spýtala sa Pribilincová.


  „Sľubujem, že nedovolím, aby vám znova ublížil. Ak sa postaráte o jeho zatknutie, už neuzrie svetlo sveta,“ tvrdila Siváková.


  


  [image: ]


  Petra ešte v ten deň pochopila, že opäť dala niekomu sľub, ktorý nedokáže splniť. Jana Pribilincová sa jej napokon ozvala a súhlasila, že pôjde na políciu identifikovať Martina Pajera ako páchateľa, ktorý ju napadol. Siváková následne zavolala Wolfovi, ktorý všetko zariadil. Na krajské riaditeľstvo prišla aj psychologička, ktorá sprevádzala svoju pacientku, a krátko po nich sa dostavil Martin Pajer. Tentoraz už neprišiel sám, ale v spoločnosti právnika.


  Jana Pribilincová mala možnosť si ho dobre obhliadnuť. Z bezpečnej vzdialenosti a tak, aby ju nevidel.


  „Neviem, čo vám mám povedať,“ priznala Pribilincová po chvíli.


  „Spoznávate ho?“ spýtal sa jej vyšetrovateľ Bernát.


  „Ja som ho nikdy nevidela.“


  „Nikdy ste nevideli tohto muža?“ pochopil vyšetrovateľ nesprávne.


  „Nikdy som nevidela útočníka,“ opravila ho.


  „Pomohlo by vám, keby ste ho počuli rozprávať?“


  Pribilincová sa tvárila rozpačito. „Možno.“


  Nepomohlo.


  „Ja si stále neviem spomenúť, ako sa to odohralo,“ priznala obeť skľúčene. „Pamätám si len, ako som bežala. Zrazu som zacítila bolesť, zamdlela som a zobudila sa až v nemocnici.“


  Bernát to začal vzdávať. „Asi z toho nič nebude, že?“


  „Mám vám povedať pravdu alebo to, čo chcete počuť?“


  „Mne nejde o nič iné, len o pravdu,“ vyhlásil vyšetrovateľ a vzápätí vyprevádzal Pribilincovú von z miestnosti. Líška, ktorý strážil podozrivého, mal pokyn počkať na vyšetrovateľov návrat, aby mohla obeť bezpečne opustiť priestory krajského riaditeľstva.


  Bernát prišiel za nimi do vypočúvacej miestnosti. „Ste voľný,“ oznámil Pajerovi.


  Ten sa teatrálne vyrútil k dverám. „Dúfam, že mi konečne dáte pokoj.“


  „Tak to dúfate nesprávne,“ sklamal ho Líška. „Zajtra...“


  Bernát mu skočil do reči, lebo vedel, kam mladší kolega smeruje. „Zajtra ani ďalšie dni neopúšťajte krajinu. Ideálne ani mesto.“


  „Nemám to v pláne,“ ubezpečil ho Pajer.


  Keď podozrivý aj s právnikom odišiel, Lukáš si uvedomil svoju chybu. „Prepáč, skoro som vypenil. Nie som sprostý, viem, že keby mal informáciu, že zajtra prídeme k nemu, zbaví sa doma dôkazov. Len mi už liezol na nervy. On aj ten jeho právnik. Myslia si, že ho nemáme na čom dostať.“


  „Tak sa hádam mýlia. Papiere máš už vybavené?“ spýtal sa Bernát.


  „Ešte to len dnes odišlo.“


  „Tak to skús popohnať, aby sme tu zajtra nepostávali ako takí drbkovia.“


  Líška sa naňho zarazene zahľadel. Vedel, čo sa od neho očakáva, ale keď sa naposledy pokúšal urýchliť procesy, dosiahol akurát opačný výsledok a na súdny príkaz čakal ešte dlhšie. Rozhodol sa, že to radšej nebude riskovať.


  


  


  5. decembra 2018


  


  Petra šla na druhý deň do práce s nechuťou. V tej chvíli by sedenia s pacientmi vymenila za čokoľvek. Niežeby nechcela počúvať o cudzích problémoch, no pochybovala sama o sebe a o tom, že je vôbec schopná niekomu pomôcť. Len čo dorazila do budovy, kde mala prenajatú kanceláriu s malou čakárňou, oľutovala svoje želanie. Keď sa pokúsila odomknúť dvere, zistila, že sa k nej niekto v noci vlámal. Pochopila, že naozaj musí dnešné stretnutia zrušiť.


  Dvere sa otvorili, no ona sa neodvážila vstúpiť dovnútra. Niežeby čakala, že tam vlamač na ňu stále striehne, no bola paralyzovaná z predstavy, čo jej tam mohol zanechať.


  Vybehla naspäť na chodbu a ponáhľala sa ďalej, až kým sa neocitla zasa na čerstvom vzduchu pred budovou. Tam vytiahla z kabelky mobilný telefón a zavolala Wol­fovi.


  „Niekto sa ku mne vlámal,“ oznámila mu.


  „Do bytu?“ spýtal sa.


  „Nie, do kancelárie. Najskôr v noci. Neviem, kedy presne,“ bľabotala Petra.


  „Zmizlo odtiaľ niečo?“ vypytoval sa Wolf ďalej.


  „Neviem, ešte som nebola vnútri. Môžeš prísť?“ požiadala ho Siváková. „Bojím sa to ísť skontrolovať.“


  Marek hodnú chvíľu mlčal. „Do polhodiny som tam. Vydržíš?“


  Petre sa uľavilo. „Pôjdem sa zložiť do kaviarne, čo mám cez ulicu. Budem na telefóne.“


  „Potom ti zavolám. Môžem to považovať za oficiálne nahlásenie neoprávneného vniknutia?“


  „Asi nemám na výber, že?“


  Siváková našla útočisko v maličkej kaviarni na rohu ulice. S baristkou sa už dobre poznala, zvykla sa u nej staviť ráno po kapučíno a čokoládový croissant. Tentoraz si vypýtala bylinkový čaj s upokojujúcimi účinkami a zatiaľ čo chladol, rozosielala z mobilu správy všetkým pacientom, ktorí mali na ten deň dohodnutý termín, že ho musí z osobných dôvodov presunúť. Nechcela im vysvetľovať, čo sa stalo, ani čeliť rozruchu, ktorému by bola možno vystavená, keby sa niektorí začali domnievať, že unikli ich osobné údaje.


  Vtedy jej to došlo. Pochopila, kto sa k nej vlámal a hlavne prečo tak spravil. Okamžite sa dvihla a zamierila k dverám, zatiaľ čo odomykala obrazovku mobilu.


  „Čo sa deje? To si ani nedopiješ čaj?“ volala za ňou baristka.


  Siváková bez odpovede vybehla na ulicu a volala Jane Pribilincovej.


  „Dvihni to, dvihni to, dvihni to!“ opakovala nervózne do telefónu, no z druhej strany sa ozýval len volací tón a následne dostala možnosť zanechať odkaz. To však bolo absolútne zbytočné, akurát by tým stratila čas.


  Petra si až vtedy uvedomila, že sa trasie od zimy. Vyšla z kaviarne a zabudla si v nej kabát. Než sa poň vrátila, zrazila sa na ulici s Wolfom.


  „Až tak si sa ma nevedela dočkať?“ spýtal sa Marek pobavene.


  „Jana Pribilincová je v nebezpečenstve. Pajer sa ku mne vlámal, aby našiel jej novú adresu,“ oznámila mu.


  „Ako vieš? Skontrolovala si už kanceláriu?“


  Pokrútila hlavou. „Nie, ale som o tom presvedčená. Máš iné vysvetlenie?“


  „Aspoň by som si to rád potvrdil, než spustíme paniku.“ Marek ju požiadal, aby sa vrátili do jej kancelárie.


  Petra chcela protestovať, no napokon uznala, že ob­hliadka je nevyhnutná. Zaviedla Wolfa k dverám a dala mu prednosť, aby skontroloval situáciu.


  „Dvere sú vylomené,“ konštatoval. „Ale vnútri vyzerá všetko v poriadku.“


  Petra sa odvážila vojsť. Naozaj by na prvý pohľad nespoznala, že sa k nej niekto vlámal. Potom si všimla inak otočenú monsteru v črepníku. „Niekto hýbal kvetináčom.“


  „Bol na inom mieste?“ domnieval sa Wolf.


  „To nie,“ pokrútila Siváková hlavou. „Ale listy. Väčšie boli vpredu, rástli rýchlejšie, lebo na ne cez deň svieti slnko.“


  „Ale prečo by ju niekto otáčal?“ nechápal Marek.


  „Najskôr ju posunul, keď sa chcel dostať v noci za môj stôl, a potom nevedel, kam ju má vrátiť.“


  „Ako by sa dostal do tvojho počítača? Nemáš ho na heslo?“


  Siváková prešla k stolu a skontrolovala kalendár. Bol otočený o týždeň skôr. „Heslo mám zapísané tu.“


  Wolf len krútil hlavou. „Kto si značí heslo od počítača rovno do kalendára pri ňom? A kto vôbec ešte v čase smartfónov používa stolový kalendár?“


  „Je to praktické,“ obhajovala sa Petra. „Navyše, komu by napadlo otáčať cudzí kalendár na poslednú stranu?“


  „Tomu, čo vie, že ešte existujú naivní ľudia. Ako si môžeš byť istá, že listoval v tvojom kalendári?“


  „Lebo ani ten nevrátil na správny týždeň. Bol tu. Viem to,“ tvrdila psychologička vehementne.


  „Ale načo mu je jej adresa?“ nechápal Wolf. „Však keď ju napadol, ukradol jej doklady aj kľúče. Tie potom síce nechal v byte druhej obete, ale stále vie, kde býva.“


  „Ty si myslíš, že zostala v tom byte?“ Siváková naňho zarazene pozrela. „Bol to podnájom. A keby aj nie, ja na jej mieste by som okamžite predávala aj tú najlukratívnejšiu nehnuteľnosť.“


  „Už rozumiem. Tak poďme k nej.“


  „Myslíš, že tam bude?“


  „Je to predsa jeho modus operandi, vlámať sa do bytu obete a tam ju prepadnúť,“ pripomenul jej Marek.


  „Tak nestrácajme čas,“ súrila ho Siváková.

  Wolf a Siváková sa ponáhľali do Dúbravky, kde si Jana Pribilincová prenajala pred niekoľkými mesiacmi byt. Marek vytiahol policajné svetlo. Nedbal na maximálnu povolenú rýchlosť ani na semafory. Bol v stave pohotovosti. Petra, hoci neznášala rýchlu jazdu, celý čas mlčala, akurát mu dávala úsečné inštrukcie: „Na ďalšej doľava, preraď sa, budeme odbáčať, teraz vpravo, potom dlho rovno.“


  Napokon zastali pred oranžovým panelákom na Koprivnickej. Petra sa chystala zvoniť na zvončeky pri vchode, Marek ju však zastavil.


  „Ak je u nej, chceš ho upozorniť na to, že sme tu?“


  „Prepáč,“ ospravedlnila sa.


  Wolf napokon zazvonil susedovi, ktorý ho pustil do domu. „Asi bude lepšie, keď počkáš tu.“


  Siváková však nepočúvla a nasledovala ho k výťahom. „Je to piate poschodie. Alebo chceš ísť peši?“


  Vyviezli sa nahor, Marek si už cestou vo výťahu nachystal služobnú zbraň. „Môžeš sa aspoň držať bokom? Mám pocit, že ma ten tvoj nový priateľ prerazí, keď sa ti niečo stane.“


  Petru jeho slová zaskočili, no nestihla zareagovať. Wolf vyštartoval vpred plnou rýchlosťou a bez toho, aby sa ohlásil, rovno vyrazil vchodové dvere bytu. Petra sa schovala, no napokon to nebolo potrebné.


  „Byt je prázdny,“ oznámil jej Wolf, keď sa vrátil na chodbu.


  Až vtedy sa mu podlomili nohy a zalapal po dychu. Telo mu preťala ukrutná bolesť. Hoci dvere vyrážal plecom a bokom, vystrelila mu bolesť z chrbta. Adrenalín, ktorý sa mu vlial do žíl, keď sa púšťal do akcie, náhle opadol a prestal ho chrániť pred ostatnými vnemami.


  „Stalo sa ti niečo?“ zľakla sa Petra.


  Marek cítil, ako mu čelo zaliali kropaje potu. „Len sa potrebujem napiť.“


  Vrátil sa do bytu a zamieril do kúpeľne. Horúčava mu zaliala tvár, a tak ponoril hlavu pod prúd studenej vody, potom sa napil z kohútika. Samozrejme, nestačilo to na to, aby sa mu uľavilo. Šmátral vo vnútornom vrecku bundy, bolo prázdne. Zásoby mu definitívne došli. Mohlo sa to stať v nevhodnejšej chvíli?


  „Marek?“ volala za ním Siváková od dverí. „Si v poriadku?“


  Wolf sa ešte raz opláchol studenou vodou a požičal si uterák, aby sa utrel. „Idem,“ zakričal naspäť.


  „Nevyzeráš dobre,“ poznamenala, keď ho opäť uvidela.


  Marek cítil, že sa mu ťažko dýcha. Aj vzduch prenikajúci do pľúc znásoboval bolesti. „Nie som najmladší, to ide s vekom.“


  „Nechcem ťa naháňať, ale...“


  „Máš nejakú predstavu o tom, kde môže byť?“


  „Skúsime ísť k nemu?“ navrhla Siváková.


  Wolf to odmietol. „Nebudem vyrážať ďalšie dvere bez pádneho dôvodu. Aspoň jej predtým zavolaj.“


  „Snažila som sa jej opakovane dovolať, neberie. Teraz sa o ňu bojím ešte viac.“


  „Nebola včera po tej identifikácii páchateľa na teba tak trochu nahnevaná?“


  Petra sa odmlčala. Pripomenul jej, ako zlyhala. Teraz sa však nechcela máčať v sebaľútosti. „Viní ma z toho, že to nevyšlo. Ešte raz jej zavolám.“


  Pribilincová stále nedvíhala telefón, no tentoraz svojej psychologičke aspoň obratom odpísala: Skončila som s terapiou u vás, nekontaktujte ma, prosím. JP


  Siváková zajasala. „Pozri!“


  „Takže je v poriadku?“ domnieval sa Wolf.


  Psychologička namietla. „Nikdy, keď píše, nepoužíva diakritiku. Ani v emailoch. To nie je ona, je to vrah. Má jej mobil. Veď aj predtým odpisoval v mene obetí, keď ich ešte držal pri živote a týral.“


  „Prepáč, ale toto mi fakt nestačí. Už tieto jedny vyrazené dvere budem musieť vysvetľovať. Ak je tá baba len v práci a ukáže sa, že sa jej nič nestalo, vráti sa domov a nájde to tu takto, mám zavarené na poriadny prúser.“


  Petra si uvedomila, že má ešte jednu možnosť. „Zavolám jej do práce. Ak je tam, opravu tých dverí zaplatím a preberám za všetko zodpovednosť aj u vás.“


  „U vás?“ zopakoval Marek polohlasne, zatiaľ čo Siváková už hľadala telefónne číslo do Pribilincovej zamestnania. Operatívec si po návrate do radov polície ani nestihol poriadne uvedomiť, že Petra už nie je jeho kolegyňa. Napomáhalo tomu aj to, ako s ním posledné týždne spolupracovala.


  Už ju tak poznal, že sa ani nemusel spýtať, čo sa dozvedela, keď zložila telefón. Všetko mu povedal jej široký úsmev. „Nie je tam, že?“


  „Od rána sa neukázala a ani im nedvíha,“ oznámila mu Siváková spokojne.


  Wolf však presne vedel, ako ju zasa uzemniť. „Uvedomuješ si, z čoho sa práve vytešuješ?“


  „Z toho, že ma konečne počúvneš,“ kontrovala mu.


  Marek sa musel premáhať, aby sa zmohol na úsmev, no napokon ho bývalej kolegyni venoval. „Poďme,“ rozhodla Siváková.


  „Kam?“


  „K nemu.“

  Wolf sa tentoraz poučil a cestou k Pajerovi zavolal na krajské riaditeľstvo, aby mu poslali posily. Na adresu však dorazili so Sivákovou aj tak prví.


  „Marek?“ zastavila ho Petra, keď už-už vybiehal z auta. „Nevyzeráš najlepšie.“


  Wolf skontroloval svoj odraz v spätnom zrkadle. Nevyzeráš najlepšie bol ešte kompliment pre to, čo v tej chvíli uvidel. Bol mokrý, akoby sa vybral behať do dažďa, štípali ho krvou podliate oči a vyblednuté pery sa mu lepili k sebe, hoci boli popraskané a vysušené. To, čo sa mu dialo vnútri, sa však rozhodol celkom ignorovať.


  „Asi na mňa niečo lezie,“ povedal napokon.


  Sivákovej sa to nezdalo, ale radšej ho nespochybňovala. „Nechceš počkať na tie posily?“


  „Na jedného chlapa posily nepotrebujeme. Ak ju uniesol, nemôžeme strácať čas.“


  Petra vedela, že Marek má pravdu. Záležalo jej na ňom a najradšej by mu zakázala vystúpiť z auta, no intuícia jej napovedala, že musia konať. „Poďme sami,“ rozhodla napokon.


  Wolf nevydržal čakať ani na privolaný výťah, ktorý sa pomaly približoval z najvyššieho poschodia. Zvolil schodisko a hoci cítil, ako mu čoraz silnejšie a rýchlejšie búši srdce, bral schody po dvoch. Až pred Pajerovými dverami zastal a zmeravel. Čo spraví? Zasa ich vyrazí? Napokon zvolil kulantnejší postup.


  Prudko na dvere zabúchal a vzápätí zakričal: „Polícia, otvorte!“


  Bol rozhodnutý vyčkať len zopár sekúnd. Ak by spoza dverí zachytil podozrivé zvuky, predsa by ich len vyrazil. Keďže nikto neodpovedal, začal sa na to chystať, no vtom, v poslednej sekunde, než vyštartoval, sa otvorili.


  Na prahu stála Jana Pribilincová – celá od krvi, s nožom na porciovanie mäsa v ruke. Keď uvidela policajta, pustila ho k zemi. Wolf skontroloval, či zakrvavená žena nie je na prvý pohľad zranená. Potom ju požiadal, aby sa stiahla do bezpečia. Odistil služobnú zbraň a vkročil do bytu. Čoskoro zistil, že Pribilincovej krv nepatrila.

  Siváková na okamih stratila pojem o tom, čo sa okolo nej deje. Prerod Pribilincovej z obete na páchateľa bol taký náhly a nečakaný, že ho sprvoti nedokázala akceptovať, a už vôbec nie niekomu vysvetľovať, ako k tomu došlo.


  Poručík Líška, ktorý dorazil na miesto činu so zvyškom vyšetrovateľského tímu, sa jej spýtal: „Čo sa stalo?“


  Petra sa len zmätene obzerala okolo seba, akoby hľadala tie správne slová. Nevedela ani, ako sa ocitli na parkovisku pred domom. Len pred chvíľou stáli na chodbe pred bytom Martina Pajera. Stále mala pred očami Janu Pribilincovú – celú od krvi a s nožom v ruke. Jej oči sa stretli s Wolfovými. Sedel na korbe záchranky, pohotovostný lekár mu práve meral tlak. Nechápal, prečo je taký vysoký, a presviedčal policajta, že sa musí nechať odviezť do nemocnice na po­drobnejšie vyšetrenia. Ten vzdorovito namietal a tvrdil, že je v poriadku.


  Siváková sa rozhodla zasiahnuť. „Kolega pred časom utrpel ťažké strelné poranenie a len nedávno sa vrátil do služby. Trochu práve precenil svoje schopnosti, no ak by ste mu vedeli poskytnúť niečo silnejšie od bolesti, určite by sa mu uľavilo.“


  „Len som vyrazil dvere, maximálne mám niečo narazené,“ pritakával Marek okamžite.


  Doktor sa pozrel na Petru. „Vy ste kto?“


  „Kriminalistická psychologička, ale ovládam medicínu natoľko, aby som túto situáciu dokázala posúdiť. Bola som pri tom.“


  „Kam vás to zasiahli?“


  Wolf ukázal na chrbát a prstami prešiel po jazve, čo zostala po guľke.


  Lekár sa napokon podvolil. Prešiel zásoby v záchranke a nachystal striekačku s ihlou. „Dostanete lidokaín, hádam pomôže. Ale tú návštevu nemocnice by som vám aj tak odporúčal.“


  Marekovi už len doktorove slová priniesli úľavu. „To nebude treba,“ dušoval sa opakovane.


  Siváková ho ešte chvíľu pozorovala, aby sa uistila, že je v poriadku. Potom sa vrátila k Líškovi. Konečne sa dokázala sústrediť na to, čo od nej potreboval počuť. „Pacientka Jana Pribilincová sa minulú noc vlámala do mojej kancelárie.“


  „Tá Pribilincová? Naša prvá obeť?“ udivil sa poručík.


  Psychologička prikývla.


  „Ale prečo?“


  „Potrebovala Pajerovu domácu adresu. Keď som si ešte ráno našla vylomené dvere, bola som presvedčená, že to spravil on. Ale mýlila som sa. Dnes ráno k nemu prišla, zaklopala, a keď jej otvoril, omráčila ho kaserom. Keď skončil na zemi, kopala doňho, až kým nevládal vstať. Potom ho odtiahla do spálne, vyzliekla a pripútala k posteli. Rovnako ako našli ostatné obete v prípade,“ rozhovorila sa kriminalistická psychologička.


  „Ako vieš do takých podrobností, čo sa stalo?“ nešlo Lukášovi do hlavy.


  „Hovorila som s ňou. Sama nám otvorila dvere a vzdala sa. Wolf vtedy kolaboval. Keby nám chcela ublížiť, mala ideálnu príležitosť.“


  „Ale... to je proti pravidlám. Ty nie si oprávnená vypočúvať ju.“


  „Ja som ju nevypočúvala,“ namietla Petra. „Stále sa vyrovnáva s traumou. To, čo spravila, je následok skratového konania. Ako psychologička som sa jej aktívne venovala, viem jej stav dosvedčiť aj na súde. Tu a teraz potrebovala moju pomoc, inak by sa neupokojila.“


  „Takže... zabila vraha?“ dopovedal Líška s ťažkosťou v hlase.


  Siváková prikývla.


  „A priznala sa k tomu?“


  „Nebude nič popierať ani sa brániť zatknutiu. Povedz svojim mužom, aby na ňu neboli hrubí,“ požiadala ho.


  Líška jej to sľúbil. „Čo Wolf? Bude okej?“


  Petra sa opäť pozrela smerom k záchranke. Marek sa zjavne cítil lepšie. No či to znamenalo, že bude aj v poriadku, sa už neodvážila povedať. Bezradne dvihla plecia. „Dúfam.“


  „Môžem pre teba ešte niečo spraviť?“ spýtal sa Lukáš. „Mal by som ísť na miesto činu.“


  „Len choď,“ pobádala ho Siváková. „Mne sa nič nestalo a o Mareka je postarané.“


  Keď sa Líška vzdialil, Petra si sadla na obrubník. Premýšľala nad Janou Pribilincovou. Čo viedlo ženu, ktorá sa stala obeťou brutálneho útoku, k tomu, aby zavraždila muža, čo jej ublížil? Vybavovala si spoločné sedenia. Spomínala na to, ako sa Jana vyrovnávala so svojím strachom a aké ťažké bolo pre ňu opäť si veriť. Strach a nedôvera sa pretavili do surovosti, ktorá sa už nedala nazvať seba­obranou.


  Psychologička cítila s každou ďalšou vynárajúcou sa otázkou čoraz silnejšie výčitky. Neniesla síce zodpovednosť za konanie svojej pacientky, no bola presvedčená, že v nej neúmyselne posilnila motiváciu ublížiť mu. No bola to pomsta alebo pud sebazáchovy, čo ju nútil zabíjať?


  Petra sa odrazu vrátila ku koreňom vlastnej traumy. Premýšľala nad Luptákovou smrťou a nad tým, ako ju jeho náhly odchod z tohto sveta od základov zmenil. Cítila, že sa trasie, ale nie od zimy, hoci vonku v to ráno udreli prízemné mrazy. Nemohla dlhšie zostať sama. Potrebovala sa s niekým porozprávať. Obzrela sa za Wolfom. Nie, jeho svojimi problémami teraz rozhodne otravovať nebude.


  Tak dlho bola nezadaná, že si to najprv ani neuvedomila... Už predsa má človeka, ktorý jej sľúbil, že si ju vypočuje, kedykoľvek to bude potrebovať. Už len pomyslenie naňho jej dalo dôvod na nepatrný úsmev.


  „Dominik?“ oslovila ho váhavo, keď dvihol telefón. „Si v práci, že?“


  „Čo sa stalo?“ spýtal sa Petrin priateľ preľaknuto.


  „S-som v poriadku,“ zaklamala mu Petra.


  „Počujem ti to na hlase, povedz mi pravdu,“ pobádal ju.


  Hovorilo sa jej ťažko, no napokon ani nepotreboval počuť veľa slov. Z mála pochopil, že telefonát stačiť nebude. „Kde si?“ Na jeho strane sa ozývali ďalšie hlasy.


  Vtedy si Petra spomenula. „Ty máš pracovné stretnutie. Prepáč, vypadlo mi to. Nechcela som ťa rušiť.“


  Dominik však trval na svojom. „Si vo svojej kance­lárii?“


  „Nie, šla som na výjazd s Wolfom.“


  „Tak prestaň vymýšľať a pošli mi adresu do správy. Prídem po teba.“

  Poručík Líška sa rozhliadal po byte, ktorý si prenajímal Martin Pajer. Všetko šlo podľa plánu a zároveň nie. Dnes sa tam mal ocitnúť na súdnej obhliadke, nie na obhliadke miesta činu. Obišiel krvavé šmuhy v predsieni a nasledoval ich stopy až do spálne. Tam ležalo nehybné telo Martina Pajera, nahé, dobité a dorezané. Priviazané k posteli a vystavené rovnako teatrálne ako obete, ktoré vyšetrovatelia našli v predchádzajúcich mesiacoch a týždňoch.


  „Som hrozný človek, keď poviem, že som sklamaný?“ spýtal sa Lukáš Vaneka, ktorý mu na mieste činu opäť sekundoval.


  „Podľa toho, čo ťa na tomto celom sklamalo,“ odvetil kriminalista.


  „Je to o ničom, keď som nedostal šancu vyriešiť tento prípad,“ priznal Líška.


  „Myslel som, že skôr narážaš na tú chuderu ženu, čo skončí za toto za mrežami,“ poznamenal Vanek.


  „Necháp ma zle, proste to stráca šťavu, keď už nejdeme po žiadnom vrahovi.“


  „Poteší ťa, keď ti poviem, že ešte stále nemáme proti nemu dostatočné dôkazy?“ pripomenul Lukášovi Adam.


  „Kriste,“ zanadával Líška. „To mám zháňať dôkazy proti mŕtvemu chlapovi? Nestačí, že ho Pribilincová zabila?“


  „A to ako svedčí o jeho vine?“


  „To je hádam jasné,“ tvrdil Lukáš. „Včera na identifikácii naschvál povedala, že ho nespoznáva, aby si ho mohla nechať pre seba!“


  Vanek o kolegovej teórii zapochyboval. „Myslíš, že to mala v pláne, už keď bola včera na riaditeľstve? Podľa mňa vyzerala dosť rozrušene.“


  „No áno, lebo spoznala svojho útočníka a bola len kúsok od neho,“ tvrdil Líška ďalej svoje.


  „Môžeš to nadhodiť Bernátovi, on ju bude dnes vypočúvať,“ navrhol Vanek.


  „Poviem mu, ale pochybujem, že z toho niečo bude. Nabehne tam právnik a zakáže jej podpísať plné priznanie. Uhrajú to na afekt a skratové konanie. Aj Siváková to tvrdí.“


  „Petra ju liečila, hádam vie, o čom hovorí.“


  „To je jedno,“ mávol Líška napokon rukou. „Ja nechcem, aby si tá baba šla odsedieť desať alebo aj viac rokov. Len nechápem, čo tu ešte máme dokazovať.“


  „Bez dôkazov alebo priznania sa nedá uzavrieť prípad,“ vysvetlil mu Vanek.


  Lukáš si teatrálne vzdychol. „Dnes to tomu Záborskému nejako trvá, čo povieš?“


  Keď sa nedočkal od Vaneka odpovede, rozhodol sa prejsť po byte. Túžil nájsť nejaký dôkaz, ktorý by Pajera usvedčil zo všetkých doterajších vrážd.


  Netrvalo dlho a narazil na čosi, čo upútalo jeho pozornosť. V šatníku na chodbe našiel niekoľko párov topánok, všetky veľkosti 47.

  Jana Pribilincová sa skutočne nebránila zatknutiu. Na krajské riaditeľstvo šla v sprievode dvoch policajtov dobrovoľne. Keď za ňou prišiel do vypočúvacej miestnosti vyšetrovateľ Filip Bernát, mala len jednu špecifickú požiadavku. Chcela, aby pri výpovedi bola prítomná aj jej psychologička. V minulosti, keď ešte Petra Siváková pracovala na polícii, by to bolo celkom bežné. No aj napriek tomu, že sa už nevenovala kriminalistickej psychológii, po konzultácii s riaditeľom oddelenia to Bernát dovolil.


  Sivákovú prekvapilo, keď sa jej ozvali. Sama sa ešte spamätávala zo šoku, ktorý len pred niekoľkými hodinami zažila. Napriek tomu však bez zaváhania súhlasila. Chcela pomôcť svojej niekdajšej pacientke, ako to len bolo možné.


  Atmosféra počas Pribilincovej výpovede bola prekvapivo pokojná. Jana spolupracovala, ochotne zodpovedala všetky vyšetrovateľove otázky a v rámci možností dokázala dokonca udržať emócie na uzde.


  Plynule opísala útok: „Priniesla som si svoj kuchynský nôž a slzný sprej. Nedala som mu šancu, už keď mi otvoril dvere. V jednej ruke som mala nôž, v druhej kaser, ktorým som ho zasiahla do očí. Potom som ho skopla k zemi. Keď padol na dlážku, zavrela som sa s ním v byte. Nedovolila som mu, aby vstal. Kopala som doňho, až kým nebol schopný brániť sa. Potom som ho zatiahla do spálne. Bolo to náročné, hlavne ho dvihnúť bezvládneho až na posteľ. Kým sa prebral, už som ho stihla priviazať. Prosil ma, aby som ho nechala nažive. Doslova žobronil. Mám pocit, že sa aj rozplakal. Vtedy som si predstavila, ako ho museli prosiť o život tie ženy. Pomyslela som na to, čo by som robila na ich mieste. Veď by som sa bola ­  na ňom ocitla, nebyť šťastnej náhody.“


  „Vtedy ste ho začali bodať,“ poznamenal Bernát. „Prečo ste sa ho rozhodli zabiť?“


  Pribilincová mykla plecom.


  „Predsa aby ho zastavila, aby tak neskončila ďalšia nevinná žena,“ ozvala sa Siváková nervózne, lebo vedela, kam vyšetrovateľova otázka smerovala.


  „To je ovplyvňovanie výpovede,“ upozornil ju Bernát.


  „Neviem, či som chcela, aby zomrel,“ priznala Pribilincová napokon. „Ja som mu len priala, aby si vyskúšal to utrpenie, ktoré museli podstúpiť tie ženy. Mučenie, bolesť. Čítala som o tom a videla som reportáže v telke z každého ďalšieho miesta činu. Potom sa mi začali snívať nočné mory. Že som skončila pripútaná k posteli ja a on mi vyšíval niečo do kože a znásilňoval ma...“


  Nastalo hrobové ticho, ani vyšetrovateľ spočiatku nevedel, ako na to zareagovať. Právnik, ktorého zavolali, aby Pribilincovú obhajoval, začínal postupne chápať, že dostal klientku, ktorá mu vopred prehrala boj.


  „Rád by som sa vrátil k tomu, čo predchádzalo smrti Martina Pajera,“ ozval sa Bernát napokon.


  Jana Pribilincová na vyšetrovateľa prekvapene zazrela. „Je... mŕtvy?“


  Ten na chvíľu zapochyboval, či vypočúvaná myslí otázku vážne. „Utrpel spolu dvadsaťštyri bodných a rezných zranení, väčšinu do hrude a do brucha.“


  „Ja som len chcela... aby trpel,“ zopakovala Pribilincová zmätene.


  „Aby ste sa k nemu dostali, potrebovali ste jeho adresu, preto ste sa vlámali do kancelárie svojej psychologičky, je tak?“ potvrdzoval si Bernát.


  Pribilincová prikývla.


  „Než ste k nemu vyrazili, vzali ste zo svojho bytu nôž, poznačil som si to správne?“


  „Presne to som povedala.“


  „Hovorili ste niekomu, čo sa chystáte spraviť, než ste šli k Pajerovi?“ spýtal sa vyšetrovateľ.


  Pribilincová pokrútila hlavou. „Nikomu. Načo aj?“


  „Kedy ste sa rozhodli, že to spravíte?“


  „Ako to myslíte?“ nechápala Jana.


  „Museli ste si to naplánovať, útok na Pajera aj vlámanie do kancelárie psychologičky,“ vysvetlil jej Bernát. „Kedy ste si to naplánovali?“


  „Len včera.“


  „Potom, ako ste ho boli identifikovať u nás na polícii?“


  „Predtým som nevedela, kto to vôbec je,“ tvrdila Pribilincová.


  „Takže áno,“ potvrdil si Bernát.


  „Záleží na tom?“


  „Už len posledná otázka. Zámerne ste nám zatajili, že ste v ňom rozpoznali páchateľa?“


  „Prečo by som to robila?“ divila sa Pribilincová.


  „Lebo ste sa v tej chvíli rozhodli vziať spravodlivosť do svojich rúk,“ vyhlásil Bernát víťazoslávne.


  „Pán vyšetrovateľ, to je už cez čiaru,“ zasiahol právnik a vzápätí sa obrátil na klientku. „Na to nemusíte odpovedať.“


  „Chcem,“ odmietla Pribilincová aj napriek upozorneniu, že má právo mlčať. „Lebo to nie je pravda. Naozaj ho nespoznávam. Dodnes si neviem vybaviť jeho tvár. Vy ste tam boli. Vy ste ma zachránili. Ako je možné, že ho nedokážete identifikovať ani vy? Ha?“


  Bernát na to nereagoval. „To je odo mňa všetko.“


  Keď sa dvihol a opustil miestnosť, Siváková za ním okamžite vyštartovala. „O čo vám šlo?“ zastavila ho na chodbe.


  „Viedol som výpoveď,“ odvetil jej vyšetrovateľ prosto.


  „Celkom ste ju potopili! Po tom, k čomu sa práve priznala, si už neobháji neúmyselné zabitie alebo skratové konanie.“


  „Ja len zbieram fakty, o jej osude rozhodne sudca.“


  


  [image: ]


  Členovia vyšetrovateľského tímu boli zvedaví, ako dopadla výpoveď Jany Pribilincovej. Nešlo ani tak o dokázanie zločinu, ktorý spáchala, ale skôr o uzavretie prípadu vrážd, ktoré smrti Martina Pajera predchádzali.


  „Priznala sa, ale tvrdí, že Pajera ako páchateľa nespoznala,“ zosumarizoval celú výpoveď vyšetrovateľ Bernát.


  „Takže prípad nie je uzavretý,“ konštatoval Vanek.


  „Počkať, v jeho byte sme predsa našli topánky veľkosti štyridsaťsedem,“ pripomenul mu Líška.


  „To niečo dokazuje?“ nechápal Bernát.


  „Na mieste činu tretej vraždy vrah po sebe zanechal odtlačok topánky veľkosti štyridsaťsedem. V mokrej zemi kúsok od cesty pri krajnici. Možno keď porovnáme podrážky všetkých jeho topánok, nájdeme tam zhodu,“ navrhol Líška.


  „Nič iné ste v tom jeho byte nenašli?“ nechcelo sa Bernátovi veriť.


  „Mal tam nejaké výstrižky z novín, podobné ako sme našli u Dolinského po jeho samovražde,“ prezradil vyšetrovateľovi Vanek. „Tiež šlo o články týkajúce sa prípadu a obetí.“


  „Kurva, keby to boli nohavičky, aké si odkladal aj Dolinský, nič nepoviem, ale z novín si vystrihovala aj moja babka,“ rozčúlil sa Bernát.


  „Nohavičky možno nemáme,“ uznal Vanek, „ale Pajer mal v byte aspoň jeden ženský šál.“


  „Ako vieme, že je ženský?“ nechápal vyšetrovateľ.


  „Podľa... farby, strihu a materiálu?“ vysvetľoval mu kriminalistický technik váhavo.


  „A patrí niektorej z obetí?“ nádejal sa Bernát.


  „To ešte nevieme potvrdiť. Ale keďže nemal žiadnu známosť, je to vysoko pravdepodobné. V tom šále sa našli aj nejaké dlhé plavé vlasy, šli na testovanie DNA, potom budeme múdrejší.“


  „Navrhoval by som, aby Pajerovu vraždu prebrali iní členovia tímu,“ povedal Bernát po chvíli. „My budeme mať dosť roboty s uzatváraním nášho prípadu.“


  Líška zostal ticho a veľavýznamne pozrel na Vaneka.


  „To je na Otčenášovi,“ vyhlásil kriminalistický technik.


  „Takže sme tu nateraz skončili,“ zhodnotil situáciu Bernát.


  „Vie niekto, čo je s Wolfom?“ spýtal sa zrazu Vanek, keď sa členovia tímu začali rozchádzať.


  „Myslím, že ho sanitka vzala domov, necítil sa po zásahu dobre,“ odvetil Líška. „Keby si s ním volal, odkáž mu, že ho pozdravujem. Má môj obdiv, ja som dvere ešte nevyrážal. Asi by som si na to ani netrúfol.“

  Wolf sa zotavoval doma po úraze, ktorý utrpel počas zásahu v teréne, hoci už keď dostal injekciu od lekára v sanitke, cítil sa omnoho lepšie. Do práce sa však napriek tomu nechcel vrátiť. Rozhodol sa využiť voľný deň na vyriešenie svojich problémov. Už keď Dávida vyhodili z práce na plavárni, vedel, že jeho dni sú zrátané. Bez zdroja tabletiek mu limitované zásoby nemohli vystačiť dlho a hoci ho teraz postavila na nohy pomoc pohotovostného lekára, úľava, ktorú mu poskytol, mohla vydržať len hodiny.


  Keďže mu Dávid nebral telefón a neodpisoval na správy, musel nájsť iný spôsob, ako ho kontaktovať. Čas strávený osamote iba s miláčikom Fenrirom sa stal mimoriadnou vzácnosťou, akurát ho tentoraz využil na zosnovanie nového plánu. Aby huskymu vynahradil, ako málo sa mu v poslednom období venoval, rozhodol sa ho vziať so sebou, keď sa vybral zháňať Dávida.


  Zamieril na plaváreň, keďže bola jediným styčným bodom v kontakte s Dávidom – každý utorok ho našiel za pokladňou, každý utorok si zabudol uterák a využil možnosť požičať si ho na mieste. Akurát zaň zaplatil omnoho viac oproti sume z cenníka a v uteráku, ktorý mu Dávid podal, sa vždy schovávalo uzatvárateľné vrecko s tabletkami.


  „Dobrý deň, som kapitán Lupták z krajskej polície,“ predstavil sa menom svojho zosnulého kolegu, keď hovoril so ženou pri pokladni. „Rád by som sa vás spýtal na Dávida...“


  Zasekol sa skôr, než poriadne začal. Na to, koľko si tento plán pripravoval, nebol zďaleka dotiahnutý do konca.


  „Dávida Meltzera?“ doplnila ho pracovníčka plavárne.


  „Presne tak.“


  „Robili sme spolu, ale o jeho súkromí veľa neviem. Čo sa chcete spýtať?“


  „Nič osobné, pomohla by mi jeho adresa,“ vysvetlil jej Wolf.


  „Kapitán...“ snažila sa žena rozpamätať na meno.


  Marek sa nedal nachytať. „Lupták.“


  „Môžem vidieť váš služobný preukaz?“


  „Samozrejme,“ odvetil kapitán bez zaváhania. Za­šmát­ral vo vnútornom vrecku bundy, no vytiahol prázdnu ruku. „Žiaľ, zabudol som si ho. Viem, vyzerá to divne, ale prisahám, že pracujem na polícii.“


  „Divné je, že potrebujete adresu. Takéto veci si neviete zistiť?“ čudovala sa pracovníčka plavárne.


  „Trvalý pobyt máme, akurát sa na ňom nezdržuje. Dlhšie som ho sledoval a odkedy tu prestal pracovať, nedarí sa mi ho nájsť.“


  „Žiaľ, neviem vám pomôcť. Aj tu evidujeme len adresu trvalého bydliska a bez urážky, ale ani tú by som vám nechcela dávať len tak.“


  „Hovorím, tú ani nepotrebujem. No nič,“ konštatoval Wolf sklamane. „Nerobí tu niekto, s kým by sa Dávid poznal lepšie? Niekto, komu by som mohol položiť zopár otázok?“


  „Milan, plavčík. Má dnes aj službu pri bazéne,“ odvetila žena.


  „Neprekážalo by vám, keby som...“


  „Kúpte si hodinový vstup a pre mňa, za mňa sa s ním choďte vykecávať aj bez plaviek.“


  Wolf sa napokon podvolil, zaplatil si vstup do plavárne a vybral sa smerom k pánskym šatniam.


  „Aj keď sa nebudete prezliekať, poprosila by som vás, aby ste sa vyzuli, než vojdete do priestorov plavárne,“ zakričala za ním pracovníčka.


  Wolf sa opäť predstavil ako kapitán Lupták, plavčík si od neho služobný preukaz nepýtal, no keď pred ním spomenul Dávida, nálada sa mu zjavne zmenila.


  „Prečo ho zháňate?“ chcel vedieť okamžite.


  „To vám, žiaľ, nemôžem prezradiť,“ tvrdil Marek. „Ide o aktuálne vyšetrovanie. Verím, že vám to bude stačiť. Viete mi povedať, kde sa momentálne zdržuje?“


  Plavčík pokrútil hlavou. „Odkedy ho vyhodili, nebol som s ním.“


  „A viete, prečo dostal výpoveď?“


  Plavčík najprv mlčal. „Bolo to dosť náhle. A šepká sa kadečo, ale to by som vám nechcel vešať na nos.“


  „Len pokojne, možno o tom viem viac ako vy,“ konštatoval Wolf.


  „Povráva sa, že tu mal nejaké bočné kšefty,“ prezradil mu plavčík napokon.


  „Číslo naňho máte?“


  „To hej. Chcete? Nadiktujem vám ho,“ ponúkol sa plavčík.


  „To nebude treba,“ odmietol policajt. „Ale ak by ste ho kontaktovali vy a skúsili by ste zistiť, kde je možné ho teraz zastihnúť, veľmi by ste mi pomohli.“


  Wolf sa chystal vytiahnuť svoju vizitku, no potom si uvedomil, že sa predstavil ako kapitán Lupták, takže to nebol najlepší nápad. Napokon plavčíkovi len nadiktoval svoje číslo.


  Keď sa vrátil k autu, v ktorom nechal huskyho, Fenrir sa okamžite začal sťažovať na nedostatok pozornosti. Marek sa rozhodol zmeniť ďalšie plány a zamieril do parku. Hoci na to nebolo najvhodnejšie počasie, obaja potrebovali dlhšiu prechádzku.


  Keď dorazili k Dunaju, začal mu zvoniť mobil. Chvíľu sa nádejal, že volá Dávid, no bola to Michaela.


  „Čo sa ti stalo?“ spýtala sa ho okamžite.


  „Mal som len malý úraz, keď som vyrážal dvere do bytu páchateľa. Ale odkiaľ ty vieš, že sa mi niečo stalo...“ Wolf veľmi rýchlo pochopil. „Tvoj otec. To ti kvôli tomu volal do práce?“


  „Povedal, že kolegov vydesilo, ako si vyzeral. Som rada, že mi aspoň jeden z vás dal vedieť, ale mal si to byť ty,“ pokarhala ho Michaela.


  „Kolegovia preháňajú. Nič sa mi nestalo, len mi do chrbta vystrelila stará bolesť.“


  „Práve preto nemáš čo vyrážať dvere! Myslela som, že ti to postrelenie dalo trochu rozumu,“ uťahovala si z neho Michaela položartom.


  „Rozumu som mal aj predtým na rozdávanie,“ vyhlásil Marek hrdo.


  „Akurát že teraz ho od teba nikto nechcel.“ Michaela nahlas vzdychla. „Mám prísť domov?“


  „Nie som tam.“


  „A kde si?“


  „Vonku. Šiel som na prechádzku s Fenrirom. Cítim sa už lepšie, nemusíš sa o mňa báť,“ tvrdil jej Marek. „Ak by si potrebovala, môžem sa dnes staviť aj po Emu v škôlke.“


  „Vlastne...“ Michaela zaváhala. „Naozaj sa cítiš lepšie?“


  „Nemusíš sa báť,“ opäť ju ubezpečil.


  „Pomohlo by mi to, chystám podklady na súdne pojednávanie a ešte mi to zaberie hodiny. Ak by som si priniesla robotu domov, trvalo by mi to dvakrát toľko.“


  „Chápem. Venuj sa práci, ja vyzdvihnem Emu a zadovážim nám aj večeru. Mikuláša si riešila?“


  „Dočerta,“ zanadávala. „Nemala som na to čas. Tento prípad ma celkom pohltil. Ešteže som minulý týždeň objednávala vianočné darčeky z internetu. Ako som mohla zabudnúť na Mikuláša?“


  „Nič si z toho nerob. Viem, čo má malá rada, vybavím aj tento nákup,“ sľúbil jej Marek. „Keď sa vrátiš domov, Ema bude mať na parapete nachystanú aj vyčistenú čižmu.“


  „Ľúbim ťa,“ vyznala mu lásku Michaela, než zložila hovor.


  


  


  6. decembra 2018


  


  Keď Wolf na druhý deň vyrážal z domu do práce, všimol si, že z rodinnej schránky trčí bublinková obálka. Rozhodol sa ju skontrolovať, už na pohľad bolo totiž jasné, že je v nej čosi viac ako obyčajný list. Chýbala akurát adresa či akýkoľvek text. Takže ju nedoručila poštárka, ale samotný odosielateľ.


  Vnútri našiel veľký balíček s bielymi podlhovastými tabletkami. Spomenul si na to, akú mala Ema ráno radosť, keď objavila v okne svojej izby zimnú čižmu a topánky plné sladkostí. Toto bola jeho mikulášska nádielka. Tešil sa ako malé dieťa.


  Potom však vytiahol papier, na ktorom bol narýchlo naškrabaný ťažko čitateľný odkaz od Dávida: Viem, že si poliš. Nechaj ma na pokoji, lebo nás oboch dostaneš do prúseru. Toto je POSLEDNÝ balík odo mňa, prachy si nechaj. Nehľadaj ma!!! D.


  Marek usúdil, že plavčík z plavárne Dávida kontaktoval a prezradil mu, že ho tam hľadal policajt. Ale odkiaľ Dávid vedel, že to bol Wolf? A ako vôbec vedel, že je policajt?


  Až v tej chvíli si uvedomil, do akej miery ohrozuje svoju kariéru tým, čo robí. Ani to ho však nedokázalo odradiť. Podstatné boli len zásoby tabletiek, ktoré mu vystačia možno aj na dva týždne. Rozhodol sa odmeniť za to, čím v poslednom čase prešiel, a bez vody prehltol hneď dve naraz.


  Na krajské riaditeľstvo dorazil spokojný. Zastavil sa za Vanekom, ktorý mu poreferoval o všetkom, čo sa udialo počas jeho neprítomnosti.


  „Teraz už len čakáme na výsledky z labáku,“ uzavrel relatívne dlhú rozpravu.


  „Takže... ak sa dokáže, že ten šál patril jednej z obetí, prípad je uzavretý,“ konštatoval Wolf rozpačito.


  Vanek si všimol nespokojný výraz tváre svojho kolegu. „Čo sa ti nepozdáva?“


  „Ja len... Sme si fakt istí, že je to on?“


  „Bol si pri tom, keď sme sa ním zaoberali,“ pripomenul mu Vanek. „Toho chalana jeden čas vychovával Dolinský, ktorý roky znásilňoval ženy. Líška je dokonca presvedčený, že nám Pribilincová klamala, aby sa mu mohla ­po­mstiť osobne.“


  „Ale priznala sa k jeho vražde,“ uisťoval sa Marek.


  Kolega mu to potvrdil. „To áno, akurát stále tvrdí, že ho nevedela identifikovať. Prečo by ho potom zabíjala?“


  „To ja netuším.“


  „Tak potom? Prečo o ňom pochybuješ?“


  „Niečo mi na ňom nesedí, akurát ti neviem povedať čo.“


  


  


  7. decembra 2018


  


  Intuícia Wolfovi nahovárala, že prípad ešte uzavretý nemajú. Na oddelení si to myslel jediný, hlavne vo chvíli, keď prišli výsledky laboratórnych testov. Porovnanie DNA vlasov zo šálu, ktorý našli v Pajerovom byte, sa zhodoval so vzorkou DNA Ivony Škantárovej, prvej zavraždenej obete v prípade.


  Vtedy sa ponúkol, že pomôže Bernátovi s vypracovaním dokumentov potrebných na uzavretie prípadu, no v skutočnosti sa len snažil získať viac času na preštudovanie materiálov. Pri toľkých obetiach a stále sa meniacich okolnostiach prípadu už totiž pozabúdal väčšinu súvislostí. Vedel, že mu na Pajerovi ako páchateľovi čosi stále nesedí, no nedarilo sa mu definovať, o čo konkrétne ide.


  Pomyselná žiarovka mu zablikala v hlave až vo chvíli, keď s odstupom času opäť otvoril spisy týkajúce sa vraždy Romany Némethovej. Okamžite vybehol zo svojej kancelárie a zamieril za Bernátom.


  „Vrahom nemôže byť Pajer, nemá žiadne osobné spojenie s Romanou Némethovou,“ oznámil mu už od dverí.


  Vyšetrovateľ sa rýchlo spamätal a zareagoval na nečakanú návštevu. „Prečo by s ňou mal mať nejaké spojenie?“


  „Lebo vrah s ňou nakladal ako so seberovnou,“ vysvetľoval mu Wolf so samozrejmosťou sebe vlastnou. „Na telo jej položil smrekovú vetvu obviazanú čiernou stuhou. To je medzi poľovníkmi znak rozlúčky.“


  „Pajer predsa nebol žiadny poľovník,“ pripomenul mu Bernát rovnako suverénne.


  „To je len ďalší dôvod, prečo o ňom máme pochybovať.“


  „Nemyslel som to tak. Tie informácie, ktoré použil pri vražde, si mohol naštudovať na internete, rovnako ako sme to spravili my. A možno ani nevedel, čo poriadne robí, keď obviazal tú vetvu čiernou stuhou.“


  „Ale načo by to vôbec robil, keď preňho poľovníctvo nič neznamená?“ nešlo Wolfovi do hlavy.


  „Poľovníctvo je dosť mužská záľuba, možno mu to skrátka imponovalo,“ argumentoval Bernát narýchlo.


  „To je vlastne jedno. Som presvedčený, že vrah Romanu Némethovú veľmi dobre poznal. Nemučil ju, neznásilnil, netýral. Všetko nasvedčuje tomu, že ju zavraždil z ľútosti.“


  „Je to len tvoja teória.“


  „Hej,“ uznal Marek napokon.


  Uvedomil si, že by zareagoval rovnako, keby ho niekto prišiel presviedčať o svojej pravde nepodloženej dôkazmi. Možno by to v tej chvíli sám vzdal – mali predsa páchateľa, ktorého by po predložení zozbieraných dôkazov neoslobodil žiadny súd, aj keby bol stále nažive. To, čo ho však najviac poháňalo v pochybnostiach o výsledku celého vyšetrovania, bol Petrin úsudok. Práve to, že ona podporila správnosť jeho teórie, ho donútilo nevzdať sa.


  Rozhodol sa nezdôverovať ďalej kolegom a pokračovať vo vyšetrovaní na vlastnú päsť. O Romane vedel, že nemala žiadnu rodinu, na ktorú by sa mohol obrátiť, a nedopátral sa ani jej známych a kamarátok, ktoré by mu o nej povedali viac. Ako sa totiž ukázalo krátko po vražde, ženám, s ktorými postávala po nociach pri ceste, sa veľmi nezdôverovala.


  Wolf sa preto obrátil na jediný styčný bod, ktorý mu zostával: vybral sa na návštevu detského domova, kde Romana vyrastala.


  Privítala ho samotná riaditeľka zariadenia, ktorá ho ponúkla kávou a pozvala do svojej kancelárie. „Vy ste priniesli deťom sladkosti? To je od vás milé, určite sa potešia,“ radovala sa.


  „Patrí sa, keď už bol ten Mikuláš,“ reagoval Marek skromne.


  Celý čas sa naňho usmievala, až do chvíle, kým nepadla prvá zmienka o Romane Némethovej. „Je to strašná tragédia, čo sa jej stalo.“


  „Poznali ste ju osobne?“ spýtal sa Wolf.


  Riaditeľka prikývla. „Bolo to skromné, tiché, veľmi dobre vychované dievča. O to viac ma zaskočilo, keď som uvidela jej fotku vo večerných správach.“


  „Máte tušenie, prečo skončila tak, ako skončila?“


  „Väčšinou nevieme nič o našich zverencoch po tom, čo opustia detský domov. Spravidla odchádzajú, keď dovŕšia osemnásť. Tí, ktorým sa pošťastí štúdium na vysokej škole, môžu zostať aj dlhšie. Prípadne ak sú na to iné pádne dôvody. Ale keď sú tam vonku, vo svete, je to len a len na nich. Dostanú iba jednorazový príspevok, ale čo je to, keď máte len seba a na nikoho sa nemôžete spoľahnúť.“


  „A Romana odchádzala odtiaľto sama? Naozaj nemala nikoho?“ uisťoval sa operatívec okamžite.


  Riaditeľka sa nervózne zahniezdila na mieste. „Bol tu niekto, ale to jej skôr ublížilo, ako pomohlo. Verím, že nebyť jeho, dopadla by úplne inak. Preto našim dievčatám dokola omieľam, že sa ich svet nemôže točiť len okolo chlapa. Treba predovšetkým myslieť na seba, na kariéru, a nie sa nechať stiahnuť.“


  „Takže predsa,“ potešil sa Wolf. „Mám to chápať tak, že Romanu stiahol nejaký chlap?“


  „Jej presný opak. Anton Mokrý. Do učenia moc nebol, stále tvrdil, že z neho bude úspešný raper. Boli rovesníci, ona mala na to, aby sa dostala na vysokú školu, no on ju presvedčil, aby zo sirotinca odišla spolu s ním.“


  „Nepokúšali ste sa ju zastaviť?“


  „Keby raz. Stokrát som jej dohovárala, ale myslíte, že ma počúvala? Zamilované dievča dá len na srdce a na chlapa, ktorý ju vedie. Ale on nebol chlap, to bolo dieťa s mylnými predstavami o svete,“ horekovala riaditeľka detského domova.


  „Predpokladám, že viete len toľko, že odišla od vás spolu s ním...“ domnieval sa Marek.


  Riaditeľka odvrátila pohľad. Pozrela do okna, zhlboka sa nadýchla a potom priznala: „Tóno bol od nej o pol roka starší, takže odišiel o šesť mesiacov skôr. Nevedel sa do­č­kať, až bude môcť žiť bez našich pravidiel. Ale aj tak sa sem zopárkrát vrátil. Prišiel ju navštíviť, nosil jej darčeky. Nový mobil, topánky na opätku. Tvrdil, že jej s ním bude dobre. Chcel sa uistiť, že si to dievča nerozmyslí. Ja som vedela, že tie dary nekupuje z čistých peňazí. Ale povedzte, čo som mohla robiť?“


  Wolf váhal. Zišlo mu na um zopár vecí, ktoré mohla ako riaditeľka spraviť alebo sa o ne aspoň pokúsiť, no radšej si zahryzol do jazyka. Nemalo zmysel, aby ešte kŕmil výčitky, ktoré v sebe zjavne živila.


  „A teda ste si istá, že Romana nemala žiadnu rodinu? Či sa o ňu len nemal kto postarať, keď skončila v detskom domove?“ spýtal sa napokon.


  „Niekedy o deťoch, ktoré k nám prídu, nevieme veľa. V Romaninom prípade som zistila viac, keď som sa s ňou rozprávala, než z jej papierov,“ tvrdila riaditeľka. „V detskom domove skončila, keď jej zomrela mama. Mala vtedy tuším sedem alebo osem rokov. Mala staršieho nevlastného brata, toho vzal k sebe jeho otec. K Romane sa nikto nehlásil, preto skončila v systéme. Nevyčítam to tomu mužovi, jemu slúži ku cti už to, že sa postaral o vlastné. No Romanka zo začiatku často hovorila o bratovi. Preto ma bolelo, že skončili oddelení.“


  Wolf cítil, že mu srdce začalo búšiť rýchlejšie. „O tom bratovi nič neviete? Ako sa volá, koľko má rokov?“


  Riaditeľka len mykla plecom. „Nemám odkiaľ.“


  „A on ju neprišiel ani raz navštíviť? Keď si boli takí blízki.“


  Pokrútila hlavou. „Nezostali v kontakte. Počkať... dačo sa mi marí. Tuším jej raz poslal list k narodeninám.“


  „Náhodou nezostal niekde u vás zapatrošený?“ nádejal sa operatívec.


  Riaditeľka sa len pousmiala. „Ten list si Romanka strážila ako oko v hlave. Určite si ho u nás nezabudla.“


  „Aj tak ďakujem za váš čas, pomohli ste mi.“


  „Hej? Ako?“ opýtala sa riaditeľka pochybovačne.


  Wolf na ňu zháčene pozrel, nevedel, ako má zareagovať. „Všetko to boli užitočné informácie,“ povedal napokon.

  Prvé stretnutie s nevlastnou sestrou po rokoch nedopadlo tak, ako si predstavoval. Možno to tak malo byť, možno sa jej nemal vrátiť do života. V ten večer odišiel bez toho, aby sa poriadne porozprávali. Napriek tomu si však nedal pokoj. Chvíľu ju sledoval. Chcel vedieť viac, snažil sa pochopiť, prečo skončila tak, ako skončila – že ponúkala na ulici svoje telo za peniaze. Došlo mu, že sa dala stiahnuť na dno tým chalanom len pre niečo také hlúpe ako láska. Vtedy sa jej rozhodol pomôcť.


  Prišiel druhýkrát na aute po jedenástej večer na odpočívadlo pri Panónskej ceste. Uvidel ju tam, ako v spoločnosti inej prostitútky čaká na klienta. Zbadala auto a šla sa ponúkať. Keď však zistila, kto pri nej zastal, chcela sa otočiť a odísť, ale tentoraz ju zastavil.


  „Romi, počkaj, to som ja.“


  Keď počula jeho meno, sprvoti jej bolo cudzie. Kedysi dávno mala staršieho brata, čo sa tak volal, ale toto nemohol byť on. Naklonila sa do auta. Bol to on?


  Tá predstava by ju ešte pred rokom naplnila radosťou, no teraz to bolo celkom inak. Zvrtla sa na opätku a rozbehla sa čo najďalej od neho. Brat nechápal, čo sa deje, no rozhodol sa ju nasledovať.


  Vyskočil z auta. „Romi, počkaj! Vypočuj ma, prosím!“


  Chvíľu mu trvalo, než ju presvedčil, aby zastala a po­č­kala naňho. Pochopil, že sa hanbí za to, kde a v akom stave ju našiel. Nahováral jej, že mu na tom nezáleží, aj keď sa mu takto hnusila. Ponúkal jej pomoc, no ona mu tvrdila, že je o ňu postarané. Vedel, že žije na ulici.


  „Nebavme sa takto, poďme si niekam sadnúť a v pokoji sa porozprávajme,“ žiadal ju.


  Odmietala. „Musím pracovať.“


  „Musíš? Prečo musíš?“ nechápal. Až vtedy si všimol modriny na jej rukách. „On ťa núti stáť na ulici?“


  Prudko krútila hlavou. „Nie, nie, nie, nechaj ma radšej tak. Kde si bol doteraz? Prečo si za mnou neprišiel skôr? Dostala som od teba jediný list k narodeninám a ja krava hlúpa som si ho celé roky odkladala ako najväčší poklad.“


  Iba na ňu zmätene hľadel. Než dostal možnosť zareagovať, neďaleko zastal ďalší zákazník. Romana naskočila k nemu do auta, len aby sa zbavila brata.


  Ešte po tretí raz sa jej pokúsil pomôcť a dohovoriť, no ani toto stretnutie mu nevyšlo podľa predstáv. Až vtedy konečne pochopil a prijal, že ju už zachrániť nemôže. Bola pod vplyvom toho chlapa. Zarábala vlastným telom, aby živila jeho snahu o hudobnú kariéru.


  Odrazu sa mu vracali otcove slová: „Všetky ženy sú kurvy. Sú hlúpe, prešpekulované príživníčky!“


  Vtedy pochopil, že ak chce Romane pomôcť, existuje len jediný spôsob.

  Wolf po návšteve detského domova zvažoval ďalšie možnosti, no ani jedna sa mu celkom nepozdávala. Potreboval zistiť viac o Antonovi Mokrom – mladom mužovi, do ktorého bola Romana Némethová zamilovaná a za ktorým sa vybrala po tom, ako dovŕšila osemnásť. Buď sa mohol vybrať do nočných bratislavských ulíc a skúšať nanovo šťastie s Romaninými bývalými kolegyňami, alebo sa obrátiť na svojho kolegu, ktorý mal skúsenosti z protidrogového oddelenia.


  Rozhodol sa zatiaľ zostať na krajskom riaditeľstve a vybral sa na návštevu k Líškovi, hoci vedel, že ho čaká veľa vysvetľovania. Zvolil priamy prístup a konverzáciu medzi štyrmi očami. Keďže Lukáš nemal vlastnú kanceláriu, zavolal ho k sebe.


  „Potrebujem zistiť, či jeden chalan nerobí dílera,“ oznámil mu napokon namiesto zdĺhavého vysvetľovania, akoby sa nádejal, že ho mladý poručík bez zbytočných otázok počúvne.


  Líška však v tom čase už nebol zvyknutý na to, že mu niekto v práci rozkazuje. „Tak sa pozri do databázy.“


  „Tam som začal, nemá záznam.“


  „Chceš, aby som sa zasa ozval bývalým kolegom,“ pochopil Lukáš.


  Wolf prikývol. „Viem, že niektorých majú pod dohľadom mesiace aj roky, než zakročia... alebo z nich spravia informátorov.“


  „Ide o Patrika?“


  „Nie.“


  „Tak potom?“ divil sa Líška.


  „O Romanu Némethovú,“ odvetil Marek s hlbokým výdychom, lebo pochopil, že sa vysvetľovaniu predsa len nevyhne.


  „Tú, ktorú zavraždil Martin Pajer?“ spomenul si Lukáš a okamžite si dal dokopy súvislosti. „Ty to stále riešiš?“


  „Hej.“


  „Marek, ja ťa absolútne rešpektujem, ale toto je cez čiaru.“


  „Vypočuj ma,“ požiadal Wolf kolegu.


  Lukáš stíchol.


  Marek sa vzápätí priznal k návšteve detského domova a porozprával Líškovi o tom, čo sa mu podarilo zistiť, od nevlastného brata, ktorý sa vyhol detskému domovu, po frajera, ktorý ju zviedol na zlé chodníčky.


  „To je ten frajer? A si si istý, že je to díler?“


  „Nie, ale riaditeľka toho detského domova vravela, že sa za Romanou mesiac po odchode vrátil s drahými darmi.“


  „Ak by aj bol díler, ešte to neznamená, že je aj vrah,“ upozornil Líška kolegu.


  „Ja viem a ani si to nemyslím. Snažím sa dostať k tomu jej nevlastnému bratovi,“ vysvetľoval Wolf ďalej.


  „Marek, ja ťa fakt nechápem. Som ti vďačný, že si mi pomohol s vyšetrovaním, ale prípad sme uzavreli. Ak teraz nič nemáš, neboj, dlho to nevydrží. Možno si zabudol, aké to je, keď si bol preč, ale žijeme v hlavnom mieste, tu sa každý deň niečo deje.“


  „Ja nepotrebujem silou-mocou niečo vyšetrovať. Tak pomôžeš mi alebo nie?“ spýtal sa Wolf nervóznym tónom.


  „Marek,“ oslovil ho Líška opäť namiesto odpovede.


  Wolf pochopil, že to znamená nie a on sa musí predsa len vybrať do terénu sám.


  


  [image: ]


  Keď Marek doma po práci oznámil, že sa po zotmení chystá von, Michaela nebola vôbec nadšená. Viedlo to k hádke, najmä keď mu povedala, že si vyslovene neželá, aby niekam chodil.


  „To fakt na oddelení nie je niekto... niekto...“ hľadala tie správne slová.


  „Aký?“ chcel počuť Wolf.


  „Čo nebol pol roka na vozíčku, lebo ho postrelili v službe, napríklad.“


  „Ela, ale ja nemôžem večne vysedávať v kancelárii. To nie som ja. Vedela si to.“


  „Možno som dúfala, že ťa to zranenie zmení. Ale tuším ťa na tej práci zo všetkého najviac baví riskovať život,“ vyčítala mu Michaela.


  „Ja nejdem nič riskovať, len sa potrebujem porozprávať s nejakými prostitútkami,“ podal Marek Michaele vysvetlenie, ktoré zrovna nehovorilo v jeho prospech.


  „Mami? Čo sú to plosti-lutky?“ požiadala vzápätí o vysvetlenie malá Ema.


  Michaela pozrela na Wolfa. „Nech sa páči, ty si ju na­učil nové slovo, tak jej ho môžeš aj vysvetliť.“


  Marek sa sklonil k dievčatku, ktoré sedelo pri jedálenskom stole a veselo hompáľalo nohami vo vzduchu. „To sú také tety, ktoré...“


  „Ani sa neopováž!“ zasiahla Michaela.


  „Mami!“ dožadovala sa pozornosti dcéra. „Plečo mi to nechceš povedať?“


  Keď Michaela zbadala, že Eme chýba len málo, aby sa rozplakala, vzala ju na ruky. Marek využil príležitosť a vybral sa k vchodovým dverám.


  „Neskončili sme!“ skríkla za ním Michaela.


  „Idem sa prejsť!“ kontroval jej Wolf rovnakou intenzitou v hlase.


  Keď sa ocitol na ulici, uvedomil si, že je priskoro a potrvá ešte zopár hodín, než sa bratislavským prostitútkam začne nočná služba. Našťastie, jeho náhly odchod si všimol Fenrir, ktorý ho pohotovo nasledoval von z bytu. Vzal ho teda na prechádzku k mŕtvemu ramenu  Dunaja.


  Husky mu nosil palicu a nástojčivo žiadal, aby mu ju opakovane hádzal. Marek sa pri tom prekvapivo rýchlo unavil. Uvedomil si, že si pred odchodom zabudol zobrať tabletky. Zatočila sa mu hlava, a tak rýchlo vyhľadal najbližšiu lavičku, na ktorú sa zložil. Fenrir tam za ním prišiel aj s palicou.


  „Stačilo,“ oznámil mu pán rázne.


  Husky zakňučal.


  „Nehnevaj sa na mňa, bol to zlý deň,“ ospravedlnil sa mu vzápätí za to, že naňho zvýšil hlas. „Povedz mi, Fenrir, čo mám robiť? Mám sa na to vykašľať?“


  Husky na pána len zmätene hľadel.


  „Ja viem, ty to za mňa nevyriešiš.“


  Len čo Marek dopovedal, uvedomil si, že sa potrebuje poradiť. Veľa možností mu však nezostávalo. Ak by sa obrátil na ktoréhokoľvek z kolegov, všetci do jedného by mu povedali, že len stráca čas. No predsa sa našiel niekto, kto ho pochopí. Rozhodol sa zavolať Petre.


  „Neruším?“ spýtal sa, keď mu dvihla telefón.


  „Som s Dominikom, pozeráme film, ale pokojne hovor,“ pobádala ho.


  „Nebudem ťa dlho zdržovať, len som sa chcel poradiť,“ sľúbil jej.


  „O čo ide?“


  „Pamätáš sa ešte na poslednú obeť v prípade? Tú, čo našli uprostred noci so srnčou kožušinou a s vetvičkou s čiernou stužkou?“


  „Áno,“ potvrdila Petra a vzápätí sa vzdialila od televízora. Wolf to pochopil podľa tlmených hlasov v pozadí. „Tá, čo mala mať osobné prepojenie na vraha.“


  „Presne!“ potešil sa Marek.


  „S vrahom, ktorého ste chytili, ju nič nespája,“ tipla si psychologička.


  „Ako vieš?“


  „Poznáme sa už dosť dlho na to, aby som vedela, ako rozmýšľaš,“ konštatovala Siváková spokojne. „Podarilo sa ti niečo zistiť?“


  „Bol som na návšteve v detskom domove, kde vyrastala,“ priznal Wolf. „Vyzerá to tak, že mala nevlastného brata.“


  „Kontaktoval si ho?“


  „Nie, momentálne sa naháňam za jej frajerom. Najskôr je to drogový díler alebo pasák, čo ju stiahol na ulicu.“


  „A čo chceš počuť odo mňa?“ spýtala sa Petra.


  „Len toľko, či nestrácam čas,“ odvetil Marek.


  „Zasa sám proti všetkým?“


  „Ty ma fakt poznáš.“


  Siváková sa zasmiala, no vzápätí Wolf zachytil na jej strane cudzí hlas. Nebol to televízor, takže ju najskôr prišiel skontrolovať Dominik. Chvíľu sa neozývala a hlasy na druhej strane naberali na intenzite. Marek pochopil, že sa kvôli nemu hádajú. Akoby nestačilo, že už pokazil večer sebe s Michaelou. Radšej zložil a napísal jej, že sa ospravedlňuje Dominikovi za to, že ich rušil.


  Potom sa poobzeral po Fenrirovi, našťastie sa len kúsok od neho hral s vetvou, ktorú si predtým hádzali. Zapískal naňho a vybral sa nazad domov.


  Doma sa ospravedlnil Michaele, že odišiel bez vysvetlenia. Keď zostali sami dvaja, lebo Patrik trávil večer zavretý vo svojej izbe, prišla Wolfovi správa od Sivákovej: Dominik ťa chce spoznať, pozýva vás aj s Michaelou na večeru. Prosím, urob to pre mňa. Petra


  Marek sa zasmial.


  „Čo sa stalo?“ chcela vedieť Michaela.


  „Petra píše.“


  „Niečo smiešne?“


  „Nič, akurát sa podpisuje, aj keď vie, že mám jej číslo uložené v telefóne,“ vysvetlil jej Marek.


  „A čo je na tom vtipné?“ nechápala Michaela.


  „Musela by si ju lepšie poznať,“ zahovoril Wolf, než si uvedomil, o čo ho Siváková v správe žiadala. „Vlastne... navrhla nám spoločnú večeru. Aj s jej novým priateľom.“


  „Ona je zadaná?“


  „Tiež ma to prekvapilo,“ priznal Marek.


  „Kedy?“ chcela vedieť Michaela.


  „Nepíše. Kedy to vyhovuje tebe?“


  „V sobotu.”


  „V sobotu, akože zajtra v sobotu?“


  Michaela prikývla. „Ďalší víkend nebudeme mať čas a cez týždeň… však vieš. Ale ty musíš dedka požiadať, aby prišiel strážiť deti.“


  „Deti? Patrik bude mať čoskoro osemnásť,“ pripomenul jej Marek.


  „Už sme sa o tom bavili, bola by som radšej, keby s Emou vždy zostal zodpovedný dospelý,“ trvala na svojom Michaela.


  Wolf nespokojne zabručal, ale napokon si hryzol do jazyka. Vedel, že Michaela má Patrika rada. Bola to ona, kto zabojoval za to, aby neskončil v systéme, keď sa Marek ocitol na nemocničnom lôžku. No aj keď to nikdy priamo nepovedala, predsa v ňom stále videla mladíckeho delikventa, ktorého zavreli do nápravnovýchovného zariadenia pre mladistvých. „Navrhnem im teda sobotu.“


  


  [image: ]


  Hoci Michaele sľúbil, že nepôjde do terénu, večer nemohol zaspať. Romana Némethová a mladík, čo ju stiahol na dno, mu stále chodili po rozume. Nedalo mu to pokoj, až kým nevstal z postele, neobliekol sa a nevyrazil do noci.


  Auto zaparkoval kúsok od cesty, pri ktorej zvykla Romana pracovať. Tentoraz tam stáli dve ženy. V noci už teplota klesla pod nulu, no ony mali napriek tomu na sebe mimoriadne krátke minisukne a vysoké čižmy. Aspoň cez plecia si prehodili zimné kabáty, no keď šlo okolo nejaké auto, ukazovali, aké sú pod nimi sporo odeté.


  Marek si nachystal dvadsaťeurovú bankovku a ponúkol ju prvej z nich.


  „Za toto sa budem akurát tak pozerať, ako si vyhoníš,“ odmietla peniaze žena, ktorá sa v tvári zasekla niekde medzi dievčatkom a starenou. Keď sa jej Wolf prizrel bližšie, skutočne nevedel usúdiť, či má dvadsať alebo dávno po päťdesiatke. „A ináč, bez auta aj tak nejdem, tak odpáľ.“


  „Chcem sa len porozprávať,“ vysvetlil jej Wolf.


  Lepšie si ho premerala. „Čo si ty? Svedok Jehovov? Už sa nechodíte rozprávať vo dvojici? A kde máš časopisy?“


  „Ide o Romanu Némethovú.“


  Prostitútka sa zasmiala a ukázala zažltnuté zuby. „Tak tú tu už nenájdeš, mojko.“


  „Hľadám chlapa, s ktorým sa predtým vláčila. Anton Mokrý sa volá,“ hovoril Wolf ďalej.


  „Tony M?“


  „To bude on. Asi ide o umelecké meno...“ domyslel si Marek.


  Prostitútka sa tentoraz nekontrolovateľne rozrehotala. „Že umelecké. Chlapec si myslí, že je raper, no pritom je to obyčajný pasák... Aj to nie veľmi dobrý.“


  „Poviete mi, kde ho nájdem?“


  „Na ulicu už moc nepáchne. Tvári sa, že je na to pridobrý. Skôr cez víkendy obsmŕda po kluboch. Ale čo som počula, nejako sa vytratil zo scény, keď našli Romču mŕtvu. Ktovie prečo.“


  „A kde býva?“ skúšal Marek ďalej.


  „Prespáva po kamarátoch, ak sa takí nájdu. Čo ja viem? Viac môjho času za dvacku nechci,“ odbila ho prostitútka a mávla rukou autu, ktoré prechádzalo okolo. Zdalo sa, že spomaľuje, a tak sa za ním rozbehla.


  Wolf pochopil, že sa od nej viac nedozvie. Vzdal to, no rozhodol sa ešte pobudnúť na mieste. Vtedy z vozidla, ktoré spomalilo, no celkom nezastalo, vystúpila za jazdy plavovláska v šatách s tigrovaným vzorom.


  „Skurvený kokot!“ kričala za šoférom, ktorý ju narýchlo vysadil pri ceste a uháňal ďalej, takže ju sotva mohol počuť.


  Žena si uvedomila, kde sa ocitla. Bolo zjavné, že tam celkom nepatrí, hoci bola oblečená vyzývavo. Ak aj robila prostitútku, bola o triedu vyššie ako prítomná konkurencia. Napovedal to upravený účes aj drahá značková kabelka, ktorú mala prehodenú cez plece.


  Triasla sa od zimy a vyťahovala telefón. Najskôr niekomu volala, aby ju prišiel vyzdvihnúť.


  Keď zostala osamote, Marekovi jej prišlo ľúto. Ponúkol jej svoju bundu.


  „Nie som žiadna kurva!“ odmietla ho rázne.


  „Ja si vás nechcem platiť, len som sa prišiel spýtať, či vám nie je zima.“


  „Vydržím,“ odsekla a kráčala ďalej od neho. Keď mala pocit, že medzi nimi vytvorila bezpečnú vzdialenosť, zapálila si.


  Marek ju stále pozoroval, akoby na ňu chcel dať pozor. Prešlo približne pätnásť minút, než po ňu prišlo auto, no ona doň nenasadla. Šofér vypol motor, vystúpil a začal ju presviedčať. Hádali sa, no Wolf nezachytil prečo. Vtom si uvedomil, že je to Dávid, ktorý sa mu už týždne vyhýba.


  „Dávid!“ zakričal za ním.


  Mladík sa vydesene obzrel. Nebol vysmiaty, ako si ho pamätal spoza pokladne v plavárni. Čo sa mu stalo a prečo ho ignoruje?


  Dávid začal súriť plavovlásku, aby čo najrýchlejšie nastúpila do auta, Marek ich však stihol dobehnúť.


  „Prečo mi nedvíhaš?“


  „Kurva, ako si ma našiel?“ zľakol sa Dávid. „Nenapísal som ti jasne, že mi máš dať pokoj?“


  „Ale ja ťa potrebujem, nechápeš to?“ žiadal ho Wolf o pomoc.


  „Veľmi dobre to chápem, ale nenechám sa zatiahnuť do tvojich ani žiadnych iných sračiek. Nechcem mať nič spoločné s fízlom.“


  „Čo sa bojíš, že ťa zatknem?“


  Dávid si odpľul. „Bojím sa iných vecí. Tak mi daj pokoj a zožeň si iný zdroj.“


  Keď žena nastúpila, díler sadol za volant a urýchlene naštartoval.


  Marek hľadel na odchádzajúce auto. Náhodné stretnutie s Dávidom mu nevyšlo podľa predstáv, no aspoň si zapamätal jeho ŠPZ.


  


  


  8. decembra 2018


  


  V sobotu večer sa Wolf ocitol vo vychytenom bratislavskom podniku. Nóbl reštaurácia nepatrila k tým, ktoré by si vybral sám, no s Michaelou prijali pozvanie od Petry a Dominika.


  Marek si naprával kravatu, keď sa uvidel v odraze skla pri vstupe.


  „Vyzeráš smiešne,“ podotkla Michaela.


  „To mi hovoríš teraz? Ty si ma nútila do košele s kravatou.“


  „Ja som ťa nútila aj do saka,“ pripomenula mu.


  „Niekde som si musel určiť hranice,“ vyhlásil Marek.


  „Myslíš, že už sú vnútri?“ spýtala sa Michaela a snažila sa cez okno nahliadnuť dnu. Pri stoloch, na ktoré zvonka dovidela, však Sivákovú nezbadala.


  „Ak je spolovice taký ako ona, už na nás čakajú aspoň polhodinu.“


  „Meškáme?“ zľakla sa Michaela a rýchlo kontrolovala hodinky.


  „Máme ešte päť minút. Chcela si vyraziť skôr, tak sme tu skôr,“ upokojil ju Wolf. „Prečo si nervózna?“


  „Ja len nerada spoznávam nových ľudí.“


  „A v práci nemáš stále nových klientov?“


  „V práci je to iné,“ tvrdila Michaela.


  „Bude to fajn. Peťa je trochu svojská, ale inak v pohode, veď sa oťukáte,“ presviedčal ju Marek.


  „A čo on?“


  „Stretol som ho len raz, pôsobil naškrobenejšie ako ona a to už je čo povedať. Tak čo, ideme dnu?“


  Vtedy si niekto za nimi odkašľal.


  Wolf si pomyslel, že stoja v ceste ľuďom, ktorí takisto prišli na večeru, no keď sa obzrel, zistil, že to bol Dominik, pri ktorom stála Petra.


  „Výborne, zoznámenie máme za sebou a môžeme ísť dnu,“ konštatoval Marek, keď si uvedomil, že ho museli počuť.


  Nikto sa netváril nadšene, no aspoň Siváková sa na jeho pokuse o vtip dokázala zasmiať. „Už sa neviem dočkať. Počula som, že majú fantastický výber vín.“


  Čašník, ktorý ich usadil, ich začal okamžite obskakovať. Najprv priniesol karafu s vodou, potom jedálne a nápojové lístky. Nezabudol upozorniť na sezónne menu, ktoré odporúča samotný šéfkuchár.


  „Počul som, že sa venujete trestnému právu,“ začal Dominik, keď mali objednané. „Je to odvetvie, ktoré ste si vybrali hneď na začiatku, alebo si vás našlo až neskôr?“


  „Toto je priateľská večera, aspoň dúfam,“ zasiahol Marek, než Michaela stihla odpovedať. „Hádam si môžeme všetci tykať, čo myslíte.“


  Dominik aj Michaela súhlasili.


  „Tak ako je to s tým právom?“ pripomenul svoju otázku Dominik.


  „Zaujímavé, že sa ma to doteraz nikto nepýtal. Ani som sa nad tým nezamýšľala. Na právo som šla s tým, že ma vždy zaujímali zákony a pravidlá. Systém, ktorý drží túto spoločnosť pokope. No a trestné právo... asi to prišlo samo. Môj otec je policajt, odmalička som bola obklopená prípadmi, ktoré riešil,“ rozhovorila sa Michaela.


  Dominik na ňu zdesene pozrel. „On ťa tomu vystavoval?“


  „Niežeby mi ukazoval fotky z miesta činu,“ uviedla vec na pravú mieru Michaela. „No práca je súčasťou nášho života, je ťažké o nej nehovoriť.“


  „Rozumiem, ale určite by som o takých veciach nerozprával pred deťmi.“


  „Ja si, naopak, myslím, že deťom netreba zatvárať oči,“ zapojil sa Wolf. „Dnešný svet je plný nebezpečenstiev a mali by naň byť patrične pripravené.“


  „Ty si jasný príklad toho, aký môže mať na človeka dosah táto práca,“ poznamenal Dominik.


  Marek to vzal ako urážku. „Čo tým myslíš?“


  „Nechcel som to načínať hneď na začiatku,“ zaváhal Dominik a pozrel na Petru, „ale nezdá sa mi v poriadku, že sa s Peťkou stále chodíš radiť, aj keď dala jasne najavo, že sa vyšetrovaním viac nechce zaoberať.“


  „Ja ju do ničoho nenútim.“


  „Len zneužívaš to, že nevie povedať nie.“


  „Páni!“ ozvala sa zaskočená Michaela.


  „Dominik, chápem, že to mieniš v dobrom, ale nemusíš hovoriť za mňa,“ zasiahla Petra.


  „Len som chcel povedať, že ak vie, čím si prešla, mal by to rešpektovať,“ dodal Dominik.


  „Ja to rešpektujem a do ničoho som ju nenútil,“ zopakoval Wolf dôraznejšie. „Ak si myslíš, že to nerobí dobrovoľne, potom ju nepoznáš dosť dobre. Vždy tú prácu milovala. Šla si za svojím aj napriek tomu, že sa to jej rodičom nepáčilo. Vieš si predstaviť, koľko sebazaprenia musela nájsť, aby sa im vzoprela? Za to mala vždy môj obdiv.“


  Michaela cítila, že je najvyšší čas zmeniť tému. „Vždy som si myslela, že neexistuje zaujímavejšia profesia ako právo, ale momentálne je najlukratívnejšia robota IT, ak sa nemýlim.“


  „Čo sa týka peňazí, tak určite,“ priznal Dominik. „Ale v princípe sú to stále len jednotky a nuly a hodiny presedené za počítačom.“


  „To je od teba veľmi skromné. Keď pomyslím na všetky tie technológie, svet sa mení každý deň... umelá inteligencia, virtuálna realita, hyperkonektivita...“


  „Niekto sa tu vyzná,“ podotkol Dominik.


  „Čomu sa venuješ ty?“ spýtala sa Michaela.


  „Ničomu takému prevratnému,“ tvrdil. „Mám len malú firmu. Väčšina programátorov, ktorí pre nás robia, ani nežije na Slovensku. Vytvárame aplikácie na mieru podľa požiadaviek klientov, ale máme rozrobených aj zopár vlastných zaujímavých projektov.“


  „Čo napríklad?“ zapojil sa Marek.


  „Firemné tajomstvo,“ odvetil Dominik záhadne. „To je niečo podobné, ako keby som sa ťa spýtal na prípad, ktorý práve vyšetrujete. Tiež by si mi nič nepovedal, nie? Ale o tých uzavretých asi môžeš hovoriť, že?“


  Wolf sa zamyslel. „Po určitom čase.“


  „Ten aktuálny, čo ste riešili s Peťkou, sa k nim teda neradí.“


  „Ten ani uzavretý nie je,“ vyhlásil Marek.


  „Ale ba,“ divil sa Dominik. „V správach vraveli čosi iné. Aj váš riaditeľ vystúpil. Asi sa mu nebude páčiť, že s ním nesúhlasíš.“


  „Jemu sa kadečo nepáči,“ konštatovala Michaela.


  „Často sa ti doma sťažuje na šéfa?“ hádal Dominik.


  „To skôr ja sa sťažujem, je to môj otec,“ priznala Michaela.


  Dominik nevychádzal z údivu. „Ten policajt? Tvoj otec? Tak teraz by ma zaujímalo, ako ste sa vy dvaja dali dokopy.“


  „Vlastne je to celkom veselá historka, chceš to povedať ty alebo mám ja?“ pozrela Michaela na Mareka, ktorý jej naznačil, že to necháva na ňu.


  Práve im prišla večera a ona sa rozhovorila o tom, ako obhajovala klienta, ktorého Wolf obvinil z vraždy, pričom vtedy bola pre Mareka len drzou právničkou a netušil, že je to aj šéfova dcéra.


  „Ste na rade,“ vyzval Marek pár sediaci oproti. „Ako ste sa spoznali?“


  Petra s Dominikom si vymenili veľavravné pohľady. „Naša historka nie je zďaleka taká zaujímavá ako tá vaša. Cítila by som sa trápne, keby sme to tu rozoberali,“ konštatovala Siváková napokon.


  „Takže cez internet?“ tipol si Wolf a obaja mu to potvrdili.


  „Na tom nie je nič zlé,“ povedala Michaela vzápätí. „Ja som bola na niekoľkých rande cez Tinder, no ani raz som nenatrafila na niekoho takého šarmantného a inteligentného. Peti, mala si šťastie.“


  „Ďakujem.“ Siváková sa okamžite usmiala od ucha k uchu a pobozkala Dominika.


  Michaela pozrela na Mareka. „Čo?“ zľakol sa on. „Hádam sa tu nejdeme teraz predbiehať v tom, kto mal viac šťastia. Lebo ja určite vyhrávam. Niektoré ženy by pri mužovi nezostali, keby sa ocitol v takej situácii ako ja. Ty si mi, naopak, práve vtedy prišla pomôcť.“


  „Nemyslela som to tak,“ vysvetľovala Michaela svoj pohľad. „Len to tým dvom spolu pristane.“


  „A aj vám,“ tvrdila Petra vzápätí.


  „Trochu spomaľme, lebo na konci tohto večera ešte ­začnete plánovať spoločnú svadbu,“ zľakol sa Wolf.


  „Ja určite nie som pripravená vydávať sa,“ priznala ­Siváková.


  „Nečudujem sa,“ podporil ju Marek.


  „Nič v zlom, ale nikto by sa nemal upnúť na prvého človeka, s ktorým sa dá dokopy. Každý by mal pred svadbou čo-to zažiť.“


  Zaskočený Dominik pozrel na Petru.


  „Pardon,“ ospravedlňoval sa Wolf okamžite. „Vy ste sa o tom ešte nerozprávali? On nevedel, že je tvoj prvý?“


  „Peťka mi spomínala, že bola predo mnou raz zamilovaná.“


  „To je pravda, akurát sa to skončilo...“ Marek prehltol naprázdno. Nevedel, ako dopovedať vetu, keď nechtiac narazil na Luptákovu smrť.


  „Skončilo sa to tragicky,“ dodala Siváková.


  Dominik ju chytil za ruku. „Možno práve to je to, čo nás spojilo.“


  „Tiež si mal nešťastie v láske?“ domyslela si Michaela.


  „Dá sa to tak povedať, ale to už veľmi kazíme atmosféru,“ zahovoril Dominik. Zrazu skontroloval telefón a ospravedlnil sa, že musí čosi vybaviť. „Takto to vyzerá, keď máte klientov v troch rôznych časových zónach.“


  Keď opustil stôl, Marek sa nahol k Petre. „Povedal som niečo zlé?“


  „Ja som ti to aj prestala počítať,“ odpovedala za ňu Michaela.


  „Nie, všetko je v poriadku, len... Dominikova snúbenica zahynula pri nehode,“ vysvetlila mu Siváková.


  „Ospravedlňte ma,“ povedal Wolf a takisto sa náhle dvihol od stola.


  „Muži,“ usmiala sa Michaela na Petru.


  Marek zamieril na záchody. Spoločná večera ho zaťažila viac, ako očakával. Uvoľnil si kravatu a opláchol si tvár v umývadle. Keď sa uistil, že na toaletách zostal sám, vytiahol z vrecka nohavíc dve veľké tabletky. Než ich stihol prehltnúť, vošla dovnútra Petra.


  „Toto sú pánske,“ upozornil ju zaskočene.


  „Marek,“ oslovila ho Siváková sklamane. Vrazila tam, lebo ho chcela pristihnúť pri čine. Keď sa jej to podarilo, bolelo ju to viac, ako si dokázala predstaviť. „Ako dlho to berieš?“


  „Ty to vieš odkedy?“


  „Od sanitky.“


  „Keď ma prepustili z nemocnice, bral som ich ešte legálne. Nelegálne, odkedy ma od nich doktor odstavil,“ priznal sa.


  „Marek,“ hlesla Petra znova.


  „Čo chceš odo mňa počuť?“ rozčúlil sa Wolf.


  „Vieš, čo robíš?“ spýtala sa ho rozčarovane. „Môžeš prísť o prácu, keď to zistia!“


  „Myslíš, že si to neuvedomujem? Zakaždým, keď prehltnem ďalšiu tabletku, na nič iné nemyslím. Ale nejde len o robotu. Teraz mám aj Michaelu a deti.“


  „Práve kvôli nim by si s tým mal prestať.“


  „Nie je to také jednoduché,“ tvrdil jej Marek. „Tá bolesť... Tá bolesť je mojou súčasťou. Cítim ju každý deň, s každým krokom, s každým nadýchnutím. Núti ma nenávidieť celé bytie a toto, toto je moja jediná úľava.“


  „Takto nemôžeš pokračovať navždy,“ varovala ho Siváková.


  „Čo s tým spravíš? Udáš ma?“


  Pokrútila hlavou. „V žiadnom prípade. Ale nedokážem sa ani pozerať na to, ako sa ničíš.“


  Petra odišla a Marek zostal na záchodoch opäť sám. Hľadel na tabletky, ktoré stále držal v ruke. Váhal, akoby mal ešte na výber. Potom ich prehltol a zapil dúškom tečúcej vody. Nevrátil sa však do reštaurácie, ale zavrel sa v kabínke. Tam vykríkol na plné hrdlo a udrel päsťou do dverí, až sa zatriasli.


  Keď prišiel nazad k stolu, už tam bol aj Dominik ­s Petrou.


  „Všetko v poriadku?“ spýtala sa ho Michaela.


  Wolf pozrel na Sivákovú, akoby sa obával, čo jej medzitým povedala. „Len som unavený, bol to náročný týždeň.“


  „Hej, hlavne, keď sa v noci zakrádaš z bytu,“ poznamenala.


  „Ty si bola hore? Prečo si nič nepovedala?“


  „A pomohlo by to?“


  „Vysvetľoval som ti, že ide o prácu,“ pripomenul jej Marek.


  „To si necháme na doma,“ zastavila Michaela rodiacu sa hádku a usmiala sa na čašníka. „Môžem vás ešte poprosiť o pohár vína? A jedno menu. Dáte si dezert? Ja mám chuť na niečo sladké.“


  Marek si sadol naspäť k stolu a oba páry si vybrali dezerty.


  „Prepáč, že som sa rýpal v tvojom súkromí,“ ospravedlnil sa Wolf Dominikovi. „Nevedel som, čím si prešiel.“


  „Ty si im to povedala?“ obrátil sa Dominik na Petru. Vnútri ho viditeľne zachvátila panika. „Ten rok bola extrémna zima, cesty boli zaviate, hlavne na tej výpadovke uprostred lesov. Nie je to moja chyba, nemôžem za to.“


  Siváková ho chytila za ruku. „Nikto si nemyslí, že za to môžeš.“


  Dominik sa jej vytrhol a napochytro oslovil čašníka. „Poprosíme účet.“


  Situácia sa v tej chvíli už zjavne nedala zachrániť, aj keď Petra aj Michaela sa o to pokúšali. Wolf navrhol, aby si účet rozdelili, no Dominik trval na tom, že ich pozvali oni, a preto platia. Keď sa poďakoval čašníkovi, vyštartoval k dverám, ani sa poriadne nerozlúčil. Petra ho rýchlo nasledovala. Marek s Michaelou sa rozhodli chvíľu po­č­kať. Nebolo to bezdôvodne, aspoň dojedli dezerty, ktoré čašník medzitým priniesol.


  „A to som si myslel, že budem dnes najdivnejší pri tomto stole,“ konštatoval Wolf a pobozkal Michaelu.

  Cestou domov z večere sa nerozprávali, len ticho sedeli na zadných sedadlách taxíka. Dominik by to tak najskôr nechal, no Petre to nedalo a vytiahla to hneď, ako sa za nimi zavreli dvere jeho bytu.


  „Čo sa ti stalo?“ spýtala sa ho.


  „Mne? Skôr by som povedal, že tvoj bývalý kolega sa nevie správať.“


  „Marek možno nemá spôsoby,“ uznala Siváková, „ale to, čo si predviedol ty, bol učebnicový skrat.“


  „Hádam ma teraz nechceš analyzovať,“ ohradil sa Dominik.


  „Ja sa len o teba bojím. Chodíš na terapiu?“


  Uprene sa jej zadíval do očí, akoby ju chcel uistiť, že hovorí pravdu. „Samozrejme.“


  Petra sa to v tej chvíli rozhodla nechať tak, no nedalo jej to pokoj. Na druhý deň po prebdenej noci si zaumienila, že si musí overiť, či jej Dominik neklamal. Rozhodla sa zavolať svojmu známemu, ku ktorému Dominika s jeho problémami odporučila.


  „Prepáč, že ťa ruším cez víkend a ešte takto skoro ráno,“ ospravedlnila sa na úvod. „Potrebujem si len overiť, či k tebe Dominik Bauer stále chodí.“


  „Stále?“ zopakoval Petrin známy udivene. „Sotva začal. Bol na dvoch sedeniach a viac sa neukázal. Napísal mi len, že ma viac nepotrebuje.“


  Siváková cítila, ako sa jej zachvela ruka, v ktorej držala telefón. „Prečo si mi to nepovedal?“


  „Lebo to nie je na mne. Nemá žiadnu vážnu diagnózu, ktorou by ohrozoval seba alebo iných. Ak sa nechce vyrovnať s tým, čo sa mu stalo, je to len a len na ňom. Nútiť ho nemôžeš.“


  „Máš pravdu,“ uznala Petra a než zložila, zaželala kolegovi peknú nedeľu.


  Zostala sedieť na gauči ako obarená, až kým Dominik nevstal. Chcela sa ho spýtať, prečo jej klamal, no sama vedela, že to nemá zmysel. Najskôr by prišiel s nejakou výhovorkou.


  Pobozkal ju na ceste ku kávovaru. „Dáš si na raňajky vajíčka?“


  „Nie,“ odmietla a vzápätí vstala a šla sa prezliecť. Rozhodla sa, že s ním v byte nezostane, hoci patril jej. Nebola pripravená konfrontovať ho a nemohla ho bezdôvodne vyhodiť, keď mali v pláne stráviť spoločný voľný deň. „Volala mi Denisa, rozišla sa s frajerom a pýtala sa, či by som sa u nej nezastavila.“


  „Samozrejme, len bež,“ podporil ju Dominik. „Dnes to vyzerá, že bude škaredo, počkám ťa tu.“


  Petra cestou zavolala Denise a požiadala ju, či sa u nej nemôže zastaviť. Stačilo povedať dve slová – klamal mi – a dvere ku kamarátke mala v akúkoľvek hodinu otvorené.


  „Čo sa stalo?“ spýtala sa Denisa, keď sa konečne ocitli zoči-voči.


  „Je to na dlho, ale... včera sme boli s Marekom a jeho partnerkou na večeri a Dominik mal silnú reakciu, keď padla zmienka o jeho mŕtvej snúbenici,“ pustila sa do vysvetľovania Siváková.


  „Počkať, počkať, počkať,“ zastavila ju zmätená Denisa. „On mal snúbenicu, ktorá zomrela?“


  Petra sa zhlboka nadýchla. Pochopila, že toho musí vysvetliť oveľa viac. „S Dominikom sme sa spoznali, keď sa ku mne prihlásil ako pacient. Mali sme len niekoľko sedení, keď som k nemu začala niečo cítiť. A len čo som pochopila, že to opätuje, odporučila som mu kolegu, ku ktorému mal chodiť na terapiu.“


  „On bol tvoj pacient? A ty si mi to zatajila?“


  „Asi som sa hanbila,“ priznala Siváková. „Aj včera, keď sa nás spýtali, ako sme sa spoznali, nebola som schopná to povedať.“


  „Lebo dobre vieš, že to je neprofesionálne!“ karhala ju Denisa.


  „Viem, spravila som chybu, ale neuvedomila som si to. Až do včera. Zjavne potrebuje pomoc, ale prestal k tomu môjmu známemu chodiť. A ešte mi klamal do očí. Tvrdil, že ho stále navštevuje, a pritom neabsolvoval ani dve celé sedenia! Čo mám robiť?“


  „Dobre vieš, čo musíš spraviť, netreba ti nič hovoriť. A keď to spravíš, budem tu pre teba. Nie je síce počasie na zmrzlinu, no ešte to domyslím. Hlavne to vyrieš čo najskôr.“


  Petra si hrýzla spodnú peru. Denisa mala pravdu. Už keď k nej išla, cítila, že je to nevyhnutné, akurát sa v tom potrebovala utvrdiť. Nebolo to jednoduché, no keď sa vrátila domov, konfrontovala Dominika. Nahneval sa, že ho kontroluje. Potom sa jej snažil vysvetliť, prečo prestal chodiť na terapiu. Jeho dôvody však Petre nestačili. Bola presvedčená, že sa s ním musí rozísť. Nečakala, že to vezme tak dobre. Keď pochopil, čo sa deje, zmĺkol a šiel si pobaliť veci. V tej chvíli to začínala ľutovať. Predsa ho ľúbila a láska dokáže prekonať kadečo. Rozhodla sa však spoľahnúť radšej na rozum, ten ju dosiaľ nikdy nezradil.

  Wolfovi celú nedeľu čosi vŕtalo v hlave. Rozmýšľal nad Dominikom a nad tým, ako zareagoval, keď padla zmienka o tragickej nehode, v ktorej zahynula jeho snúbenica. Samozrejme, pre každého by to bola citlivá téma, no on sa v sekunde doslova uzavrel a viac na nič nereagoval. Len si automaticky vypýtal účet a ponáhľal sa z reštaurácie.


  Ako nad týmto incidentom premýšľal, prinavrátili sa mu slová, ktoré Siváková vyriekla, keď ju prvýkrát požiadal o konzultáciu k prípadu: Som presvedčená o tom, že vrah musel prekonať silnú traumu. Možno zachádzam ďaleko, ale nejakým spôsobom je spojený s tými znásilneniami.


  Jej slová v ňom tak rezonovali, že si musel naštudovať viac o problematike posttraumatického stresového syndrómu. Napokon si vytlačil článok, ktorý najlepšie zhŕňal informácie, a podčiarkol si v ňom všetko, čo zaujalo jeho pozornosť:


  Príznaky po traumatickej skúsenosti pretrvávajú mesiace a niekedy aj roky.


  Postihnutý sa opätovne potí a trasie, odmieta diskusiu o udalosti, prejavuje sa podráždene voči ostatným, má záchvaty hnevu, prežíva deštruktívne pocity a vinu.


  Medzi najčastejšie príčiny patria: vojenské a prírodné katastrofy, násilné úmrtia, závažné nehody, znásilnenia, udalosti vyvolávajúce strach alebo šok.


  Podčiarknutý text si prechádzal viackrát a zakaždým si pritom vybavil niektorý z prejavov, ktoré sa objavili počas večere u Dominika. Doviedlo ho to k zásadnému rozhodnutiu: potrebuje sa dozvedieť viac o jeho snúbenici.


  Vrátil sa k počítaču a prechádzal si Dominikove sociál­ne siete. Žiaľ, nebol veľmi aktívny a sám nezverejňoval žiadne fotky. Využíval ich skôr na propagáciu svojej firmy a profesionálnych úspechov, ktorých nebolo málo. Wolfa to však neodradilo, pokračoval v pátraní ďalej, prezrel si dokonca všetky fotoalbumy jeho priateľov, na ktorých Dominika označili.


  Trvalo mu to celú večnosť, no napokon našiel fotku, na ktorej Dominik držal okolo pliec sympatickú tmavovlásku. Mala hlboké čierne oči a okuliare bez rámu. Na fotke sa usmievala a mierne k nemu nakláňala hlavu, čo naznačovalo, že by mohli tvoriť pár.


  Otvoril jej profil: Sofia Vozárová.


  Neaktívny. Od roku 2009 na ňom nepribudli žiadne nové príspevky.


  „Sofia,“ vyslovil Wolf nahlas, keď sa rozpamätal na meno, ktoré našli vyšité na vnútornej strane srnčej kože, ktorou vrah prikryl svoju poslednú obeť Romanu Némethovú. Len čo mal uchopiteľné prepojenie svojej teórie s prípadom, vybehol z kancelárie a ponáhľal sa za Vanekom.


  „Prišiel si pre tú ŠPZ, čo si mi cez víkend dal preveriť?“ domnieval sa kriminalistický technik.


  Marek vytreštil oči. Takmer zabudol, že Vaneka požiadal o službu ohľadom ŠPZ auta, ktoré v piatok v noci šoféroval Dávid. „Čo si zistil?“


  „Zatiaľ nič. Ešte to riešim, dám ti vedieť...“ povedal Vanek a zarazene sa na Mareka zahľadel. „Si v poriadku?“


  Wolf zaváhal. Chcel mu vyzradiť, čo sa mu práve podarilo zistiť, no usúdil, že je na to priskoro. Zhodné mená môžu byť stále len krutou náhodou. Navyše, toto bolo osobné – týkalo sa to Petry. Keď to má niekomu povedať, musí to byť ona, a než jej to povie, mal by si byť stopercentne istý.

  Rozhorčená Denisa stála pri turniketoch na vrátnici bratislavskej krajskej polície a prehrabovala sa v kabelke, keď okolo prechádzal Filip Bernát.


  „Vieš, že kartičku potrebuješ len na vstup do budovy a nie na to, aby si sa dostala von?“ spýtal sa jej vyšetrovateľ žartovne.


  „Haha, si veľmi vtipný,“ zasmiala sa policajná hovorkyňa nasilu. „Hľadám kľúče.“


  Bernát sa zľakol. „To hovoríš len tak?“


  „A ako to mám povedať?“ Denisa nahodila dramatický výraz. „Preboha živého! Stratila som kľúče! Lepšie?“


  „Narážam na to, že sme donedávna riešili prípad, kde vrah najprv ukradol obeti kľúče od bytu a potom si ju tam počkal.“


  „To nie je náhodou uzavreté?“


  „Vrah je mŕtvy, ale nikdy nevieš, či sa ním neinšpiruje nejaký podobný šialenec, čo o ňom počul v telke,“ po­dotkol Bernát.


  „Teraz neviem, či to myslíš vážne, alebo ma len naťahuješ,“ hlesla neveriacky Denisa.


  „Smejem sa?“ hľadel na ňu vyšetrovateľ s vážnou tvárou.


  „Dobre, nemusíš z toho hneď robiť drámu. Idem sa pozrieť do kancelárie, či som ich tam nezabudla.“


  „Idem s tebou,“ ponúkol sa Bernát.


  Denisa naňho udivene pozrela. „To nemáš po práci nič lepšie na programe?“


  Vrátili sa spolu do Denisinej miestnosti, no ani tam jej kľúče nenašli.


  „Čo si dnes robila?“ chcel vedieť Bernát.


  „No prepáč! Čo je teba do toho?“ ohradila sa Denisa. „Nie si môj šéf.“


  „Stretla si sa s niekým? Obtieral sa okolo teba nejaký chlap?“


  „To sa mi stáva celkom bežne.“


  „Pýtam sa preto, či mal niekto príležitosť ti tie kľúče ukradnúť,“ vysvetlil jej Bernát.


  Denisa pokrútila hlavou. „Ráno ma zastavil Dominik a prosil ma, aby som presviedčala Petru, nech ho vezme naspäť. Cez obed som sa stretla s kamarátkou a obšmietal sa okolo nás taký slizký chlapík, ale nemyslím si, že...“


  „Nevieš ich nájsť. Kde potom sú, ak ich nikto neukradol?“ skočil jej do reči Filip.


  Hovorkyňa mykla plecom. „Mohla som ich stratiť.“


  „Radšej by som to neriskoval. Máš nejaké náhradné?“


  „U susedy, čo mi zvykne polievať kvety, keď nie som doma.“


  „Idem s tebou,“ rozhodol Bernát.


  „Nikto ťa nepozýval,“ protestovala Denisa.


  „Toto nie je na debatu. Nejdem na návštevu, len skontrolujem, či máš prázdny byt.“


  Krajčírová pochopila, že jej Filip skutočne nedáva na výber. Aspoň jej ponúkol odvoz až domov.


  Keď odomykala dvere, zakričala dovnútra: „Haló, je tam niekto? Vidíš, nikto sa ku mne nevlámal.“


  „To mi nestačí.“ Bernát sa rozhodol, že byt osobne skontroluje.


  „Hej,“ vstúpila mu Denisa do cesty. „Nemysli si, že z toho niečo bude.“


  „Nemusíš sa báť, o to mi fakt nejde,“ ubezpečil ju.


  „Vidíš? Hovorila som, že tu nikto nie je,“ zopakovala Denisa po tom, ako Filip spravil rýchlu obhliadku všetkých miestností bytu. „Spokojný?“


  „Bol by som radšej, keby si si dala vymeniť zámku.“


  „Ak sa do konca týždňa tie kľúče nenájdu, spravím to. A teraz už choď, dobre?“ vyhodila ho. Keď sa však vyzliekla a vstúpila do sprchy, v byte sa začal ozývať lomoz, ktorý cez zavreté dvere kúpeľne a tečúcu vodu nepočula. Uvedomila si, že nie je sama, až keď sa odhrnul záves na sprche a pocítila tvrdý úder, ktorý ju okamžite zrazil k zemi.

  Keď sa Wolf uistil, že meno Dominikovej priateľky zohráva v nedávnom prípade nejakú úlohu, rozhodol sa ešte pre posledný krok, ktorý ho mal buď utvrdiť v tom, že má pravdu, alebo mu teóriu vyvrátiť. Zavolal pracovníčke obecného úradu z Lakšárskej Novej Vsi, s ktorou sa stretol pred niekoľkými týždňami.


  „Prepáčte, že vás ruším o tomto čase,“ ospravedlnil sa, keď si uvedomil, že jej volá po pracovnom čas. „Ale mám na vás jednu veľmi zvláštnu otázku.“


  Na druhej strane zostalo chvíľu ticho. „Pýtajte sa.“


  „Bude to znieť naozaj divne, ale náhodou si nepamätáte, či sa v okolí vašej obce neodohrala nejaká vážna dopravná nehoda so smrteľnými následkami? Konkrétne v zime dvetisícdesať.“


  „Náhodou sa pamätám, bola to mimoriadne krutá zima,“ odvetila zamestnankyňa obecného úradu. „Zahynula pri nej mladá žena, šoférovala pod vplyvom.“


  „Bola v aute sama?“


  „Nie, s manželom alebo so snúbencom.“


  „A ich mená si náhodou nepamätáte?“ skúšal Wolf ďalej.


  Pracovníčka úradu sa krátko zamyslela. „To už by ste odo mňa chceli priveľa.“


  „Dobre, aj tak vám veľmi pekne ďakujem, ani neviete, ako ste mi pomohli,“ poďakoval Marek, než zložil hovor.


  Zvažoval, či má dosť informácií, aby mohol konať, alebo stále pracuje so zhodou náhod, ktorú z vlastnej vôle prepája do súvislostí. Vtedy mu do kancelárie vtrhla Siváková, akoby ju manifestoval zo svojej mysle. Bola bledšia ako obvykle, z pohľadu jej čítal strach či zde­senie.


  „Potrebujem s tebou hovoriť,“ povedala Petra. Na okamih zmĺkla, než rozochveným hlasom dodala: „Ide o Dominika.“


  „Ako vieš?“ zľakol sa Marek, akoby mal pocit, že je Petra naňho mentálne napojená.


  „Ako viem čo? Čo vieš ty?“


  Obaja na seba chvíľu zaskočene pozerali, než Wolf konečne priznal: „Obávam sa, že tvoj Dominik je náš vrah.“


  Petra sa nezmohla na slovo. Došla k rovnakému záveru, no celou cestou na policajné riaditeľstvo sa presviedčala, že to nemôže byť pravda. V kútiku duše dúfala, že jej Wolf vyvráti dohady. On ich však, naopak, potvrdil skôr, než stihla vôbec niečo vyriecť.


  Potrebovala si sadnúť. Marek vybehol do kuchynky po pohár vody, ktorý jej vzápätí ponúkol. Vypila ho na jeden dúšok. Keď sa spamätala, spýtala sa ho, ako to zistil. Povedal jej o tom, ako ho zmienka o tragickej smrti Dominikovej snúbenice prinútila pustiť sa do rozsiahleho pátrania od teórie psychológie po autonehodu v januári 2010, v ktorej zahynula vodička menom Sofia, šoférujúca pod vplyvom alkoholu.


  „A vieš, čo to celé naštartovalo?“ spýtal sa jej Wolf napokon.


  Siváková len mlčky pokrútila hlavou.


  „Keď som s tebou konzultoval prípad, povedala si mi, že by si sa nečudovala, keby mal páchateľ niečo spoločné s tými znásilneniami.“


  Petra sa letmo usmiala. Keby šlo o akýkoľvek iný prípad, bola by na seba hrdá. „Takže Dominikova snúbenica bola jednou z Dolinského obetí.“


  Marek prikývol. „A nenahlásili to, lebo zahynula pri nehode, keď odtiaľ utekali. Neviem si predstaviť, čím ten chalan prešiel. Musel byť pri tom, keď ju Dolinský znásilňoval, a nemohol jej nijako pomôcť.“


  Petra váhala. Chcela Marekovi priznať, že Dominik bol najprv jej pacientom, než sa ich vzťah zvrtol. Príliš sa za to však hanbila a usúdila, že to v tej chvíli nie je dôležitá informácia.


  „Denisa,“ spomenula si odrazu.


  „Čo je s ňou?“ nechápal Wolf.


  „Dnes mi volala, Dominik bol za ňou ráno v práci. Chcel, aby mi zmenila názor a presvedčila ma, aby som sa s ním dala zasa dokopy. Vie, že som bola u nej, než som sa s ním rozišla,“ vysvetlila mu Siváková.


  „Vy ste sa rozišli?“


  „Hneď na druhý deň po tej spoločnej večeri.“


  „Myslíš, že by jej chcel preto ublížiť?“ zapochyboval Wolf. Petra namiesto odpovede schytila telefón, aby zavolala kamarátke. Tá však hovor nedvíhala, preto jej aspoň napísala správu: Daj mi vedieť, či si v poriadku, Petra


  Do piatich minút prišla odpoveď: Som OK, ale KO, voláme zajtra, dobre? Denisa


  „Toto nepísala ona!“ vyhlásila Siváková bez zaváhania.


  


  [image: ]


  „Aspoň si konečne uvedomuješ, že nie je normálne podpisovať sa do správy niekomu, kto má uložené tvoje číslo?“ spýtal sa Wolf Sivákovej, keď spolu sedeli v jeho aute na ceste k Denise.


  Petra naňho len zazrela. „Vážne? Teraz?“


  Marek sa poučil z predchádzajúceho výjazdu a tentoraz na miesto zavolal aj zásahovú jednotku, aby mal kto zaňho v prípade potreby vyraziť dvere. To sa však napokon ukázalo ako zbytočné. Denisin byt bol celkom prázdny.


  „Uňho nie sú, odtiaľ som šla za tebou na riaditeľstvo,“ oznámila Siváková Wolfovi po obhliadke Denisinho bytu.


  „Skúsime lokalizovať jej telefón?“ navrhol Líška, ktorý prišiel so zásahovou jednotkou.


  Marek kontroloval stopy po zápase, ktoré viedli z kúpeľne až do predsiene. Potom sa prešiel nazad do obývačky a pozrel von z okna. Slnko už dávno zapadlo a sídliskové ulice osvetľovali len pouličné lampy a svetlá panelákových bytov. „Netreba, viem, kam ju vzal,“ konštatoval po krátkej odmlke.


  „Kam?“ chcel vedieť Líška.


  Wolf si uvedomil, že Dominik je rovnocenným súperom v šachovej partii, ktorú rozohral s políciou. Musel vytušiť, že Denisu začnú hľadať skôr ako ostatné obete, preto sa uchýlil do bezpečného útočiska. Nevedel však, že operatívec, pred ktorým sa pokúšal schovať, poznal jeho tajomstvo a bol tak o krok vpred. „Do opustenej chaty, kam v januári dvetisícdesať zobral aj svoju snúbenicu.“


  „Ty vieš, kde to je?“ udivil sa mladý poručík.


  Wolf prikývol. „Bol som sa tam pozrieť, keď som pomáhal vyšetrovať tvoj prípad.“


  Nehovoril celkom pravdu. Marek vedel, kde je tá chata na mape, no dostal sa najďalej na cestu, ktorá k nej viedla. Vtedy však usúdil, že je zbytočné obzerať opustenú chatrč bez známeho majiteľa.


  Keď dorazili do cieľa, Wolf, ktorý viedol policajné autá, dal ostatným príkaz, aby zaparkovali.


  „Žiadnu chatu nevidím,“ sťažoval sa Lukáš, keď vystúpil z auta a prikročil k Wolfovmu.


  „Má v rukách Denisu. Bol by som rád, keby sme neohrozili jej život tým, že tam napochodujeme ako malá armáda, on spanikári a nezvládne situáciu...“


  „Rozumiem,“ prikývol Líška.


  „Svieťte si čo najmenej, a keď už, tak len pod nohy a nie do diaľky,“ dal Marek pokyn všetkým, než opäť vyrazil na čele skupiny.


  „Čo najmenej?“ zopakoval Lukáš rozčarovane. „Vonku je predsa už tma.“


  „Neskúsiš mu zavolať? Možno by sa ti podarilo trochu odpútať jeho pozornosť,“ navrhol Wolf Sivákovej, keď kráčali vedľa seba lesom.


  Petra to vyskúšala, no Dominik nebral telefón. „Myslíš, že o nás vie?“


  „Dúfam, že nie.“


  „Mám mu napísať?“ spýtala sa Siváková.


  „Nechaj to tak,“ kázal jej Wolf.


  Čoskoro sa spoza stromov na čistine vynorila chata s rozpadávajúcou sa strechou a vybitými oknami. Vnútri sa nesvietilo a z diaľky nezachytili žiaden pohyb, vyzerala opustene.


  Marek opatrne pristúpil k dverám, no vzápätí si všimol, že sú vylomené a vypadávajú z pántov. Opatrne ich dal preč z cesty a vošiel do miestnosti s provizórnou kuchynkou, so stolom a s rozkladacím gaučom, ktorý bol prelezený kadejakou háveďou. Keď zistil, že aj tento priestor je prázdny, odvážil sa zapnúť baterku na mobile. Posvietil si na dvere vedúce do spálne. Najprv na ne priložil ucho a načúval, či nezachytí nejaké zvuky. Potom sa ich opatrne pokúsil otvoriť, pocítil však takmer nepatrný odpor z druhej strany. Vtedy sa zo spálne ozvalo rýchle, nezrozumiteľné mumlanie, ktoré jasne komunikovalo jedinú emóciu: paniku.


  Marek, našťastie, pochopil, čo sa deje, a dvere viac nepohol ani o milimeter.


  „Lukáš!“ zakričal, pričom sa snažil, aby ho panika neovládla tiež. „Podrž tieto dvere a postaraj sa o to, aby zostali na rovnakom mieste, kým ti nepoviem.“


  „Prosím?“ nechápal Líška.


  „Dominik nám nastražil pascu,“ vysvetlil mu Wolf, a keď bola kľučka v Lukášových rukách, vybehol von z chaty. Chcel vyraziť okno do spálne, no zistil, že je zvnútra zadebnené hrubými doskami. Potom si všimol dieru v streche. Rozhodol sa ju využiť. Mohol to nechať na niektorého z kolegov, no adrenalín, ktorý sa mu vlial do žíl, ho poháňal vpred a zabránil mu zvážiť inú možnosť.


  Opatrne vyliezol po fasáde drevenice na strechu, odkiaľ mal cez dieru výhľad do spálne. Uvidel Denisu pripútanú rukami aj nohami ku konštrukcii starej mohutnej postele. Mala na sebe len spodnú bielizeň a kožu jej zdobili drobné rezné rany, z ktorých krvácala. Cez ústa mala prelepenú pásku a oči, ktoré vypliešťala na Wolfa, boli naplnené strachom. Priamo na hlavu jej mierila brokovnica opretá o stoličku pri posteli s mechanizmom napojeným na dvere. Ak by ich niekto dokorán otvoril, brokovnica by vystrelila.


  Marek zvažoval, aké má možnosti. Napokon skočil dovnútra tak, aby sa skotúľal ďalej od postele a odistenej zbrane. Bol opatrný, no chýbala mu niekdajšia presnosť a obratnosť, takže sa pri páde poriadne doudieral. Celé telo mu pritom zaúpelo od bolesti, na tú však v tej chvíli nemal čas.


  Pozviechal sa na nohy a skontroloval mechanizmus spúšťajúci streľbu. Zistil, že spúšť brokovnice je už napoly stlačená, nechcel riskovať, že by náhodou vystrelila, a tak sa rozhodol odstrániť Denisu z jej trajektórie. Policajná hovorkyňa mala však na rukách putá, ktorých sa bez pomoci zvonka nezbaví.


  Denisa mu čosi mumlala, žiadala ho o pomoc, tak sa rozhodol konať. Z posledných síl sa oprel do ťažkej postele a odtlačil ju čo najrýchlejšie nabok. Dlho tlačiť nevládal a rýchlo skončil na zemi pod posteľou. Vtedy padol výstrel.


  Denisa vykríkla spod lepiacej pásky, Marekom myklo. Keď sa spamätal a odvážil sa dvihnúť spod postele, zistil, že mali šťastie. Posunul posteľ dosť na to, aby brokovnica spravila dieru v drevenej stene namiesto Denisinej hlavy.


  Marek jej konečne strhol pásku z úst. „Kde je Dominik?“


  „Ušiel do lesa. Auto nechal zaparkované na takej lesnej ceste.“


  Wolf viac nepotreboval. Vybavil si mapu oblasti a cestu, po ktorej tam prišli. Usúdil, že Dominikovi na únik zostávala jediná možnosť. Vybehol z chaty, kolegom nedal ani vedieť, čo sa deje. Nechcel strácať čas vysvetľovaním. No keď sa ocitol medzi stromami, pocítil, ako stráca sily. Skontroloval vrecko na bunde. Prečo so sebou nemá tabletky? Vždy si bral len dennú dávku. Nechcel, aby ho prichytili so zbytočnými zásobami. Teraz ich však potreboval viac ako kedykoľvek predtým.


  Zatočila sa mu hlava, dostal závrat a naplo ho na vracanie. Vtedy začul v diaľke hučať motor auta, čo mu dodalo potrebnú motiváciu, aby pokračoval. Dominik ne­smie ujsť.


  Wolf vyletel spomedzi stromov rovno na cestu a postavil sa pred štartujúce auto. Dominik dupol na plyn, Marek namieril služobnú zbraň a vystrieľal do motora celý zásobník. Auto napriek tomu nezastalo. V poslednej sekunde mu stihol uhnúť len tak, že sa skotúľal nabok k zemi. Než sa za ním stihol obzrieť, počul, že vozidlo vrazilo do stromu.


  Napochytro opäť nabil služobnú pištoľ a pomaly kráčal k havarovanému autu. Dominik, otrasený zo zrážky, sotva stihol zareagovať. Na Wolfov príkaz vystúpil z auta so zakrvavenými rukami za hlavou. Krv však nepatrila jemu, ale Denise. Nezabudol sa pripútať, a tak pri zrážke so stromom neutrpel okrem drobných škrabancov žiadne zranenia.

  Posledná porada k vyšetrovaniu sa odohrávala vo veľmi ponurej atmosfére. Vraha sa im síce podarilo zatknúť a čakala ho rýchla cesta do väzenia, no policajná hovorkyňa skončila v nemocnici a nikto netušil, či sa dostane zo zranení, ktoré jej spôsobil.


  Keď riaditeľ Otčenáš ako posledný vošiel do veľkej zasadačky, všetky pohľady v miestnosti sa upreli naňho. „Asi ste zvedaví na to, ako je na tom Denisa. Práve som volal s jej doktorom, stratila veľa krvi a dobil ju tak, že jej spôsobil vnútorné zranenia. Ešte nevedia, aké sú rozsiahle. Absolvovala nejaké vyšetrenia, dnes by ju mali operovať. Verím, že sa z toho dostane, je to silná a životaschopná žena.“


  V miestnosti sa rozľahlo hrobové ticho. Nech na ňu mali kolegovia akýkoľvek názor, nikto jej neželal takéto utrpenie.


  „Ale to nič nemení na tom, že máme konečne úspešne vyriešený prípad,“ pokračoval Otčenáš po chvíli. „Vďaka patrí všetkým, čo sa podieľali na vyšetrovaní, ale predovšetkým kapitánovi Wolfovi, ktorý sa zaťal, ako to vie len on, a šiel proti názoru väčšiny. Bojím sa podporovať toto zmýšľanie, ale teraz si výnimočne želám, aby sme boli všetci, čo sa práce týka, takí šialení ako on. Marek, konečne oficiálne, vitaj naspäť medzi nami.“


  Odznel potlesk, ktorý Wolf veľmi rýchlo ukončil. „Ďakujem, ale vďaka rozhodne nepatrí mne.“ Líška, ktorý mal pocit, že sa blíži jeho okamih, sa začal dvíhať zo stoličky. „Tento prípad by som nerozlúskol, nebyť našej bývalej kolegyne Petry Sivákovej.“


  „O tom by som pomlčal,“ zastavil ho Otčenáš, ktorý stále nebol nadšený z toho, že sa vynášali spisy z oddelenia, aj keď len do rúk bývalých zamestnancov.


  Nasledovala rekapitulácia známych faktov aj súhrn ďalšieho postupu v spolupráci s prokuratúrou. Páchateľ, ktorého len včera zadržali, sa po vypočúvaní pod vedením kapitána Bernáta priznal k všetkým vraždám aj k dvom útokom. Porada, našťastie, ušla rovnako hladko a rýchlo. Keď sa blížila ku koncu, Marek sa pripravoval vyštartovať k dverám, aby sa vytratil ako prvý.


  Než to však stihol spraviť, zastavil ho poručík Líška. „Máš minútu?“


  „Dúfam, že sa nehneváš, že ma Otčenáš vychválil na porade k tvojmu vyšetrovaniu,“ opýtal sa s obavou v hlase Marek.


  Lukáš pokrútil hlavou. „Hnevám sa akurát tak na seba. Ja som to pokašľal.“


  „Nemôžeš byť na seba taký tvrdý,“ radil mu Wolf. „Do určitej chvíle si to mal celkom slušne pod kontrolou. A ver mi, pár rokov dozadu by som aj ja uveril, že Pajer je náš človek.“


  „Keby som si to lepšie preveroval, vedel by som, že bol posadnutý Ivonou Škantárovou, prenasledoval ju a mesiace pred jej smrťou jej ukradol ten šál, čo sme uňho našli,“ neuspokojil sa s Marekovými slovami mladý poručík.


  „Dôležité je poučiť sa z vlastných chýb,“ dodal Wolf.


  „Vďaka, ešte sa mám čo učiť. Ale aj tak som rád, že som preč z protidrogového.“


  Marek sa chcel ponáhľať ďalej, no spravil sotva krok, keď ho zastavil ďalší kolega.


  „Potrebuješ niečo?“ spýtal sa ho nervózne.


  Vanek prekvapene dvihol obočie. „Skôr ty si odo mňa niečo potreboval. Preveril som konečne tú ŠPZ, čo si mi poslal ešte cez víkend do správy.“


  „A? Čo sa ti podarilo zistiť?“


  „Mám meno majiteľa auta aj adresu trvalého bydliska,“ oznámil mu kriminalista a podával mu zložený papierik. „Ale ak to súvisí s prípadom, asi ti to je už jedno.“


  Marek si napriek tomu papier s adresou vzal. „Nikdy nevieš, či sa ešte nebude hodiť.“


  Vanek sa zasmial. „Niekedy sa správaš divne.“


  Wolf sa zavrel vo svojej kancelárii a meravo hľadel na papier, čo držal v rukách. Adresa majiteľa auta, v ktorom videl Dávida uprostred noci. Niečo mu napovedalo, že ak ho chce nájsť, musí začať tam.


  Ešte chvíľku zvažoval, čo s touto informáciou spraví. Bola to však len povrchná, zbytočná polemika, aj bez nej sa už dávno rozhodol. Motiváciou mu bol pocit, ktorý mu naplnil telo pri pomyslení na zázračné tabletky zbavujúce bolesti aj viny. Bez nich si život viac nevedel predstaviť.

  Stál na terase pri zvončekoch dvanásťposchodového petržalského paneláka a neúnavne sa snažil dozvoniť do dvojgarsónky na najvyššom poschodí. Vonku husto snežilo a ťažké vločky sa mu ukladali na pleciach hrubej zimnej bundy. Domnieval sa, že keď zoženie tú prekliatu adresu, bude mať vyhraté. Ale prečo si myslel, že mu niekto otvorí, keď Dávid nebral telefón a neodpisoval na správy? Bol Wolf taký naivný? Nie, nebola to naivita, ale zúfalstvo, čo viedlo jeho kroky. Zúfalstvo a závislosť.


  Napriek tomu, že už pred vchodom postával niekoľko minút, nevzdával sa. Držal prst na zvončeku, až kým konečne niekto nedvihol slúchadlo domového telefónu. Na druhej strane však zostávalo ticho, z mikrofónu sa ozýval len praskot, šum a ťažký dych.


  „Dávid? Je tam Dávid?“ potešil sa Wolf a vzápätí sa ešte viac nahneval, keď zostal bez odpovede. „Kurva, nemysli si, že sa ma len tak zbavíš! Nič nevyriešiš tým, že prestaneš dvíhať mobil alebo sa mi budeš vyhýbať. Zistil som si, kde sa schovávaš. Nevieš si ani len predstaviť, ako ti dokážem znepríjemniť život, keď mi nedáš, po čo som  prišiel!“


  Spojenie sa prerušilo.


  „Dávid? Dávid!“ kričal Wolf a zároveň opäť zúrivo stláčal zvonček. Vzdal to a v amoku udrel päsťou do steny.


  Vydesil v tej chvíli mamičku s dcérou, ktoré práve prechádzali okolo. Takmer ich odradil od toho, aby vošli do vlastného vchodu. Mamička však chytila dcéru za ruku a druhou odomkla magnetický bezpečnostný systém. Marek sa snažil zachovať ako džentlmen a podržal im dvere, no mladá žena mu ich doslova vytrhla z ruky. Chcela mu naznačiť, že si neželá, aby ich nasledoval. Zazrela naňho znechuteným pohľadom, aký venuje usporiadaný človek pouličnému narkomanovi.


  Wolf by sa najradšej ohradil, no uvedomil si, že presne to v tej chvíli aj je: zúfalý narkoman, ktorý riskuje všetko len preto, aby sa dostal k svojej dávke. Ani ženina reakcia ho však neodradila. Nedovolil jej, aby mu zabuchla vchodové dvere pred nosom, a pevne ich uchopil. Ona to, našťastie, vzdala a radšej sa s dcérou ponáhľali ďalej k výťahom.


  Marek by najradšej počkal, aby sa s nimi znova nestretol, no nemohol si dovoliť viac strácať čas. Vošiel dnu a namiesto výťahov zamieril k schodisku. Najprv si prehodil kapucňu mikiny cez hlavu, aby sa jeho tvár nedala rozpoznať na bezpečnostnej kamere. Keby náhodou.


  Čakala ho sídlisková verzia horolezeckého výstupu: dvanásť poschodí. Medzi ôsmym a deviatym už lapal po vzduchu. Zastavil sa, aby ho znova nabral do pľúc. Stále nebol v niekdajšej forme. Vtedy doňho vrazil nejaký chlapec. Mal zjavne naponáhlo, ani sa mu neospravedlnil a bežal ďalej dole schodmi. Marek sa za ním obzrel. Mohol mať okolo dvadsať. Šiltovku mal stiahnutú do tváre a uhýbal pohľadom, takže sa im ani nestretli oči, no bol vcelku vysoký, takže to nebol Dávid. Takže ho viac nezaujímal.


  Wolf pokračoval v ceste, dvanáste poschodie už nebolo ďaleko. Pri výťahoch pocítil známu vôňu. Marihuana. Od dílera by očakával, že si bude dávať väčší pozor, ale Dávid zjavne nedbal na bezpečnosť. Ešte aj chodbové dvere pred bytom, ktoré mal spoločné so susedmi, boli vybraté z pántov.


  Marek našiel ceduľu s priezviskom. Chystal sa zaklopať na dvere, keď zistil, že sú otvorené. Zmiatlo ho to, hoci len na okamih. Automaticky siahol po služobnej zbrani, aj keď vedel, že by sa nemohol dopustiť väčšej chyby, ako použiť ju tu a teraz.


  Vošiel do bytu a zakričal: „Dávid?“


  Odpoveď neprišla.


  Wolf váhal. Zdravý rozum mu hovoril, že sa má otočiť a odísť. Ale ten ho sem nedoviedol. To, čo ho ťahalo, mu nedá pokoj, až kým neuspokojí svoju závislosť. Ktovie, Dávid je možno taký nezodpovedný, že len poriadne nezabuchol dvere a odchýlil ich prievan. Možno je vlastne lepšie, keď nie je doma. Stačí len nájsť zásoby.


  Rýchlo nájsť zásoby a ešte rýchlejšie vypadnúť. S touto motiváciou sa Marek pustil do prehľadávania dvojgarsónky. V obývačke spojenej s malým kuchynským kútom však nenašiel nič. Rovnako neúspešný bol v kúpeľni, a to sa pozrel aj do nádrže záchoda.


  Zahľadel sa na dvere spálne. Jediné dvere, ktoré zostali zavreté. Prečo? Schovával sa tam niekto?


  Marek naprázdno prehltol, vzápätí pokrútil hlavou. Nezmysel. Ak by tam niekto bol, ozval by sa. Na jeho krik, na buchot, ktorý narobil, keď prehľadával byt. Ale kto potom dvihol slúchadlo domového telefónu, keď zvonil zdola? Bol to nebodaj ten mladík, s ktorým sa zrazili na schodoch?


  Wolfovi na situácii, v ktorej sa ocitol, niečo nesedelo. Inštinkt mu radil okamžite vypadnúť, no on ho napriek viacnásobným varovným signálom odmietol počúvnuť. Znova vytiahol služobnú zbraň. Pripomenul si, že ju nesmie za žiadnych okolností na tomto mieste použiť, a najskôr ju nebude ani potrebovať, ale pre istou. Pre istotu ju musí mať po ruke.


  Zaklopal na dvere, potom sa nahlas zasmial. Môže sa správať ešte absurdnejšie? Nervozita ho pripravila o rozum. Nervozita alebo závislosť?


  Nazrel do spálne a od zhrozenia takmer narazil hlavou do steny, keď sa snažil čo najrýchlejšie vycúvať z miestnosti. Na posteli ležala mladá žena a v hrudi mala zapichnutý veľký kuchynský nôž. Jej nočná košeľa, plachta aj posteľné obliečky boli nasiaknuté od krvi. Koža jej vybledla, nadobudla neprirodzenú farbu priesvitného papiera, cez ktorý sa dajú až príliš ľahko rozoznať žily a cievy.


  Wolf jej nemusel ani kontrolovať tep alebo dýchanie, aby mu bolo jasné, že je mŕtva. Chcel v tej chvíli čo najrýchlejšie zmiznúť z miesta činu, no potom zbadal vytiahnutý a prevrátený šuplík úložného priestoru postele. Nebol prvý, kto sa pustil do prehľadávania bytu. Žeby ten mladík, do ktorého vrazil na schodoch? Našťastie nemali rovnaký záujem – Marek medzi porozhadzovaným oblečením a balíčkami s pikom či trávou objavil aj svoju drogu: veľké biele tabletky.


  Okamžite po nich siahol a schoval si ich do vrecka mikiny. Keď sa dvíhal z kľaku, pohľadom spočinul na mŕtvole. Bola krásna a príliš mladá na smrť. Nevyzerala ako narkomanka. Čo sa tam odohralo? Prečo musela zomrieť? Kto ju zniesol zo sveta?


  Keď si Wolf uvedomil, že ju predtým už niekde videl, vyšetrovateľské inštinkty mu začali pracovať na plné obrátky. V tej chvíli ich však nemohol počúvať. Samozrejme, najsprávnejšie by bolo zavolať na riaditeľstvo a oznámiť, čo našiel. Ale ako by vysvetlil, že sa ocitol v byte drogového dílera? Presviedčal sám seba, že nemá na výber. Nemôže sa zachovať správne. A tak sa nakoniec rozhodol pre útek. Čo však bolo ešte horšie, najprv po sebe spratal všetky stopy, a tým zrejme aj po vrahovi.


  Bežal dole schodmi, keď ho zachvátila panika. Čo to spravil? Je vôbec možné, že bol niečoho takého schopný? Prečo klesol tak hlboko?


  „Toto mi neprejde, toto mi neprejde,“ opakoval nahlas zúfalo, čo mu ešte zhoršovalo stav. Potom z mikiny vytiahol vrecúško s tabletkami a dve len tak prehltol. Klesol k zemi, oprel sa chrbtom o stenu, zaklonil hlavu a zavrel oči.


  Bolesť, ktorá sa stala jeho nevyhnutnou súčasťou, čoskoro prešla. Závislosť bola nasýtená a zázračne nadobudol pocit bezpečia a istoty. Bola to však len ilúzia, sebaklam, čo ho hnali do čoraz väčšej záhuby.


  


  


  Epilóg


  


  


  Petra vstúpila na pozemok zasneženého Ondrejského cintorína. Až keď sa pohybovala medzi hrobmi, uvedomila si, že už ubehli mesiace, odkedy Luptáka navštívila naposledy. Bolo to krátko po tom, ako sa dala dokopy s Dominikom. Akoby nový potenciálny vzťah zatienil ten starý, nenaplnený.


  V rukách niesla kvetináč s chryzantémami, a keď ich kládla Luptákovi na hrob, spomenula si na deň, keď ho mali povýšiť a ona sa mu chystala zagratulovať s bonsajom. Ten, žiaľ, neprežil zrážku s Wolfom, v ktorej prišiel o značnú časť zeminy a potom to už nerozchodil. Tieto chryzantémy najskôr takisto dlho nevydržia. Petra bola síce inteligentná žena, no to sa nerovnalo praktickosti. Nerozmýšľala nad tým, či má zmysel nosiť kvety na hrob uprostred tuhej zimy.


  Siváková sa oddala spomienkam na Karola. Bolo z čoho vyberať. Skrehnuté prsty si schovala pod pazuchami a pohľad dvihla k nebu. Zo všetkých síl sa snažila nerozplakať. „Keby si vedel, do akého chaosu upadol svet, odkedy si nás opustil.“


  Ešte zopár minút rozjímala nad hrobom, keď ju vyrušil známy hlas. „To je mi ale náhoda.“


  Obrátila sa a zbadala prichádzajúceho Wolfa.


  „Chodíš sem často?“ spýtal sa jej.


  „Som tu prvýkrát, odkedy som sa dala dokopy s Dominikom,“ odvetila Petra. „Ty?“


  „Ja som tu prvýkrát... celkovo,“ priznal Marek. „Asi som sa nevedel zmieriť s tým, že tu už nie je.“


  „Pre mňa je to stále ťažké, ale život ide ďalej. Aspoň si to musíme opakovať, kým po tých, ktorí odišli, nezostanú len hmlisté spomienky. Keď sme už pri tom, čo ten nový vyšetrovateľ?“


  „Bernát? Stále som si naňho nespravil názor. Možno keď budeme užšie spolupracovať, vykryštalizuje sa to. Ale Karola určite nenahradí.“


  Siváková sa pokúsila o úsmev.


  „Ty sa stále nechceš vrátiť?“ spýtal sa Marek odrazu.


  Pokrútila hlavou. „Chvíľu som si myslela, že som na to pripravená, no potom sa stalo...“ Zlomil sa jej hlas. Stále sa nevyrovnala s tragédiou, čo ju postihla, preto to nebola schopná vysloviť nahlas. „Veď vieš. Už ste prípad uzavreli?“


  „Budúci týždeň sa začína súdne pojednávanie.“


  „Jednu vec som stále nepochopila. Prečo zabil vlastnú sestru?“


  Wolf bezradne dvihol plecia. „To sa ťažko vysvetľuje. Už ho analyzoval aj psychiater a sám si nad ním lámal hlavu. Otec bol k nemu veľmi krutý a vštepoval mu predstavu o tom, ako má vyzerať chlap a aká má byť žena. Cez tie traumy, ktorými prešiel, si o tom vytvoril veľmi zvrátenú predstavu. Nezniesol, že jeho sestra skončila na ulici a predávala vlastné telo, ale ani jej nepomohol, aby sa z toho dostala. Radšej ukončil jej život.“


  „Stále dúfam, že sa z toho preberiem, že sa zobudím a uvedomím si, že to bol len jeden dlhý zlý sen,“ zaželala si Petra.


  „To sme viacerí,“ priznal Marek. „Za Denisou si už bola?“


  „Zotavuje sa, ale hnevá sa na celý svet. Chvíľu to s ňou bude ťažké.“


  „Pre jazvy na tvári?“


  „Vieš, čo pre ňu vzhľad znamená,“ pripomenula mu Siváková. „Verím, že sa dá dokopy, ale bude to ťažké, hlavne po psychickej stránke. Trauma človeka zmení.“


  Wolf sa zamyslel nad jej slovami. Zneli mu tak práz­dno, a predsa absolútne chápal ich význam. Sám sa totiž zmenil. Otázkou zostávalo, či to ešte dokáže zvrátiť. „Ďakujem, že si si nechala pre seba moje tajomstvo.“


  „Hádam si si nemyslel...“


  „To nie, ale keď v sebe niečo mesiace držíš a celé dni sa len bojíš toho, čo sa stane, keď to niekto zistí... a potom sa to stane, zatrasie to celým tvojím svetom.“


  „Viem,“ kývla Petra chápavo. „Síce som ti vtedy povedala, že sa nedokážem pozerať na to, ako sa ničíš, ale keď sa rozhodneš niečo s tým spraviť, budem tu pre teba. Rozumieš? Aj keby ti nikto iný nezostal.“


  Mareka pri tej predstave zamrazilo. Mal ženu, vychovával jej dcéru, staral sa o svojho mladšieho brata. Pripravila by ho o nich závislosť? Potom si spomenul na hrozný čin, ktorého sa nedávno dopustil. Ten ho mohol stáť kariéru a možno aj slobodu.


  „Marek,“ oslovila ho Siváková zrazu, „aj ja mám tajomstvo, ktoré so sebou už chvíľu nosím a bojím sa, čo sa stane, keď sa to niekto dozvie.“


  Wolf na ňu prekvapene hľadel v očakávaní, čo povie ďalej.


  „Som tehotná.“

